
Ječių slėnis 


Tensingas, budistų vienuolis, ir jo mokinys, princas Dilas Baha- 
dūras, jau ne pirma diena kopė į aukštas viršukalnes šiauriniuose 
Himalajuose, amžinojo ledo krašte, į kurį vos keletas lamų buvo 
įkėlę koją per visą ilgą jo istoriją. Nė vienas iš jųdviejų neskai- 
čiavo valandų, nes laikas jiems nerūpėjo. Kalendorius yra žmonių 
išradimas; dvasios lygmenyje laikas neegzistuoja — taip aiškino 
auklėtojas savo mokiniui. 

Jiedviem rūpėjo kelias, kuriuo jaunikaitis ėjo pirmą kartą. Vie- 
nuolis prisiminė žingsniavęs tuo keliu ankstesniame gyvenime, 
bet tie prisiminimai buvo gana migloti. Keliautojai vadovavosi 
nurodymais, surašytais pergamente, ir orientavosi pagal žvaigž- 
des. Šiose vietose net ir vasarą.orai būdavo labai atšiaurūs. Keleto 
laipsnių šaltis buvo pakenčiamas tik porą mėnesių per metus, kai 
nesiautė rūsčios audros. 

Net ir išsigiedrijus šalo kaip reikiant. Vienuolis ir jo mokinys 
vilkėjo vilnoniais abitais ir šiurkščiomis jako kailio skrandomis, o 
jų apavas buvo to paties gyvulio odos batai plaukais į vidų, iš lauko 
sutepti lajumi, kad nepermirktų. Atidžiai reikėjo žengti kiekvieną 
žingsnį, nes paslydęs ant ledo galėjai nugarmėti šimtus metrų į 
vieną iš gilių prarajų, kuriomis buvo išvagoti kalnai, tartum juos 
būtų sukapojęs Dievas. 

Sodrioje dangaus mėlynėje švytėjo snieguotos kalnų viršū- 
nės, jų link ir traukė keliauninkai. Ėjo neskubėdami, nes tokiam 


8 « IsABEL ALLENDE 


aukštyje stigo deguonies. Dažnai tekdavo ilsėtis, kad plaučiai 
priprastų. Vyrams skaudėjo krūtinę, ausis ir galvą; juos svaigino 
ir pykino, bet nė vienas nekalbėjo apie tuos kūno sunkumus, tik 
rūpinosi tolygiai kvėpuoti, kad kuo geriau išnaudotų kiekvieną 
gurkšnį oro. 

Juodu keliavo ieškoti retų žolelių, augančių tik lediniame Ječių 
slėnyje: be jų neįmanoma sutaisyti kai kurių gydomųjų tinktūrų 
ir tepalų. Jei grįš gyvi iš pavojingojo žygio, galės laikyti save 
didvyriais — jų charakteris bus užgrūdintas kaip plienas. Daugy- 
bę kartų šioj kelionėj bus išmėginta jų valia ir drąsa. Abiejų tų 
dorybių, valios ir drąsos, prireiks mokiniui, kad pasiektų užsi- 
brėžtąjį gyvenimo tikslą. Todėl ir jo vardas yra Dilas Bahadūras: 
Uždraustosios karalystės kalba tai reiškia Narsiąją Širdį. Princas 
jau dvylika metų buvo pratinamas prie sunkumų, o kelionė į Ječių 
slėnį — jau vienas iš paskutinių to pratinimo etapų. 

Jaunuolis nežinojo tikrojo kelionės tikslo, svarbesnio ir už 
vaistažoles, ir už aukštesnį lamos laipsnį. Mokytojas negalėjo jam 
to atskleisti, kaip kad negalėjo kalbėti ir apie daugelį kitų dalykų. 
Jo vaidmuo — vesti princą per visas ilgo mokymosi pakopas, stip- 
rinti jo kūną ir charakterį, lavinti protą ir sunkiais išbandymais 
ugdyti dvasios dorybes. Kam buvo reikalinga kelionė į Ječių slėnį, 
Dilas Bahadūras sužinos vėliau, kai stovės priešais stebuklingąją 
Auksinio drakono statulą. 


ARA 


Tensingas ir Dilas Bahadūras kuprinėse nešėsi apklotus ir maisto 
atsargą — grūdų ir jakų pieno sviesto. Liemenį buvo apsivynioję 
iš jako plaukų supintomis virvėmis, kurios praverčia kopiant į 
uolas, o rankose nešėsi ilgą tvirtą lazdą, tinkamą ir pasiremti, ir 
gintis, jei kas užpultų, ir vakare šiokiai tokiai palapinei sudurti. 

Lazda tekdavo vietomis ir taką pabaksnoti prieš žengiant žings- 
nį — ar stora sniego danga, ar tvirtas jo paviršius: juk, žinia, po 
ką tik iškritusiu sniegu kitąsyk ir gili duobė slypi. Dažnai kelyje 
pasitaikydavo plyšių, ir jei spraga per plati, neperšokama, tekdavo 
eiti toli aplinkui. Kartais keliautojai, kad negaištų kelių valandų 
lankstui, paguldydavo lazdą skersai prarajos ir įsitikinę, kad abu 
jos galai tvirtai remiasi į kraštus, ryždavosi žengę ant jos per- 
šokti į kitą pusę, bet nuo lazdos visuomet atsispirdavo tik vienu 
žingsniu — labai jau didelis pavojus nudardėti bedugnėn. Tai jie 
darydavo negalvodami, pasikliaudami vien kūno miklumu, ins- 
tinktu ir sėkme, nes jei tik bandysi judesį iš anksto apskaičiuoti, 
nieko neišeis. Jei plyšys platesnis už lazdos ilgį, darydavo taip: 
pritvirtina virvę kur nors aukštai už uolos, paskui katras nors 
apsiriša juosmenį kitu virvės galu ir įsisiūbavęs perskrieja į kitą 
pusę. Jaunasis mokinys, šiaip jau labai narsus ir niekinantis pavojų, 
prireikus pasinaudoti vienu iš tų būdų sutrikdavo. 

Štai ir vėl juodu priėjo tokią prarają, ir lama suskato ieškoti, 
kur būtų patogiau ją peršokti. Jaunikaitis trumpam užsimerkė ir 
atsiduso. 

— Bijai mirti, Dilai Bahadūrai? — šyptelėjo Tensingas. 

— Ne, garbusis mokytojau. Kada mirsiu, įrašyta mano likime dar 
man negimus. Mirties sulauksiu, kai būsiu atlikęs savo prievolę per 
šią reinkarnaciją ir mano siela bus pasirengusi išskristi; bet bijau 
susilaužyti visus kaulus ir likti gyvas ten žemai, — atsakė jaunuolis, 
rodydamas įspūdingą tarpeklį, žiojintį prie pat jo kojų. 

— Ko gero, dėl to kiltų keblumų... — pripažino smagiai nu- 
siteikęs lama. — Jei atversi protą ir širdį, tau visa tai atrodys pa- 
prasčiau, — pridūrė jis. 

— Ką tamsta darytum, jei aš įkrisčiau į tarpeklį? 

— Jeigu taip atsitiktų, galbūt tada ir galvočiau. O šią akimirką 
mano mintys nukreiptos į kitus dalykus. 

— Ar galėčiau sužinoti, į kokius, mokytojau? 

— Į šį nuostabų vaizdą, — atsakė šis, mostelėjęs į nepabaigiamą 
kalnų grandinę, į skaistų sniego baltumą, į žėrintį dangų. 

— Panašu į Mėnulio peizažą, — pripažino jaunuolis. 

— Galbūt... Kurioj Mėnulio vietoj esi lankęsis, Dilai Bahadū- 
rai? — pasiteiravo lama ir nusišypsojo vėl. 

— Dar nesu buvęs taip toli, mokytojau, bet šitaip įsivaizduoju. 

— Mėnulyje dangus juodas ir nėra tokių kalnų kaip šie. Nėra 
nė sniego, vien tik pelenų spalvos akmenys ir dulkės. 

— Galbūt vieną gražią dieną ir mano astralinis kūnas galės 
nukeliauti į Mėnulį, kaip gerbiamojo mano mokytojo, — tarė 
mokinys. 

— Galbūt... 

Lamai tvirtai įtaisius lazdą, abu nusivilko abitus ir skrandas, 
trukdančius įsibėgėti, ir surišo visą mantą į keturis ryšulius. Lama 
atrodė kaip tikras atletas: raumeningos rankos ir nugara, kaklas 
tokio storumo kaip gero vyro šlaunis, o blauzdos — nelyginant 
medžių kamienai. Su tuo įspūdingu gladiatoriaus kūnu ryškiai 
kontrastavo giedras jo veidas, malonus žvilgsnis ir švelnios, kone 
moteriškos lūpos, nuo kurių nenyko šypsena. Tensingas ėmė 
ryšulius vieną po kito, įsiūbuodavo sukdamas ranką tarsi malūno 
sparną ir nusviesdavo kitapus tarpeklio. 

— Tikrovėje baimės nėra, Dilai Bahadūrai, ji tik tavo mintyse, 
kaip ir visa kita. Mūsų mąstymas sukuria tai, ką laikom tikro- 
ve, — kalbėjo mokytojas. 

— Šią akimirką mano mąstymas kuria gan gilią daubą, moky- 
tojau, — sumurmėjo princas. 

— O mano mąstymas kuria labai patikimą tiltą, — atšovė 
lama. 

Po tų žodžių jis atsisveikindamas pamojo vaikinui, lūkuriuo- 
jančiam ant sniego, paskui žengė per tuštumą ir dešine koja pa- 
taikė į patį lazdos vidurį, per sekundės dalelę metėsi toliau į priekį 
ir kairiąja koja pasiekė kitą bedugnės kraštą. Dilas Bahadūras 

padarė tą pat, tiesa, ne taip grakščiai ir mikliai, bet ničniekuo 
neišsiduodamas, kad jaudinasi. Tik mokytojas pastebėjo, kad 
jo oda blizga nuo prakaito. Abudu paskubom apsirengė ir pa- 
traukė tolyn. 

— Ar dar toli? — pasmalsavo Dilas Bahadūras. 

— Galbūt. 

— Ar būtų nemandagu, jei paprašyčiau, kad kaskart neatsaki- 
nėtumėt man „galbūt“, mokytojau? 

— Gal ir būtų, — šyptelėjo Tensingas ir kiek patylėjęs pridūrė, 
kad vadovaujantis pergamentu reikia toliau eiti į šiaurę. Sunkiausia 
kelio dalis dar prieš akis. 

— Ar teko jums matyti ječių, mokytojau? 

— Jie panašūs į drakonus, turi po keturias poras rankų, o iš ausų 
jiems veržiasi liepsnos. 

— Tai bent! — sušuko jaunikaitis. 

— Kiek sykių esu tau sakęs, kad ne viskuo tikėtum, ką girdi? 
Ieškok tiesos pats, — nusijuokė lama. 

— Mokytojau, mes juk dabar nestudijuojam Budos pamokymų, 
tik šiaip šnekučiuojamės... — apmaudžiai atsiduso mokinys. 

— Nesu matęs ječių šiame gyvenime, bet prisimenu juos iš 
ankstesnio gyvenimo. Jie kilę iš tų pačių protėvių kaip mes ir per 
tūkstančius metų buvo sukūrę civilizaciją, ne ką prastesnę kaip 
žmonių, bet dabar jie labai primityvūs ir siaurapročiai. 

— Kas gi jiems nutiko? 

— Jie labai agresyvūs, žudo vieni kitus ir naikina visa, 
ką turi, net ir žemę. Tie, kurie liko gyvi, spruko į Himalajų 
aukštikalnes, o ten jų rasė ir išsigimė. Dabar jie jau sugyvulė- 
ję, — aiškino lama. 

— Ar jų daug? 

— Nelygu kaip vertinsi. Mums rodosi, kad jų daug, kai jie mus 
puola, ir mažai, kai jie draugiški. Šiaip ar taip, gyvena jie trumpai, 
nors lengvai dauginasi, todėl manau, kad slėnyje bus jų ne vienas. 

Jie laikosi neprieinamose vietose, kur jų niekas nemato, bet kartais 
vienas ar kitas išeina maisto ieškoti ir pražūva. Galimas daiktas, 
kad jie ir palieka pėdsakus, kurie priskiriami grėsmingajam sniego 
žmogui, kaip kad jį vadina, — spėliojo lama. 

— Tos pėdos didžiulės. Turbūt tie padarai — tikri milžinai. Ar 
jie vis dar tokie agresyvūs? 

— Keli daug klausimų, į kuriuos negaliu atsakyti, Dilai Baha- 
dūrai, — atsiduso mokytojas. 


AAA 


Tensingas vedė savo mokinį į viršukalnes, kartu su juo šokinėjo 
per bedugnes, kopė į stačiausius šlaitus, slidinėjo siaurais takeliais, 
iškirstais uolose. Pasitaikydavo senovinių kabančiųjų tiltų, bet 
labai prastos būklės, tad eiti jais reikėjo atsargiai. Užėjus vėtrai 
arba krušai tekdavo ieškotis priebėgos ir laukti. Kartą per dieną 
keliautojai valgydavo campą — skrudintų miežinių miltų košę, 
sutaisytą su džiovintomis žolėmis, jakų pieno sviestu ir druska. 
Vandens turėjo apsčiai — iš po ledo jis plūste plūdo. Tarpais Dilui 
Bahadūrui rodėsi, kad juodu vaikšto ratu, nes kraštovaizdis nė- 
maž nesikeitė, bet apie savo abejones jaunikaitis nekalbėjo, kad 
neįžeistų mokytojo. 

Vakarais tekdavo ieškotis, kur prisiglausti nakčiai. Kartais pa- 
kakdavo plyšio tarp uolų, kur neužpučia vėjas; kitąsyk dar nesu- 
temus keliautojai užtikdavo kokį urvą, bet kai kada permiegodavo 
ir po plynu dangumi, vien į jako kailius įsisiautę. Įsirengę kuklią 
stovyklą, jie susėsdavo veidu į besileidžiančią saulę, sukryžiuoto- 
mis kojomis, ir imdavo šlovinti Budą tolydžio kartodami mantrų 
mantrą Om mani padme hum — „Būk pasveikintas, brangusis 
Perle lotoso širdy“. Ir aidas atkartodavo jų giesmę, skleidė ją iki 
pat Himalajų viršūnių. 

Pakeliui vyrai rinko žabus bei sausas žoles ir krovėsi į kuprines: 
vakare pasikurs ugnelę ir išsivirs valgio. Po vakarienės jie visą 
valandą medituodavo. Per tą laiką speigas sustingdydavo juos į 
ragą, bet jiems tai nė motais. Jie pripratę sėdėti nejudėdami —tada 
juos apima sielos ramybė. Per tokias budistų apeigas mokytojas 
ir mokinys visiškai atsipalaiduodavo, bet likdavo budrūs. Jiems 
neberūpėdavo nei malonumai, nei turtas, bet niekuomet jie ne- 


pamiršdavo kančios, kurios pilna visur. 


AAA 


Daug dienų kopę į viršų, pakilę aukštai, kur viešpatauja speigas, 
juodu pasiekė Čentan Dzongą, vienuolyną, kurį dar senovėj pa- 
vertė tvirtove lamos, išradę dvikovos meną, vadinamą tao šu. XIX 
amžiuje žemės drebėjimas sugriovė tą vienuolyną ir teko jį apleisti. 
Tai buvo daugiau kaip šimto kambarių pastatas iš akmenų, plytų 
ir medžio, tarsi prilipdytas prie įspūdingo šlaito. Ištisus šimtme- 
čius čia glaudėsi vienuoliai, visą gyvenimą siekiantys dvasinio 
praregėjimo ir tobulinantys kovos menus. 

Iš pradžių tao šu vienuoliai buvo gydytojai, labai gerai iš- 
studijavę anatomiją. Begydydami jie atrado pažeidžiamus kūno 
taškus, kuriuos spaudžiant žmogus nebejunta skausmo arba yra 
paralyžiuojamas, ir tas žinias pritaikė kovos būdams, paplitusiems 
Azijoje. Jų siekis buvo tobulėti dvasiškai, pažabojant savo pačių 
jėgą ir emocijas. Nors ir būdami nenugalimi dvikovoje, jie ne- 
sinaudojo tao šu veiksmais kaip prievartos įrankiu, o tik lavino 
jais kūną ir sielą; ir ne visiems atskleisdavo to meno paslaptis, o 
tik išrinktiesiems. Iš jų Tensingas išmoko tao šu ir dabar to paties 
mokė Dilą Bahadūrą. 

Žemės drebėjimas, sniegas, ledas ir laikas suniokojo didelę dalį 
pastato, bet du jo sparnai tebestovėjo, kad ir apgriuvę. Keliautojai 

pasiekė tą vietą užkopę itin nesaugia ir nuošalia pakriauše, kuria 
gal jau pusšimtį metų niekas nebandė vaikščioti. 

— Greit vienuolyną bus įmanoma pasiekti nebent oru, — nu- 
sprendė Tensingas. 

— Ar manote, mokytojau, kad iš lėktuvo bus galima pamatyti 
ir Ječių slėnį? 

— Galbūt. 

— Įsivaizduokite, kiek jėgų sutaupytume! Galėtume nuskristi 
tenai per kokią valandą. 

— Tikiuosi, kad to nebus. Vos tik žmonės sugaus ječius, pavers 
juos vergais arba ims rodyti mugėse, — atšovė lama. 

Mokytojas ir mokinys įžengė į Čentan Dzongą pailsėti ir per- 
nakvoti užuovėjoj. Vienuolyno griuvėsiuose dar buvo užsilikę 
nuzulintų kilimų su religiniais paveikslais, indų ir ginklų, kurių 
nepajėgė išsinešti karingieji vienuoliai, nežuvę per žemės dre- 
bėjimą. Netrūko čia ir Budos atvaizdų įvairiomis pozomis, tarp 
jų — didžiulė ant šono gulinčio Praregėjusiojo statula. Paauksavi- 
mas buvo nusilaupęs, bet kitkas likę sveika. Bemaž viską dengė 
ledas ir šerkšnas, todėl vaizdas buvo stebėtinai gražus — tikriausi 
krištolo rūmai. Už pastato plytėjo dėl griūties atsiradęs vienintelis 
šiose apylinkėse lygus plotelis, kaip ir koks kiemas, didumo sulig 
krepšinio aikšte. 

— Ar čia galėtų nutūpti lėktuvas, mokytojau? — pasiteiravo 
Dilas Bahadūras: jam vis neišėjo iš galvos modernūs orlaiviai, 
kurių vieną kitą buvo matęs savo akimis. 

— Neišmanau tų dalykų, Dilai Bahadūrai, niekada nesu matęs 
tupiančio lėktuvo, bet man rodosi, kad čia per maža vietos, be 
to, tarp kalnų sūkuriuoja oro srovės. 

Virtuvėj atvykėliai rado puodų ir kitų geležinių rakandų, žva- 
kių, anglių, prakurų ir šalčio užkonservuotų javų grūdų. Buvo 
čia ir aliejaus indelių, ir ąsotėlis medaus — valgio, kurio princas 


nebuvo matęs. Tensingas davė jan paragauti, ir jaunuolis pirmą- 

syk pajuto gomury saldų skonį. Iš nuostabos ir malonumo jis vos 
nesusmuko ant žemės. Vienuolis užkūrė ugnį valgiui pasigaminti 
ir uždegė žvakes priešais statulas, kaip pagarbos ženklą. Tą vakarą 
juodu sočiai pavalgė ir gavo pernakvoti po stogu: už tai derėjo 
atlikti trumpas padėkos apeigas. 

Tyliai medituodami, juodu ūmai išgirdo pratisą riaumojimą 
aidint vienuolyno griuvėsiuose. Vyrams vos spėjus atsimerkti, į 
salę įėjo didelis Himalajų tigras, pusės tonos žvėris baltu kailiu, 
plėšriausias pasaulio gyvūnas. 

Princas suprato mintimis perduotą mokytojo komandą ir pa- 
sistengė ją įvykdyti, nors instinktas liepė pulti pirmam ir gintis 
taip, kaip moko tao šu. Jei tigrą pavyktų sugriebti už sprando palei 
ausis, galėtum jį suparalyžiuoti. Vis dėlto vaikinas nė nekrustelėjo 
ir stengėsi kuo ramiau kvėpuoti, kad žvėris neužuostų baimės 
kvapo. Tigras iš lėto prisiartino prie vienuolių. Jaunikaitis, net ir 
suvokdamas, koks pavojus jam gresia, negalėjo nesigėrėti nepa- 
prastu plėšrūno grožiu. Šviesaus marmuro spalvos jo kailis buvo 
išmargintas rudais dryžiais, o mėlynose akyse spindėjo Himalajų 
ledynai. Tai buvo suaugęs patinas, stambus ir galingas — tobulas 
gamtos padaras. 

Tensingas ir Dilas Bahadūras, sėdėdami lotoso poza, sukeitę 
kojas ir pasirėmę rankomis į kelius, žiūrėjo, kaip tigras eina artyn. 
Abiem buvo aišku, kad jeigu jis alkanas, labai maža vilties jį su- 
stabdyti. Belieka tikėtis, kad žvėris yra sotus, nors vargu ar tokiam 
užkampy gali ką gero sumedžioti. Tensingas turėjo nepaprastų 
dvasios galių, nes jis buvo tulku — jame buvo įsikūnijęs didysis 
senovės lama. Jis sutelkė tas galias į vieną spindulį ir jį nutaikė į 
grobuonies smegenis. 

Abiem vyrams į veidą tvoskė karštas plėšrūno kvėpavimas ir 
dvokas iš jo nasrų. Dar vienas šiurpus riaumojimas sudrebino seną- 
jį vienuolyną. Tigras priėjo taip arti, kad net bakstelėjo žmonėms 
dygiais ūsais. Keletą sekundžių, virtusių jiedviem amžinybe, tigras 

vaikščiojo aplinkui, uostinėjo ir lietė juos milžiniška letena, bet 
pulti nepuolė. Mokytojas ir mokinys nė nekrustelėjo, tik laukė 
malonės ir pasigailėjimo. Pajutęs, kad jie nei bijo, nei pulti ketina, 
tik įtemptai stebi, ir patenkinęs savo smalsumą, tigras pasitraukė 
taip pat išdidžiai, kaip ir atėjo. 

— Tai matai, Dilai Bahadūrai, kaip kartais praverčia šaltas krau- 
jas... — tepasakė lama. Princas neištarė nė žodžio: balsas įstrigo 
jam gerklėj. 

Nors ir susilaukę netikėto svečio, juodu nutarė likti nakvoti 
Čentan Dzonge, tik dėl visa ko sugulė palei laužą, laikydami 
rankose ietis, aptiktas tarp ginklų, kuriuos buvo palikę tao šu 
vienuoliai. Tigras nebegrįžo, tik rytojaus rytą, susiruošę keliauti 
toliau, mokytojas ir mokinys matė jo pėdsakus žvilgančiam sniege 


ir iš tolo girdėjo žvėries riaumojimą, ataidintį nuo viršukalnių. 


ANAMA 


Po poros dienų Tensingas džiugiai šūktelėjo ir parodė į siaurą 
tarpeklį tarp dviejų vertikalių kalno šlaitų — juodų akmens sienų, 
kurias per milijonus metų buvo nugludinę erozija ir ledas. Labai 
atsargiai juodu leidosi į tą kanjoną, vis žiūrėdami, kad koja ne- 
pataikytų ant judančios uolos ar į gilią duobę, kurių čia netrūko. 
Prieš žengiant žingsnį reikėdavo lazda patikrinti, ar ten tvirta 
žemė. 

Tensingas metė akmenį į vieną daubą, bet smūgio į dugną 
taip ir neišgirdo — labai jau buvo gili. Aukštai viršuje vos galėjai 
įžiūrėti dangų — mėlyną juostelę tarp blizgančių uolų. Keliautojus 
pasitiko šiurpių dejonių choras. : 

— Mes juk netikim nei vaiduokliais, nei demonais, argi ne? — 


kreipėsi lama į jaunikaitį. 

— Gal man tik rodosi, kad girdžiu tuos klyksmus? — paklausė 
šis, pašiurpęs iš baimės. 

— Gal tai vėjas, įsisukęs čionai, kaukia kaip oras, pučiamas į 
trimitą. 

Gerokai paėjėjus jiedviem į nosį trenkė supuvusio kiaušinio 
smarvė. 

— Siera, — nustatė mokytojas. 

— Negaliu kvėpuoti, — nusiskundė Dilas Bahadūras, užsi- 
ėmęs nosį. 

— Gal pamėgink įsivaizduoti, jog tai gėlių aromatas, — patarė 
Tensingas. 

— Už visus aromatus saldžiau dorybė kvepia, — šypsodamasis 
padeklamavo jaunikaitis. 

— Va ir įsivaizduok, jog tai saldus dorybės kvapas, — nusijuokė 
ir lama. 

Tarpeklis pasirodė besąs maždaug kilometro ilgio, bet tam 
keliui įveikti prireikė dviejų valandų. Vietomis takas buvo toks 
siauras, kad teko šonu spraustis tarp uolų. Abiem svaigo galva 
nuo išretėjusio oro, bet abejonių jiems nekilo, nes pergamentas 
aiškiai rodė, kad toliau bus ir išėjimas. Vietomis buvo matyti 
sienose išskaptuotos nišos, o jose — krūsnys dideliausių kaukolių 
ir kaulų, kai kurie — lyg ir žmonių. 

— Ko gero, tai ječių kapinės, — spėjo Dilas Bahadūras. 

Drėgno karšto oro gūsis, iki tol niekada jų nepatirtas, rodė 
tarpeklį baigiantis. 

Tensingas pirmas išlindo laukan, o jam įkandin —ir jo mokinys. 
Išvydęs kraštovaizdį, atsivėrusį prieš akis, Dilas Bahadūras tarėsi 
atsidūręs kitoj planetoj. Jei ne nuovargis, gniaužiantis kūną, ir ne 
sieros dvokas, nuo kurio vis dar pykino, jis gal būtų pamanęs, kad 
dalyvavo astralinėj kelionėj. 


— O štai ir Ječių slėnis, — paskelbė lama. 

Priešais juos plytėjo vulkaninis plokščiakalnis. Visur kuokštais 
žėlė skurdūs žalsvai pilki žolynai, augo tankūs krūmai ir dideli 
įvairiaspalviai nematytų formų grybai. Vietomis upeliais čiur- 
leno ir balomis telkšojo kunkuliuojantis vanduo, riogsojo keisti 
akmeniniai dariniai ir iš žemės aukštyn šovė baltų dūmų stulpai. 
Pro skystą ūkaną, tvyrančią ore, vos dūlavo tolimi kalnai, ir visas 
slėnis rodėsi kažkoks iliuzinis. Atvykėliai jautėsi esantys nerealioje 
erdvėje, tarsi perėję į kitą būvį. Tiek dienų kentus speigą kelio- 
nėje per kalnus, šis drungnas garas buvo tikra palaima jutimams, 
nors galva vis dar svaigo nuo nemalonaus kvapo, kad ir silpnesnio 
negu kanjone. 

— Senovėje kruopščiai parinkti fiziškai atsparūs ir tvirtos dva- 
sios lamos kas dvidešimt metų eidavo šiuo keliu rinkti gydomųjų 
žolių, niekur kitur neaugančių, — aiškino Tensingas. 

Jis pasakojo, kad 1950 metais į Tibetą įsiveržę kinai per šešis 
tūkstančius vienuolynų sugriovė, o likusius uždarė. Dauguma 
lamų emigravo į kitas šalis, ypač Indiją ir Nepalą, ir visur skleidė 
Budos mokymą. Užuot išnaikinę budizmą, kaip kad tikėjosi, kinų 
įsibrovėliai susilaukė visai priešingo rezultato: jis paplito visame 
pasaulyje. Vis dėlto daugelis lamų medicinos žinių ir dvasinių 
gebėjimų pražuvo. 

— Vaistažolės džiovinamos, malamos ir maišomos su kitomis 
medžiagomis. Vienas gramas tokių miltelių gali būti vertas daugiau 
už viso pasaulio auksą, Dilai Bahadūrai, — pasakė mokytojas. 

— Daug tų žolių nepanešim. Gaila, kad neturim jako, — krim- 
tosi jaunuolis. 

— Kažin ar bent vienas jakas savo noru eitų kartimi per be- 
dugnę ir neprarastų pusiausvyros, Dilai Bahadūrai. Nešimės tiek, 
kiek pajėgsim. 

Juodu žengė į paslaptingąjį slėnį ir netrukus užėjo kažką pa- 
našaus į griaučius. Lama paaiškino mokiniui, kad tai suakmenėję 
prieštvaninių žvėrių kaulai. Atvykėliai ėmė repečkomis tyrinėti 
žemę ir aptiko juosvą akmenį su raudonomis dėmėmis. 

— Tai drakono išmatos, Dilai Bahadūrai. Jos turi magiškų galių. 

— Man nedera tikėti viskuo, ką išgirstu, argi ne, mokyto- 
jau? — atšovė vaikinas. 

— Ne, bet šįsyk gali manim ir patikėti, — tarė lama ir padavė 
jam tą daiktą. 

Princas dvejojo. Liesti ką nors tokio... 

— Jos yra suakmenėjusios. Tas akmenėlis gali per kelias mi- 
nutes pagydyti lūžusį kaulą. Trupinys tos medžiagos, sumaltas 
ir ištirpintas ryžių degtinėje, gali nunešti žmogų į žvaigždes, 
spindinčias danguje. 

Tensingo rastajame gabale buvo maža kiaurymė. Per ją lama 
pervėrė virvutę ir pakabino tą daikčiuką Dilui Bahadūrui po 
kaklu. 

— Tai kaip ir šarvas, jis gali nukreipti į šalį kai kuriuos metalus. 
Tavęs nesužeis nei ietis, nei peilis ar kitas aštrus ginklas. 

— Tačiau, tarkim, man supūliuotų dantis, paslysčiau ant ledo 
arba gaučiau akmeniu per galvą — ir manęs nebėr... — šyptelėjo 
jaunikaitis. 

— Visi mes mirsime, tai vienintelis tikras dalykas, Dilai Ba- 


hadūrai. 


AAAP 


Lama ir princas įsitaisė šalia karštos fumarolės: pirmąsyk per 
daugelį dienų pernakvos patogiai, storos garų čiurkšlės šildomi. 
Vandeniu iš gretimos karštosios versmės užsiplikė arbatos. Lio- 
vęsis kunkuliuoti vanduo įgavo blyškią alyvinę spalvą. Versmės 
vanduo plūdo tolyn garuojančiu upeliu, kurio krantuose žydėjo 
mėsingos violetinės gėlės. 

Vienuolis miegojo mažai. Jis prisimerkęs sėdėdavo lotoso poza 


ir taip ilsėdavosi — kaupdavo energiją. Jis mokėjo ilgą laiką visiš- 

kai nejudėti, valios jėga valdyti kvėpavimą, kraujospūdį, širdies 
plakimą, kūno temperatūrą ir taip nugrimzti į būseną, artimą 
žiemos įmygiui. Taip pat lengvai, kaip visiškai atsipalaiduoti, jis 
galėjo kilus pavojui pašokti kulkos greitumu, pasirengęs gintis 
visa galingų raumenų jėga. Dilas Bahadūras daug metų bandė jį 
mėgdžioti, bet nesėkmingai. Ir šįsyk jis, nuovargio įveiktas, už- 
migo vos tik galva palietęs žemę. 

Princą prižadino klaikus daugybės balsų urzgimas. Vos atsi- 
merkęs ir pamatęs, kad yra apsuptas, jaunuolis pašoko kaip spy- 
ruoklės pamėtėtas, pritūpė ir iškėlė rankas pasirengęs pulti. Tik 
ramus mokytojo balsas jį suturėjo tą akimirką, kai jis jau buvo 
bešokąs smogti. 

— Liaukis. Tai ječiai. Įkvėpk jiems malonę ir gailestį kaip tam 
tigrui, — sumurmėjo lama. 

Atvykėlius supo atgrasių būtybių gauja. Tie padarai buvo 
pusantro metro ūgio, apžėlę suveltais purvinai baltais gaurais, jų 
rankos — ilgos, o trumpos ir kreivos kojos rėmėsi į žemę didžiu- 
lėmis beždžioniškomis letenomis. Dilas Bahadūras spėjo, kad tos 
stambios pėdos sniege ir paskatino kurti legendas apie ječius. Bet 
vis dėlto kieno ilgus kaulus ir milžiniškas kaukoles matė juodu 
ten urve? 

Nors ir žemo ūgio, šie padarai dėl to anaiptol neatrodė ma- 
žiau nuožmūs. Plokšti ir plaukuoti jų veidai buvo panašūs kaip 
žmonių, bet jų išraiška žvėriška; akys mažos ir paraudusios; au- 
sys smailios kaip šunų, o dantys ilgi ir aštrūs. Urgzdami jie vis 
kaišiojo tamsiai violetinį liežuvį riestu galu kaip kokio roplio. Jų 
krūtinę dengė odinis šarvas, išmargintas kraujo krešuliais, surištas 
ant pečių ir per juosmenį. Rankose jie purtė grėsmingus vėzdus 
ir akmenų skeveldras, tačiau per daug nesiartino, nors būdami 
ir ginkluoti, ir kur kas gausesni. Jau buvo pradėję brėkšti, ir 
priešaušrio šviesoje, kuri skverbėsi pro tirštą rūką, viskas atrodė 
kaip blogas sapnas. 

Tensingas atsikėlė pamažu, kad nesuerzintų užpuolikų. Paly- 
ginti su šiuo milžinu, ječiai rodėsi dar žemesni ir menkesni. Mo- 
kytojo aura nepakito, buvo vis tokia pat balta ir auksinė, liudijanti 
tobulą jo ramybę, o didžiumos ječių aura nespindėjo, blaškėsi, 
mirguliavo žemės atspalviais — tai reiškė ligą ir baimę. 

Princas stebėjosi, kodėl jie nepuola iš karto: tartum kažko 
lauktų. Ir iš tiesų po kelių minučių vaikinas išvydo ateinant lyg 
ir kokią žmogystą, daug aukštesnę už kitas, nors ir sulinkusią nuo 
senatvės. Ji buvo tos pačios ječių padermės, tačiau bent per pusę 
liemens aukštesnė. Jei galėtų išsitiesti, ūgiu prilygtų Tensingui, bet 
per ilgą amžių užsiaugino kuprą, kuri iškreipė jos nugarą ir vertė 
vaikščioti laikant viršutinę liemens dalį horizontaliai. Ji, ne taip 
kaip kiti ječiai, kurių kūną dengė vien nešvarūs gaurai ir odinis 
skydas, buvo pasipuošusi dantų ir kaulų vėriniu, dėvėjo nuzulintą 
tigro kailio apsiaustą, o rankoj laikė gumbuotą lazdą. 

Niekas tos būtybės nepavadintų moterim, bet ji tikrai buvo 
moteriškos lyties; nebuvo ji nė žmogus, nors ir ne gyvulys. Jos 
kailis buvo retas ir vietomis nusišėręs — ten prasišvietė pleiskanota 
rausva oda, kaip žiurkės uodega. Kūną dengė ištisa riebalų, šašų, 
purvo ir nešvarumų žievė, skleidžianti nepakenčiamą kvapą. Nagai 
buvo juodi ir riesti kaip žvėries, o nedaugelis dar likusių dantų 
klibėjo ir barškėjo sulig kiekvienu atsikvėpimu. Iš šnervių lašėjo 
žalsvos gleivės. Traiškanotos akys žibėjo tarp stačių šerių, gau- 
biančių veidą. Jai atėjus ječiai pagarbiai prasiskyrė; buvo matyti, 
kad jie jos klauso — gal kaip genties valdovės ar žiniuonės. 

Nustebęs žvelgė Dilas Bahadūras, kaip jo mokytojas klaupiasi 
prieš grasiąją būtybę, suglaudžia delnus ir giedote išgieda įprastinį 
Uždraustosios karalystės pasveikinimą: „Būkit laimingi“. 

— Tampo kači, — tarė jis. 

— Grr-ympr, — suurzgė toji aptaškydama jį seilėmis. 

Klūpodamas Tensingas ūgiu prilygo sukumpusiai senei ir galėjo 


90 « ISABEL ALLENDE 


atsiklaupęs nebūtų galėjęs gintis nuo ječių, o šie vis dar purtė 
vėzdus. Užmetęs akį suskaičiavo gal dešimt ar dvylika čia pat 
stovinčių, o kiek jų dar netoliese? 

Genties vadė sugargaliavo ištisą virtinę šaižių gerklinių garsų, 
tarsi ką sakytų. Dilui Bahadūrui pasirodė, kad čia kažkas jam gir- 
dėta, tik nežinia kada ir kur. Jis nesuprato nė žodžio, nors garsai 
jam lyg ir pažįstami. Visi ječiai tuoj pat irgi suklaupė ir ėmė kakta 
daužyti žemę, bet ginklų iš rankų nepaleido: lyg ir iškilmingai 
sveikino svečius, lyg ir rengėsi užtalžyti juos vėzdais. 

Senoji jetė, sutramdžiusi gentainius, vėl suurzgė kažką pa- 
našaus į grr-ympr. Atvykėliai nusprendė, kad tai būsiąs jos var- 
das. Tensingas klausėsi labai įdėmiai, o Dilas Bahadūras bandė 
telepatijos būdu suvokti, ką galvoja tie padarai, bet regėjo tik 
nesuprantamą vaizdų painiavą. Tada jis pasidomėjo, ką gi nori 
pasakyti toji ragana, neabejotinai išlavėjusi labiau už kitus. Ir 
šis tas ėmė ryškėti jo smegenyse. Jis matė kažkokius gauruotus 
gyvulėlius, tarsi baltus triušius, mėšlungio tampomus ir paskui 
sustingstančius. Regėjo lavonus ir griaučius; regėjo, kaip ječiai 
bloškia vienas kitą į kunkuliuojančią versmę; regėjo kraują, mirtį, 
žiaurumą ir smurtą. 

— Saugokitės, mokytojau, jie labai laukiniai, — sumurmėjo 
jaunikaitis. 

— Galbūt jie įsibaiminę labiau negu mes, Dilai Bahadūrai, —at- 
sakė lama. 

Grr-ympr gestu liepė kitiems ječiams nuleisti kuokas, o prin- 
cą ir jo mokytoją pakvietė eiti kartu. Juodu nužingsniavo jai iš 
paskos, ječių būrio apsupti, tarp aukštai trykštančių garo ir karšto 
vandens čiurkšlių ligi vulkaninės uolienos plyšių. Pakeliui buvo 
matyti ir daugiau ječių; visi jie sėdėjo arba gulėjo ant žemės ir 
nė nebandė artintis. 

Karšta lava, kitados išsiliejusi žemės paviršiuje per ugnikalnio 


išsiveržimą, susidūrusi su ledu ir sniegu sustingo, bet gelmėse 

ilgą laiką išliko skysta ir vis veržėsi laukan. Taip formavosi po- 
žeminiai urvai ir tuneliai, o juose apsigyvendavo ječiai. Kai kur 
lavos pluta įlūždavo ir pro atsiradusias kiaurymes vidun patekdavo 
šviesa. Dauguma tų urvų buvo tokie žemi ir ankšti, kad Tensin- 
gas negalėjo ten įeiti. Juose buvo maloniai šilta, nes lavos kaitros 
likučiai vis dar laikėsi sienose, o podirvyje sroveno karštųjų vers- 
mių vanduo. Ten ječiai gynėsi nuo atšiauraus klimato, nes kitaip 
neišgyventų per žiemą. 

Urvuose nebuvo jokių daiktų, išskyrus dvokiančius kailius, 
prie kurių vis dar laikėsi sudžiūvę mėsgaliai. Dilas Bahadūras 
pasibaisėjo suvokęs, kad kai kurie kailiai nudirti nuo tų pačių 
ječių, tikriausiai nuo lavonų. Kiti kailiai buvo čegnų, niekur kitur 
pasaulyje neauginamų gyvulių, kuriuos ječiai laikė uolų ir sniego 
aptvaruose. Čegnai smulkesni už jakus, o jų ragai riesti kaip avių. 
Ječiai augino čegnus dėl mėsos, riebalų ir kailio, o džiovintas jų 
išmatas vartojo kaip kurą. Be tų vertingų gyvulių, kurie patys 
susiranda pašaro ir ištveria smarkų speigą, ječiai pražūtų. 


AAA 


— Pabūsim čia keletą dienų, Dilai Bahadūrai. Pasistenk pasimokyti 
ječių kalbos, — tarė lama. 

— Kam, mokytojau? Juk mums niekada jos nebeprireiks. 

— Man gal ir ne, o tau gal ir prireiks, — atsakė Tensingas. 

Po truputį juodu apsiprato su garsais, kuriuos skleidė tie pa- 
darai. Remdamiesi išmoktais žodžiais ir skaitydami Grr-ympr 
mintis, Tensingas ir Dilas Bahadūras išsiaiškino tragediją, ištikusią 
tas būtybes: jiems gimsta vis mažiau kūdikių, o ir tų pačių labai 
mažai išgyvena. Ne ką geresnis likimas laukia ir suaugusiųjų. 
Kiekviena karta užauga vis žemesnio ūgio ir silpnesnio proto, 


gyvenimo trukmė yra labai sumažėjusi, ir tik vienas kitas indi- 

vidas įstengia daryti kas reikia — auginti čegnus, rinkti augalus ir 
medžioti maistui. Taip juos, anot Grr-ympr, baudžiantys dievai 
arba demonai, gyvenantys kalnuose. Ji pasakojo, kad ječiai bandė 
juos permaldauti aukomis, tuo tikslu sudraskė į gabalus kai ku- 
riuos saviškius, kitus įmetė į verdantį geizerių vandenį, bet dievų 
prakeiksmas ir toliau juos persekiojąs. 

Ilgą amželį nugyveno Grr-ympr. Todėl ječiai jos ir klausė, kad 
ji daug ką prisiminė ir turėjo patirties kaip niekas kitas. Gentis 
priskyrė jai antgamtines galias; dvi kartos tikėjosi, kad ji susi- 
tars su dievais, bet jos magija nepadėjo pašalinti kerų ir išgelbėti 
genties nuo greito išnykimo. Grr-ympr pareiškė, kad ne kartą 
meldę dievus ir dabar pagaliau jie pasirodė: vos išvydusi Tensingą 
ir Dilą Bahadūrą, ji supratusi, kad tai dievai. Štai kodėl ječiai jų 
nepuolė. 

Visa tai atvykėliai perskaitė nusiminusios senolės mintyse. 

— Jei šios būtybės žinotų, kad nesam dievai, tik paprasti žmonės, 
turbūt per daug nesidžiaugtų, — manė princas. 

— Galbūt... Tačiau mes, palyginti su jais, esam pusdieviai, nors 
ir be galo ydingi, — šyptelėjo lama. 

Grr-ympr dar prisiminė tuos laikus, kai ječiai buvo aukšti 
ir sunkūs, o jų kailis toks tankus, kad leido jiems išgyventi dar 
aukščiau kalnuose, kur žiemos dar šaltesnės. Tų tad protėvių, 
ječių milžinų, kaulus ir buvo matę tarpeklyje atvykėliai. Ten tie 
palaikai buvo pagarbiai saugomi, nors jau nė vienas tų protėvių 
ir nebeatminė. Grr-ympr buvo dar maža, kai jos gentis atrado 
karštųjų versmių slėnį, kur ir orai ne tokie žvarbūs, ir manytis 
lengviau, nes čia yra ir augalų, ir medžiojamų žvėrių, kaip antai 
pelių ir ožkų, be to — čegnų. 

Ir dar žiniuonė prisiminė kitados jau mačiusi dievus, panašius 
į Tensingą ir Dilą Bahadūrą, atkeliavusius į šį slėnį žolių ieškoti. 
Mainais už vaistinguosius augalus, kuriuos išsinešė, jie suteikė 


vertingų žinių, kaip pagerinti ječių gyvenimo sąlygas. Išmokė 

prijaukinti čegnus ir virti mėsą, tik, deja, niekam nebepakako 
jėgų įskelti ugnį dviem akmenimis. Todėl medžioklės laimikį 
ječiai ėdė žalią, o blogiausiu atveju, badmečiui užsitęsus, pjovė 
čegnus arba rijo kitų ječių lavonus. Be to, lamos pamokė juos 
vadintis vardais, kad galėtų skirti vieną nuo kito. Grr-ympr ječių 
kalba reiškė išmintingą moterį. 

Jau seniai joks dievas nebuvo lankęsis slėnyje, mintimis pranešė 
vienuoliams Grr-ympr. Tensingas apskaičiavo, kad mažiausiai pusę 
šimtmečio, nuo tada, kai Kinija užėmė Tibetą, nė viena ekspedicija 
neatkeliavo čionai vaistažolių rinkti. Ječiai gyvena neilgai, tad nė 
vienas iš jų, išskyrus senąją žiniuonę, nebuvo matęs žmonių, bet 
tarp jų gyvavo legenda apie išmintingus lamas. 


„4542 


Tensingas atsisėdo urve, didesniame už kitus, vieninteliame, į kurį 
pajėgė įropoti. Tai neabejotinai buvo susirinkimų vieta, kažkas 
panašaus į pasitarimų salę. Greta lamos įsitaisė Dilas Bahadūras 
ir Grr-ympr; pamažu rinkosi ir kiti ječiai, kai kurie tiek nusilpę, 
kad vos pašliaužė. Tie, kurie andai pasitiko vienuolius grūmodami 
akmenimis ir vėzdais, buvo tos kreivakojų genties kariai; jie liko 
lauke ir ėjo sargybą nepaleisdami ginklo iš rankų. 

Ječiai ėjo ir ėjo; iš viso jų, be tuzino karių, prisirinko gal dvide- 
šimt. Beveik visi buvo patinai ir, iš plaukų bei dantų sprendžiant, 
atrodė jauni, bet labai ligoti. Tensingas kiekvieną apžiūrėjo labai 
pagarbiai, kad neįbaugintų. Penki paskutiniai atsinešė ir kūdikius, 
vienintelius dar gyvus. Šie neatrodė tokie atgrasūs kaip suaugu- 
sieji, labiau panėšėjo į aptrintas pliušines beždžionėles. Jie buvo 
visai nugeibę, užsimerkę, vos kvėpavo, o jų rankytės ir kojytės 
bejėgiškai karojo. 

Dilas Bahadūras net susijaudino matydamas, kad tie gyvuliškos 


išvaizdos padarai myli savo jauniklius kaip visos motinos: švelniai 

laiko rankose, uostinėja ir laižo, glaudžia prie krūtinės, mėgina 
žindyti ir nerimastingai šaukia, kai jie nereaguoja. 

— Kaip liūdna, mokytojau! Jie merdi, — atsiduso jaunuolis. 

— Gyvenimas pilnas kančių. Mūsų pareiga — atgaivinti juos, 
Dilai Bahadūrai, — atsiliepė Tensingas. 

Urve buvo taip tamsu ir taip baisiai dvokė, kad lama liepė išeiti 
laukan. Po atviru dangum susirinko visa gentis. Grr-ympr sušoko 
keletą žingsnių apie sergančius vaikelius žvangindama kaulų bei 
dantų karoliais ir kraupiai šūkalodama. Ječiai visu būriu pritarė 
jai dejonėmis. 

Nekreipdamas dėmesio į nedarnius rypavimus, Tensingas 
palinko prie kūdikių. Dilui Bahadūrui krito į akį pasikeitusi 
mokytojo veido išraiška: tokia ji būdavo kaskart, kai jis į ką nors 
sutelkdavo savo gydomąsias galias. Lama pakėlė vieną kūdikėlį, 
bene patį mažiausią, lengvai telpantį jo delne, ir atidžiai jį ap- 
žiūrėjo, paskui priėjo prie vienos patelės ir nuraminęs draugiškais 
gestais išprašė keletą lašų jos pieno. 

— Kas yra tiems jaunikliams? — paklausė princas. 

— Galimas daiktas, kad jie miršta badu, — atsakė Tensingas. 

— Badu? Argi motinos jų nemaitina? 

Tensingas paaiškino, kad ječių pienas gelsvas ir permatomas. 
Paskui lama susikvietė karius, nors jie priėjo tik sulaukę Grr-ympr 
įsakymo, ir juos taip pat apžiūrėjo; ypač jį domino violetiniai lie- 
žuviai. Vienintelis jetis, kurio liežuvis nebuvo taip nuspalvintas, 
pasirodė besanti senoji Grr-ympr. Tyrinėti jos burną — dvokiančią 
juodą skylę — anaiptol netraukė, bet Tensingas buvo ne tas žmogus, 
kuris susidūręs su kliūtimi pasiduotų. 

— Visi ječiai yra išbadėję, išskyrus Grr-ympr: ji vienintelė 
atrodo esanti ilgaamžė. Manyčiau, kad jai apie šimtą metų, — pa- 
reiškė lama. 

— Kas gi atsitiko slėnyje, kad jiems pritrūko maisto? — stebėjosi 
mokinys. 

— Maisto gal ir nestinga, bet jie yra ligoti ir nepasisavina to, 
ką suvalgo. Kūdikiai minta motinos pienu, bet jis yra bevertis, 
vandeningas, todėl jie miršta išgyvenę vos kelias savaites ar mė- 
nesius. Suaugusieji yra stipresni, nes ėda mėsą ir augalus, bet 
kažkas juos susargdina. 

— Štai todėl jie vis smulkėja ir jauni miršta, — suprato Dilas 
Bahadūras. 

— Galbūt. 

Dilas Bahadūras prikando lūpą: amžinos mokytojo abejonės 
varė jį į neviltį. 

— Ta neganda persekioja tik pastarąsias dvi kartas, nes Grr-ympr 
dar mena laikus, kai ječiai buvo tokie pat aukšti, kaip ir ji. Dėl tos 
priežasties jie gali per keletą metų išmirti, — tarė jaunikaitis. 

— Galbūt, — bene šimtąjį kartą atsakė lama, galvodamas apie 
ką kita, ir pridūrė, kad Grr-ympr taip pat prisimena, kada jie 
atsikėlė į šį slėnį. Tai reikštų, jog čia esama kažko žalingo, kas 
kenkia ječių sveikatai. 

— Tikriausiai! Ar galit juos išgelbėti, mokytojau? 

— Galbūt... 

Vienuolis užsimerkė ir kelias minutes meldėsi: prašė įkvėpimo 
tai problemai spręsti ir nuolankumo suvokti, kad sėkmė — ne jo 
rankose. Jis darysiąs visa, ką tik gali, bet gyvybė ir mirtis jam 
nepavaldžios. 

Baigęs trumpą meditaciją, Tensingas nusimazgojo rankas, nu- 
ėjo į vieną aptvarą, išsirinko čegno patelę ir ją pamelžė. Paskui 
dubenėlį šilto putoto pieno nunešė pas kūdikius, pamirkė piene 
skudurėlį ir įkišo vienam mažyliui į burną. Šis iš pradžių nesu- 
reagavo, bet po kelių sekundžių pieno kvapas jį išjudino, kūdikis 
prasižiojo ir ėmė vangiai čiulpti skudurą. Lama gestais paragino 
motinas daryti taip pat. 

Ilgai ir kantriai teko mokyti ječius melžti čegnes ir jų pienu 
po lašelį girdyti kūdikius. Mažai ką jie tegalėjo įsidėti galvon, 

bet pajėgė šio to išmokti mėgdžiodami. Mokytojas ir mokinys 
sugaišo tam reikalui visą dieną, bet jau tą patį vakarą sulaukė re- 
zultato — trys mažyliai pirmąsyk pravirko. Rytojaus dieną jau visi 
penki knirzė pienelio, o netrukus atsimerkė ir ėmė krutėti. 

Dilas Bahadūras taip didžiavosi, tarsi būtų pats šitaip sumanęs, 
bet Tensingas dar nenurimo. Jam rūpėjo išsiaiškinti priežastį. Lama 
tyrė kiekvieną kąsnį, kurį ječiai dėjosi į burną, ir niekaip nerado 
ligos priežasties, kol ir jam, ir jo mokiniui ėmė raižyti vidurius ir 
tulžis kilti į gerklę. O juk jie buvo valgę tik campos, įprastinio savo 
maisto iš miežinių miltų, sviesto ir karšto vandens. Čegno mėsos, 
kurios jiedviem siūlė ječiai, neragavo, nes buvo vegetarai. 

— Ką valgėm ne tokio kaip visada, Dilai Bahadūrai? — paklausė 
mokytojas, ruošdamas abiem arbatą nuo skrandžio negalavimų. 

— Nieko, mokytojau, — atsakė perbalęs vaikinas. 

— Kažkas turi būti, — neatlyžo Tensingas. 

— Valgėm tik campos, daugiau nieko... — sumurmėjo jauni- 
kaitis. 

Tensingas padavė jam arbatos, ir Dilas Bahadūras, susirietęs iš 
skausmo, pakėlė dubenėlį prie lūpų, bet taip ir nenurijęs gurkšnio 
išspjovė arbatą ant sniego. 

— Vanduo, mokytojau! Karštas vanduo! 

Paprastai juodu campai ir arbatai užsivirindavo vandens iš šal- 
tinio arba patirpindavo sniego, o čia, slėnyje, pasisėmė verdančio 
vandens iš karštos versmės, trykštančios fontanu. 

— Štai kas nuodija ječius, mokytojau, — tvirtino princas. 

Jie buvo matę, kaip ječiai karštame gelmių vandenyje verda 
sriubą iš grybų, žolių ir violetinių gėlių — pagrindinių savo maisto 
produktų. Grr-ympr buvo praradusi apetitą jau prieš daug metų 
ir tik kas antrą trečią dieną valgė žalios mėsos, o troškulį malšino 
sauja sniego. Kaip tik tuo geizerio vandeniu, kuriame gal ir buvo 
nuodingų mineralų, atvykėliai užplikė arbatą. Norėdamas įsiti- 
kinti, ar teisingai atspėjo ligos priežastį, Dilas Bahadūras rytojaus 

dieną užsiplikė arbatos tuo įtartinu vandeniu ir išgėrė. Netrukus 
jam teko vemti, bet jis džiaugėsi įrodęs, kad jo teorija teisinga. 

Lama ir jo mokinys kuo kantriausiai kalė į galvą senajai 
Grr-ympr, kad jokiu būdu negalima gerti karšto žibuoklių spalvos 
vandens ir valgyti violetinių gėlių, augančių palei upelį. Karštasis 
vanduo, buvo jai sakoma, tinka praustis ir maudytis, bet ne gerti 
ir ne maistui gaminti. Svečiai nebandė jai aiškinti, kad jame yra 
kenksmingų mineralų, nes ječių vadė vis tiek nebūtų supratusi; 
tegul tik ječiai klauso jos nurodymų. Grr-ympr palengvino jų 
užduotį —sušaukė savo valdinius ir paskelbė jiems naują įstatymą: 
kas gers to vandens, bus įmestas į geizerį, aišku? Visiems buvo 
aišku. 

Gentis padėjo Tensingui ir Dilui Bahadūrui prisirinkti reikiamų 
vaistažolių. Per savaitę, praleistą Ječių slėnyje, atvykėliai įsitikino, 
jog kūdikiai kasdien vis labiau atsigauna, o suaugusieji stiprėja ir 
kartu nyksta violetinė jų liežuvio spalva. 

Grr-ympr pati lydėjo svečius, kai atėjo laikas jiems iškeliauti. 
Jie jau buvo besuką į tą patį tarpeklį, kuriuo atkeliavo, bet senolė 
kiek pasvyravusi, nes norėjo išlaikyti ječių ir jų dievų paslaptį, 
nuvedė juos į priešingą pusę. Lama ir princas gerą valandą žings- 
niavo paskui ją siauru taku pro garų stulpus ir verdančio vandens 
ežerėlius, kol išėjo iš primityvaus ječių kaimelio. 

Žiniuonė palydėjo juos iki plynaukštės pakraščio, parodė kal- 
nagūbrio spragą ir paaiškino jiems, kad pro čia ječiai kartkartėmis 
eina maisto ieškotis. Tensingui pavyko suprasti, ką ji nori pasakyti: 
tuo gamtiniu tuneliu galima susitrumpinti kelią. Paslaptingasis slė- 
nis pasirodė besąs daug arčiau civilizuotojo pasaulio, negu kas būtų 
manęs. Tensingo turimas pergamentas rodė vienintelį lamoms 
žinomą kelią, kur kas ilgesnį ir pilną kliūčių, bet būta, vadinasi, 
ir šio slapto tako. Iš jo padėties Tensingas sprendė, jog tunelis lei- 
džiasi tiesiai po kalnu ir išeina priešais Centan Dzongą, sugriuvusį 


vienuolyną. Taip kelias sutrumpėja dviem trečdaliais. 

Atsisveikindama su keliautojais, Grr-ympr parodė palankumą 
vieninteliu jai žinomu būdu — laižė jiems rankas ir veidą tol, kol 
kaip reikiant apseilėjo ir išterliojo snargliais. 

Vos tik nevalyvoji ragana pasuko namų link, Dilas Bahadūras ir 
Tensingas puolė raičiotis ant sniego, kad apsišvarintų. Mokytojas 
tik juokėsi, bet mokinys vos ištvėrė nesusivėmęs. 

— Vienintelė paguoda, kad niekada nebegrįšim pas šią geraširdę 
damą, — tarė jaunikaitis. 

— Niekada reiškia ilgai, Dilai Bahadūrai. Kas žino, ar gyvenimas 
nepateiks mums staigmenos, — atsakė lama ir ryžtingai žengė į 
ankštąjį tunelį. 


ANTRAS SKYRIUS 

T Ty5 pasakiška Kiaušinim 


Tuo metu kitame pasaulio krašte Aleksandras Koldas su savo mo- 
čiute Kete atskrido į Niujorką. Jaunasis amerikietis buvo rudai 
įdegęs Amazonijos saulėje. Jo plaukai buvo pakirpti kaip indėno, 
o pačiam viršugalvyje švietė apskrita plikė, kurią puošė neseniai 
sugijęs randas. Ant pečių jis tempė nešvarią kuprinę, o rankoj 
nešėsi butelį balzgano skysčio. Ketė Kold, tokia pat apskrudusi 
kaip anūkas, vilkėjo palaikėmis chaki spalvos kelnėmis ir avėjo 
nunešiotais batais. Dėl žilų plaukų, pačios pasikirptų nežiūrint 
į veidrodį, ji atrodė kaip ką tik pažadinta valkata. Senelė buvo 
pavargusi, bet jos akys gyvai spindėjo pro apskritus lipnia juosta 
suklijuotų akinių stiklus. Keliauninkų bagažą sudarė beveik trijų 
metrų ilgio vamzdis ir dar keletas neįprasto dydžio bei pavidalo 
ryšulių. 

— Ar turite ką deklaruoti? — pasiteiravo imigracijos depar- 
tamento tarnautojas, nepatikliai žvelgdamas į keistoką Alekso 
šukuoseną ir įtartinai atrodančią jo senelę. 

Buvo penkta valanda ryto, ir vyriškį miegas marino ne mažiau 
kaip keleivius, ką tik atskridusius iš Brazilijos. 

— Ne, nieko. Mudu esam „International Geographic“ repor- 
teriai. Visa, ką nešamės, yra mūsų darbo priemonės, — atsakė 
Ketė Kold. 

— Vaisių, daržovių, maisto produktų? 

— Tiktai gyvybės vandens mano mamai... — tarė Aleksas, ro- 
dydamas butelį, kurį laikė rankose per visą kelionę. 

— Nekreipkite dėmesio, tas vaikinas mėgsta pafantazuoti, — nu- 
traukė jo šneką Ketė. 

— O kas čia? — pasidomėjo tarnautojas, mostelėjęs į vamzdį. 

— Serbatana. 

— Kas, kas? 

— Tai toks tuščiaviduris nendrės stiebas, iš kurio Amazonijos 
indėnai laido strėles, užnuodytas... — pradėjo aiškinti Aleksandras, 
bet senelė spyrė jam, kad nutiltų. 

Išsiblaškęs tarnautojas nieko nebeklausinėjo, todėl taip ir nesu- 
žinojo nei apie dėklą su strėlėmis, nei apie kalebasą su mirtinąja 
kurare, sukrautus į kitą dėžę. 

— Ką dar vežatės? 

Aleksandras Koldas pasirausė striukės kišenėse ir išsitraukė 
tris stiklo rutulius. 

— Kas čia? 

— Manau, kad deimantai, — atsakė vaikinas ir čia pat vėl gavo 
spyrį iš senelės. 

— Deimantai! Nuostabu! Kas tave šitaip ir apmovė, bernu- 
žėli? — nusikvatojo pareigūnas, tekštelėjo į pasus antspaudą ir 
mostelėjo: eikite. 


ANAMA 


Niujorke atsirakinus buto duris, Ketei ir Aleksandrui tvoskė į nosį 
sudvisęs oras. Reporterė pliaukštelėjo sau į kaktą. Nebe pirmas 
kartas, kai jinai leidžiasi į kelionę pamiršusi išnešti šiukšles iš vir- 
tuvės. Abudu šmurkštelėjo vidun užsiėmę nosį. Kol Ketė įvilko 
bagažą, jos anūkas atidarė visus langus ir užsiėmė šiukšlėmis, 


kuriose jau buvo visa ko ir prižėlę, ir prisiveisę. Vargais negalais 

įtalpinusi ankštame bute dėklą su serbatana, Ketė, sunkiai alsuo- 
dama, dribo ant sofos. Štai ką reiškia senatvė, pamanė ji. 

Aleksandras išsitraukė tris rutulius iš striukės ir sudėjo ant 
stalo. Močiutė nužvelgė juos abejingai. Labai panašu į stiklines 
prespapjė, kurių mėgsta prisipirkti turistai. 

— Čia deimantai, Kete, — pareiškė vaikinas. 

— Kurgi ne! O aš — Merilina Monro... — atšovė senoji Žžur- 
nalistė. 

— Kas, kas? 

— Še tau! — sumurmėjo ji nustėrusi: štai kokia kartų praraja 
beskirianti ją nuo anūko. 

— Turbūt tai kas nors iš tavo laikų, — bandė spėti Alek- 
sandras. 

— Mano laikų! Žinoma, tai ne tavo laikai. Aš bent jau gyvenu 
ne Mėnulyje kaip tu, — pro dantis iškošė senelė. 

— Bet čia tikrai deimantai, Kete, — spyriojosi bernelis. 

— Kaip nori, Aleksandrai. Tebūnie ir deimantai. 

— Ar negalėtum vadinti manęs Jaguaru? Tai mano totemas. 
Tie deimantai ne mūsų, Kete, jie priklauso indėnams, miglos 
žmonėms. Aš pažadėjau Nadijai, kad panaudosim tuos akmenis 
jiems apginti. 

— Žinoma, žinoma! — sumurmėjo ji abejingai. 

— Už juos galėsim finansuoti fondą, kurį tu ketinai steigti su 
profesorium Leblanu. 

— Man rodos, kad nuo to smūgio, kurį gavai per galvą, tau 
smegenyse atsisuko vienas varžtas, vaikeli, — tarė senoji ir išsi- 
blaškiusi susimetė krištolo kiaušinius į striukės kišenę. 

Ji nusprendė, kad artimiausiu metu reikės patikrinti anūko 
sveikatą. 

Dvi savaites Ketė nešiojosi krištolo kiaušinius ir visai buvo juos 
pamiršusi, kol sykį keliant striukę nuo kėdės vienas ėmė ir iš- 
krito jai tiesiai ant kojos pirštų. Tuo metu Aleksandras buvo jau 
sugrįžęs į Kaliforniją, į tėvų namus. Keletą dienų žurnalistė, 
šlubuodama sumušta koja, vaikščiojo su akmenimis kišenėje, 
nerūpestingai barškindama jais gatvėje. Vieną rytą ji gėrė kavą 
užeigoje už kampo ir išeidama pamiršo vieną deimantą ant stalo. 
Šeimininkas italas, pažįstantis reporterę bent dvidešimt metų, 
pasivijo ją gatvėje. 

— Kete! Palikai savo stiklinį rutulį! — sušuko jis ir sviedė jai 
brangųjį akmenį per praeivių galvas. 

Moteriškė pagavo jį ore ir nuėjo sau galvodama, kad gal jau 
laikas pasidomėti tais kiaušiniais. Žingsniuodama be aiškaus tik- 
slo užklydo į juvelyrų gatvę, kurioje turėjo krautuvę ir jos senas 
simpatija Izaokas Rozenblatas. Prieš keturiasdešimt metų jie vos 
nesusituokė, bet čia pasipainiojo Džozefas Koldas ir grieždamas 
fleita apsuko jai galvą. Ketė buvo įsitikinusi, jog tai užburtoji 
fleita. Per trumpą laiką Džozefas Koldas tapo vienu garsiausių 
pasaulio muzikantų. „Tai buvo ta pati fleita, kurią pusprotis mano 
anūkas paliko Amazonijoje!“ — niršo Ketė. Už tai, kad prarado 
nuostabųjį senelio instrumentą, Aleksandras jau buvo gavęs iš 
jos skambų antausį. 


ANAMA 


Izaokas Rozenblatas buvo žydų bendruomenės šulas, turtingas ir 
gerbiamas šešių vaikų tėvas. Tai buvo vienas iš tų santūrių žmonių, 
kurie vykdo savo pareigą nesigarsindami ir moka mėgautis dvasios 
ramybe; tačiau išvydęs įeinant Ketę Kold į savo parduotuvę pa- 
juto beklimpstąs į prisiminimų liūną. Per vieną akimirką jis vėl 
tapo droviu jaunuoliu, įsimylėjusiu tą moterį su visu pirmosios 

meilės įkarščiu. Anuomet tai buvo mergina porcelianine oda ir 
netramdomomis varinėmis garbanomis; dabar vietoj porceliano 
jau dūlavo raukšlėtas pergamentas, o iškarpyti žili plaukai styrojo 
tartum šepetys. 

— Kete! Tu visai nepasikeitusi, mergyte, pažinčiau tave tarp 
tūkstančių... — jausmingai kalbėjo juvelyras. 

— Nemeluok, senas begėdi, — atšovė moteriškė, neįstengdama 
paslėpti patenkinto šypsnio ir atsisegdama kuprinę; ši tėškėsi ant 
grindų kaip bulvių maišas. 

— Atėjai man pasakyti, kad klydai, ir prašyti atleidimo už tai, 
kad palikai mane įskaudintą ir kruvina širdim, tiesa? — ironizavo 
juvelyras. 

— Tavo tiesa, aš klydau, Izaokai. Aš netinku vedybiniam gyve- 
nimui. Mano santuoka su Džozefu truko labai neilgai, bet bent 
jau susilaukėme sūnaus Džono. O dabar turiu tris anūkus. 

— Sužinojęs, kad Džozefas mirė, tikrai jo gailėjau. Aš visada 
jam pavyduliavau ir negalėjau dovanoti, kad paveržė iš manęs 
sužadėtinę, bet vis tiek pirkdavau visas jo plokšteles. Turiu visus 
jo koncertų įrašus. Tai buvo genijus... — tarė juvelyras ir pasiūlė 
Ketei atsisėsti ant odinės sofos, o pats įsitaisė greta. — Taigi dabar 
tu našlė, — toliau kalbėjo jis, žiūrėdamas viešniai į akis. 

— Nepuoselėk iliuzijų, ne tam atėjau, kad mane guostum. Ir ne 
brangenybių pardavinėti. Tai ne mano stilius, — atšovė Ketė. 

— Tikiu, — patvirtino Izaokas Rozenblatas, šnairuodamas į 
suglamžytas jos kelnes, kareiviškus batus ir turisto kuprinę, nu- 
sviestą ant grindų. 

— Norėčiau parodyti tau porą gabalų stiklo, — tarė ji, traukdama 
kiaušinius iš striukės kišenės. 

Rytmečio saulė, plieskianti pro langą, metė spindulį tiesiai į 
daikčiukus, kuriuos moteriškė laikė delne. Neapsakomas spinde- 
sys trumpam apakino Izaoką Rozenblatą ir užgniaužė jam kvapą. 
Šis žmogus buvo kilęs iš juvelyrų šeimos. Jo seneliui teko laikyti 

rankose brangakmenius iš Egipto faraonų kapų; jo tėvo rankos 
lietė diademas, skirtas imperatorėms; jis pats savo rankomis iš- 
iminėjo rubinus ir smaragdus iš papuošalų, kurie priklausė Rusijos 
caro šeimai, išžudytai per bolševikų revoliuciją. Niekas geriau už 
jį nenusimanė apie juvelyrinius dirbinius ir labai mažai tebuvo 
brangakmenių, galinčių jį sujaudinti, bet dabar jo akys regėjo 
tokias brangenybes, kad jam galva svaigo. Netardamas nė žodžio, 
jis paėmė kiaušinius, pasidėjo ant rašomojo stalo po lempa ir ėmė 
juos tirti per didinamąjį stiklą. Įsitikinęs, kad pirmas įspūdis jo 
neapgavo, juvelyras giliai atsiduso, išsitraukė baltą batisto nosinaitę 
ir nusišluostė kaktą. 

— Kur tu juos nukniaukei, mergužėle? — paklausė drebančiu 
balsu. 

— Radau vienoj atokioj vietelėj, Žvėrių mieste. 

— Kam tyčiojies iš manęs? 

— Nesityčioju, garbės žodis. Ar jie ko nors verti, Izaokai? 

— Taip, šio to verti. Sakysim, galėtum už juos nusipirkti kokią 
nedidelę valstybėlę, — sumurmėjo juvelyras. 

— Ar esi tikras? 

— Tai deimantai, didžiausi ir tobuliausi iš visų, kuriuos esu 
matęs. Kur jie buvo iki šiol? Negalimas daiktas, kad toksai lobis 
būtų likęs nežinomas. Pažįstu visus žymiausius pasaulio brangak- 
menius, Kete, bet apie šiuos nesu girdėjęs. 

— Užsakyk mudviem kavos ir gurkšnelį degtinės, Izaokai. 
Ir atsisėsk patogiai: papasakosiu tau įdomią istoriją, — tarė Ketė 
Kold. 

Taip senasis Ketės garbintojas sužinojo apie paauglę brazilę, 
apie tai, kaip ji Orinoko aukštupio baseine užkopė į paslaptingą 
kalną, į kurį jai kelią parodė sapnas ir nuogas burtininkas, ir tenai 
erelės lizde rado tuos akmenis. Ketė jam papasakojo, kad mer- 
gaitė atidavė tą lobį Aleksandrui, jos anūkui, ir įpareigojo už tai 


pasirūpinti viena indėnų gentimi, vadinama miglos žmonėmis: 


Trys pasakiški kiaušiniai « 37 


jie dar tebegyvenantys akmens amžiuje. Izaokas Rozenblatas 
mandagiai klausėsi, nors ir netikėjo nė vienu to absurdiško pa- 
sakojimo žodžiu. Net ir paskutinis asilas nesileistų mulkinamas 
panašiomis fantazijomis, galvojo jis sau. Vadinas, arba kadainykštė 
jo sužadėtinė buvo įpainiota į kažkokį labai nešvarų reikalą, arba 
atrado pasakišką kasyklą. Bet jis žinojo, kad Ketė niekada jam to 
neprisipažins. Ir štai ji, sėdinti šalia, vėl atsiduso, lyg skaitytų jo 
mintis. 

— Matau, kad manim netiki, Izaokai, —- sumurmėjo ekscen- 
triškoji reporterė ir dar gurkštelėjo degtinėlės, kad numalšintų 
bekylantį kosulį. 

— Manau, sutiksi su manim, Kete, kad visa ta istorija gerokai 
nekasdieniška... 

— O juk aš tau dar nepapasakojau apie Bestijas, dvokiančius 
gauruotus milžinus, kurie... 

— Tiek to, Kete, gal man nebereikia daugiau detalių, — nu- 
vargusiu balsu pertraukė ją juvelyras. 

— Aš privalau tuos akmenėlius paversti kapitalu, skirtu specia- 
liam fondui. Esu pažadėjusi anūkui to fondo lėšomis ginti miglos 
žmones, kaip save vadina nematomieji indėnai, ir... 

— Nematomieji? 

— Na, jie nėra visai nematomi, Izaokai, tik taip rodosi. Čia jau 
tokia magija. Nadija Santos sako, kad... 

— Kas ta Nadija Santos? 

— Mergaitė, kuri aptiko tuos deimantus, aš gi tau sakiau. Ar 
padėsi man, Izaokai? 

— Padėsiu, Kete, jei tik viskas bus teisėta. 

Taip ir atsitiko, kad garbusis Izaokas Rozenblatas apsiėmė 
saugoti tris stebuklingus akmenis; kad pasirūpino paversti juos 
grynaisiais; kad sumaniai investavo tą kapitalą; kad konsultavo 
Ketę Kold, kaip Deimantų fondo steigėją. Juvelyras patarė jai 
fondo prezidentu paskirti antropologą Liudviką Leblaną, bet lėšų 

kontrolės iš savo rankų nepaleisti. Taip atsinaujino ir jųdviejų 
draugystė, snaudusi keturiasdešimt metų. 

— Ar žinai, Kete, kad ir aš jau našlys? — prisipažino jis per 
pirmą bendrą vakarienę. 

— Galgi nesiruoši man pirštis, Izaokai. Jau nuo kažin kada 
nebeskalbiu vyro kojinių ir neketinu to imtis dabar, — nusijuokė 
reporterė. 

Abu susidaužė taurėmis — už deimantus. 

Po keleto mėnesių Ketė sėdėjo vienąsyk priešais kompiuterį; su- 
džiūvusį jos kūną dengė tik skylėti marškinėliai, kurie siekė vos 
iki pusės šlaunų ir neslėpė nei išsišovusių kelių, nei randuotų 
blauzdų su pūpsančiomis venomis, nei tvirtų keliautojo pėdų. 
Virš jos galvos dūgzdamos kaip musių spiečius sukosi ventiliato- 
riaus mentės, bet neįstengė išsklaidyti tvankumos, karštą vasaros 
dieną dusinančios Niujorką. Jau kuris laikas — bene šešiolika ar 
septyniolika metų — žurnalistė rengėsi įsitaisyti bute oro kondicio- 
nierių, bet taip ir neprisiruošė. Nuo permirkusių plaukų prakaitas 
čiurkšlėmis bėgo jai per nugarą, o pirštai vis taip pat įnirtingai 
daužė klaviatūrą. Ketė puikiai žinojo, kad klavišus užtenka pa- 
liesti, bet nemėgo keisti įpročių ir todėl kompiuterį maigė taip 
pat kaip kitados turėtą rašomąją mašinėlę. 

Šalia rašytojos stovėjo ąsotis arbatos su ledu ir degtine — sprogs- 
tamojo mišinio, kurį pati buvo išradusi ir tuo labai didžiavosi. 
Kitoj pusėj gulėjo užgesusi jūrininko pypkė. Ketė Kold stengėsi 
rūkyti kuo mažiau, kad ne taip kankintų kosulys, bet prikimštą 
pypkę laikė dėl kompanijos: juodojo tabako kvapas kėlė jai dvasią. 
„Sulaukus šešiasdešimt penkerių nebedaug lieka blogų įpročių, 
kuriuos tokia ragana kaip aš galėtų sau leisti“, — manė ji. Atsi- 

kratyti savo ydų ji visai netroško, bet žinojo: jeigu nemes rūkyti, 
liks be plaučių. 

Ketė sugaišo šešis mėnesius, kol pastatė ant kojų Deimantų 
fondą, jos įsteigtą kartu su įžymiuoju antropologu Liudviku Leb- 
lanu, kurį, beje, laikė savo priešu. Ji bodėjosi tokiu darbu, bet jei 
būtų atsisakiusi, anūkas Aleksandras niekada jai neatleistų. „Aš 
veiksmo žmogus, kelionių ir nuotykių reporterė, o ne biurokra- 
tė“, — dūsavo ji tarp dviejų pastiprintos arbatos gurkšnių. 

Vargdama dėl fondo reikalų, ji dar gavo dusyk sulakstyti į 
Karakasą liudyti teisme prieš Maurą Kariją ir daktarę Omairą 
Tores, kaltinamus tuo, kad užkrėtė raupais šimtus indėnų ir taip 
nuvarė juos į kapus. Mauras Karijas į teismą neatvyko —jis gulėjo 
privačioje klinikoje be sąmonės, taip ir neatsigavęs nuo vėzdo 
smūgio, kuriuo jį pavaišino indėnas. Verčiau būtų iš karto nu- 
keliavęs į aną pasaulį! 

Maža to: žurnalas „International Geographic“ įpareigojo Ketę 
Kold parengti reportažą apie Auksinio Drakono karalystę. Atidėti 
kelionės nebuvo kaip — žurnalas galėjo pasiųsti kitą reporterį; 
o Ketei prieš išvykstant reikėjo dar pasigydyti nuo kosulio. Ta 
karalystė — maža šalis tarp Himalajų viršukalnių, pasižyminti 
dar ir labai klastingu klimatu: oro temperatūra ten gali per porą 
valandų pakisti trisdešimčia laipsnių. Pasitarti su gydytoju jai, 
žinoma, nė į galvą nešovė. Nebuvo ji to dariusi visą gyvenimą 
ir neketino daryti dabar, juoba kad buvo labai blogos nuomonės 
apie žmones, gaunančius valandinį atlyginimą. Jai pačiai buvo 
mokama už žodžių skaičių. Reporterei rodėsi akivaizdu, jog nė 
vienam gydytojui nenaudinga, kad pacientas pasveiktų, todėl ji 
gydėsi naminiais vaistais. Dabar ji kliovėsi medžio žieve, parsi- 
vežta iš Amazonijos: nuo tos žievės jos plaučiai būsią kaip nauji. 
Šimtametis šamanas, vardu Valimajus, patikino ją, kad ta žievė 
gydanti visas nosies ir burnos ligas. Ketė sumalė ją mikseriu, su- 
bėrė į arbatą su degtine, kad nustelbtų kartų skonį, ir labai uoliai 

gurkšnojo ištisą dieną. Iki šiol tas vaistas nepadėjo; kaip tik apie 
tai ji dabar ir rašė elektroniniu paštu profesoriui Leblanui. 

Niekas neteikė didesnio malonumo Ketei Kold ir Leblanui, 
kaip niekinti vienam kitą, ir juodu nepraleisdavo progos tai pa- 
rodyti. O progų netrūko, nes juos buvo neišskiriamai susiejęs Dei- 
mantų fondas: profesorius jam pirmininkavo, o reporterė tvarkė 
pinigus. Bendri fondo reikalai vertė juos kone kasdien bendrauti, 
ir tai jie darė elektroniniu paštu, kad nereikėtų klausytis partnerio 
balso. Ir susitikinėti jie stengėsi kuo rečiau. 

Deimantų fondas buvo įsteigtas visoms Amazonijos gentims 
ginti, bet ypač — miglos žmonėms, kaip kad reikalavo Aleksandras. 
Profesorius Liudvikas Leblanas parašė storą mokslinį traktatą apie 
tą gentį ir apie savo paties vaidmenį toje istorijoje, nors iš tiesų 
indėnus ryžtingais veiksmais išgelbėjo nuo genocido Aleksandras 
Koldas ir jo bičiulė brazilė Nadija Santos, o ne Leblanas. Prisi- 
minusi tas kelias savaites džiunglėse, Ketė nejučiom nusišypsojo. 
Iškeliaujant į Amazoniją jos anūkas buvo išlepintas vaikelis, o 
neilgai trukus grįžo jau tikras vyras. Aleksandras — arba Jaguaras, 
nes jis buvo įsikalęs į galvą, kad kaip tik toks yra jo vardas, — rei- 
kia pripažinti, elgėsi tikrai narsiai. Senelė juo didžiavosi. Fondas 
gyvavo Aleksandro ir Nadijos dėka. Be jų iš viso to projekto būtų 
likusios vien kalbos: juodu jį finansavo. 

Iš pradžių profesorius spyrėsi tą organizaciją pavadinti Liudvi- 
ko Leblano fondu, nes buvo įsitikinęs, kad jo vardas sudomins 
spaudą ir pritrauks rėmėjų; tačiau Ketė neleido jam net užbaigti 
sakinio. 

— Tik per mano lavoną, Leblanai, galėsit savo vardu leisti ka- 
pitalą, kurį parūpino mano tikras anūkas, — nukirto ji. 

Antropologui teko nusileisti, nes Ketė disponavo trimis pa- 
sakiškais Amazonijos deimantais. Liudvikas Leblanas, kaip ir 
juvelyras Rozenblatas, nė trupučio netikėjo tų nepaprastų akme- 
nėlių istorija. Deimantai iš erelių lizdo? Kurgi ne! Jis įtarė, kad 
vedlys Sezaris Santosas, Nadijos tėvas, žinojo apie slaptą kasyklą 
džiunglių gilumoje: ten mergina ir bus radusi tuos brangakme- 
nius. Leblanas net svajojo grįžti prie Amazonės ir įtikinti vedlį 
pasidalyti tą lobį su juo. Paika svajonė: kur jis nukeliaus šitiek 
metų sulaukęs, skaudamais sąnariais, juoba kad ten net nėra 
kondicionierių. O ir laiko stinga: juk jis rašo svarbiausią savo 
mokslinį veikalą. 

Bet argi įvykdysi tokią svarbią misiją gyvendamas vien iš 
menkos profesoriaus algos? Jo kabinetas — kažkokia sveikatai 
kenksminga landynė penktame aukšte, o lifto nėra — sarmata, ir 
tiek! Jei bent Ketė Kold kiek dosniau jį pašelptų... „Kokia bjauri 
moteris!“ — mąstė antropologas. Su ja neįmanoma bendrauti. 
Deimantų fondo prezidentui tenka rašyti tušinuku! Jam reikėtų 
sekretorės ir padoraus biuro; betgi toji šykštuolė Ketė neduoda 
jam nė skatiko daugiau, negu būtina išleisti indėnams. Kaip tik 
šią valandėlę juodu diskutavo elektroniniu paštu apie jo norą gauti 
automobilį, kuris jam esąs taip reikalingas. Važinėdamas metro 
jis gaištąs brangų laiką, kurį verčiau panaudotų indėnams ir jų 
džiunglėms ginti. Ketės monitoriuje jau rikiavosi Leblano žodžiai: 
„Aš neprašau ko nors ypatingo, Kete, man nereikia limuzino su 
vairuotoju, tik mažo kabrioletuko... “ 

Suskambo telefonas. Žurnalistė nekreipė dėmesio, nes jau buvo 
bebaigianti rengti nepaneigiamus argumentus įkyriajam Leblanui 
sumurkdyti, bet skambutis, atkakliai čirkšdamas, vis tiek nutraukė 
jos minčių giją. Įsiutusi griebė ji ragelį keiksnodama akiplėšą, 
kuris atitraukia ją nuo kūrybinio darbo. 

— Alio, senele, — linksmai pasveikino ją vyresnysis anūkas iš 
Kalifornijos. 

— Aleksandrai! — sušuko ji apsidžiaugusi, kad girdi jo balsą, 
bet tuoj susigriebė, mat anūkas dar gali įtarti, kad jinai jo pasi- 
ilgo:— Argi nesakiau tau šimtus kartų, kad nevadintum manęs 
senele? 

— O kodėl tu nesilaikai susitarimo vadinti mane Jaguaru? —ne- 
sutriko vaikinas. 

— Koks jau iš tavęs jaguaras, veikiau vargšas nusišėręs ka- 
čiukas. 

— O tu esi mano tėvo motina, todėl turiu teisę vadinti tave 
senele. 

— Ar gavai mano dovaną? — pertraukė jį senelė. 

— O, ji nuostabi, Kete! 

Kurgi ne! Aleksandrui sukako šešiolika metų, ir ta proga 
jis pašte gavo milžinišką dėžę iš Niujorko su močiutės dovana. 
Ketė Kold atidavė jam vieną vertingiausių savo trofėjų — kelių 
metrų ilgumo smauglio odą, to paties, kuris kitados Malaizijoje 
buvo prarijęs jos fotoaparatą. Dabar ta išnara kabojo Aleksandro 
kambary, kaip vienintelė jo puošmena. Prieš kelis mėnesius 
berniukas, apimtas nevilties dėl motinos ligos, suniokojo visa, 
kas buvo jo kambarėlyje, tad dabar turėjo tik prairusį čiužinį ir 
naktinę lempelę. 

— Kaip gyvuoja tavo sesutės? 

— Andrėja net neužeina pas mane, nes bijo gyvatės odos, o 
Nikolė daro visa, ką jai liepiu, kad tik leisčiau tą odą paliesti. Ji 
siūlo man už tą smauglį visus savo niekniekius, bet aš niekada jo 
neatiduosiu. 

— Tikiuosi. O kaip tavo motina? 

— Jai daug geriau; įsivaizduok, ji vėl ėmėsi teptukų ir dažų. 
Žinok, Valimajus, tas šamanas, buvo man sakęs, kad aš turintis 
gydomųjų galių ir privalantis jomis naudotis. Pagalvojau, kad 
gal man tapti ne muziku, kaip buvau ketinęs, bet mediku. Kaip 
manai? — paklausė Aleksas. 

— Ko gero, tu tiki, kad pats išgydei motiną... — nusijuokė 
močiutė. 

— Ne aš išgydžiau, o gyvybės vanduo ir vaistiniai augalai, ku- 
riuos parsivežiau iš Amazonijos... 

— Žinoma, ir chemoterapija, ir švitinimas, — įsiterpė senoji. 

— Niekada nesužinosim, Kete, kas ją išgydė. Kiti pacientai, 
gavę tą patį gydymą toj pačioj ligoninėj, jau mirė, o mano mama 
visai pasveiko. Ta liga labai klastinga, ji gali bet kada sugrįžti, 
bet aš tikiu, jog vaistažolės, kurias gavau iš šamano Valimajaus, 
ir stebuklingasis vanduo neleis mamai vėl susirgti. 

— Daug pastangų tau prireikė, kol gavai tuos dalykus, — pri- 
minė Ketė. 

— Vos gyvas likau... 

— Tai niekis, bet va senelio fleitą praradai, — atšovė ji. 

— Tik stebėtis reikia, kaip tu, Kete, rūpiniesi mano gerove, — pa- 
sišaipė Aleksandras. 

— Tiek to! Kas pražuvo, to nebesugrąžinsi. Manau, jog turėčiau 
pasirūpinti tavo šeima... 

— Tai ir tavo šeima ir, man rodos, kitos tu neturi. Galiu pasakyti, 
jei tau įdomu, kad mūsų šeimos gyvenimas pamažu grįžta į vėžes. 
Mamai atžėlė plaukai — garbanoti, bet pražilę. Plikai nukirpta ji 
atrodė gražiau, — pasakojo anūkas. 

— Džiaugiuosi, kad Liza sveiksta. Pamenu, ji buvo tikrai gera 
tapytoja, — pripažino Ketė Kold. 

— Ir gera mama... 

Keletą sekundžių ragelyje buvo tylu, kol Aleksandras ryžosi 
pasakyti, dėl ko skambina. Jis per pusę metų kiek susitaupęs, nes 
duodavęs muzikos pamokas ir patarnaudavęs picerijoje. Vaikinas 
ketinęs tais pinigais kompensuoti nuostolius, kurių buvo pridaręs 
niokodamas savo kambarėlį, bet paskui apsigalvojęs. 

— Neturiu laiko klausytis tavo finansinių planų. Sakyk tiesiai, 
ko nori, — nekantravo senelė. 

— Nuo rytojaus man atostogos... 

— Na, ir? 

— Pagalvojau, kad jei susimokėčiau už bilietą, gal pasiimtum 
mane į kitą kelionę. Argi nesakei man, kad ruošiesi į Hima- 
lajus? 

Vėl mirtina tyla ragelyje. Ketė Kold didžiausiomis pastangomis 
valdėsi, kad neparodytų pasitenkinimo: viskas eina taip, kaip jos 
suplanuota. Jei pati būtų jį pakvietusi, anūkas rastų begalę dingsčių 
atsikalbinėti, kaip jau yra buvę rengiantis keliauti prie Amazonės; 
sandras ją lydės, kad jau ir staigmeną buvo jam paruošusi. 

— Ar tu dar čia, Kete? — nerimavo Aleksandras. 

— Aišku. Kurgi dar galėčiau būti? 

— Ar galėtum bent pagalvoti? S 

— Žinoma! O aš maniau, kad jauniems rūpi tik rūkyti žolę ir 
ieškoti sau poros internete... — iškošė ji pro dantis. 

— Apie tai galvosiu vėliau, Kete, o dabar man tik šešiolika 
ir to, ką turiu, nepakaktų net virtualiai draugystei, — pasišaipė 
Aleksandras ir pridūrė: — Manau, įsitikinai, kad esu neblogas 
bendražygis. Nesudaryčiau tau rūpesčio ir net galėčiau padėti. 
Nebe tavo amžiuje keliauti pačiai vienai... 

— Galvok, ką šneki, pienburni! 

— Aš turiu omeny... galėčiau, pavyzdžiui, nešioti tavo bagažą. 
Dar ir fotografuoti. 

— Ir tu manai, kad „International Geographic“ spausdintų 
tavo nuotraukas? Su manim skrenda Timotis Brusas ir Choelis 
Gonsalesas, tie patys fotografai, kurie keliavo su mumis ir prie 
Amazonės. 

— Ar Gonsalesas pasveiko? 

— Lūžę jo kaulai suaugo, bet vaikšto vis dar prisibijodamas. 


Timotis Brusas rūpinasi juo kaip mama savo kūdikiu. 

— Ir aš tavim rūpinsiuos kaip kūdikiu, Kete. Maža kas tau gali 
nutikti Himalajuose: ar jakų banda sutryps, ar širdies priepuolis 
ištiks dėl deguonies stokos, — įtikinėjo močiutę anūkas. 

— Neketinu Leblano džiaugsmui numirti anksčiau už jį, — su- 
murmėjo senoji ir pridūrė: — Bet matau, kad šį tą žinai apie tuos 
kraštus. 

— Neįsivaizduoji, kiek esu skaitęs ta tema. Tai ar galėsiu keliauti 
su tavim? Labai prašau! 

— Na, gerai, bet neketinu laukti tavęs nė minutės. Susitinkam 
Džono Kenedžio oro uoste ateinantį ketvirtadienį, iš ten devin- 
tą valandą vakaro skrendam į Londoną, o iš Londono — į Delį. 
Aišku? 

— Būsiu ten laiku, prižadu! 

— Pasiimk šiltų drabužių. Kuo aukščiau kilsim, tuo bus šalčiau. 
Tikriausiai teks tau ir į kalnus kopti, tai dėl visa ko nepamiršk ir 
alpinisto reikmenų. 

— Ačiū, ačiū, močiute! — susijaudinęs šaukė vaikinas. 

— Jei dar vadinsi mane močiute, neimsiu tavęs niekur! — atsi- 


liepė Ketė, padėjo ragelį ir prapliupo kvatoti hienos juoku. 


TREČIAS SKYRIUS 


ac 


Koltekcininkas 


Už trijų kvartalų nuo kuklaus Ketės Kold butuko, pačioje Man- 
hatano širdyje, viršutiniame dangoraižio aukšte antrasis pasaulio 
turtuolis, susikrovęs lobius kompiuterių pramonėje vogdamas 
idėjas iš pavaldinių ir kompanionų, kalbėjo telefonu su kažkokiu 
žmogumi Honkonge. Juodu niekada nebuvo matęsi ir niekuomet 
nepasimatys. 

Multimilijonierius vadino save Kolekcininku, o jo partneris 
Honkonge buvo tiesiog Specialistas. Pirmasis nežinojo, kas iš tiesų 
yra antrasis. Be kitų apsaugos priemonių, jųdviejų telefonuose 
buvo įtaisai, iškraipantys balsą, ir dar po įtaisą, kuris maskuoja 
telefono numerį. Todėl to pokalbio negalėtų užfiksuoti niekas 
ir niekur; net ir FTB, turintis įmantriausias pasaulyje šnipinė- 
jimo sistemas, neįstengtų ištirti, dėl ko taip slaptai tarėsi tuodu 
asmenys. 

Specialistas imdavosi už atitinkamą kainą įvykdyti bet kokią 
užduotį. Jis galėjo nužudyti Kolumbijos prezidentą, padėti bombą 
„Lufthansos“ lėktuve, parūpinti Anglijos karaliaus karūną, pa- 
grobti popiežių arba Monos Lizos portretą Luvre pakeisti klastote. 
Jam nereikėjo reklamuoti savo paslaugų, nes darbo niekada ne- 
stigo; priešingai, jo klientams tekdavo palaukti eilėje ir po kelis 
mėnesius. 

Specialisto reikalavimai būdavo visada tie patys. Klientas per- 


veda į nurodytą sąskaitą tam tikrą šešiaženklę sumą — negrąžinamą 

avansą — ir kantriai laukia, kol nusikaltėlių organizacija kruopščiai 
patikrins, kas jis per vienas. Po kiek laiko pas klientą apsilanko 
tarpininkas, paprastai į akį nekrintančios išvaizdos, pavyzdžiui, 
studentė, ieškanti informacijos diplominiam darbui, arba kunigas, 
atstovaujantis labdaros draugijai. Tarpininkas išklausinėja klientą, 
kokia bus užduotis, ir dingsta. Kaina per pirmąjį susitikimą ne- 
minima, nes manoma, kad jei klientui prireikia teirautis, kiek 
kainuos paslauga, vadinasi, jis neįstengs susimokėti. Pagaliau su- 
daroma sutartis — jam paskambina pats Specialistas. Paskambina 
iš bet kurios pasaulio vietos. 

Kolekcininkui buvo keturiasdešimt dveji metai. Tai buvo 
vidutinio ūgio vyriškis, iš pažiūros niekuo neypatingas, storų 
stiklų akiniais, pakumpęs ir anksti praplikęs, todėl atrodė daug 
vyresnis. Net ir tie menki plaukučiai amžinai riebaluoti. Ren- 
gėsi nevalyvai, be to, turėjo negražų įprotį rakinėti pirštu nosį, 
kai įtemptai mąstydavo, o taip būdavo bemaž visada. Vaikystėje 
buvo vienturtis vaikelis, be draugų, drovus ir liguistas, Det toks 
gabus, kad mokykloje nuobodžiavo. Bendraklasiai jo nekentė už 
tai, kad jis be jokių pastangų gauna geriausius pažymius, nemė- 
go ir mokytojai tokio knislio, kuris visada žino daugiau už juos. 
Savo karjerą jis pradėjo penkiolikos metų — tėvų namo garaže 
meistraudavo kompiuterius. Sulaukęs dvidešimt trejų, jis — toks 
protingas ir be jokių moralinių skrupulų — jau buvo milijonie- 
rius, o kai jam sukako trisdešimt, jo asmeninė sąskaita viršijo visą 
Jungtinių Tautų biudžetą. 

Nuo pat vaikystės šis žmogus, kaip beveik visi pasaulio vaikai, 
rinko pašto ženklus ir monetas; jaunystėje kolekcionavo lenktyni- 
nius automobilius, viduramžių pilis, golfo laukus, bankus ir grožio 
karalienes; dabar, jau kaip ir subrendęs, ėmė kaupti „retenybes“. 
Jas Kolekcininkas laikė suslapstęs požeminiuose blindažuose, 
išsklaidytuose po penkis žemynus, kad ištikus kokiai stichinei 
nelaimei nepražūtų išsyk visa vertingoji kolekcija. Šis metodas 

buvo nepatogus tuo, kad savininkas negalėjo vaikštinėti tarp savo 
lobių ir gėrėtis jais visais iš karto; norint jas pamatyti reikėtų 
lakstyti nuosavu reaktyviniu lėktuvu iš vieno taško į kitą, bet iš 
tiesų jam ir nebuvo reikalo dažnai šitaip keliauti: pakako žinoti, 
kad tos retenybės yra, kad jos saugios ir priklauso jam. Juk ne iš 
meilės menui jis visa tai rinko, o vien iš gryno godumo. 

Be kitų neįkainojamų vertybių, Kolekcininkas buvo įsigijęs 
seniausią pasaulio rankraštį, autentišką Tutanchamono pomirtinę 
kaukę (ta, kuri muziejuje, — viso labo kopija), Einšteino smegenis, 
suraikytas griežinėliais ir užkonservuotas formaline, Averojaus 
traktatų originalus, jo ranka rašytus, ištisą žmogaus odą, išvien 
tatuiruotą nuo kaklo iki pėdų, keletą Mėnulio akmenų, bran- 
duolinę bombą, Karolio Didžiojo kalaviją, slaptąjį Napoleono 
Bonaparto dienoraštį, krūvelę šventosios Cecilijos kaulų ir ko- 
kakolos formulę. 

Dabar multimilijonierius panoro įsigyti vieną rečiausių pasaulio 
brangenybių, apie kurią labai mažai žmonių težinojo ir prie kurios 
tik vienas tuo metu gyvenantis asmuo tegalėjo prieiti. Tai buvo 
auksinis drakonas, inkrustuotas brangakmeniais. Jau tūkstantis 
aštuoni šimtai metų jį regėdavo tik monarchai, valdantys mažą 
nepriklausomą karalystę tarp Himalajų kalnų ir slėnių. Tą drako- 
ną gaubė paslaptis, o saugojo prakeikimas ir sudėtinga senovinė 
apsaugos sistema. Jo neminėjo nė viena knyga, nė vienas turistų 
vadovas, bet daugelis buvo apie jį girdėję, o Britų muziejuje galėjai 
rasti jo aprašymą. Be to, jis buvo nupieštas senoviniame perga- 
mente, kurį toks generolas atrado viename vienuolyne, kai kinai 
įsiveržė į Tibetą. Toji brutali karinė okupacija privertė daugiau 
kaip milijoną tibetiečių sprukti į Nepalą ir Indiją; pabėgo ir Dalai 
Lama — aukščiausiasis dvasinis budistų vadovas. 

Dar prieš 1950 metus tame Tibeto vienuolyne specialius 
mokslus ėjo Auksinio Drakono karalystės sosto paveldėtojas. Jis 
ten mokėsi nuo šešerių iki dvidešimties metų amžiaus. Vienuo- 

lyne šimtus metų buvo saugomi pergamentai, kuriuose aprašytos 
slaptojo daikto savybės ir nurodyta, kaip juo naudotis; visa tai 
princas turėjo sužinoti. Pasak legendos, tai buvo ne šiaip statula, 
bet stebuklingas pranašautojas; jį klausinėti galėjo tik karūnuotas 
šalies valdovas dėl keblumų, iškilusių jo karalystei. Drakonas galėjo 
numatyti ir ateinančių metų orus, lemsiančius būsimą derlių, ir 
karingų kaimynų kėslus, ir dar daug ką. Tos mįslingos pranašystės 
ir šalies valdovų išmintis padėjo mažytei karalystei gyventi ne- 
skurstant ir apginti nepriklausomybę. 


ANNA 


Kolekcininkui mažai terūpėjo, kad statula auksinė, nes aukso jis 
galėjo turėti kiek širdis geidžia. Jį domino tik magiškosios dra- 
kono galios. Jis buvo sukišęs krūvą pinigų kinų generolui už jo 
pavogtąjį pergamentą ir pasirūpinęs vertimu, bet iš jo paaiškėjo, 
kad iš statulos nebus jokios naudos nežinančiam, kaip su ja elgtis. 
Žiurkiškos multimilijonieriaus akutės sužibėdavo už storų stiklų 
vien pagalvojus, kaip būtų galima valdyti pasaulio ekonomiką 
turint tą daiktą savo rankose. Jis jau iš anksto žinotų biržos kursų 
svyravimus, užbėgtų už akių konkurentams ir dar pagausintų savo 
milijardus. Kolekcininkas be galo krimtosi, kad jis tik antrasis 
pasaulio turtuolis. 

Šis žmogus išsiaiškino, kad per Kinijos invaziją, kai vienuolynas 
buvo sugriautas, o dalis vienuolių išžudyta, Auksinio Drakono 
karalystės sosto paveldėtojas, persirengęs valstiečiu, pabėgo kalnų 
perėjomis į Nepalą, o iš ten vėlgi paslapčia grįžo į tėvynę. 

Jaunajam princui nepavyko užbaigti mokslų pas Tibeto vie- 
nuolius, bet jo tėvas, karalius, pats ėmėsi jį lavinti. Vis dėlto jis 
negalėjo tobulai perteikti sūnui visų tų proto ir dvasios galių, 


kurias patsai buvo gavęs. Kai kinai užpuolė vienuolyną, lamos 

dar nebuvo spėję atverti princo kaktoj akies, kuria jis galėtų 
matyti žmogaus aurą ir iš jos spręsti apie jo būdą ir ketinimus. 
Neišmokė jie dar kaip reikiant ir telepatijos meno, leidžiančio 
skaityti mintis. Nei to, nei kito princas negalėjo gauti iš tėvo, o 
juk šiam mirus jis turės užimti sostą ir būti jo vertas. Jaunuolis 
buvo nuodugniai susipažinęs su Budos mokymu ir ilgainiui įrodė 
turįs pakankamai autoriteto valdyti, pakankamai patirties teisti ir 
pakankamai dvasingumo nepasiduoti galios vilionėms. 

Dilo Bahadūro tėvas sėdo į sostą būdamas dvidešimties metų, 
ir daug kas manė, kad jis neįstengs valdyti taip, kaip tą kraštą 
valdė kiti monarchai; vis dėlto naujasis karalius jau iš pat pradžių 
pasižymėjo kaip brandus ir išmintingas valdovas. Kolekcininkas 
sužinojo, kad monarchas karaliauja keturias dešimtis metų ir per 
tą laiką šalyje viešpatavo taika ir gerovė. 

Auksinio Drakono karalystės valdovui rodėsi nepriimtina 
užsienio įtaka, ypač Vakarų, nes jų kultūrą jis laikė sumaterialė- 
jusia ir sugedusia, labai pavojinga vertybėms, kurios visada buvo 
aukštinamos jo krašte. Oficiali valstybinė religija buvo budizmas, 
ir čia jis buvo pasiryžęs nieko nekeisti. Kasmet būdavo vykdoma 
gyventojų apklausa tautos laimingumui įvertinti; laimės matas 
buvo ne problemų stoka, nes dauguma jų neišvengiamos, bet 
žmonių tarpusavio atjauta ir dvasingumas. Valdžia neskatino 
turizmo ir per metus įsileisdavo tik labai nedaug atrinktų lan- 
kytojų. Todėl turizmo agentūros ir vadino tą šalį Uždraustąja 
karalyste. 

Neseniai įsivesta televizija po porą valandų transliuodavo žinias 
ir tik tas laidas, kurias karalius pripažindavo esant nežalingas, to- 
kias kaip sporto varžybos, mokslo populiarinimo ir animaciniai 
filmai. Visi privalėjo dėvėti tautinius drabužius; pasirodyti viešoje 
vietoje apsirengus vakarietiškai buvo draudžiama. Atšaukti tą 
draudimą ypač atkakliai prašė universiteto studentai, dievinantys 
amerikietiškus džinsus ir sportbačius, bet karalius buvo nepalen- 

kiamas tuo klausimu, kaip ir daugeliu kitų. Mat jį besąlygiškai 
rėmė kiti gyventojai: jie didžiavosi savo tradicijomis ir neketino 
perimti užsienietiškų papročių. 

Kolekcininkas labai mažai težinojo apie Auksinio Drakono 
karalystę; jos istorinės ir geografinės įdomybės jam tiek terūpėjo 
kaip pernykštis sniegas. Jis nė nemanė kada nors tame krašte ap- 
silankyti. Nekvaršino jis sau galvos ir dėl to, kaip pagrobti magiš- 
kąją statulą: juk už tai jis moka Specialistui. Jeigu tas daiktas gali 
išpranašauti ateitį, kaip jam tvirtinama, jis įgyvendins didžiausią 
savo svajonę — taps turtingiausiu pasaulio žmogumi, pirmuoju 
tarp turtuolių. 

Iškreiptas jo pašnekovo balsas, atsklidęs iš Honkongo, jam pa- 
tvirtino, kad operacija jau vykdoma ir rezultatų galima laukti po 
trijų keturių savaičių. Nors kliento ir neklausiamas, Specialistas 
jam pasakė, kiek ta paslauga kainuos — tokią nežmoniškai didelę 
sumą, kad Kolekcininkas net pašoko. 

— O jeigu jums nepavyks? — susirūpino antrasis pasaulio tur- 
tuolis kiek apsiraminęs, atidžiai apžiūrinėdamas smilių, prie kurio 
tebebuvo prilipusi geltona masė, ką tik išlupta iš nosies. 

— Man visada pavyksta, — atkirto Specialistas. 


AAA 


Nei Specialistas, nei jo klientas nenutuokė, jog kaip tik tuo metu 
Dilas Bahadūras, Auksinio Drakono karalystės valdovo jaunesnysis 
sūnus, būsimasis sosto įpėdinis, kartu su mokytoju ilsisi savajame 
kalnų būste. Tai buvo urvas, kurio angą slėpė pačios gamtos su- 
kurta uolų ir krūmų uždanga; priešais ją kalno šlaite plytėjo lygi 
aikštelė. Šią vietą vienuolis išsirinko, nes iš trijų pusių ji buvo, 
galima sakyti, neprieinama, todėl joks žmogus, nežinantis to urvo 


vietos, negalėtų jo aptikti. 


529 e IsABEL ALLENDE 


Tensingas gyveno tame urve keletą metų kaip atsiskyrėlis, tylo- 
je ir vienatvėje, kol Uždraustosios karalystės karalienė ir karalius 
atidavė jam ugdyti sūnų. Vaikinas turėjo būti su juo ligi dvidešim- 
ties metų amžiaus. Per tą laiką reikėjo jį paversti tobulu valdovu 
tokiu griežtu lavinimu, kad tik nedaugelis būtų jį ištvėrę. Tačiau 
jokiomis priemonėmis nebūtų pavykę pasiekti norimo rezultato, 
jei ne ypatingas Dilo Bahadūro protas ir tauri jo širdis. Tensingas 
buvo patenkintas: jo mokinys įrodė turįs ir viena, ir kita. 

Princas praleido su vienuoliu dvylika metų: miegojo ant akme- 
nų užsiklojęs jako kailiu, maitinosi griežtai vegetariškai, visas jėgas 
skyrė maldai, mokslui ir kūno lavinimui. Jis buvo laimingas. Savo 
būvio nebūtų keitęs į jokį kitą; jį slėgė mintis, jog artėja diena, 
kai jam reikės grįžti į pasauliečio gyvenimą. Ir vis dėlto jis labai 
gerai prisiminė, kaip bijojo, koks vienišas jautėsi, kai būdamas vos 
šešerių atsidūrė kalnų vienutėje šalia milžiniško nepažįstamojo, 
kaip tasai leido jam ištisas tris dienas verkti, kol nebeliko ašarų, 
ir nė žodeliu nepaguodė. Užtat daugiau verkti ir neprireikė. Nuo 
tos valandos milžinas atstojo jam ir tėvą su motina, ir visą šeimą, 
tapo didžiausiu jo draugu, mokytoju, tao šu instruktorium, dva- 
siniu vadovu. Ką tik vaikinas žinojo ir mokėjo, bemaž visa buvo 
sužinojęs ir išmokęs iš jo. 

Tensingas žingsnis po žingsnio vedė jį budizmo keliu, mokė 
istorijos ir filosofijos, pažindino su gamta, gyvūnais ir augalų 
gydomąja galia, lavino mokinio nuojautą ir vaizduotę, kario 
gebėjimus ir kartu skatino matyti, kokia vertinga yra taika. At- 
skleidė kai kurias lamų paslaptis ir padėjo atrasti dvasios ir kūno 
pusiausvyrą, būtiną valdovui. Vienas iš pratimų, kuriuos darė 
princas, buvo toks: paleisti strėlę iš lanko pasistiebus, kad ne- 
sudužtų kiaušiniai, padėti po kulnais, arba tupint ir laikant po 
kiaušinį pakinkliuose. 

— Svarbu ne tik gerai nusitaikyti, Dilai Bahadūrai; reikalinga 
dar ir jėga, stabilumas ir visų raumenų kontrolė, — kantriai kar- 
tojo lama. 

— O ar nebūtų buvę naudingiau mudviem suvalgyti tuos 
kiaušinius, garbusis mokytojau? — suabejojo princas, kai juos 
sutraiškė. 

Dvasinės pratybos buvo dar sunkesnės. Dešimties metų sulau- 
kęs, berniukas išmoko patirti transą ir pakilti į aukštesnį sąmonės 
lygmenį; vienuolikos jis jau gebėjo bendrauti mintimis ir judinti 
daiktus jų neliesdamas; trylikos leisdavosi į astralines keliones. 
Kai jam sukako keturiolika, mokytojas atvėrė jo kaktoje angą, 
kad pro ją galėtų matyti aurą. Tam tikslui teko pragręžti kaulą, ir 
kaktoje liko apskritas randas didumo sulig žirniu. 

— Kiekviena organinė medžiaga skleidžia energiją, arba aurą — 
šviesos vainiką, neregimą Žmogaus akiai; ją mato tik asmenys, 
turintys ypatingų dvasios galių, — aiškino Tensingas. — Iš auros 
spalvos ir pavidalo galima daug ką sužinoti. 

Trejus metus iš eilės lama su princu keliavo į Indijos, Nepalo 
ir Butano miestus, kad vaikinas įgustų skaityti sutiktų žmonių 
ir gyvulių aurą; tik niekada jo nevedė į tėvynę, į Uždraustąją 
karalystę, nerodė jam puikių to krašto slėnių ir terasų kalnų šlai- 
tuose — tenai sugrįžti bus galima tik baigus mokslus. 

Dilas Bahadūras taip gerai išmoko naudotis kaktos akimi, kad 
dabar, sulaukęs aštuoniolikos, iš auros išvaizdos galėjo spręsti apie 
gydomąsias augalo savybes, apie žvėries plėšrumą arba žmogaus 
dvasinę būklę. 

Vos dveji metai bebuvo likę iki tos dienos, kai jaunikaičiui 
sukaks dvidešimt ir baigsis jo darbas su mokytoju. Tada Dilas 
dijuoti į Europą, nes jam reikėjo pasisemti daug žinių, būtinų 
gyvenant šiuolaikiniame pasaulyje ir valdant valstybę, o Tensingas 
tų žinių duoti negalėjo. 

Tensingas kiek įstengdamas rengė princą vieną gražią dieną 
tapti geru karalium ir mokėti perprasti Auksinio drakono pra- 


našystes, bet nė neįtarė, kad Niujorke yra gobšuolis, planuojantis 


54 e ISABEL ALLENDE 


jo pagrobimą. Jaunuolio mokslai buvo tokie varginantys ir su- 
dėtingi, kad jam kartais pritrūkdavo kantrybės, bet Tensingas 
buvo nepalenkiamas ir versdavo mokinį dirbti tol, kol nuovargis 
įveikdavo juos abu. 

— Nenoriu būti karalium, mokytojau, — tarė sykį Dilas Ba- 
hadūras. 

— Gal mano mokinys ketina atsisakyti sosto, kad nereikėtų 
mokytis, — šyptelėjo Tensingas. 

— Trokštu paskirti gyvenimą meditacijai, mokytojau. Kaipgi 
galėsiu pasiekti nušvitimą, jei mane sups pasaulio pagundos? 

— Ne visi gali būti atsiskyrėliai, tokie kaip aš. Tavo karma —būti 
karaliumi. Turėsi pasiekti nušvitimą daug sunkesniu būdu negu 
per meditaciją — tarnaudamas savo tautai. 

— Nenoriu skirtis su jumis, mokytojau, — dejavo princas. 

Lama apsimetė nematąs drėgnų jaunikaičio akių. 

— Noras ir baimė yra iliuzijos, Dilai Bahadūrai, o ne tikrovė. 
Pratinkis joms nepasiduoti. 

— Ar ir meilei turiu nepasiduoti? 

— Meilė — kaip vidurdienio šviesa, ji gyva ir tada, kai jos ne- 
reiški. Žmonių atsiskyrimas — taip pat iliuzija, nes pasaulyje visa 
yra susiję. Mūsų sielos visada bus kartu, Dilai Bahadūrai, — tvirtino 
lama ir netikėtai nustebo pajutęs, kad ir pats nėra visai atsparus 
jausmams: mokinio liūdesys paveikė ir jį. 

Jis irgi sunkia širdimi laukė artėjant tos valandėlės, kai reikės 
grąžinti princą šeimai, pasauliui ir Auksinio Drakono karalystės 
sostui, kuris skirtas jo mokiniui. 


KETVIRTAS SKYRIUS 

Lėktuvas, kuriuo skrido Aleksandras Koldas, nutūpė Niujorke 
be penkiolikos šeštą vakaro. Dar nebuvo atslūgusi vasariška bir- 
želio dienos kaitra. Gerai nusiteikęs vaikinas prisiminė, kaip jis 
pirmąsyk pats vienas atkeliavo į šį miestą ir kaip visai neįtartinai 
atrodanti mergiotė nušvilpė visą jo bagažą, vos tik jis išėjo iš oro 
uosto. Kaip ji vadinosi? Visai iškrito iš galvos. Ak taip, Morgana! 
Toks viduramžių raganos vardas. Jam rodėsi, tarsi tai būtų buvę 
prieš daug metų, nors iš tiesų buvo praslinkę tik šeši mėnesiai. 
Vaikinas jautėsi tapęs kitu žmogumi: paūgėjęs, labiau pasitikintis 
savim, jam nebeužeidavo nei įsiūtis, nei neviltis. 

Ir šeimos krizė buvo pasibaigusi: jo mama, ko gero, išsigydė 
vėžį, nors vis dar baiminosi atkryčio. Tėvas vėl išmoko šypsotis, 
o sesutės, Andrėja ir Nikolė, pradėjo bręsti. Aleksas jau beveik 
nesipešdavo su jomis, nebent prireikus sudrausti, kad nerodytų 
pirštais į jo viršugalvį. Ir tarp draugų jo markė gerokai pakilo; 
net gražuolė Sesilija Berns, visada laikiusi jį pienburniu, dabar 
paprašydavo, kad padėtų spręsti uždavinius. Ir jis ne tik padė- 
davo, bet ir išspręsdavo nuo pradžios iki galo, o per egzaminą 
net leido jai nusirašyti; betgi ko tik nepadarysi tokiai merginai 
vien už akinamą jos šypsnį! Būdavo, Sesilija Berns tik papurto 
žvilgančius karčius — jau vaikinui ausys ir išrausta. Nuo tada, kai 
Aleksandras grįžo iš Amazonijos su pusiau nuskusta galva, įspū- 
dingu randu ir visu maišu neįtikėtinų istorijų, jis tapo mokykloje 

labai populiarus ir vis dėlto jautė, kad ne visai pritampa prie 
aplinkinių. Jam nebebuvo taip smagu su draugais kaip kitados. 
Patirtasis nuotykis sudirgino jo smalsumą; miestelis, kuriame jis 
augo, tapo vos įžiūrimu taškeliu Šiaurės Kalifornijos žemėlapyje; 
čia jam buvo ankšta, jis troško ištrūkti anapus akiračio ir patirti, 
koks beribis yra pasaulis. 

Geografijos mokytojas paragino jį papasakoti apie savo nuo- 
tykius visai klasei. Aleksas atėjo į mokyklą nešinas serbatana, 
tačiau be strėlių, užnuodytų kurare, kad neatsitiktų nelaimė; užtat 
atsinešė nuotraukas, kur jis plaukioja su delfinu Rio Negro upėje, 
laiko sugriebęs plikom rankom kaimaną ir valgo mėsą, užmautą 
ant iešmo. Kai jis paaiškino, jog tai gabalas anakondos, didžiausios 
pasaulyje vandeninės gyvatės, klasės draugai net išsižiojo iš nuo- 
stabos. O juk jie dar neišgirdo to, kas įdomiausia: kaip jis atsidūrė 
miglos žmonių tėviškėje ir ten susidūrė su įstabiais priešistoriniais 
padarais. Nepasakojo jis jiems ir apie Valimajų, seną burtininką, 
kuris jam padėjo gauti gyvybės vandens mamai gydyti: draugai 
dar būtų pamanę, kad jam protelis pasimaišė. Visa tai jis buvo 
kruopščiai išdėstęs dienoraštyje, nes ketino rašyti knygą. Jau buvo 
sugalvojęs ir jos pavadinimą: knyga vadinsis „Žvėrių miestas“ 

Aleksas niekada neminėjo Nadijos Santos, arba Erelės, kaip jis 
ją vadino. Vaikino šeima žinojo, kad Amazonijoje liko jo draugė, 
bet tik Liza, jo motina, numanė, koks stiprus jųdviejų ryšys. Ere- 
lė buvo jam svarbesnė už visus jo draugus kartu, net už Sesiliją 
Berns. Jis neturėjo jokio noro dalytis prisiminimais apie Nadiją 
su būriu smalsių neišmanėlių: jie vis tiek nebūtų patikėję, kad ta 
mergaitė šnekėjosi su žvėrimis ir atrado tris stebuklingus deiman- 
tus, didžiausius ir vertingiausius pasaulyje. Dar labiau jis slėpė, 
kad Erelė išmoko tapti nematoma. Jis pats turėjo progos įsitikinti, 
jog indėnai gali dingti kada panorėję, spalva ir siluetu kaip kokie 
chameleonai supanašėdami su mišku; net šviesią dieną stovėdamas 
už poros metrų negalėjai jų įžvelgti. Daug kartų vaikinas bandė 

juos mėgdžioti, bet vis nesėkmingai, o Nadija tai darė taip lengvai, 
lyg tapti nematomam būtų paprasčiausias dalykas. 

Jaguaras rašė Nadijai vos ne kasdien, kartais — tik kelias eilu- 
tes, kitąsyk — ir daugiau. Rinko lapelį prie lapelio ir kiekvieną 
penktadienį kišo į didelį voką. Laiškai iki Santa Marija de la Liu- 
vijos, prie Brazilijos ir Venesuelos sienos, keliaudavo ilgiau kaip 
mėnesį, bet bičiuliai buvo susitaikę su tokiu vėlavimu. Mergaitė 
gyveno nuošaliame, civilizacijos mažai paliestame kaimelyje, kur 
telefoną turėjo tik žandarmerija, o apie elektroninį paštą niekas 
nebuvo net girdėjęs. 

Nadija atsakinėjo trumpais laiškeliais, kruopščiai išvedžiotomis 
raidėmis, tartum rašyti jai būtų labai sunkus darbas; tačiau už- 
tekdavo vieno kito sakinio popieriuje, kad Aleksandras pasijustų 
besėdįs šalia jos. Kiekvienas toks laiškelis atnešdavo į Kaliforniją 
džiunglių dvelksmo su vandens čiurlenimu, su paukščių ir bež- 
džionių balsais. Kartais Jaguarui rodydavosi, kad jis aiškiai junta 
drėgną girios kvapą, kad pakaktų jam ištiesti ranką — ir paliestų 
savo draugę. Jau pirmajame laiške ji patarė vaikinui „skaityti širdi- 
mi“, kaip kad prieš pusmetį mokė „klausytis širdimi“. Pasak jos, tai 
esąs būdas bendrauti su gyvūnais arba suprasti nepažįstamą žodį. 
Kiek pasistengus tai pavyko ir Aleksandrui Koldui, tiesa, ne iš 
karto; nuo tada jam nebereikėjo nei popieriaus, nei rašalo norint 
pajusti ryšį su Nadija. Būnant vienam tylumoje jam pakakdavo 
pagalvoti apie Erelę, ir jau išvysdavo ją kaip gyvą, bet vis dėlto 
mėgo ir parašyti jai. Tai buvo kaip ir dienoraštis. 

Kai Niujorke atsivėrė lėktuvo durys ir keleiviai pagaliau gavo 
pamankštinti kojas, nutirpusias per šešetą valandų, Aleksandras 


išlipo nešinas kuprine, sukaitęs ir sustingusiais sąnariais, bet 

labai patenkintas, kad susitiks su močiute. Jo veidas nebebuvo 
toks įdegęs, o viršugalvio randą slėpė ataugę plaukai. Vaikinas 
dar nebuvo pamiršęs, kad praėjusį kartą Ketė jo nepasitiko oro 
uoste ir jam teko patirti nerimo — juk jis tada pirmąsyk keliavo 
pats vienas. Dabar tik nusijuokė prisiminęs, kaip tada išsigando. 
Šį kartą senelė pasakė kuo aiškiausiai: susitiksim oro uoste. 

Vos išėjęs iš ilgo koridoriaus į salę, vaikinas pamatė Ketę Kold. 
Ji nė trupučio nebuvo pasikeitusi: tie patys išsitaršę plaukai, tie 
patys akiniai apskritais stiklais, sukabinti lipnia juosta, toji pati 
palaidinė su šimtais kišenių, prikimštų dievaižin ko, tie patys 
šortai ligi kelių, nedengiantys liesų raumeningų blauzdų, kurių 
oda panašesnė į medžio žievę. Netikėtai pasikeitusi buvo tik jos 
veido išraiška, paprastai rodanti įniršį, o šįsyk lyg ir džiaugsminga. 
Labai retai Aleksandrui teko matyti ją besišypsančią; ji tik kar- 
tais nusikvatodavo, paprastai vis ne laiku. Senelės juokas veikiau 
priminė griausmingą lojimą. O dabar ji šypsojosi, net, sakytum, 
jausmingai, kad ir kaip tai būtų neįtikėtina — juk sentimentai 
visada buvo jai svetimi. 

— Sveika, Kete! — šūktelėjo vaikinas kiek sunerimęs: ar tik jo 
senelei nesuminkštėjo smegenys? 

— Pusę valandos vėluoji, — atšovė jinai ir užsikosėjo. 

— Atsiprašau, — tarė vaikinas, nudžiugęs dėl jos tono: močiutė 
tokia kaip visada, jos šypsena buvo tik optinė apgaulė. 

Aleksandras griebė jai už rankos kaip galėdamas šiurkščiau ir 
skambiai pabučiavo į skruostą. Močiutė jį atstūmė, atgalia ranka 
nusišluostė bučinio vietą ir pakvietė vaikiną atsigerti, mat buvo 
likusios dar dvi valandos iki sodinimo į lėktuvą, skrisiantį į Lon- 
doną, iš kur jau galima keliauti tiesiai į Naująjį Delį. Bernelis 
nusekė paskui ją į salę, skirtą nuolatiniams keleiviams. Daug 
keliaujanti reporterė leisdavo sau pasinaudoti bent jau tokia pra- 
banga. Ketė parodė savo vizitinę kortelę, ir abu įėjo vidun. Tik 
tada Aleksandras už trejeto metrų išvydo močiutės jam parengtą 
staigmeną — jo laukė Nadija Santos. 

Vaikinas šūktelėjo, nusviedė kuprinę ir džiugiai išskėtė rankas, 
bet susidrovėjęs tuoj ir vėl susigriebė. Nadija taip pat išraudo ir 
akimirką sudvejojo nežinodama, kaip elgtis su tuo žmogumi, mat 
iš pradžių jis pasirodė jai nepažįstamas. Neprisiminė jo tokio iš- 
tįsusio, pasikeitė ir jo veido bruožai, tapo kampuotesni. Pagaliau 
džiaugsmas nustelbė sumišimą ir mergaitė nuskubėjo prisiglausti 
draugui prie krūtinės. Aleksandras sumetė, kad Nadija nė kiek 
nepaūgėjo per tuos kelis mėnesius, tebebuvo ta pati trapi medaus 
spalvos mergaitė, susirišusi garbanas kaspinu, papuoštu papūgos 
plunksnomis. 

Ketė Kold apsimetė be galo įdėmiai skaitanti žurnalą, kol bar- 
menas įpils jai degtinės, o draugai, laimingi, kad susitiko po tokio 
ilgo išsiskyrimo ir dabar kartu keliauja į naują nuotykį, švelniai 
vadino vienas kitą toteminiais vardais: Jaguarai, Erele... 


AAA. 


Sumanymas pasikviesti Nadiją kelis mėnesius sukosi Ketės galvoje. 
Ji susirašinėjo su Sezariu Santosu, mergaitės tėvu, mat jo pareiga 
buvo stebėti, kaip vykdomos Deimantų fondo programos, skirtos 
Amazonijos džiunglėms ir vietos gyventojų kultūrai išsaugoti. Se- 
zaris Santosas kaip niekas kitas pažinojo tą kraštą ir užvis geriausiai 
tiko šiam reikalui. Iš jo Ketė sužinojo, kad miglos žmonių gentis, 
kuriai vadovauja puošeiva senolė Ijomė, sparčiai perima naujoves. 
Keturis jaunuolius — du vaikinus ir dvi merginas — Ijomė pasiuntė 
mokytis į Manausą. Ji norinti, kad tie jaunuoliai išmoktų elgtis 
kaip nahabai (taip ji vadino žmones, kurie nėra indėnai) ir galėtų 
tapti dviejų kultūrų tarpininkais. 

Visai genčiai tebegyvenant džiunglėse ir mintant iš medžioklės 
bei žvejybos, keturi jos pasiuntiniai vienu šuoliu atsidūrė XXI 
amžiuje. Vos įpratę vilkėti drabužiais ir pramokę keletą portu- 

gališkų žodžių, jie stačia galva puolė savintis „nahabų magijos“, 
pirmiausia — dviejų nuostabių išradimų: degtukų ir autobuso. Nė 
pusei metų nepraslinkus jie jau žinojo, kas yra kompiuteris, ir, 
pasak Sezario Santoso, nebetoli buvo ta diena, kai jie galės vie- 
ningai kovoti su grėsmingaisiais advokatais, ginančiais korpora- 
cijas, kurios eksploatuoja Amazoniją. Juk kaip yra sakiusi Ijomė: 
„Karių yra visokių“. 

Ketė Kold ilgai įkalbinėjo Sezarį Santosą, kad išleistų dukrą 
jos aplankyti. Atseit kaip Ijomė pasiuntė savo jaunimą mokytis į 
Manausą, taip ir jis turėtų pasiųsti Nadiją į Niujorką. Mergaitei jau 
laikas esąs iškeliauti iš Santa Marija de la Liuvijos ir pasidairyti po 
pasaulį. Labai gera buvę gyventi gamtoje, pažinti gyvūnų elgseną 
ir indėnų papročius, bet reikėtų ir mokyklinio išsilavinimo; pora 
mėnesių atostogų civilizuotoje aplinkoje Nadijai labai praverstų, 
tvirtino reporterė. Ji slapta vylėsi, kad per tą neilgą išsiskyrimo 
laiką Sezaris Santosas nusiramins ir galbūt po kurio laiko ryšis 
išleisti dukterį mokytis į Jungtines Valstijas. 

Pirmąsyk gyvenime ta moteris ryžosi pasirūpinti kitu žmogumi; 
nesirūpino ji kitados nė savo sūnumi Džonu, kai jis po jos skyry- 
bų liko gyventi su tėvu. Žurnalistinė jos veikla, kelionės, keisti 
įpročiai ir netvarkingas butas nelabai tiko svečiams priiminėti, bet 
Nadija buvo ypatingas atvejis. Ketei rodėsi, jog ta trylikametė kur 
kas protingesnė už ją pačią, sulaukusią jau šešiasdešimt penkerių. 
Ji buvo įsitikinusi, kad Nadija turi protėvių sielą. 

Žinoma, Ketė nė žodeliu neprasitarė apie savo planus anūkui 
Aleksandrui: tegul tas bernelis nemano, kad ji tapo jausminga. 
Nėra čia nė kruopelės sentimentų, samprotavo pati sau reporte- 
rė; jos motyvai esantys grynai praktiniai: jai mat reikia žmogaus, 
galinčio tvarkyti jos popierius bei archyvą, be to, jos bute esanti 
atliekama lova. Jei Nadija gyventų su ja, gautų dirbti iš peties 
ir nesulauktų jokio lepinimo. Aišku, visa tai būtų paskiau, kai 
mergaitė liktų jos namuose, o ne dabar, kai užsispyrėlis Sezaris 
Santosas pagaliau sutiko išleisti dukrą keletui savaičių. 

Ketė nemanė, kad Nadija neatsiveš nieko, išskyrus tai, kuo yra 
apsivilkusi. Visas jos bagažas tebuvo palaidinukė, du bananai ir 
kartoninė dėžė skylėtu dangčiu. Dėžėj tupėjo Boroba, juoda bež- 
džionėlė, visada lydinti šeimininkę ir tokia pat įsibaiminusi kaip 
ji. Skristi teko ilgai. Sezaris Santosas palydėjo dukrą ligi lėktuvo, 
o ten jau stiuardesė rūpinosi keleive iki pat Niujorko. Mergai- 
tei ant rankų buvo prilipinti rašteliai su reporterės telefonais ir 
adresu, jei kartais paklystų. Nelengva paskui buvo tuos raštelius 
nukrapštyti. 

Iki tol Nadija buvo skridusi tik sukiužusiu tėvo lėktuvėliu ir 
nemėgo tų skrydžių, nes bijojo aukščio. Jai net širdį sugniaužė 
išvydus Manause didžiulį keleivinį lėktuvą ir supratus, kad teks 
jame praleisti daug valandų. Linkstančiomis kojomis lipo ji trapu; 
Boroba irgi jautėsi ne ką geriau. Vargšė beždžionėlė, pratusi prie 
laisvės ir atviro dangaus, sunkiai ištvėrė įkalinimą lėktuvo salone 
ir variklių gausmą. Kai šeimininkė Niujorko oro uoste atvožė 
dėžės dangtį, žvėrelis kaip strėlė šovė laukan, spiegė ir puldinėjo 
žmonėms ant pečių, keldamas sąmyšį tarp keleivių. Gerą pusva- 
landį Nadija su Kete Kold vaikėsi ir ramino Borobą. 

Pirmomis dienomis tiek ją, tiek jos šeimininkę slėgė buvimas 
ankštame Niujorko bute, tačiau greit jos išmoko orientuotis 
gatvėje ir susirado draugų savo kvartale. Visur į jas krypo aplin- 
kinių dėmesys. Beždžionė, besielgianti kaip žmogus, ir mergaitė 
su gėlėmis garbanose buvo retas vaizdas šiame mieste. Sutiktieji 
vaišino jas saldumynais, turistai fotografavo. 

— Niujorkas — tai visa krūva kaimų, Nadija. Kiekvienas kvar- 
talas vis kitoks. Kai susipažinsi su krautuvininku iraniečiu, su 
skalbyklos savininku vietnamiečiu, su laiškanešiu salvadoriečiu, 
su mano bičiuliu italu, dirbančiu kavinėje, ir kitais žmonėmis, 


pasijusi visai kaip Santa Marija de la Liuvijoje, — aiškino jai Ketė, 

Reporterė lepino Nadiją kaip kokią princesę, tardama sau, jog 
dar būsią laiko prispausti ją kaip reikiant. Vedžiojosi mergaitę po 
miestą, vaišino arbata viešbutyje „Plaza“, vėžino karieta Centrinia- 
me parke, kartu su ja kėlėsi ant dangoraižių stogo ir plaukė prie 
Laisvės statulos. Rodė jai, kaip naudotis liftu, eskalatorium ir su- 
kamosiomis durimis. Pirmąsyk gyvenime Nadija apsilankė teatre 
ir kine, bet didžiausią įspūdį jai paliko čiuožyklos ledas. Augusi 
atogrąžose, ji negalėjo atsistebėti ledo šaltumu ir baltumu. 

— Dar tau įsipyks ledas ir sniegas, nes ketinu pasiimti tave į 
Himalajus, — tarė Ketė Kold. 

— O kur jie yra? 

— Kitam pasaulio pakrašty. Ten tau prireiks gero apavo, šiltų 
drabužių ir neperšlampamos striukės. 

Reporterės nuomone, nusivežti Nadiją į Auksinio Drakono 
karalystę būtų be galo pravartu: mergaitė bent pasaulio pamatytų. 
Ketė nupirko jai šiltų drabužių ir alpinisto batus, o Borobai — vai- 
kiškus kailinukus ir specialų kelioninį narvą. Tai buvo juoda dėžė 
su grotelėmis orui įeiti ir įnamiui dairytis. Viduje ji buvo išmušta 
minkštu ėriuko kailiu, be to, įtaisyta maža girdykla ir ėdžios. Teko 
nupirkti ir sauskelnių žvėreliui. Tiesa, nelengva buvo jas užmauti, 
nors Nadija ir ilgai įkalbinėjo beždžionėlę abiem suprantamais 
žodžiais. Ir štai tada romusis gyvūnėlis pasielgė taip, kaip dar nie- 
kada nebuvo pasielgęs, — įkando žmogui. Visą savaitę Ketė Kold 
vaikščiojo apsirišusi ranką, bet vis dėlto beždžionėlė išmoko daryti 
į sauskelnes: kaipgi kitaip leisies į tokią ilgą kelionę! 

Ketė nesakė Nadijai, kad oro uoste prie jų prisidės Aleksandras: 
norėjo abiem pateikti staigmeną. 


ANNA 


Netrukus į oro uosto laukiamąją salę įžengė ir Timotis Brusas su 
Choeliu Gonsalesu. Fotografai nuo pat kelionės po Amazoniją ne- 

buvo matę nei reporterės, nei abiejų paauglių. Visi džiaugsmingai 
apsikabino, o Boroba šokinėjo jiems ant galvų džiūgaudama, kad 
vėl susitiko senus draugus. 

Choelis Gonsalesas pasikėlė marškinius ir didžiuodamasis 
rodė, kokį pėdsaką paliko keleto metrų ilgio anakonda, kai gele- 
žiniais gniaužtais apsivijusi vos nenugalabijo džiunglėse. Sugijo 
keli šonkauliai, tuosyk sulaužyti, bet krūtinė liko įdubusi visam 
gyvenimui. O Timotis Brusas, kad ir ilgo arkliško veido, atrodė 
visai neprastai ir stačiokės Ketės paklaustas prisipažino susitaisęs 
dantis. Vietoj didelių ir kreivų pageltusių dantų, kurie kitados 
trukdė jam užsičiaupti, dabar veide švytėjo akinama šypsena. 

Aštuntą vakaro visi penki sulipo į lėktuvą skristi į Indiją. 
Kelionė, rodės, niekada nesibaigs, bet Aleksandrui ir Nadijai ji 
neprailgo: juk tiek daug reikėjo išsipasakoti. Laimei, Boroba el- 
gėsi ramiai — tūnojo susigūžusi ant avikailio tarsi kūdikėlis. Abu 
jaunieji keliautojai šnekučiavosi ir žiūrėjo filmus, tuo tarpu kiti 
bandė numigti ankštuose krėsluose. 

Ilgakojis Timotis Brusas vargiai tilpo savo kėdėje ir tolydžio 
kilo iš vietos atlikti keleto jogos pratimų salono take, kad ne- 
sutrauktų mėšlungis. Liesam žemaūgiui Choeliui Gonsalesui 
sėdėti buvo patogiau. Ketė Kold savaip trumpino kelionės laiką: 
prarijo, kaip buvo pratusi, dvi tabletes migdomųjų ir užsigėrė 
keliais gurkšniais degtinės. Tokie vaistai veikė kaip geras smūgis 
per galvą. 

— Jei lėktuve atsirastų teroristas su bomba, nežadinkit manęs, — 
įspėjo kaimynus prieš įsikniaubdama į antklodę ir susirangydama 
krėsle kaip kambarinis šunytis. 

Trys eilės už Nadijos ir Aleksandro sėdėjo keleivis ilgais 
plaukais, supintais į dešimtis kasyčių, ant pakaušio surištų odine 
juostele. Po kaklu jam kabojo rožinis, o ant krūtinės tabalavo 
zomšinis maišelis, parištas juodu kaspinu. Vyriškis mūvėjo iš- 


blukusiais džinsais, avėjo panešiotais aukštakulniais, o galvą jam 

dengė brezentinė skrybėlė, užsmaukta ant kaktos; to galvos ap- 
dangalo, kaip vėliau paaiškėjo, jis nenusiimdavo net miegodamas. 
Vaikams pasirodė, jog jo nebe tie metai, kad šitaip rengtųsi. 

— Turbūt koks nors popgrupės atlikėjas, — nusprendė Alek- 
sandras. 

Nadija nežinojo, kas tai yra, o Aleksandras pamanė būsiant 
per sunku išaiškinti. Reikės, tarė jis sau, progai pasitaikius šį tą 
papasakoti bičiulei apie popmuziką, bent jau tai, ką privalu žinoti 
kiekvienam save gerbiančiam jaunuoliui. 

Keistajam hipiui iš pažiūros turėjo būti jau per keturiasdešimt; 
tai rodė raukšlelės apie akis ir burną, vagojančios smarkiai įdegusį 
veidą. Jo plaukai, sprendžiant iš kasos ant pakaušio, buvo plieno 
pilkumo. Kad ir kokio amžiaus būtų, vyriškis rodėsi esąs fiziškai 
tvirtas. Juodu pirmąsyk jį pastebėjo Niujorko oro uoste: jis nešėsi 
brezentinį maišą ir miegmaišį, aprištą diržu ir pakabintą ant peties. 
Paskui matė jį miegantį su skrybėle Londono oro uosto krėsle, o 
dabar vėl susitiko tame pačiame lėktuve, skrendančiame į Indiją, 
ir linktelėjo jam iš tolo. 

Vos lakūnas leido atsisegti saugos diržus, vyriškis žengė į taką 
ir pasirąžė. Paskui priėjo prie Nadijos ir Alekso ir nusišypsojo. 
Tuodu pirmąsyk atkreipė dėmesį, kad jo akys šviesiai mėlynos, 
bet be jokios išraiškos, kaip užhipnotizuoto. Šypsojosi jis vien 
veido raukšlėmis, bet ne lūpomis. O akys taip ir liko negyvos. 
Nepažįstamasis paklausė Nadiją, ką ji čia turinti dėžėj ant kelių, 
tada ji parodė Borobą. Pamatęs beždžionę su sauskelnėmis, vyras 
pratrūko kvatotis. 

— Leiskite prisistatyti: Teksas Šarvuotis. Tai dėl tų batų, matot? 
Jie iš šarvuočio odos. 

— Nadija Santos, iš Brazilijos, — tarė mergaitė. 

— Aleksandras Koldas, iš Kalifornijos. 

— Pastebėjau, kad keliaujate kaip turistai į Uždraustąją karalystę. 
Mačiau jus oro uoste sklaidant tos šalies kelionių vadovą. 

— Taip, mes ten ir vykstam, — pripažino Aleksandras. 

— Labai mažai turistų aplanko tą šalį. Žinau, kad ten įleidžiama 
tik šimtas svetimšalių per metus, — teigė Teksas Šarvuotis. 

— Mes keliaujam su „International Geographic“ grupe. 

— Tikrai? Jūs lyg ir per jauni dirbti tame žurnale, — nusišaipė 
vyriškis. 

— Tikrai, — patvirtino Aleksandras, neketindamas pernelyg 
daug aiškinti. 

— Bandysiu tenai patekti ir aš, tik nežinau, ar Indijoje gausiu 
vizą. Auksinio Drakono karalystėje nemėgsta hipių, tokių kaip 
aš. Manoma, kad mes ten veržiamės tik dėl narkotikų. 

— Ar ten daug narkotikų? — pasmalsavo Aleksandras. 

— Marihuana ir opijus ten auga nesėti, jų pilna visur — tik at- 
važiuok ir skink. Pelnas garantuotas. 

— Matyt, tai labai didelė problema, — atsiliepė Aleksandras, 
nustebęs, kad apie tai močiutė jo neįspėjo. 

— Nėra jokios problemos. Tenykščiai vartoja juos tik kaip vais- 
tą. Jie nežino, kokį lobį turi. Ar įsivaizduojate, kiek būtų galima 
uždirbti iš jų eksporto? — šnekėjo Teksas Šarvuotis. 

— Įsivaizduoju, — atsakė Aleksandras. Nepatiko jam nei tas 
pokalbis, nei tas žmogus negyvomis akimis. 


PENKTAS SKYRIUS 

Lėktuvas Naujajame Delyje nutūpė rytą. Ketė Kold ir fotografai, 
papratę keliauti, jautėsi neblogai, o Nadija ir Aleksandras, nė 
akimirkos nenumigę, atrodė tarsi išgyvenę žemės drebėjimą. Nė 
vienas iš jų nesitikėjo tokių staigmenų, kokios jų laukė šiame 
mieste. Vos išlipus iš lėktuvo smogė baisus karštis. Gatvėje juos 
tučtuojau apspito minia vietinių, besisiūlančių pavėžėti bagažą, 
parodyti kelią ir peršančių visokiausias prekes — nuo musėmis 
aptekusių banano gabaliukų iki induistų dievų statulėlių. Artyn 
spraudėsi gal pusšimtis vaikų, jie tiesė rankutes ir kaulijo monetų. 
Raupsuotasis ligos pusiau sugraužtu veidu ir be pirštų brovėsi prie 
Aleksandro prašydamas išmaldos, kol oro uosto sargybinis nuvijo 
jį šalin pagrasinęs lazda. 

Gausybė tamsiaodžių žmonių dailiais veido bruožais ir didžiu- 
lėmis juodomis akimis grūdosi prie pat atvykėlių. Aleksandras, 
pripratęs, kad jo tėvynėje žmogų nuo žmogaus skiria bent pus- 
metris, jautėsi minios spaudžiamas. Jam sunku buvo kvėpuoti. 
ir ne juokais persigando. Vaikinas ėmė šaukti ne savo balsu, stū- 
mė šalin rankas, tąsančias jį už drabužių, kol pagaliau po kelių 
baimės minučių tolumoj šmėkštelėjo tokių spalvų gėlės, kokio- 
mis ji puošdavo savąją arklio uodegą. Prasiyręs iki jos alkūnėmis, 


čiupo už rankos ir ryžtingai nutempė mergaitę pas savo močiutę 

bei fotografus: šie jau ne pirmą kartą lankėsi Indijoje ir žinojo, 
kaip čia būna. 

Pusės valandos prireikė sueiti visiems krūvon, patikrinti ba- 
gažui, apsiginti nuo įkyruolių ir pasigauti dviem taksiams, kurie 
nuvežė juos į viešbutį laikydamiesi kairės kaip Anglijoje. Gatvės 
buvo grūste prigrūstos įvairiausių transporto priemonių, ir judėjo 
jos be jokios tvarkos, nepaisydamos nei kur ne kur veikiančių 
šviesoforų, nei policininkų mostų: lengvieji automobiliai, išklerę 
autobusai, išmarginti religiniais piešiniais, motociklai, kuriais 
važiuojama trise keturiese, buivolų traukiami vežimai, rikšos, 
dviračiai, moksleivių prisigrūdę furgonai; ramiai pražingsniavo 
net ir šventiškai išpuoštas dramblys. 

Keturiasdešimt minučių teko sugaišti eismo grūstyje, kurią su- 
kėlė pastipusi karvė, draskoma išbadėjusių šunų ir didelių juodų 
maitlesių. Ketė paaiškino, jog karvės čia laikomos šventomis ir 
niekas jų neveja, leidžia vaikštinėti kad ir gatvės viduriu. Yra, 
tiesa, ir tam tikrų pareigūnų, kurie gena jas iš miesto ir šalina 
dvėsenas. 

Maišatį mieste didina prakaituota abejingų praeivių minia. 
Asketas susivėlusiais plaukais ligi kulnų, visai nuogas, vėžlina per 
gatvę lydimas pustuzinio moterų, kurios barsto jį žiedlapiais, ir 
niekas į juos nekreipia dėmesio: įprastas reginys, ir tiek. 

Nadijai Santos, užaugusiai dvidešimties trobų kaimelyje, 
girios tylumoj ir vienatvėj, čia ir baisu, ir nuostabu. Niujorkas, 
palyginti su šiuo didmiesčiu, atrodytų kaip provincijos miestukas. 
Mergaitė net neįsivaizdavo, kad pasaulyje esama tiek žmonių. O 
štai Aleksandras gynėsi nuo rankų, lendančių į taksį ir siūlančių 
ką nors pirkti arba prašančių išmaldos: uždaryti langų jis negalėjo, 
nes visi būtų uždusę. 

Pagaliau — viešbutis. Įžengę pro duris, saugomas ginkluotų 
sargybinių, keliautojai atsidūrė rojaus sode, kuriame viešpatauja 
visiška ramybė. Gatvės triukšmas dingo tarsi burtų lazdele moste- 

lėjus; girdėjosi tik paukštelių čiulbesys ir daugybės fontanų čiur- 
lenimas. Po pievelę vaikštinėjo karališkieji povai, puikuodamiesi 
puošniomis uodegomis. Tarnai, vilkintys auksu apkraštuotomis 
brokato bei aksomo uniformomis, su aukštais turbanais, papuoštais 
fazanų plunksnomis, tarsi nužengę iš stebuklinės pasakos, čiupo 
atvykėlių daiktus ir palydėjo svečius į vidų. 


ANNA 


Viešbutis buvo išskaptuotas iš balto marmuro, bet taip sumaniai, 
kad atrodė tarsi numegztas. Grindis dengė milžiniški šilkiniai 
kilimai; brangios medienos baldai buvo inkrustuoti sidabru, 
perlamutru ir dramblio kaulu; ant stalų stovėjo porceliano vazos, 
pilnos kvapnių gėlių. Visur buvo pristatyta kalstyto vario vazo- 
nų, kuriuose vešėjo kuplūs atogrąžų augalai, ir įmantrios formos 
narvelių, kuriuose čiulbėjo margaplunksniai paukščiai. Kitados 
šie rūmai priklausė maharadžai, bet Indijai tapus nepriklausoma 
jis prarado ir valdžią, ir turtus; dabar pastatą nuomojosi Amerikos 
viešbučių bendrovė. Maharadža su šeima tebegyveno viename 
rūmų sparne, atskirtame nuo viešbučio. Pavakariais didikai at- 
eidavo gerti arbatos su turistais. 

Kambarys, skirtas Aleksandrui ir fotografams, pasirodė besąs 
patogus ir prabangus. Vonios patalpoje buvo baseinas mozaikiniu 
dugnu, o siena papuošta freska, vaizduojančia tigrų medžioklę: 
šautuvais ginkluoti medžiotojai jojo drambliais, juos visu būriu 
lydėjo pėsti tarnai, nešini ietimis ir lankais. Kambarys buvo vir- 
šutiniame aukšte, tad svečiai galėjo iš balkono gėrėtis pasakišku 
sodu, kurį nuo gatvės skyrė aukšta mūrinė tvora. 

— Žmonės, kuriuos matai įsikūrusius ten apačioj, ištisomis 
šeimomis gimsta, gyvena ir miršta gatvėje. Visas jų turtas — dra- 


bužis, kurį dėvi, ir puodas valgiui gaminti. Tai neliečiamieji, 

vargšų vargšai, — pasakojo Timotis Brusas, rodydamas į skudurais 
dengtas pastoges ant šaligatvio anapus tvoros. 

Kaip skyrėsi viešbučio prabanga ir pasibaisėtinas tų žmonių 
skurdas! Aleksandras buvo sukrėstas. Vėliau jis bandė pasi- 
dalyti savo jausmais su Nadija, bet ši jo nesuprato. Mergaitė 
pati turėjo tik tai, kas būtiniausia, ir šių rūmų prašmatnumas 
ją slėgte slėgė. 

— Man rodos, kad geriau jausčiausi tenai, su neliečiamaisiais, 
negu čia tarp visų tų daiktų, Jaguarai. Man jau galva svaigsta. 
Nėra nė lopinėlio sienos be puošmenų, nėra kur pailsėti akims. 
Visur besaikė prabanga. Man čia slopu. Ir ko čia prieš mus taip 
lankstosi tie princai? — paklausė ji, žvilgsniu rodydama jaunuolius 
brokato apdarais, su plunksnotais turbanais. 

— Tai ne princai, Erele, tik viešbučio tarnai, — juokėsi jos 
draugas. 

— Pasakyk jiems, kad eitų sau, mums jų nereikia. 

— Toks jų darbas. Pavaręs juos šalin įžeisčiau. Teks tau pri- 
prasti. 

Aleksandras vėl išėjo į balkoną pažiūrėti į neliečiamuosius 
gatvėje, į tuos, kurie gyvena didžiausiame skurde, vos prisidengę 
skarmalais. Sielvarto pagautas, vaikinas porą dolerių iš kuklių savo 
išteklių išsikeitė į rupijas ir išėjo laukan, ketindamas išdalyti jas 
vargšams. Nadija liko balkone ir tik žvilgsniu palydėjo vaikiną. 
Jai buvo matyti viešbučio sodas, tvora ir kitapus — minia bedalių. 
Mergaitė išvydo, kaip jos draugas eina pro sargybinių saugomas 
grotas, žengia pats vienas į minią ir ima dalyti monetas arčiausiai 
stovintiems vaikams. Po akimirkos jį jau gulte apgulė dešimtys 
skurdeivų. Žaibo greitumu pasklido gandas, kad svetimšalis dalija 
pinigus, ir iš visų pusių nesuvaldoma lavina paplūdo žmonės. 

Suvokusi, kad po minutės kitos Aleksandras bus sutryptas, 
Nadija nubildėjo laiptais žemyn šaukdama visu balsu. Į jos riksmą 
subėgo viešbučio gyventojai ir tarnai, bet iš to kilo tik didelis 

sąmyšis. Visi svarstė, ką daryti, o brangios sekundės lėkė kaip 
pašėlusios. Gaišti nebuvo galima, bet niekas nesiryžo ko nors 
imtis. Staiga iš kažkur atsirado Teksas Šarvuotis ir akimirksniu 
įvertino padėtį. 

— Greičiau! Su manim! — sukomandavo jis ginkluotiems sar- 
gybiniams, budintiems prie sodo vartelių. 

Amerikietis nedvejodamas nuvedė juos į pačią akį gatvėje ki- 
lusio sąmyšio, skindamasis kelią kumščiais, o sargybiniai švaistėsi 
šautuvų buožėmis. Teksas Šarvuotis griebė vieną šautuvą ir dusyk 
iššovė į orą. Arčiausiai stovintieji taip ir sustingo, bet juos vis dar 
spaudė aplinkiniai. 

Pasinaudodamas minios sutrikimu, Šarvuotis akimirksniu pra- 
sibrovė ligi Aleksandro, kuris jau sudraskytais drabužiais gulėjo 
ant žemės, čiupo jį už pažastų ir sargybinių padedamas nutempė 
į saugią vietą viešbutyje; paėmė nuo šaligatvio ir vaikino akinius, 
per stebuklą nesudužusius. Tarnai uždarė grotuotus viešbučio 
vartus — ir pačiu laiku, nes triukšmas gatvėje vis augo. 

— Pasirodo, tu, Aleksandrai, kvailesnis, negu buvau maniusi. 
Nieko tu nepakeisi tais keliais doleriais. Indija yra Indija, ir su 
tuo reikia susitaikyti, — mokė anūką Ketė Kold, išvydusi jį tokį 
prikultą. 

— Samprotauji taip, tarši tebegyventume akmens amžiuje! — at- 
šovė šis, šluostydamasis sukruvintą nosį. 

— Iš tiesų taip ir yra, vaikeli, — tarė močiutė, stengdamasi ne- 
išsiduoti, jog didžiuojasi anūko poelgiu. 


ARA 


Visa tai matė moteris, sėdinti viešbučio terasoje po dideliu bal- 
tu skėčiu, papuoštu auksiniais kutais. Ji atrodė įkopusi į penktą 
dešimtį, bet vis dar jaunatviška: liekna, aukšta, sportiška; vilkėjo 

chaki spalvos medvilninėmis kelnėmis ir tokia pat palaidine, avėjo 
sandalais. Ant grindų tarp jos kojų gulėjo gerokai aptrintas odinis 
rankinukas. Lygūs juodi jos plaukai su plačia balta garbana ant 
kaktos gaubė taisyklingų bruožų veidą: kaštoninės akys, ryškūs 
lenkti antakiai, tiesi nosis, išraiškinga burna. Nors ir neišsipusčiusi, 
moteriškė rodėsi prakilni ir elegantiška. 

— Tu šaunus vaikinas, — tarė Aleksandrui nepažįstamoji po 
valandos, kai „International Geographic“ delegacija susirinko 
terasoje. 

Bernelis pajuto, kaip jam kaista ausys. 

— Tačiau privalai būti atsargus, juk tu ne tėvynėje, — pridūrė 
ji nepriekaištinga anglų kalba, nors ir su vos juntamu europie- 
tišku akcentu, kurį girdėdamas vargu ar pasakytum, iš kur ji pati 
kilusi. 

Kaip tik tuo metu du tarnai atnešė didelius sidabrinius padėklus 
su arbata, patiekta pagal Indijos papročius, su pienu, prieskoniais 
ir gausiai pasaldinta. Ketė Kold pakvietė keliauninkę prisidėti prie 
jų. Kvietė ir Teksą Šarvuotį iš dėkingumo už ryžtingus veiksmus, 
kurie išgelbėjo gyvybę jos anūkui, bet vyriškis liko nuošaly pa- 
reiškęs, kad mieliau išgers alaus ir paskaitys laikraštį. Aleksandrui 
rodėsi keista, kad tasai hipis, kurio visas bagažas tebuvo apdriskęs 
brezentinis maišas ir miegmaišis, apsigyveno maharadžos rūmuo- 
se, bet nusprendė, kad, matyt, už tai labai nedaug reikia mokėti. 
Žmogui, turinčiam dolerių, Indijoj viskas pigu. 

Netrukus Ketė Kold ir jos pakviestoji dama jau keitėsi įspū- 
džiais, ir paaiškėjo, kad abi keliauja į Auksinio Drakono karalystę. 
Nepažįstamoji prisistatė esanti Judita Kinski, sodų architektė, ir 
pasisakė keliaujanti oficialiai pakviesta karaliaus, su kuriuo ne- 
seniai turėjusi garbę susipažinti. Ji sužinojusi, kad valdovas nori 
savo krašte įveisti tulpių, ir laišku pasiūliusi jam savo paslaugas. 
Pamaniusi, jog atitinkamomis sąlygomis tų gėlių svogūnėliai ga- 
lėtų prisitaikyti prie Uždraustosios karalystės klimato ir tenykštės 


/2 « ISABEL ALLENDE 


dirvos. Karalius nedelsdamas pasiūlęs susitikti, ir ji pasirinkusi 
tam reikalui Amsterdamą, juk Olandijos tulpės garsėja visame 
pasaulyje. 

— Jo didenybė nusimano apie tulpes kaip tikras žinovas. Iš tiesų 
manęs jam nė nereikėjo, jis ir pats vienas būtų galėjęs įgyvendinti 
savo planus, bet, matyt, jam patiko kai kurie sodų projektai, ku- 
riuos parodžiau, ir jis teikėsi sudaryti sutartį su manim, — paaiškino 
Kinski. — Mes daug kalbamės apie jo ketinimus įveisti tautai naujų 
parkų ir sodų, kur būtų puoselėjami vietiniai augalai ir aklimati- 
zuojami įvežtiniai. Jis supranta, jog daryti tai reikia labai apdairiai, 
kad nesutriktų ekologinė pusiausvyra. Uždraustojoje karalystėje 
yra augalų, paukščių ir net mažų žinduolių, kitur pasaulyje jau 
išnykusių. Ta šalis — tikras gamtos lobynas. 

„International Geographic“ pasiuntiniai pamanė, kad Judita 
Kinski sužavėjo monarchą taip pat, kaip ir juos. Toji moteris darė 
nepamirštamą įspūdį: iš jos spinduliavo ir charakterio tvirtybė, 
ir moteriškumas. Iš arti stebint, tas veido tobulumas ir natūrali 
elgsenos elegancija rodėsi tokie nepaprasti, kad negalėjai atitraukti 
akių nuo jos. 

— Karalius yra tikras gamtosaugos riteris. Gaila, kad tokių val- 
dovų nedaug. Jis prenumeruoja „International Geographic“, todėl 
išdavė mums vizas ir leido parengti reportažą, — atsiliepė Ketė. 

— Tai be galo įdomi šalis, — tarė Judita Kinski. 

— Ar jau esat joje buvusi? — pasiteiravo Timotis Brusas. 

— Ne, bet daug skaičiau apie ją. Reikėjo pasirengti kelionei, 
ir ne tik tiesioginei užduočiai: domėjausi ir to krašto žmonėmis, 
jų papročiais, apeigomis... Nenorėčiau jų įžeisti netašytomis va- 
karietiškomis manieromis, — šyptelėjo ji. 

— Tikriausiai esat girdėjusi ir apie legendinį Auksinį drako- 
ną... — užsiminė Timotis Brusas. 

— Teigiama, kad niekas nėra jo matęs, išskyrus karalius. Gal 
tai tik legenda, — atsakė moteriškė. 

Prie to klausimo pašnekovai nebegrįžo, bet Aleksandras pa- 
stebėjo entuziazmo kibirkštėlę močiutės akyse ir pamanė, kad 
jai tikriausiai rūpės savo akimis išvysti tą brangenybę. Reporterė 
niekada neįstengė atsispirti įgeidžiui pamatyti ką nors pirmiau 
už kitus. 

Ketė Kold ir Judita Kinski susitarė palaikyti ryšį ir padėti viena 
kitai, kaip dera dviem svetimšalėms nepažįstamame krašte. Kitame 
terasos gale Teksas Šarvuotis gurkšnojo alų, pasidėjęs laikraštį ant 
kelių. Jo akis slėpė saulės akiniai veidrodiniais stiklais, bet Nadija 
Santos jautė jo žvilgsnį, įsmeigtą į ekspedicijos dalyvius. 


ANNA 


Pasijusti turistais jie turėjo vos tris dienas. Dar gerai, kad daugelis 
žmonių mokėjo angliškai, nes Indija keletą šimtmečių yra buvusi 
Britų imperijos kolonija. Vis dėlto tiek laiko neužteko, pasak 
Ketės, net ir paviršium perbėgti per Naująjį Delį, o kur jau čia 
beperprasi painią Indijos visuomenę. Nuo kontrastų gali bet kam 
galva susisukti: vienur — neapsakomas skurdas, kitur — prabanga ir 
grožis. Beraščių — milijonai, o universitetai parengia puikiausius 
inžinierius ir mokslininkus. Kaime trūksta geriamojo vandens, o 
valstybė gamina branduolines bombas. Indija turi didžiausią pa- 
saulyje kino filmų pramonę, bet čia ir daugiausia asketų, kurie 
vaikšto apsibarstę pelenais ir niekada nesikerpa nei plaukų, nei 
nagų.Vien tūkstančiams induistų dievų išstudijuoti arba kastų 
sistemai išnarplioti prireiktų ne vienų metų. 

Aleksandras, pratęs matyti, kad Amerikoj kiekvienas susitvarko 
gyvenimą kaip nori, pašiurpo nuo minties, jog žmogaus likimą 
čia lemia kasta, kurioje jis gimė. O Nadija, išklausiusi Ketės aiš- 
kinimą, neatrodė nustebusi. 

— Jei tu, Erele, būtum gimusi čia, negalėtum pasirinkti vyro. 
Tave dar dešimtmetę ištekintų už penkiasdešimtmečio senio. 

Tėvas pasirūpintų tavo santuoka, o tu negalėtum net papriešta- 
rauti, — tvirtino Aleksandras. 

— Tikriausiai tėtis išrinktų man vyrą geriau nei aš pati... — šyp- 
telėjo mergaitė. 

— Gal tau galvoj negerai? Aš niekada neleisčiau nieko pana- 
šaus! — karščiavosi vaikinas. 

— Jei būtume gimę Amazonijoj, miglos žmonių gentyje, tu- 
rėtume susimedžioti maisto užnuodytomis strėlėmis. O jei bū- 
tume gimę čionai, mums neatrodytų keista, kad mus suporuoja 
tėvai, — nesutiko Nadija. 

— Kaip tu pateisintum tokią gyvenseną? Tik pažiūrėk, koks 
skurdas! Ar tau patiktų taip gyventi? 

— Ne, Jaguarai, bet ir nenorėčiau turėti daugiau, negu man 
reikia, — atsakė ji. 

Ketė Kold nusivedė juodu rūmų ir šventyklų apžiūrėti. Pa- 
vaikščiojo jie ir po turgavietes; ten Aleksandras pripirko apy- 
rankių mamai ir sesėms, o Nadija išsidažė plaštakas chna kaip 
jaunamartė. To piešinio raštas visai kaip nėrinių, o dažai laikosi 
ant odos dvi tris savaites. Boroba, kaip paprastai, keliavo kartu su 
šeimininke tupėdama jai ant peties arba ant klubo, bet čia niekas 
į ją nekreipė dėmesio kaip kad Niujorke, nes beždžionių buvo 
daugiau nei šunų. 

Aikštėje ant žemės sukeitę kojas sėdėjo du gyvačių kerėtojai ir 
grojo fleita. Kobros kaišiojo galvas iš pintinių ir piestu stovėdamos 
lingavo į fleitų taktą. Tatai pamačiusi, Boroba tik suklykė, metė 
šeimininkę ir galvotrūkčiais įsikorė į palmę. Nadija priėjo prie 
kerėtojų ir kažką sumurmėjo džiunglių tarme. Ropliai tuoj atsi- 
gręžė į ją ir ėmė šnypšti, iškišo laibus liežuvius ir mosikavo jais, 
o keturi siauri vyzdžiai žvilgsniais lyg durklais varstė mergaitę. 

Niekam dar nespėjus susigaudyti, kobros išlindo iš pintinių ir 
vinguriuodamos nušliaužė Nadijos linkui. Riksmas nuaidėjo per 
aikštę, ir žiūrovai galvotrūkčiais puolė bėgti. Akimirksniu aplink 

nebeliko nė vieno žmogaus, tik Aleksandras ir jo močiutė, sustingę 
iš nuostabos ir baimės. Kerėtojai nesėkmingai bandė suvaldyti 
gyvates fleitų garsais, bet patys eiti artyn nedrįso. Tik Nadija nė 
kiek nesijaudino, veikiau pasitenkinimas švietė auksiniame jos 
veide. Nepajudėjo ji nė per nago juodymą ir tuomet, kai kobros 
ėmė rangytis jai apie kojas, šliaužė aukštyn laibu jos liemeniu, 
vis tebešnypšdamos pasiekė kaklą ir veidą. 

Šalto prakaito išpilta, Ketė jau manė apalpsianti pirmą kartą 
gyvenime. Klestelėjo ant žemės ir liko ten sėdėti išblyškusi, akis 
išsproginusi, neįstengdama pratarti nė žodžio. Atsipeikėjęs iš sąs- 
tingio, Aleksandras suvokė, jog svarbu nejudėti. Jis gerai žinojo 
nepaprastas draugės galias; jau Amazonijoje jam buvo tekę matyti, 
kaip ji ranka griebia surukuku, vieną nuodingiausių pasaulyje 
gyvačių, ir sviedžia tolyn. Vaikinas neabejojo, kad jei niekas kokiu 
neatsargiu judesiu nesuerzins kobrų, Erelei nieko nenutiks. 

Keletą minučių visi laukė, kas bus, kol mergaitė kažką įsakė 
savąja džiunglių kalba, gyvatės nuslinko nuo jos kūno ir sugrįžo 
į pintines. Kerėtojai paskubom užvožė dangčius, čiupo pintines 
ir nurūko šalin, įtikėję, kad toji svetimšalė su plunksnomis plau- 
kuose — pats velnias. 

Nadija pasišaukė Borobą, ir kai šioji vėl įsitaisė jai ant peties, 
kuo ramiausiai nužingsniavo per aikštę. Aleksandras šypsodamasis 
nusekė jai iš paskos, bet nieko nesakė; jam buvo labai smagu, kad 
močiutė iškilus pavojui visai prarado įprastinę savitvardą. 


ŠEŠTAS SKYRIUS 

Paskutinę dieną Naujajame Delyje Ketė Kold net kelias valandas 
gaišo kelionių agentūroje, kol gavo bilietus į lėktuvą, kuris kartą 
per savaitę skrenda į Auksinio Drakono karalystę. Ir ne todėl, 
kad būtų daug keleivių, bet kad lėktuvėlis mažiukas. O Nadijai 
ir Aleksandrui pasiūlė, kol pati tvarkys reikalus, vieniems nueiti 
ligi Raudonojo forto netoli viešbučio. Tai esanti didelė ir labai 
sena tvirtovė, kurią stengiasi apžiūrėti visi turistai. 

— Jokiu būdu neišsiskirkit ir grįžkit į viešbutį prieš saulėly- 
dį, — liepė jiems reporterė. 

Kol Indija buvo britų kolonija, tuo fortu naudojosi anglų ka- 
riuomenė. Didžiulė šalis buvo vadinama vertingiausiu imperijos 
karūnos brangakmeniu iki pat 1949 metų, kai Indija tapo nepri- 
klausoma. Nuo to laiko fortas ištuštėjo. Turistai buvo leidžiami tik 
į dalį milžiniško pastato. Labai mažai žmonių žinojo, kur kas yra 
tame koridorių, slaptų salių ir požemių labirinte, išsidriekusiame 
po miestu nelyginant aštuonkojo čiuptuvai. 

Nadija ir Aleksandras ėjo paskui turistų grupės gidą, kalbantį 
angliškai. Dusinanti vidurdienio tvankuma liko už forto sienų; 
viduje buvo vėsu, sienos pažaliavusios nuo drėgmės, kuri čia kau- 
pėsi šimtus metų. Ore tvyrojo nemalonus kvapas; gidas aiškino, 
kad tai dvokia žiurkių šlapimas, mat begalė tų graužikų gyvena 
požemiuose ir išlenda tik naktimis. Pašiurpę turistai dangstėsi 
nosį ir burną, o kai kurie spruko laukan. 

Po valandėlės Nadija parodė draugui Teksą Šarvuotį: jis 
stovėjo atokiai atsirėmęs į piliorių ir dairėsi, lyg ko nors lauktų. 
Mergaitė jau buvo beeinanti prie jo pasisveikinti, bet Aleksandras 
suturėjo ją už rankos ir patarė stebėti, ką jis darys. 

— Palauk, Erele, pažiūrėkim, kur eis šitas tipas. Nepasitikiu aš 
juo nė trupučio. 

— Argi pamiršai, kad jis išgelbėjo tau gyvybę, kai minia tavęs 
vos nesutrypė? 

— Taip tai taip, bet kažkuo jis man nepatinka. 

— Kuo gi? 

— Sakyčiau, apsimeta. Netikiu, kad jis tikrai yra hipis ir tik nori 
apsirūpinti narkotikais, kaip andai sakė mums lėktuve. Ar atkreipei 
dėmesį į jo raumenis? Jis stiprus kaip koks karatistas iš kino filmo. 
Hipis narkomanas taip neatrodytų, — tikino Aleksandras. 

Abudu įsimaišė tarp turistų ir lūkuriavo nepaleisdami iš akių 
Tekso Šarvuočio. Netrukus už poros žingsnių nuo jo iš kažkur 
atsirado aukštas vyriškis su juosvai mėlyna tunika ir turbanu; ne 
ką šviesesnė buvo ir jo oda. Prie plačios juodos juostos kabojo 
lenktas peilis kaulinėmis kriaunomis. Tamsiame veide, kurį puošė 
ilga barzda, po vešliais antakiais žėrėjo anglių juodumo akys. 

Barzdyla sutartiniu ženklu pasisveikino su amerikiečiu, pas- 
kui pirmasis dingo už sienos kampo, o antrasis nusekė įkandin. 
Vaikai nesitarę nusprendė stebėti, kas čia bus. Nadija pašnibždėjo 
Borobai į ausį, kad tupėtų ramiai ir nė necyptelėtų. Beždžionėlė 
pakibo šeimininkei ant pečių tarsi kuprinė. 

Aleksandras su Nadija slinko į priekį, prisiploję prie sienos 
ir slapstydamiesi tarp piliorių, kol atsidūrė už poros metrų nuo 
Tekso Šarvuočio. Tarpais juodu pamesdavo jį iš akių, nes fortas 
buvo klaidus, o vyriškiui aiškiai rūpėjo eiti nepastebėtam, bet 
neklystama Nadijos nuojauta kaskart padėdavo jį vėl pamatyti. 
Vaikai jau kažin kur nuklydo nuo turistų grupės, net jų balsų ne- 
begirdėjo. Teko ir per erdvias sales eiti, ir leistis žemyn siaurais 

laiptais, kurių pakopos per ilgus amžius gerokai nuzulintos, ir 
skubėti begaliniais koridoriais, nors tarpais rodėsi, kad tas kelias 
eina ratu. Prie įkyraus dvoko prisidėjo vis stiprėjantis šurmulys, 
lyg čirkštų daugybė svirplių. 

— Nebelipkim žemiau, Erele. Tai žiurkės spygauja. Jos labai 
pavojingos, — perspėjo Aleksandras. 

— Jei anie vyrai gali leistis į rūsius, tai kodėl mes negalim? — pa- 
prieštaravo jinai. 


ARA 


Abu draugai ėjo per požemius tylomis, nes suvokė, kad aidas at- 
kartotų ir sustiprintų jų balsus. Aleksandrui nėjo iš galvos rūpestis, 
kaip reikės rasti kelią atgal, bet savo abejonių jis nereiškė balsu, 
kad nebaugintų bičiulės. Nieko jis nešnekėjo ir apie tai, jog čia 
gali būti gyvačių, nes po to, kai matė Nadiją su kobromis, supra- 
to, kad verčiau jau jam patylėti. 

Iš pradžių šviesa dar skverbėsi pro lubų ir sienų plyšelius, o 
paskui teko ilgus tarpus eiti patamsy graibant sienas. Kur ne kur 
blausiai žibėjo elektros lemputė; tuomet galėjai matyti tolumoj 
žiurkes šmižinėjant sienomis. Laidai grėsmingai karojo palubėj. 
Grindys buvo drėgnos, o vietomis sroveno dvokiantis vanduo. 
Nuo jo vaikams peršlapo kojos; Aleksandras stengėsi negalvoti, 
kas dabar nutiktų netyčia palietus pliką elektros laidą. Vis dėlto 
elektros smūgis baugino jį mažiau nei žiurkės, vis įžūliau laks- 
tančios aplinkui. 

— Nekreipk dėmesio, Jaguarai. Jos nedrįsta prisiartinti, bet jei 
užuos, kad bijome, tada puls, — pašnibždėjo Nadija. 

Ir vėl Teksas Šarvuotis dingo iš akių. Vaikai tuo metu stovėjo 
mažoj skliautuotoj patalpoj, kurioj kitados buvo laikomi šaud- 


menys ir maisto atsargos. Iš jos į tris puses šakojosi ilgi tamsūs 

koridoriai. Aleksandras gestais paklausė Nadiją, kurį jiems pasi- 
rinkti, ir sumišusi mergaitė pirmą kartą suabejojo. Ką daryti? Pa- 
čiupo Borobą, nukėlė ją žemyn ir stumtelėjo: tegu ji nusprendžia. 
Beždžionėlė grįžo ir kuo skubiausiai vėl užsiropštė mergaitei ant 
pečių —nenorėjo sušlapti ir bijojo žiurkių. Nadija pakartojo įsaky- 
mą, bet žvėrelis nesiryžo nutolti nuo šeimininkės ir tik drebančia 
rankute parodė į dešiniąją angą — siauriausią iš visų trijų. 

Draugai pasuko tenai, kur rodė Boroba. Eiti teko pasilenkus ir 
apgraibom, nes čia nebebuvo lempučių ir viešpatavo kone visiška 
tamsa. Aleksandras, gerokai aukštesnis už Nadiją, susitrenkė galvą 
ir šūktelėjo. Kaipmat jį tirštu debesiu apgaubė šikšnosparniai, 
mirtinai išgąsdindami Borobą; žvėrelis paskubom smuko šeimi- 
ninkei po palaidine. 

Ką darys vaikinas — susikaupė ir išsikvietė juodąjį jaguarą. Jau 
po keleto sekundžių jis susivokė aplinkoje, lyg turėtų antenas. 
Buvo lavinęs tą gebėjimą ištisus mėnesius, nuo pat to laiko, kai 
Amazonijoj būdamas sužinojo, kad tas žvėris, Pietų Amerikos 
džiunglių karalius, yra jo totemas. Aleksandras buvo šiek tiek 
trumparegis ir net su akiniais menkai tematė tamsoje, bet buvo 
išmokęs pasikliauti jaguaro instinktu — reikėjo tik jį prisišaukti. 
Vaikinas sekė paskui Nadiją be dvejonių, „regėdamas širdimi“, 
kaip jau buvo pratęs. 

Staiga jis stabtelėjo ir griebė draugei už rankos: šioj vietoj ko- 
ridorius staigiai suko į šoną. Toliau priekyje dūlavo blausi šviesa 
ir aiškiai buvo girdėti iš ten sklindantys balsai. Kuo atsargiausiai 
kyštelėję galvą, abu sekliai pamatė, kad už trejeto metrų kori- 
dorius atsiveria į skliautuotą patalpą, panašią į tą, kurią neseniai 
buvo perėję. 

Teksas Šarvuotis, vyriškis juodais drabužiais ir dar du su tokiais 
pat apsiautalais tupėjo ant grindų aplink aliejinę spingsulę; kad ir 
menkai ji švietė, vaikai visus gerai įžvelgė. Arčiau prieiti juodu 
nebegalėjo, nes nebuvo kur pasislėpti, o jei būtų pastebėti, tada 

jiems galas. Jaguarui šmėkštelėjo mintis, kad juk niekas nežino, 
kur juodu yra. Jeigu jie dingtų šiuose požemiuose, niekas ne- 
aptiktų jų palaikų bent kelias dienas, o gal ir savaites. Vaikinas 
jautėsi atsakingas už Nadiją, be to, jis pats pasiūlė sekti Teksą, o 
štai dabar jie čia kaip spąstuose. 

Vyrai kalbėjosi angliškai; Tekso Šarvuočio balsas skambėjo 
aiškiai, o ką murma kiti, negalėjai suprasti. Tiek tebuvo aišku, 
kad aptariamas kažkoks sandėris. Vienam vyriškiui, matyt, grupės 
vadui, Teksas Šarvuotis įteikė pluoštą banknotų. Paskui prasidėjo 
ilga diskusija, atrodo, dėl veiksmų plano; buvo minimi šaunamieji 
ginklai, kalnai, lyg dar šventykla ar rūmai — ką čia suprasi. 

Vadas išskleidė ant aslos žemėlapį, išlygino jį delnu ir peilio 
galu parodė Teksui Šarvuočiui, kokiu keliu reikės eiti. Spingsulės 
šviesoje vyras buvo gerai matomas vaikams. Žemėlapio juodu ne- 
galėjo kaip reikiant įžiūrėti, nes buvo per toli, bet aiškiai įžvelgė 
įdagą tamsios plaštakos viršuje ir įsitikino, jog tas pats simbolis 
išraižytas kaulinėse peilio kriaunose. Tai buvo skorpionas. 

Aleksas nusprendė, kad juodu jau pakankamai pamatė ir lai- 
kas trauktis, kol tie žmonės vis dar tariasi. Vienintelis išėjimas iš 
skliautuotosios patalpos — koridorius, kuriuo jie čionai atsėlino. 
Reikia spėti išeiti anksčiau už sąmokslininkus, kad jie neužkluptų 
vaikų. Ir vėl Nadija klausė kelio Borobą, o ši neabejodama rodė 
kryptį nuo šeimininkės peties. Aleksandras aprimęs prisiminė, 
ką tėvas jam patardavo kopiant į kalnus: „Kovok su kliūtimis, kai 
su jomis susiduri, ir neeikvok jėgų svarstymams, kokie pavojai 
laukia ateityje“. Vaikinas šyptelėjo pagalvojęs, kad be reikalo kvar- 
šindavo sau galvą, lyg visada tik jam vienam tektų atsakomybė. 
Dažnai išeitį gali pasiūlyti ir Nadija, ką ji jau daug sykių įrodė. 
To nereikia pamiršti. 

Po ketvirčio valandos jie jau buvo gatvės lygyje ir netrukus 
išgirdo klegant turistus. Vaikai paspartino žingsnį ir įsimaišė į 
minią. Tekso Šarvuočio jie daugiau nematė. 

— Ar žinai ką nors apie skorpionus, Kete? — paklausė močiutę 
Aleksandras, kai susitiko ją viešbutyje. 

— Kai kurie iš tų, kurie gyvena Indijoje, yra labai nuodingi. 
Jei tau įgeltų, ko gero, mirtum. Tikiuosi, kad to neatsitiks, nes tai 
sutrukdytų mums kelionę. Negaliu gaišti dėl laidotuvių, — atsakė 
ji apsimestinai abejingai. 

— Kol kas man neįgėlė nė vienas. 

— Tai dėl ko susidomėjai? 

-— Noriu žinoti, ką galėtų reikšti skorpiono piešinys. Gal tai 
koks religinis simbolis? 

— Gyvatė — taip, ypač kobra. Pasak legendos, milžiniška kobra 
saugojo Budą, kol jis meditavo. Bet apie skorpionus nieko pa- 
našaus nežinau. 

— Gal galėtum sužinoti? 

— Reikėtų pasiteirauti to nepakenčiamojo Liudviko Leblano. Ar 
tikrai tau reikia, kad šitaip aukočiausi? — suniurzgė reporterė. 

— Manau, kad tai labai svarbu, močiute, atsiprašau, Kete... 

Senoji įjungė nešiojamąjį kompiuteriuką ir pasiuntė žinutę 
profesoriui. Turint omeny laiko skirtumą, nebuvo galima skam- 
binti jam telefonu. Ketė nenumanė, kada sulauks atsakymo, bet 
tikėjosi, kad greitai, nes kas žino, ar begalės susisiekti su juo iš 
Uždraustosios karalystės. Vidinio balso skatinama pasiuntė žinutę 
dar ir savo bičiuliui Izaokui Rozenblatui — gal jis žinąs ką nors 
apie Auksinį drakoną, neva esantį toje šalyje, į kurią jie rengiasi 
vykti. Jos nuostabai, juvelyras atsakė nedelsdamas: 


Mergužėle! Kaip smagu, kad mane prisiminei! Be abejo, 
žinau apie tą statulą, kiekvienas rimtas juvelyras yra skaitęs 
jos aprašymą, nes tai viena didžiausių ir brangiausių pasaulio 
retenybių. Niekas nėra matęs to garsiojo drakono, nėra ir jo 
fotografijų, bet yra piešinių. Jis yra maždaug šešiasdešimties 

centimetrų ilgio ir, kaip manoma, padarytas iš gryno auk- 
so, bet tai dar ne viskas: statula ypač vertinama kaip labai 
senas ir itin meniškas auksakalio dirbinys. Maža to, ji yra 
inkrustuota brangakmeniais; jau vien abu tobuli, visiškai 
simetriški žvaigždiniai rubinai, pasak legendos, įstatyti dra- 
konui į akis, kainuoja milijonus. Kodėl klausi mane apie jį? 
Tikiuosi, nesirengi jo pagrobti, kaip kad pagrobei Amazonijos 
deimantus? 


Ketė patikino juvelyrą, jog kaip tik tai ji ir norėjusi sužinoti, ir 
nutarė nebekartoti, kad deimantus surado Nadija. Tegul sau Izao- 
kas Rozenblatas mano, kad ji pati sugebėjo juos nugvelbti. Galgi 
tai nenuslopins senos jo meilės Ketei. Reporterė nusikvatojo, bet 
besijuokdama užsikosėjo. Pasirausė viename iš daugybės kapšelių 
ir išsitraukė buteliuką su vaistais iš Amazonijos. 


ANAMA 


Profesoriaus Liudviko Leblano atsakymas buvo ilgas ir painus, 
kaip ir visi jo aiškinimai. Pradžioj buvo smulkiai dėstoma, kad jis, 
be gausybės kitų nuopelnų, yra pirmas antropologas, atskleidęs 
skorpiono vaidmenį šumerų, egiptiečių, indų ir t. t. mitologijo- 
je — iš viso dvidešimt trys pastraipos apie tai, koks jis išmintingas 
ir kiek visko žino. Tačiau tose dvidešimt trijose pastraipose vienur 
kitur buvo pažerta ir labai įdomių duomenų, kuriuos Ketei Kold 
teko iškapstyti iš visos tos painiavos. Senoji reporterė atsiduso 
bjaurėdamasi: kaip vis dėlto nemalonu turėti reikalų su tuo tuš- 
čiagarbiu! Reikės dar sykį perskaityti kai kurias jo laiško vietas ir 
atsirinkti tai, kas svarbu. 

— Tai va, pasak Leblano, Indijos šiaurėje gyvuoja skorpiono 


garbintojų sekta, — dėstė senolė anūkui ir Nadijai. — Jos nariai įkai- 

tinta geležim išdegina skorpiono atvaizdą savo kūne, dažniausiai 
dešinės plaštakos viršuje. Jie laikomi kraugeriškais ir prietaringais 
bukapročiais. 

Ir dar papasakojo, kad toji sekta yra nekenčiama, nes indams 
kovojant dėl šalies nepriklausomybės niekšiškai talkino britų ka- 
riuomenei, kankino ir žudė savo tėvynainius. Bet ir dabar skor- 
piono garbintojai tampa nusikaltėlių samdiniais, nes tai žiaurūs 
kovotojai, meistriškai valdantys durklą. 

— Jie yra banditai ir kontrabandininkai, bet pelnosi ir žudydami 
pagal užsakymą, — pridūrė reporterė. 

Vaikinas ėmė pasakoti, ką matęs Raudonajame forte. Ketė buvo 
beketinanti barti vaikus, kam leidosi į tokį pavojų, bet susilaikė. Ji 
jau kelionėje po Amazoniją įsitikino, kad jais galima pasitikėti. 

— Net neabejoju, kad tuodu vyrai, kuriuos judu matėt, pri- 
klauso tai sektai, — prašneko Ketė. — Pasak Leblano, jos nariai dėvi 
tunikas ir nešioja medvilninius turbanus, nudažytus augaliniu 
dažikliu — indigu. Jis įsigeria į odą ir per keletą metų tampa ne- 
benuplaunamas, virsta kaip ir tatuiruote, todėl tie sektantai dar 
vadinami „mėlynaisiais kariais“. Jie yra klajokliai, gyvena raitomis 
ant arklių ir nuo pat vaikystės mokomi kariauti. 

— Ar jų moterų oda irgi mėlyna? — susidomėjo Nadija. 

— Įdomus klausimas, vaikeli. Moterų toj sektoj nėra. 

— Tai iš kur ten vaikai, jei nėra moterų? 

— Nežinau. Gal jie vaikų ir neturi. 

— Jeigu jie nuo mažumės ugdomi kaip būsimi kariai, vadinasi, 
jie sektoj ir gimsta, — nenusileido Nadija. 

— Gal jie kūdikius grobia arba perka. Šioj šaly labai daug; 
skurdo, gausybė pamestinukų, nestinga ir tėvų, kurie nepajėgia 
išmaitinti savo vaikelių ir juos parduoda, — tarė Ketė Kold. 

— Man įdomu, kokie reikalai suvedė Teksą Šarvuotį su Skor- 
piono sekta, — sumurmėjo Aleksandras. 

— Tikriausiai nelabai dori, — spėjo Nadija. 

— Manai, kad jam rūpi narkotikai? Prisimeni, kaip jis lėktuve 
šnekėjo, kad Uždraustojoje karalystėje marihuana ir opijus auga 
nesėti? 

— Tikiuosi, jog tas žmogus nebestos mums skersai kelio, bet jei 
taip atsitiktų, nenorėčiau, kad su juo prasidėtumėt. Aišku? — pa- 
reikalavo močiutė. 

Nadija ir Aleksandras sutiko, bet reporterė spėjo pastebėti, 
kaip juodu susižvalgė, ir suprato, kad jokie įspėjimai nesustabdys 
jų smalsumo. 

Po valandos visa „International Geographic“ delegacija susi- 
rinko oro uoste, pasirengusi skristi į Tunkalą, Auksinio Drakono 
karalystės sostinę. Susitiko jie ten ir Juditą Kinski, skrendančią 
tuo pačiu reisu. Sodų architektė vilkėjo baltos drobės suknele ir 
tos pat medžiagos apsiaustu, avėjo aulinukais ir nešėsi tą pačią, 
vakar jau matytą, aptrintą rankinę. Jos bagažą sudarė du storo 
kiliminio audeklo lagaminėliai, dailūs, bet irgi jau matę šilto 
ir šalto. Buvo matyti, jog jos daug keliauta, bet ir apranga, ir 
bagažas atrodė išpuoselėti. Tai ne „International Geographic“ 
ekspedicijos nariai suglamžytais išblukusiais drabužiais, apsi- 
karstę ryšuliais ir kuprinėmis kaip kokie pabėgėliai iš stichinės 
nelaimės rajono. 

Lėktuvas pasirodė besąs propelerinis, labai seno modelio, 
galintis skraidinti aštuonis keleivius ir du įgulos narius. Kiti 
keleiviai buvo indas, turintis prekybos firmą Uždraustojoje 
karalystėje, ir jaunas gydytojas, kuris, baigęs Delio universi- 
tetą, susiruošė grįžti į tėvynę. Keleiviai šnekėjo, kad tokiam 
lėktuvėliui sunku galynėtis su Himalajų kalnais, bet lakūnas 
šypsodamasis tvirtino, kad nesą ko baimintis: per dešimtį metų 
jis nepatyręs nė vienos rimtos avarijos, nors ties prarajomis būna 
labai stiprių vėjų. 


— Kokios dar ten prarajos? — sunerimo Choelis Gonsalesas. 

— Tikiuosi, kad gausit jas pamatyti: tai nuostabus reginys. 
Geriausias laikas skristi — nuo spalio iki balandžio, kai dangus 
giedras. Kai apsiniaukęs, nieko nepamatysi. 

— Šiandien yra ir debesų. Kaip išvengsim susidūrimo su kal- 
nais? — paklausė Ketė Kold. 

— Tai žemi debesys; greit pamatysite giedrą dangų, ponia. 
Be to, aš pažįstu visą trasą kaip penkis pirštus, nuskrisčiau net ir 
užsimerkęs. 

— Vis dėlto tikiuosi, kad skrisite atsimerkęs, — įgėlė jam 
senoji. 

— Manau, kad po pusvalandžio būsim jau virš debesų, — nu- 
ramino ją pilotas ir pridūrė, kad jiems dar pasisekė, nes kai kada 
skrydis dėl blogo oro atidedamas net kelioms dienoms. 

Jaguaras ir Erelė džiaugėsi, kad lėktuve nemato Tekso Šar- 


vuočio. 


SEPTINTAS SKYRIUS 


dc 

Nė vienas iš keleivių, pirmąsyk skrendančių šiuo reisu, nebuvo 
pasirengęs tam, kas jo laukė. Ką ten amerikietiški kalneliai atrak- 
cionų parke! Ir ausis teko užsikimšti, ir pykino, kai lėktuvas šovė 
stačiai į dangų. Paskui staiga jis taip smigo žemyn kelis šimtus 
metrų, kad keleiviams vos žarnos pro gerklę neišvirto. Pagaliau, 
kai jau rodėsi, jog skris daugmaž tiesiai, pilotas pasuko smailiu 
kampu, kad neatsidurtų į Himalajų viršukalnę, ir jam buvo nė 
motais, jog keleiviai virsta iš koto; paskui — toks pat manevras, 
tik į priešingą pusę. 

Pro iliuminatorius iš abiejų pusių galėjai matyti kalnų šlai- 
tus, o apačioj, labai labai žemai, — neįtikėtinas pragarmes, kurių 
dugnas vos įžiūrimas. Vienas netikslus lakūno judesys, trumputė 
dvejonė — ir lėktuvėlis žiebtų į uolas arba kristų akmeniu. O čia 
dar įnoringas vėjas gūsiais varo mašiną pirmyn, bet apskriejus 
kalną jis jau pučia iš priekio ir atrodo, kad lėktuvas kabo ore ne- 
judėdamas. 

Indijos verslininkas ir Uždraustosios karalystės medikas sėdėjo 
prisisegę prie krėslų ir anaiptol neatrodė ramūs, nors ir sakėsi, 
kad visa tai jiems nebe naujiena. O „International Geographic“ 
ekspedicijos dalyviai iš visų jėgų stengėsi nepasiduoti svaiguliui 
ir baimei. Nė vienas netarė nė žodžio, net ir Choelis Gonsale- 
sas, išblyškęs kaip popierius, tik pusbalsiu meldėsi ir vis glostė 
sidabrinį kryželį, kurį visada nešiojosi ant kaklo. Visiems krito į 

akis, kaip šauniai laikosi Judita Kinski: sklaido sau knygelę apie 
tulpes lyg niekur nieko. 

Rodės, kad ne kelios valandos, o bent kelios dienos praėjo, 
kol lėktuvėlis, staigiai nusileidęs, nutūpė trumpame kilimo take, 
iškirstame tarp krūmokšnių. Prieš tai keleiviai galėjo iš oro pasi- 
grožėti nuostabiais Uždraustosios karalystės vaizdais. Tarp didingų 
snieguotų kalnagūbrių gūžėsi siauri slėniai, o jų šlaituose viena 
virš kitos kilo terasos, kuriose vešėjo subtropikų augalai. Kur 
tik kaimas, ten pabirę baltų tarsi žaislinių trobelių, ir ne vienoj 
krūvoj, o vis neprieinamiausiose vietose. Sostinė išsidriekusi 
ilgame siaurame slėnyje, įsispraudusiame tarp kalnų. Atrodė ne- 
įmanoma įvairuoti tenai lėktuvą, bet lakūnas puikiai žinojo, ką 
daro. Kai ratai pagaliau pasiekė žemę, visi ėmė ploti, dėkodami 
jam už meistriškumą. Tuoj pat iš lauko buvo pristumti laipteliai 
ir atidarytos lėktuvo durys. Keleiviai vargais negalais kilo iš kė- 
džių ir svirduliavo durų link, būgštaudami, kad tik nesusivemtų 
ar neapalptų, — visi, išskyrus nesudrumsčiamąją Juditą Kinski: ši 
laikėsi oriai kaip visada. 

Pirmoji duris pasiekė Ketė Kold. Vėjo gūsis į veidą ją atgaivino. 
Senoji nustebo pamačiusi laiptelių papėdėje dailų kiliminį taką: 
jis driekėsi nuo lėktuvo iki pat mažo medinio pastato, spalvingai 
išdažyto, su pagodos stogu. Abipus to kilimo išrikiuoti stovėjo 
vaikai su gėlių pintinėmis. Palei visą taką buvo prismaigstyta 
stiebų, o ant jų plevėsavo ilgos šilko vėliavos. Margai apsitaisę 
muzikantai su didelėm skrybėlėm mušė būgnus ir griežė meta- 
liniais instrumentais. 

Prie pat laiptelių lūkuriavo keturi pareigūnai, pasipuošę iš- 
kilmių drabužiais: šilkiniai sijonai, per liemenį standžiai sujuosti 
tamsiai mėlynomis juostomis, rodančiomis ministro rangą, ilgi 
švarkai, apkraštuoti koralais ir turkiais, aukštos odinės skrybėlės, 
pačiam viršuje pagražintos auksu ir kaspinais. Rankose jie laikė 
plonus baltus šalikus. 

— Čia tai bent! Tokio sutikimo tikrai nelaukiau! — sušuko re- 
porterė, taisydamasi pilkus gaurus ir pasibaisėtiną šimto kišenių 
striukę. 

Ji nulipo žemėn šypsodamasi, saviškių lydima, ir mojavo 
šeimininkams, bet atsako nesulaukė. Būrelis pražingsniavo pro 
pareigūnus ir vaikus su gėlėmis, tačiau į atvykėlius niekas net 
nežvilgtelėjo, tarsi jų čia nė nebūtų. 

Paskui juos nusileido Judita Kinski —rami, besišypsanti, išdidi. 
Tučtuojau muzikantai ėmė kurtinamai žvanginti savo instrumen- 
tais, vaikučiai pribėgę apmėtė ją žiedais, o aukštieji pareigūnai 
žemai lenkė galvas. Judita Kinski linktelėjo jiems ir ištiesė ran- 
kas į priekį; ant jų kaipmat buvo užkabinta keletas katų — baltų 
šilkinių šalikų. 

„International Geographic“ pasiuntiniai išvydo, kaip iš namelio 
su pagodos stogu išėjo puošniai apsitaisiusių asmenų palyda. Jų 
apsuptas žingsniavo kokių šešiasdešimties metų, bet jaunatviškos 
laikysenos vyriškis, aukštesnis už kitus; jis segėjo ilgu tamsiai 
raudonu paprasto kirpimo sijonu, arba sarongu, dengiančiu apa- 
tinę kūno pusę, o vieną petį buvo apsigaubęs šafrano geltonumo 
audeklu. Plikai skusta jo galva buvo nepridengta. Vyriškis žings- 
niavo basas, o vieninteliai jo papuošalai buvo maldos apyrankė iš 
gintaro karoliukų ir medalionas ant krūtinės. Vis dėlto nebuvo 
jokios abejonės, kad šis žmogus, taip išsiskiriantis paprasta išvaizda 
iš puošnios palydos, yra ne kas kitas, kaip karalius. Svetimšaliai 
pasitraukė į šalį, leisdami jam praeiti, ir sekdami kitais žemai 
jam nusilenkė, net nepamąstę kodėl; tokia didybe spinduliavo 
šis monarchas. 

Karalius pasveikino Juditą Kinski galvos linktelėjimu, o ji tylomis 
atsakė tuo pačiu; paskui juodu, ceremoningai lankstydamiesi, 
pasikeitė šalikais. Moteriškė nepriekaištingai atliko visas apeigas; 
vadinas, ji neperdėjo, kai sakėsi Ketei Kold nuodugniai išstudija- 
vusi to krašto papročius. Pasibaigus oficialiam sutikimui karalius 
ir Judita plačiai nusišypsojo ir vakarietiškai paspaudė vienas kitam 
ranką. 

— Sveika atvykusi į kuklią mūsų šalį, — pasakė valdovas angliškai 
su britišku akcentu. 

Monarchas ir jo viešnia pasuko atgal, paskui juos — ir gausin- 
goji palyda; tuo tarpu Ketė ir jos kolegos suko sau galvą dėl to, 
ką pamatė. Matyt, Judita Kinski buvo padariusi karaliui ypatingą 
įspūdį, kad jis ją pasitiko ne kaip sodų architektę, pasamdytą įveisti 
tulpių jo sode, bet kaip nepaprastąją ir įgaliotąją ambasadorę. 

„International Geographic“ pasiuntiniai dar tik krovėsi savo 
fotoaparatus, trikojus ir kitą bagažą, kai prie jų priėjo žmogus ir 
prisistatė esąs Vandgis, jų gidas ir vertėjas. Jo drabužiai buvo kaip 
ir kitų vietinių: sarongas, sujuostas dryžuota juosta, trumpa striukė 
be rankovių ir minkštas odinis apavas. Ketei krito į akis itališka jo 
skrybėlė, panaši į tas, kurias filmuose dėvi mafiozai. 

Keliautojai susidėjo bagažą į išklerusį džipą, įsitaisė kuo pa- 
togiau ir pajudėjo į sostinę, kuri, pasak Vandgio, esanti „čia pat 
netoliese“, bet važiuoti ligi jos teko vos ne tris valandas, nes tai, 
ką jis vadino plentu, pasirodė besąs siauras vingiuotas keliukas. 
Gidas šnekėjo senovine anglų kalba su nelengvai suprantamu 
akcentu, lyg būtų jos mokęsis iš knygų, bet mažai teturėjęs pro- 
gos kalbėti. 

Keliu vienas po kito traukė įvairiausio amžiaus vienuoliai, kai 
kurie vos penkerių šešerių metų, su išmaldos dubenėliais. Pro 
šalį pėstute tipeno ryšuliais apsikrovę kaimiečiai, pedalus mynė 
dviratininkai, dardėjo buivolų traukiami vežimai. Visi žmonės 


dailių bruožų, vidutinio ūgio, taurios laikysenos, ir visi be paliovos 

šypsosi, lyg gyvenimo džiaugsmas būtų jiems įgimtas. Vieninte- 
lės motorizuotos susisiekimo priemonės, sutiktos pakely, buvo 
senutėlis motociklas su stogeliu ir mažas be saiko išmargintas 
autobusiukas, kimštinai prikimštas keleivių, gyvulių ir ryšulių. 
Norėdamas su juo prasilenkti, džipas turėjo pasitraukti į kelkraštį, 
nes dvi mašinos siaurame kelyje neišsiteko. Vandgis paaiškino 
svetimšaliams, kad Jo Didenybė turi daug modernių automobilių, 
tad Judita Kinski tikriausiai jau viešbutyje. 

— Karalius atrodo kaip vienuolis... — atkreipė dėmesį Alek- 
sandras. 

— Jo Didenybė yra mūsų dvasinis vadovas. Pirmuosius gyveni- 
mo metus jis praleido viename Tibeto vienuolyne. Tai nepaprastai 
šventas žmogus, — paaiškino gidas, suglaudė rankas priešais veidą 
ir pasilenkė iš pagarbos valdovui. 

— Aš maniau, kad vienuoliai laikosi celibato, — tarė Ketė Kold. 

— Dauguma yra nevedę, bet karalius turi vesti, kad susilauktų 
sosto įpėdinių. Jo Didenybė yra našlys. Jo mylima žmona mirė 
prieš dešimtį metų. 

— Kiek vaikų jie turėjo? 

— Jie susilaukė keturių sūnų ir penkių dukterų. Vienas iš jų 
sūnų bus karalius. Pas mus ne taip kaip Anglijoj, kur sostą paveldi 
vyriausias sūnus. Mūsų šalyje po tėvo mirties tampa karaliumi 
tasai princas, kurio širdis tyriausia, — aiškino Vandgis. 

— O kaip sužinoti, kuris yra tyriausios širdies? — paklausė 
Nadija. 

— Karalius ir karalienė gerai pažįsta savo vaikus ir paprastai 
patys numato, bet jų sprendimą turi patvirtinti didysis lama: jis 
ištiria, ką rodo žvaigždės, ir išrinktajam vaikeliui skiria įvairius 
išbandymus, kad įsitikintų, ar tikrai jame yra įsikūnijęs ankstes- 
nysis valdovas. 

Gidas teigė, kad išbandymų rezultatai yra visiškai patikimi. 


Pavyzdžiui, princui tenka atpažinti septynis daiktus, kuriais yra 

naudojęsis pirmasis Auksinio Drakono karalystės valdovas prieš 
tūkstantį aštuonis šimtus metų. Tie daiktai išdėliojami ant žemės 
pramaišiui su kitais, o vaikas renkasi. Įveikęs šį pirmąjį išbandymą, 
jis turi joti laukiniu arkliu. Jei vaikelis yra karaliaus įsikūnijimas, 
gyvuliai pripažįsta jo valdžią ir būna klusnūs. Paskui berniukas 
turi perplaukti sraunią šventąją upę, kurios vanduo šaltas kaip 
ledas. Tyros širdies vaikui pati srovė padeda, o kiti nuskęsta. Šitaip 
išbandant princus dar nė sykio nebuvę prašauta. 

Per visą ilgą savo istoriją Uždraustoji karalystė, pasak Vandgio, 
visada turėjo teisingus ir įžvalgius valdovus, ji niekada nėra bu- 
vusi okupuota ar kolonizuota, nors ir neturėdama kariuomenės, 
galinčios pasipriešinti galingosioms kaimynėms Indijai ir Kinijai. 
Iš dabartinės kartos jaunėlis sūnus, dar visai mažas netekęs mamos, 
buvo paskirtas tapti tėvo įpėdiniu. Lamos davė jam vardą, jo jau 
turėtą per ankstesnius įsikūnijimus: Dilas Bahadūras, „Narsioji 
Širdis“ Nuo tada niekas nėra jo matęs; jis yra ugdomas slaptoje 
vietoje. 

Ketė Kold, pasinaudojusi proga, paklausė gidą apie paslap- 
tingąjį Auksinį drakoną. Vandgis nebuvo linkęs apie tai kalbėti, 
bet iš miglotų jo atsakymų „International Geographic“ pasiun- 
tiniams vis dėlto šis tas paaiškėjo. Toji statula, matyt, galinti 
išpranašauti ateitį, bet tiktai karalius sugebąs perprasti slaptąją 
jos pranašysčių kalbą. Štai kodėl jis turįs būti tyros širdies: mat 
Auksinio drakono galia turinti būti naudojama tik šalies labui 
ir jokiu būdu — ne asmeniniais tikslais. Karaliaus širdyje nesą 
vietos godumui. 


"4242 


Kelias vedė pro kaimiečių namus ir pro daugybę šventyklų: jas 
lengva buvo pažinti iš vėjo plaikstomų maldos vėliavų, panašių į 

tas, kurias atvykėliai buvo matę oro uoste. Gidas tolydžio sveiki- 
nosi su praeiviais; rodėsi, kad čionai visi vienas kitą pažįsta. 

Ne kartą džipas lenkė vorele žingsniuojančius berniukus, 
vilkinčius vienuoliškomis tamsiai raudonomis tunikomis. Gidas 
aiškino, jog didžiąją dalį mokslų jie išeina vienuolynuose; vaikai 
ten gyvena jau nuo penkerių arba šešerių metų. Kai kurie lieka 
vienuolyne visam laikui, nes nori tapti tokie kaip jų mokytojai 
lamos. Mergaitės eina į savas mokyklas. Yra šalyje ir universite- 
tas, bet dauguma būsimųjų specialistų studijuoja Indijoje, o kai 
kada ir Anglijoje, jei šeima išgali susimokėti už mokslą arba jei 
studentas nusipelno valstybinės stipendijos. 

Virš keleto krautuvėlių stirksojo televizijos antenos. Vandgis 
pasakojo, kad čia tomis valandomis, kai kas nors transliuojama, 
susieina kaimynai, bet kadangi elektra dažnai dingsta, tai ir pro- 
gramų laikas nėra pastovus. Gidas dar sakė, jog beveik visoje 
šalyje galima rasti telefoną; norint paskambinti pakanka nueiti 
į paštą, jeigu jis yra toje vietovėje, arba į mokyklą — ten aparatą 
visada rasi. Namie, žinoma, niekas telefono neturi, nes ir nereikia. 
Timotis Brusas ir Choelis Gonsalesas susižvalgė: jiems parūpo, 
ar Auksinio Drakono karalystėje galės naudotis savo mobiliaisiais 
telefonais. 

— Tokių telefonų veikimo nuotolį labai riboja kalnai, todėl 
čia jie beveik nežinomi, — paaiškino gidas. — Girdėjau, kad jūsų 
krašte niekas jau nebesikalba akis į akį, tik telefonu. 

— Ir elektroniniu paštu, — pridūrė Aleksandras. 

— Apie jį esu tik girdėjęs, bet pats nemačiau, — prisipažino 
Vandgis. | 

Šiuolaikinių technologijų nesudarkytas kraštovaizdis atrodė lyg 
iš pasakos. Žemė ariama buivolais; galėjai matyti, kaip neskubiai ir 
kantriai jie plūgą traukia. Kalnų šlaitai suskirstyti terasomis, o jose 
skaisčiai žaliuoja šimtai ryžių laukelių. Pakelėj auga neregėti me- 
džiai ir gėlės, o tolumoj stūkso snieguotos Himalajų viršūnės. 

Aleksandras tarstelėjo, kad žemdirbystė čia labai atsilikusi, bet 
močiutė jam priminė, jog ne viskas vertinama produktyvumu, ir 
paaiškino, kad tai vienintelė pasaulio šalis, kurioj ekologija daug 
svarbiau už pelną. Vandgiui malonu buvo girdėti tuos žodžius, 
bet jis nieko nesakė, kad neįžeistų svečių: juk jie atkeliavę iš ten, 
kur, kiek jam tekę girdėti, svarbiausia kaip tik pelnas. 

Po dviejų valandų saulė pasislėpė už kalnų ir vakaro šešėliai nu- 
gulė žaliuosius ryžių laukus. Vienur kitur namuose ir šventyklose 
sumirguliavo aliejinės lempelės. Iš tolo ataidėjo didieji vienuolių 
trimitai, kviečiantys į vakarinę maldą. 

Netrukus tolumoj pasimatė pirmieji Tunkalos pastatai. Sostinė 
veikiau priminė kaimą negu miestą. Pagrindinė gatvė buvo ap- 
šviesta žibintais. Atvykėlius nustebino tiek švara ir tvarka visuose 
kampuose, tiek ir kontrastai: jakai kinkuoja gatve, o šalia burzgia 
itališki motociklai; senelės ant nugaros nešasi anūkėlius, o čia pat 
eismą reguliuoja policininkai, apsirengę kaip viduramžių princai. 
Daugelio namų durys atlapos, mat, pasak Vandgio, čia beveik nes- 
ti nusikaltimų, be to, visi vieni kitus pažįsta. Kiekvienas, kuris 
įeina į namą, bus arba draugas, arba giminaitis. Policijai darbo ne 
kažin kiek: tik saugoti valstybės sienas, žiūrėti tvarkos per šventes 
ir tramdyti padaužas studentus. 

Parduotuvės tebebuvo atidarytos. Vandgis sustabdė džipą prie 
kioskelio, ne ką didesnio už sieninę spintą; čia galėjai nusipirkti 
dantų pastos, saldumynų, fotofilmų, išblukusių atvirukų ir vieną 
kitą žurnalą arba laikraštį iš Nepalo, Indijos ir Kinijos. Svetimšaliai 
atkreipė dėmesį, kad tarp kitų prekių yra ir tuščių pieno butelių, 
stiklinės taros, net panaudotų popierinių maišelių. Kiekvienas daik- 
telis, net menkiausias, turėjo vertę, nes viską reikėjo taupyti. Niekas 
nebuvo išmetama, viskas tiko arba dar sykį panaudoti, arba perdirbti. 
Branginamas buvo ir plastikinis maišelis, ir stiklo butelis. 

— Štai čia kukli mano krautuvėlė, o greta — menkas mano na- 


melis, kuriame jus priimti man būtų neapsakoma garbė, — pareiškė 

Vandgis ir išraudo, nes būgštavo, kad atvykėliai gali palaikyti jį 
akiplėša. 

Svečių pasitikti išėjo kokių penkiolikos metų mergaitė. 

— O čia mano duktė Pema. Jos vardas reiškia lotoso žiedą, — pa- 
aiškino gidas. 

— Lotoso žiedas simbolizuoja skaistybę ir grožį, — tarė Alek- 
sandras ir taip pat paraudo, nes tie žodžiai jam pačiam pasirodė 
juokingi. 

Ketė nustebusi pašnairavo į jį. Anūkas jai mirktelėjo ir pakuž- 
dėjo skaitęs apie tai bibliotekoje dar prieš kelionę. 

— Ir ką dar tokio sužinojai? — sumurmėjo ji apsimestinai 
kandžiai. 

— Paklausinėk mane ir pamatysi, Kete, kad žinau bemaž tiek 
pat kiek Judita Kinski, — atšovė Aleksandras tuo pačiu tonu. 

Pema žavingai nusišypsojo ir pasveikino svečius vietos papro- 
čiu — susidėjo rankas priešais veidą ir nusilenkė. Mergaitė buvo 
liekna ir tiesi kaip bambuko stiebas; geltonoje žibintų šviesoje jos 
oda rodėsi marmurinė, o didelės akys šelmiškai spindėjo. Juodi 
plaukai laisvai krisdami gaubė pečius ir nugarą. Ji, kaip ir visi 
kiti sutiktieji, vilkėjo tautiniu apdaru. Vyrų ir moterų drabužiai 
mažai tesiskyrė: visi vilkėjo sijoną, arba sarongą, ir palaidinę arba 
striukę. 

Nadija ir Pema žvelgė viena į kitą su nuostaba. Čia — mergaitė 
iš Pietų Amerikos širdies, su plunksnomis plaukuose ir juoda bež- 
džionėle, rankutėmis apsivijusia šeimininkei kaklą; ten — grakšti 
kaip balerina azijietė, gimusi krašte, kurį supa aukščiausių kalnų 
viršūnės. Abi iš karto pajuto simpatiją viena kitai. 

— Jei tamstos norėsite, galbūt rytoj Pema galėtų parodyti mer- 
gaitei ir senelei, kaip dėvėti sarongą, — nedrąsiai pasiūlė gidas. 

Aleksandras net pakraupo išgirdęs tariant „senelė“, bet Ketė 
Kold nė nemirktelėjo. Ji tik suvokė, kad šortai, kuriais mūvi jiedvi 
su Nadija, nedera šiame krašte. 

— Būsime labai dėkingos... — atsakė Ketė, taip pat suglaudusi 
rankas priešais veidą ir nusilenkdama. 


AAA 


Pagaliau išvargę keliautojai pasiekė viešbutį, vienintelį sostinėje 
ir visame krašte. Tie nedaugelis turistų, kurie ryžosi keliauti į 
šalies gilumą, apsinakvodavo kaimiečių namuose: ten jie visada 
būdavo svetingai priimami. Niekas nelikdavo be pastogės. Atvy- 
kėliai susinešė daiktus į du kambarius: vienas buvo skirtas Ketei ir 
Nadijai, kitas — vyrams. Palyginti su neapsakoma prabanga Indijos 
maharadžos rūmuose, čionykščio viešbučio numeriai buvo tarsi 
vienuolyno celės. Visi suvirto į lovas nesiprausę ir nenusirengę, 
bet netrukus pabudo drebėdami nuo šalčio: taip staiga atvėso oras. 
Pasišviesdami kišeniniais žibintuvėliais aptiko kampe tvarkingai 
sudėtus sunkius vilnonius apklotus ir jais apsimuturiavę išmiegojo 
ligi aušros; tik tada juos prižadino gūdžiai ūkdami ilgi ir sunkūs 
trimitai, kuriais vienuoliai ragino melstis. 

Vandgis ir Pema jau laukė atvykėlių su gera žinia: karalius 
ketinąs juos priimti rytojaus dieną. Paskui buvo patiekti sotūs 
pusryčiai: arbata, daržovės ir ryžių kukuliai, kuriuos geras tonas 
liepė valgyti trimis dešinės rankos pirštais. Kol svečiai pusryčia- 
vo, gidas jiems papasakojo, kaip reikės elgtis karaliaus rūmuose. 
Be kita ko, Nadijai ir Ketei teksią nusipirkti deramų drabužių. 
Vyrai turėsią vilkėti švarkais. Karalius esąs labai tolerantiškas ir 
tikriausiai pateisintų ekspedicijos dalyvius, atėjusius pas jį su 
kelionine apranga, bet tai būtų nepagarbu. Gidas paaiškino, kaip 
keičiamasi katomis —apeiginiais šalikais, įspėjo, kad reikės klūpėti 
nurodytoje vietoje, kol bus duotas ženklas, jog galima atsisėsti, 
ir kad neleistina artintis prie karaliaus, kol jis pats nepakvies. Jei 
šeimininkai pasiūlys arbatos arba valgio, dera triskart atsisakyti, 

o paskui valgyti tylomis ir iš lėto: taip svečiai parodys, kad verti- 
na valgį. Nemandagu valgant kalbėti. Boroba liksianti su Pema: 
Vandgis nežinojo, ar protokolas ką nors sako apie beždžiones. 

Ketei Kold pavyko, prijungus savo kompiuterį prie vienos 
iš dviejų telefono linijų, esančių viešbutyje, pasiųsti reportažą į 
žurnalą „International Geographic“ ir susisiekti su profesorium 
Leblanu. Šis žmogus buvo bjauraus būdo, bet vis dėlto — ir ne- 
išsemiamas informacijos šaltinis. Senoji reporterė jį klausė, ką 
jis žinąs apie karalių ugdymą ir apie Auksinio drakono legendą. 
Greit atėjo ir atsakymas — visa paskaita. 

Pema nusivedė Ketę ir Nadiją į parduotuvę sarongų pirkti. 
Kiekviena įsigijo po tris, nes lijo po kelissyk per dieną ir reikėjo 
kuo nors vilkėti, kol kitas džiūsta. Abiem teko mokytis įsisupti į 
audeklą ir susijuosti, bet pasirodė, jog tai ne taip lengva. Jos arba 
taip susiverždavo, kad neįstengdavo nė žingsnio žengti, arba per 
daug atleisdavo juostą ir sarongas smukdavo žemėn vos pajudė- 
jus. Nadija kelissyk pabandžiusi jau ir pramoko to meno, o Ketė 
atrodė kaip suvystyta mumija. Ji nevaliojo atsisėsti, o vaikščiojo 
kaip katorgininkas su grandinėmis ant kojų. Ją pamatę, Aleksan- 
dras ir abu fotografai ėmė nesulaikomai kvatoti, o ji klupčiojo 


murmėdama prakeiksmus ir kosėdama. 


ARA 


Karaliaus rūmai buvo didžiausias Tunkalos pastatas: per visus pen- 
kis aukštus — tris paviršiuje ir dar du po žeme — jame buvo daugiau 
kaip tūkstantis patalpų. Jie stovėjo strategiškai svarbioje vietoje, 
ant stačios kalvos, į kurią vedė vingiuotas kelias; šalikelėse ant 
lanksčių bambukinių stiebų plevėsavo maldos vėliavos. Statinio 
stilius buvo toks pat dailus kaip visų namų, net pačių kukliausių, 
bet rūmai turėjo dar ir keliaaukštį čerpių stogą, kurį vainikavo 

senovinės keraminės mitų personažų skulptūros. Balkonai, durys 
ir langai buvo ištapyti kuo margiausiomis spalvomis. 

Rūmus saugojo kareiviai geltonos ir raudonos spalvos unifor- 
momis, odiniais mundurais ir gėlėtais šalmais. Jie buvo ginkluoti 
kalavijais, lankais ir strėlėmis. Vandgis paaiškino, kad visa tai — tik 
puošmenos; tikrieji policininkai nešiojasi modernius ginklus. Ir 
pridūrė, kad lankas yra tradicinis Uždraustosios karalystės gin- 
klas, o šaudymas iš lanko — populiariausias sportas. Kasmet vyksta 
varžybos, kuriose dalyvauja net patsai karalius. 

Lankytojus pasitiko du valdininkai, pasipuošę rūmininkų 
uniformomis, ir nuvedė per keletą salių, kurių vieninteliai baldai 
buvo žemi stalai, didelės margai dažytos medinės skrynios ir ku- 
petos apskritų sėdimųjų pagalvėlių. Vienur kitur stovėjo šventųjų 
statulos, o jų papėdėje buvo pridėta aukų: žvakių, ryžių ir gėlių. 
Sienas puošė freskos, kai kurios tokios senos, kad vos begalėjai 
įžiūrėti, kas ten atvaizduota. Šen bei ten vienuoliai su teptukais, 
dažų skardinėmis ir siauromis aukso juostelėmis be galo kantriai 
taisė tas freskas. Visur buvo prikabinėta prašmatnių gobelenų, 
apkraštuotų šilku ir satinu. 

Abipus ilgų koridorių — daugybė durų į kabinetus, kuriuose 
darbuojasi dešimtys valdininkų ir vienuolių raštininkų. Kom- 
piuterių čia dar nebuvo; valstybinius dokumentus tekdavo, kaip 
ir seniau, ranka surašyti sąsiuviniuose. Viena patalpa buvo skirta 
pranašautojams. Čia lankėsi žmonės prašyti patarimo; lamos ir 
vienuoliai, gebantys numatyti ateitį, padėdavo jiems apsispręsti 
apnikus abejonėms. Kiekvienas Uždraustosios karalystės budistas 
turėjo susirasti savą išganymo kelią, pagrįstą užuojauta viskam, 
kas egzistuoja. Betgi teorija be praktikos nieko neverta. Norint 
neiškrypti iš teisingo kelio ir greičiau pasiekti rezultatų derėjo 
pasitelkti gerą vadovą, patarėją arba aiškiaregj. 

Lankytojai priėjo didelę salę be puošmenų, tik jos centre stūk- 
sojo milžiniška medinė Budos statula, visa paauksuota; jos galva 


08 »« ISABEL ALLENDE 


siekė lubas. Pasigirdo muzika, tarsi kas skambintų mandolinomis, 
bet netrukus paaiškėjo, kad tai vienuoliai gieda. Melodija kilo 
vis aukštyn, paskui ūmai nupuolė ir pasikeitė jos ritmas. Priešais 
didingąją statulą tysojo maldos kilimas, degė žvakės, buvo pridėta 
smilkalų lazdelių ir pintinių su aukomis. Lankytojai valdininkų 
pavyzdžiu triskart nusilenkė statulai, liesdami kaktomis žemę. 

Karalius priėmė juos menėje, įrengtoje paprastai, bet skonin- 
gai, kaip ir visos rūmų patalpos; ją puošė tik religinių siužetų 
gobelenai ir apeiginės kaukės, sukabintos ant sienų. Specialiai 
svetimšaliams buvo pastatytos penkios kėdės, nes juk jie nepratę 
sėdėti ant žemės. 

Karaliui už nugaros kabojo kilimas su išsiuvinėtu gyvūno at- 
vaizdu; Nadija ir Aleksas nustebo pamatę, kad jis labai panašus į 
puikiuosius sparnuotus drakonus, kuriuos jie buvo regėję tepujo 
viduje Amazonijos glūdumoj, pakeliui į Žvėrių miestą. Anie buvo 
paskutiniai likučiai rūšies, išnykusios prieš tūkstančius metų. O 
šis kilimas — neabejotinas įrodymas, jog kitados tokie drakonai 
gyveno ir Azijoje. 

Karalius vilkėjo ta pačia tunika kaip vakar, tik ant galvos 
kėpsojo kažkas panašaus į drobinį šalmą. Krūtinę puošė valdžios 
ženklas — senovinis medalionas, auksinis diskas, inkrustuotas 
koralais. Valdovas priėmė svečius sėdėdamas lotoso poza ant 
pusmetrio aukščio pakylos. Šalia kaip koks katinas tysojo puikus 
leopardas; pamatęs svetimus, jis pakilo, pastatė ausis, išsišiepė ir 
įsmeigė žvilgsnį į Aleksandrą. Šeimininkas, uždėjęs ranką ant 
nugaros, apramino žvėrį, bet leopardas vis tiek spigino akis į 
amerikietį vaikiną. 

Karaliaus palydą sudarė keli išsipustę dvariškiai; jie vilkėjo 
dryžuotais apdarais ir siuvinėtomis liemenėmis, o jų galvas dengė 
kepurės, papuoštos dideliais aukso lapais. Beje, kai kurie avėjo 
vakarietiškais pusbačiais ir laikė rankose diplomato lagaminėlius. 
Buvo čia ir vienuolių raudonomis tunikomis. Greta valdovo sto- 

vėjo trys merginos ir du jauni vyrai, visi aukšti ir orūs; lankytojai 
suprato, kad tai jo vaikai. 

Svečiai, kaip ir buvo Vandgio pamokyti, nesisėdo ant kėdžių, 
kad neatsidurtų viename aukštyje su karaliumi, bet įsitaisė ant 
vilnonių kilimėlių, išdėliotų priešais jo pakylą. 

Pasikeitus katomis ir privalomais sveikinimais, svetimšaliai 
sulaukė karaliaus ženklo susėsti ant grindų: vyrai — sukeitę kojas, 
moterys — atmetusios suglaustas blauzdas. Ketė Kold, susipai- 
niojusi sarongo klostėse, vos neparpuolė. Karalius ir jo palyda 
sunkiai tvardėsi nenusišypsoję. 

Prieš pradedant šnekėtis buvo pasiūlyta arbatos, riešutų ir 
nematytų vaisių, pabarstytų druska; triskart atsisakę, svečiai vis 
dėlto paragavo vaišių. Tada atėjo laikas teikti dovanas. Žurnalistei 
pamojus, Timotis Brusas ir Choelis Gonsalesas klūpomis prisi- 
artino prie karaliaus ir įteikė jam dėžutę su pirmaisiais dvylika 
„International Geographic“ sąsiuvinių, išspausdintų 1888 metais, 
ir Čarlzo Darvino rankraščio lakštą, kurį žurnalo redaktorius ne- 
tikėtai aptiko viename Londono antikvariate. Karalius padėkojo 
ir savo ruožtu padovanojo svečiams knygą, suvyniotą į gelumbę. 
Vandgis buvo juos įspėjęs dovanos neišpakuoti: tai būtų palaikyta 
nekantrumu, atleistinu tik vaikams. 

Ir štai tada vienas iš dvariškių paskelbė atėjus Juditą Kinski. 
„International Geographic“ ekspedicijos dalyviai suprato, kodėl 
šįryt nebuvo matę jos viešbutyje: ta moteris apsistojo karaliaus 
rūmuose. Ji visus pasveikino galvos linktelėjimu ir susirangė ant 
grindų šalia kitų svetimšalių. Judita buvo kukliai apsirengusi ir 
atsinešė tą pačią odinę rankinę, su kuria, matyt, niekada nesi- 
skirdavo. Vienintelis jos papuošalas buvo plati drožinėto kaulo 
apyrankė iš Afrikos. 

Netikėtai Čevangas, karaliaus leopardas, iki tol ramiai tupėjęs ir 
tik įdėmiai visus stebėjęs, vienu šuoliu atsidūrė priešais Aleksandrą 
grėsmingai išsišiepęs, rodydamas aštrias iltis. Visi čia esantys taip 

ir sustingo, tik du sargybiniai buvo bešokantys artyn, bet kara- 
lius mostu juos sustabdė ir pašaukė žvėrį. Leopardas grįžtelėjo į 
šeimininką, bet nepakluso. 

Negalvodamas, ką daro, Aleksandras nusimetė akinius, atsi- 
stojo keturpėsčias ir tarsi pats virto kačių šeimos žvėrimi: nagais 
draskė žemę, urzgė ir šiepė dantis. 

Tuo tarpu Nadija, nepajudėdama iš vietos, ėmė leisti keistus 
garsus, lyg katė murktų. Leopardas kaipmat priėjo prie jos, prikišo 
snukį jai prie veido, uostinėjo ir uodega plakė žemę. Paskui, visų 
nuostabai, apvirto aukštielninkas, o mergaitė be jokios baimės 
pakasė jam pilvą, nesiliaudama murkti. 

— Ar tu moki kalbėtis su žvėrimis? — lyg niekur nieko pasi- 
teiravo karalius. 

Apstulbę svetimšaliai pamanė, kad, matyt, šioje karalystėje 
kalbėtis su gyvūnais yra paprasčiausias daiktas. 

— Kai kada, — atsakė mergaitė. 

— Kas atsitiko mano ištikimajam Čevangui? Jis visada toks man- 
dagus ir paklusnus, — šyptelėjo valdovas, rodydamas į plėšrūną. 
— Manau, kad jis išsigando pamatęs jaguarą, — tarė Nadija. 

Niekas, išskyrus Aleksandrą, nesuprato, ką tai reiškia. Ketė 
Kold nejučiom pliaukštelėjo sau per kaktą: tikriausiai jie bus pa- 
darę kokį akibrokštą ir dabar atrodo lyg pabėgę iš beprotnamio. Ta- 
čiau karalius nesutriko dėl to, ką jam sako toji svetimšalė mergaitė 
medaus spalvos oda. Jis tik atidžiai pažvelgė į amerikietį berniuką, 
kuris jau spėjo grįžti į įprastinę būseną ir vėl atsisėdo sukryžiavęs 
kojas. Tik rasota kakta rodė, kaip jo būta išsigandusio. 

Nadija Santos mostelėjo šilkiniu šaliku leopardui prieš nosį, 
žvėris atsargiai paėmė jį dantimis, nunešė pas šeimininką ir pa- 
dėjo jam po kojomis, o paskui susirangė įprastinėje vietoje ant 
karaliaus pakylos. 

— Ar tu, vaikeli, susikalbi ir su paukščiais? — paklausė val- 
dovas. 

— Kai kada, — pakartojo ji. 

— Čia pasitaiko įdomių paukščių, — tarė jis. 

Iš tiesų Auksinio Drakono karalystė buvo tikras gyvosios 
gamtos rojus. Čia gyveno daugelis rūšių, kitur pasaulyje jau iš- 
naikintų, bet tuo didžiuotis buvo laikoma prasto išsiauklėjimo 
požymiu; to sau neleido nė karalius, didžiausias augalijos ir gy- 
vūnijos žinovas. 

Vėliau, kai „International Geographic“ pasiuntiniai išpakavo 
karaliaus dovaną, paaiškėjo, kad tai paukščių nuotraukų albumas. 
Vandgis jiems išaiškino, kad fotografavo pats karalius; tiesa, jo 
vardas knygoje nebuvo paminėtas, nes tai būtų rodę jo tuštybę. 


RBAAP 


Susitikimas baigėsi pokalbiu apie Auksinio Drakono karalystę. 
Atvykėliai atkreipė dėmesį, kad visi šneka lyg užuolankomis. 
Dažniausiai skambėjo žodžiai „ko gero“ ir „galbūt“ — taip buvo 
vengiama griežtų teiginių, kartu ir ginčų. Pašnekovams nesutarus 
visada likdavo garbinga išeitis. 

Judita Kinski pasirodė gerai pažįstanti to krašto gamtą. Tai 
labai patiko ir valdovui, ir jo dvariškiams, nes tiek žinojo tik labai 
retas užsienietis. 

— Mums garbė priimti savo šalyje žurnalo „International Geo- 
graphic“ pasiuntinius, — tarė karalius. 

— Tai mums garbė, jūsų didenybe. Mes žinome, kad šioje ka- 
ralystėje gamta globojama kaip niekur kitur pasaulyje, — atsakė 
Ketė Kold. 

— Jei kenksime gyvajai gamtai, susilauksime skaudžių pasek- 
mių. Tik beprotis galėtų taip kvailai elgtis. Jūsų gidas Vandgis 
nuves jus, kur tik norėsite. Ko gero, jūs aplankysite kurias nors 


šventyklas arba dzongus — įtvirtintus vienuolynus, kuriuose vie- 

nuoliai galbūt svetingai priims jus ir suteiks jums visą reikiamą 
informaciją, — žadėjo karalius. 

Svečiai pastebėjo, kad jis nesikreipia į Juditą Kinski: matyt, 
ketina pats jai parodyti savo karalystės grožybes. 

Susitikimas ėjo į pabaigą; beliko padėkoti ir atsisveikinti. Ir štai 
čia Ketė Kold padarė pirmą akibrokštą. Nebegalėdama suvaldyti 
smalsumo, ji tiesiai paklausė apie Auksinio drakono legendą. 
Tučtuojau menėje stojo mirtina tyla. Rūmininkai suakmenėjo, 
maloni šypsena dingo iš karaliaus veido. Ilgai truko slegianti pau- 
zė, kol pagaliau Judita Kinski ryžosi įsikišti. 

— Atleiskite mums už įžūlumą, jūsų didenybe. Dar nelabai 
pažįstame vietos papročius; tikiuosi, kad ponios Kold klausimas 
nebus palaikytas įžeidimu... Iš tiesų ji kalbėjo mūsų visų var- 
du. Mane toji legenda domina ne mažiau negu „International 
Geographic“ žurnalistus, — teigė jinai, įsmeigusi kaštoninių akių 
žvilgsnį jam į veidą. 

Karalius labai rimtai pažvelgė į moterį, tarsi vertindamas jos 
ketinimus, ir pagaliau nusišypsojo. Iš karto nuslūgo įtampa, ir visi 
su palengvėjimu atsiduso. 

— Šventasis drakonas egzistuoja, tai ne vien legenda; deja, pa- 
matyti jo negalėsite, — tarė karalius taip tvirtai, kaip iki tol vengė 
kalbėti. 

— Kažkur esu skaičiusi, kad statula laikoma viename įtvirtin- 
tame Tibeto vienuolyne. Man rūpi, ar jai ko neatsitiko, kai ten 
įsibrovė kinai... — neatlyžo Judita Kinski. 

Ketė buvo pamaniusi, kad niekas nebesiryš dar apie tai kalbėti. 
Matyt, ši moteris labai pasitiki savim ir savo įtaka valdovui. 

— Šventasis drakonas simbolizuoja mūsų tautos dvasią. Jis 
niekuomet nebuvo iškeliavęs iš mūsų karalystės, — patvirtino 
karalius. 

— Atleiskite, jūsų didenybe, aš buvau suklaidinta. Savaime aiš- 
ku, jis yra šiuose rūmuose, ten, kur ir jūs, — tarė Judita Kinski. 

— Galbūt, — atsiliepė jis ir atsistojo; tai reiškė, kad audiencija 
baigta. 

„International Geographic“ pasiuntiniai žemai lankstydamiesi 
atsisveikino ir išėjo atatupsti, tik Ketė Kold buvo taip įsipainiojusi 
į sarongą, kad jai nieko kito nebeliko, tik pasikaišyti jį ligi kelių 
ir išeiti klupinėjant, atsukus nugarą jo didenybei. 

Čevangas, karaliaus leopardas, išlydėjo Nadiją iš rūmų ir vis 
baksnojo snukiu jai į delną, nepaleisdamas iš akių Aleksandro. 

— Nežiūrėk į jį, Jaguarai. Jis tau pavyduliauja... — juokėsi 
mergaitė. 


AŠTUNTAS SKYRIUS 


ac 


Paą robimas 


Kolekcininką pažadino netikėtai suskambęs privatus telefonas, 
stovintis ant jo naktinio stalelio. Buvo antra valanda nakties. Tik 
trys žmonės žinojo tą numerį: jo gydytojas, jo asmens sargybos 
viršininkas ir jo motina. Jau keli mėnesiai niekas juo neskambi- 
no: Kolekcininkui nė karto neprireikė nei daktaro, nei apsaugos 
viršininko. Motina šiuo metu keliavo po Antarktidą ir fotografavo 
pingvinus. Senoji ponia leido gyvenimo pabaigą ištaiginguose 
keleiviniuose laivuose, be paliovos plaukiojančiuose iš vieno pa- 
saulio krašto į kitą. Galutiniame uoste ją pasitikdavo tarnautojas, 
jau laikydamas rankoje bilietą į kitą kelionę. Taip buvo sumanęs 
jos sūnus: tada ir ji nenuobodžiausianti, ir jam nereikėsią su ja 
matytis. 

— Kaip tu sužinojai šį numerį? — suirzęs paklausė antrasis pa- 
saulio turtuolis, pažinęs pašnekovo balsą; nors specialaus įtaiso 
ir iškraipytą. 

— Toks jau mano darbas — sužinoti tai, kas slepiama, — atšovė 
Specialistas. 

— Ką naujo man pasakysi? 

— Netrukus jau turėsi tai, dėl ko esam sutarę. 

— Tai ko tada mane trukdai? 

— Noriu pranešti, kad iš Auksinio drakono nieko nesužinosi, 


jei nemokėsi juo naudotis, — paaiškino Specialistas. 

— Tam reikalui turiu pergamentą, kurį pirkau iš kinų generolo, 
ir jo vertimą, — teigė Kolekcininkas. 

— Negi manai, kad tokia svarbi ir tokia slapta informacija bus 
surašyta vienoje pergamento skiautėje? Tas vertimas yra užšif- 
ruotas. 

— Tai gauk šifro raktą! Juk už tai aš tau moku. 

— Ne. Dėl to mes nesiderėjom. Tu moki man už tai, kad pa- 
rūpinu tau tą daiktą, ir už nieką kita, — nenusileido iškreiptas 
balsas, aidintis telefono ragelyje. 

— Manęs nedomina drakonas be instrukcijos, aišku? Gauk ją 
arba tiek ir tematysi savo milijonus dolerių! — šaukė klientas. 

— Aš niekada nekeičiu sandėrio sąlygų. Mudu esam dėl kai 
ko susitarę. Per dvi savaites gauni statulą, o aš gaunu tiek, kiek 
sutarta, jei nenori patirti nepataisomos žalos. 

Klientas suprato, kad gresia pavojus jo gyvybei. Pirmąsyk 
gyvenime antrasis pasaulio turtuolis išsigando. 

— Tavo tiesa, kas sutarta, tas sutarta. Mokėsiu tau atskirai už 
pergamento šifro raktą. Ar įstengsi parūpinti jį pakankamai 
greitai? Reikalas, kaip žinai, labai skubus. Esu pasirengęs su- 
mokėti, kiek reikės, pinigai — ne problema, — tarė Kolekcininkas 
taikingu tonu. 

— Šiuo atveju ne kaina svarbu. 

— Viską pasaulyje galima gauti už atitinkamą kainą. 

— Tu klysti, — paprieštaravo Specialistas. 

— Argi ne pats esi man sakęs, kad gali gauti ką tik nori? — ne- 
rimavo klientas. 

— Vienas mano agentas susisieks su tavim artimiausiu metu, — 
nuskambėjo balsas, ir ryšys nutrūko. 

Multimilijardierius taip ir nebeužmigo. Iki pat ryto jis tikrino 
nesuskaičiuojamus savo turtus lindėdamas biure, užimančiame 
didžiąją dalį jo namo. Čia prie gero pusšimčio kompiuterių jo 
tarnautojai dieną ir naktį stebėjo, kas dedasi didžiausiose pasau- 

lio fondų biržose. Vis dėlto, kad ir kaip Kolekcininkas gilinosi į 
skaičius ir šaukė ant pavaldinių, jis negalėjo pakeisti fakto, kad 
kažkur yra žmogus, turtingesnis už jį. Tai gadino jam nervus. 


AAA 


Apžiūrėjus žavingąjį Tunkalos miestą, perbėgus akimis jo namus 
su pagodų stogais, stupas — religinius varpo pavidalo statinius, 
šventyklas, dešimtis vienuolynų, prigludusių kalnų papėdėje tarp 
kuplių medžių ir gėlių, Vandgis pasiūlė aplankyti universitetą. Jis 
buvo įsikūręs natūraliame parke su upelių kaskadomis; čia zujo 
tūkstančiai paukščių ir stovėjo keletas pastatų. Stogai, tokie kaip 
pagodų, Budos atvaizdai, nutapyti ant sienų, ir maldos vėliavos 
darė universitetą panašų į vienuolynų kompleksą. Parko takeliuose 
šnekučiavo būreliai studentų; atvykėliams krito į akis jų rimtu- 
mas — jis labai skyrėsi nuo nevaržomo Vakarų jaunimo elgesio. 

Svečius priėmė rektorius. Jis pasirūpino, kad Ketė Kold susi- 
tiktų su studentais ir papasakotų jiems apie žurnalą „International 
Geographic“, kurį daugelis nuolat paskaitydavo bibliotekoje. 

— Džiaugiamės sulaukę labai retos progos priimti kukliame 
savo universitete tokius įžymius svečius, — ceremoningai nusi- 
lenkdamas jiems tarė šeimininkas. 

Ir štai reporterė, fotografai, Aleksandras ir Nadija atsidūrė 
salėje akis į akį su šimtu devyniasdešimčia universiteto studentų 
ir jų profesoriais. Beveik visi bent kiek šnekėjo angliškai, nes 
jaunimas noriai mokėsi tos kalbos, bet vis dėlto Vandgiui tekdavo 
ir pavertėjauti. Pirmąjį pusvalandį vyko tarsi kokia gero elgesio 
pamoka. 

Publika labai pagarbiai klausinėjo paprasčiausių dalykų; prieš 
kreipdamasis į svetimšalius kiekvienas žemai lenkėsi. Nebeištvėręs 
pakėlė ranką ir Aleksas. 

— Gal ir mums galima klausti? Mes atvykom iš labai toli ir 
norėtume kai ką sužinoti apie šį kraštą... — pareiškė jis. 

Valandėlę buvo tylu tylu; studentai sumišę žvilgčiojo vienas į 
kitą, nes iki tol nieko panašaus nebuvo siūlęs nė vienas pranešėjas. 
Profesoriams pašnibždom pasitarus abejonių nebeliko, ir rektorius 
paskelbė, kad sutinka. Per pusantros valandos svečiai patyrė daug 
įdomaus apie Uždraustąją karalystę, o studentai, nebevaržomi 
įprastų jiems formalumų, teiravosi apie Ameriką — apie jos kiną, 
muziką, drabužius, automobilius ir tūkstantį kitų dalykų. 

Pabaigoje Timotis Brusas išsitraukė kasetę su rokenrolo įrašu, o 
Ketė Kold įdėjo ją į savo magnetofoną. Jos anūkas, paprastai toks 
drovus, nebeištvėrė, išėjo į priekį ir parodė, kaip dabar šokama. 
Studentai žiūrėjo išsižioję, o Boroba, užsikrėtusi šokio siautuliu, 
ėmė jį pasiutiškai šauniai mėgdžioti. Publika kvatojo. Po tokios 
„konferencijos“ studentai visu tuntu palydėjo svečius iki kiemo 
vartų dainuodami ir šokdami kaip Aleksandras, o priblokšti pro- 
fesoriai tik galvas kraipė. 

— Kaip jie ir spėjo išmokti amerikiečių muzikos išgirdę ją vos 
vieną kartą? — stebėjosi Ketė Kold. 

— Studentai jos klausosi jau daug metų, močiute, — juokėsi 
Vandgis. — Namie jaunimas dėvi džinsus, kaip ir tamsta. Atsi- 
gabena jų kontrabanda iš Indijos. 

Ketė Kold jau buvo susitaikiusi su tuo, kad gidas vadina ją 
močiute. Suprato, jog tai pagarbos ženklas, mandagus kreipinys 
į vyresnę moterį. Savo ruožtu Nadijai ir Aleksui derėjo į Vandgį 
kreiptis „dėde“, o į Pemą — „pussesere“. 

— Galbūt garbieji svečiai norėtų, jei dar nėra labai pavargę, pa- 
ragauti vietinių Tunkalos valgių... — nedrąsiai pasiūlė Vandgis. 

Garbieji svečiai buvo jau nusivarę nuo kojų, bet negi praleisi 
tokią progą! Tad jiems ta diena, tokia kupina veiklos, baigėsi 
gido namuose. Jo namas, kaip ir daugelis sostinės pastatų, buvo 
dviejų aukštų, sumūrytas iš baltintų plytų, su medinėmis sijomis, 

ištapytomis gėlių ir paukščių piešiniais, tokio paties stiliaus kaip 
karaliaus rūmuose. Negalėjai suprasti, kiek yra paties Vandgio 
šeimos, nes į namus įeidavo ir išeidavo dešimtys žmonių, ir visi 
buvo pristatomi kaip dėdės ir tetos, broliai ir seserys, pusbroliai ir 
pusseserės. Niekas neminėjo pavardžių. Naujagimiui tėvai duoda- 
vo du arba tris vardus, kad galėtų skirti nuo kitų, bet kiekvienas 
turėjo teisę kada tik panorėjęs savo vardus keisti. Pavardėmis 
vadinosi tik karaliaus šeimos nariai. 

Pema, jos motina, tetos ir pusseserės nešė patiekalus. Visi su- 
sėdo ant žemės ratu aplink apskritą stalą, ant kurio jų laukė ištisas 
kalnas raudonųjų ryžių, grūdų ir visokiausių daržovių, įdarytų 
prieskoniais ir aitriaisiais pipirais. Paskui į stalą atkeliavo skanėstai, 
pagaminti specialiai užsieniečiams pagerbti: jako kepenys, avies 
plaučiai, paršelio kojos, ožkos akys ir kraujiniai vėdarai, tiek pri- 
kimšti pipirų ir paprikos, kad vien nuo kvapo ašarojo akys, o Ketė 
ėmė nesulaikomai kosėti. Valgyti teko pirštais lipdant iš maisto 
kukuliukus, ir mandagumas reikalavo pirmiausia tų kukuliukų 
pasiūlyti svečiams. 

Vos įsidėję burnon po pirmą kąsnelį, Aleksandras ir Nadija 
vargiai susilaikė nesuklykę: nė vienas niekada nebuvo ragavęs 
tokio aštraus valgio. Burna degė lyg žarijų pripilta. Ketė Kold 
tarp kosulio priepuolių juos įspėjo, kad neįžeistų vaišingųjų šei- 
mininkų, bet vietiniams Uždraustosios karalystės gyventojams 
buvo ne naujiena, kad svetimšaliai neįstengia praryti čionykščio 
valgio. Žiūrėdami, kaip abiem vaikams per skruostus rieda ašaros, 
kiti balsu kvatojo, trypė ir kumščiais beldė į grindis. 

Pema, irgi šelmiškai šypsodamasi, padavė jiedviem arbatos 
burnai išsiskalauti ir lėkštę tų pačių daržovių, tik jau be priesko- 
nių. Aleksandras ir Nadija susižvalgė. Ko tik nebuvo jie ragavę 
Amazonijoje — nuo keptos gyvatės iki sriubos iš negyvo indėno 
pelenų! Netarę nė žodžio, juodu vienu sykiu nusprendė nepa- 
siduoti. Taip ir padarė: reikšdami dėkingumą suglaudė delnus 

priešais veidą, nusilenkė, paskui kiekvienas susikočiojo po ugninį 
kukuliuką ir didvyriškai įsidėjo į burną. 


"4242 


Rytojaus dieną buvo švenčiama religinė šventė, sutampanti su 
mėnulio pilnatimi ir karaliaus gimimo diena. Šiam įvykiui visa 
šalis rengėsi jau ne vieną savaitę. Į gatves miniomis plūdo ne tik 
Tunkalos gyventojai, bet ir kalniečiai iš atokiausių kaimelių, ke- 
letą dienų joję arba ir pėsčiomis kulniavę. Iš pradžių lamos visus 
palaimino, paskui pasirodė muzikantai, o virėjos pristatė didelių 
stalų ir apkrovė juos valgiais, saldumynais ir ryžių degtine. Šventės 
proga viskas buvo už dyką. 

Nuo pat ankstyvo ryto aidėjo vienuolynų gongai, trimitai ir 
būgnai. Ir vietiniai tikintieji, ir iš toli atkeliavę maldininkai būria- 
vosi šventyklose: aukojo atsineštas aukas, suko maldos malūnėlius 
ir degino jako taukų žvakes. Po visą miestą sklido riebalų tvaikas 
ir smilkalų dūmai. 

Prieš kelionę Aleksandras mokyklos bibliotekoje susirado 
žinių apie Uždraustąją karalystę, jos papročius ir tikybą. Paskui 
trumpai papasakojo Nadijai apie budizmą — ji niekada nebuvo 
girdėjusi apie Budą. 

— Dabartinio Nepalo pietuose penki šimtai šešiasdešimt šešeri 
metai prieš Kristų gimė princas, vardu Sidhartha Gautama. Jam 
gimus vienas aiškiaregis išpranašavo, kad tas vaikelis viešpataus 
visame pasaulyje, bet tik jei nematys mirties ir nelaimių. O jei 
ne, tada jis taps didžiu dvasiniu vadovu. Tėvui mielesnė buvo 
pirmoji galimybė, todėl jis apsupo rūmus aukšta mūro siena, 
kad už jos Sidhartha gyventų prabangiai, atsidėjęs vien grožiui 
ir malonumams, ir niekada nesusidurtų su kančia. Net medžių 


nusimesti lapai būdavo kuo greičiau sugrėbiami, kad princas ne- 

matytų, kaip jie vysta. Jaunikaitis vedė ir susilaukė sūnaus, taip 
niekada ir neiškėlęs kojos iš to rojaus. Kai jam buvo dvidešimt 
devyneri, jis išėjo iš sodo ir pirmą kartą išvydo ligas, skurdą, 
skausmą, žiaurumą. Jis nusikirpo plaukus, nusiėmė brangeny- 
bes, nusivilko prašmatnius šilko rūbus ir leidosi Tiesos ieškoti. 
Šešerius metus jis studijavo jogą Indijoje ir marino kūną kaip 
didžiausias asketas... 

— Ką tai reiškia? — nesuprato Nadija. 

— Gyveno nepritekliuje. Miegojo ant vinių ir mito tik žiups- 
neliu ryžių. 

— Sunku taip gyventi... — tarė Nadija. 

— Tuo įsitikino ir Sidhartha. Pasitraukęs iš visiškai nerūpestingo 
gyvenimo rūmuose ir patyręs sunkius išmėginimus, jis suprato, 
kad teisingiausias yra Vidurio kelias, — aiškino Aleksandras. 

— Kodėl jis vadinamas Atbudusiu? — pasidomėjo jo draugė. 

— Todėl, kad sulaukęs trisdešimt penkerių šešias dienas ir 
šešias naktis nejudėdamas sėdėjo po medžiu ir meditavo. Vieną 
mėnesienos naktį, tokią kaip per šią šventę, atsivėrė jam protas 
ir dvasia, jis suprato visus gyvenimo principus ir procesus. Taip 
jis tapo Buda. | 

— Sanskrito kalba Buda reiškia „atbudęs“ arba „praregėjęs“, — įsi- 
terpė Ketė Kold, atidžiai klausiusis anūko aiškinimų. — Buda —ne 
vardas, tai titulas. Kiekvienas gali tapti buda, jei tik tauriai gyvens 
ir mąstys apie dvasinius dalykus, — pridūrė ji. 

— Budizmo pamatas yra pagarba viskam, kas gyva ir kas yra. 
Sakoma, kad kiekvienas turi ieškoti tiesos arba nušvitimo savyje, 
o ne kituose ar išoriniuose dalykuose. Todėl budistų vienuoliai 
ne keliauja pamokslaudami kaip kad mūsų misionieriai, bet dau- 
giausia laiko praleidžia medituodami, ieškodami savosios tiesos. 
Visas jų turtas — tunika, basutės ir dubenėlis maistui, kurio gau- 


na elgetaudami. Materialinės vertybės jų nedomina, — kalbėjo 
Aleksandras. 


Pagrobimas » 111 


Nadijai, turinčiai tik mažą rankinę su būtiniausiais drabužė- 
liais ir tris papūgos plunksnas plaukams papuošti, ypač tiko ta 
budizmo nuostata. 


AMARA 


Rytą įvyko šaudymo varžybos — populiariausias Tunkalos šventės 
renginys. Buvo iš lanko šaudoma į taikinį. Dauguma dalyvių 
atvyko išsipustę, pasipuošę merginų užkabintais gėlių vainikais. 
Lankai buvo kone dviejų metrų ilgumo ir labai sunkūs. 

Lanką gavo ir Aleksandras, bet jis tik vargais negalais jį pakėlė, 
o juk reikia dar ir taikinį kliudyti! Iš visų jėgų įtempė stygą, bet 
strėlė netyčia išsprūdo ir šovė į elegantišką pareigūną, stovintį 
už kelių metrų nuo taikinio. Aleksandras persigandęs išvydo jį 
krintant aukštielninką ir jau tarėsi nušovęs žmogų, bet jo auka 
mikliai pašoko ir tik juokėsi. Pasirodo, strėlė pervėrė jo kepurę. 
Niekas neįsižeidė, tik žiūrovai nuoširdžiai kvatojo iš nevykėlio 
svetimšalio, o pareigūnas paskui visą dieną vaikščiojo su strėle 
kepurėje kaip su laimikiu. 

Uždraustosios karalystės gyventojai vilkėjo geriausiais šventi- 
niais drabužiais, be to, dauguma buvo su kaukėmis arba išsidažę 
veidus geltonai, baltai ir raudonai. Kepurėse, ant kaklo, ausų ir 
rankų žibėjo papuošalai iš sidabro, aukso, senovinių koralų ir 
turkių. 

Karalius šįsyk atėjo pasipuošęs įspūdingu galvos apdangalu — 
Uždraustosios karalystės karūna. Ji buvo šilkinė, siuvinėta auksu ir 
nusagstyta brangakmeniais. Priekyje, virš kaktos, spindėjo didelis 
rubinas. Ant krūtinės kabėjo karališkasis medalionas. Kaip visada 
ramus ir švytintis optimizmu, karalius be apsaugos žingsniavo tarp 
savo valdinių, akivaizdžiai jį gerbiančių. Visą jo palydą sudarė tik 
leopardas Čevangas, niekada nepaliekantis šeimininko, ir jo garbės 

viešnia Judita Kinski, pasipuošusi šio krašto tautiniais drabužiais, 
bet vis su tuo pačiu rankinuku ant peties. 

Vakarop savo meną rodė aktoriai, vaidinantys su kaukėmis, 
akrobatai, fokusininkai ir žonglieriai. Mergaičių būreliai šoko 
tautinius šokius, o geriausi atletai fechtavosi kardais ir demonstravo 
užsieniečiams dar nematytas grumtynes. Kovotojai skraidyte skrai- 
dė priešininkui virš galvos ir vartėsi ore, šiurpindami žiūrovus. 
Niekas neįstengė nurungti liekno dailaus jaunikaičio, kuris kovėsi 
vikriai ir nuožmiai tarsi pantera. Vandgis paaiškino svečiams, kad 
tai karaliaus sūnus, bet ne tas, kuriam skirta paveldėti sostą. Jis 
esąs tikras kovotojas, visada stengiąsis nugalėti, bet nekantrus ir 
užsispyręs. Taigi jis, pasak gido, ne tokio būdo, kad galėtų tapti 
išmintingu valdovu. 

Saulei nusileidus prie šventės šurmulio prisidėjo svirpliai. Su- 
žibo tūkstančiai deglų ir žibintų popieriniais gaubtais. 

Džiūgaujančioj minioj netrūko kaukėtųjų. O jau tos kau- 
kės — tikri meno kūriniai: kiekviena vis kitokia, ištapyta auksu ir 
žėrinčiomis spalvomis. Nadijai krito į akį, kad vienam kitam iš 
po kaukės kyšo juoda barzda, nors Uždraustosios karalystės vyrai 
visada glotniai skutosi. Būdavo, niekuomet nepamatysi apžėlusio 
veido: juk tai nevalyva. Mergaitė kurį laiką stebėjo minią ir įsi- 
tikino, kad tie barzdylos nešvenčia kartu su visais. Ji jau ketino 
papasakoti Aleksandrui, ką mačiusi, bet tuo tarpu jisai pats su- 
nerimęs priėjo prie jos. 

— Atkreipk dėmesį į aną žmogų, Erele, — tarė jis. 

— Kur? 

— Už žonglieriaus, kuris svaido ir gaudo deglus. Į tą su tibe- 
tietiška odine kepure. 

— Ir ką? 

— Nepastebimai prieikim arčiau, kad geriau jį matytume. 

Priartėję juodu pro kaukės plyšelius pamatė šviesius vyzdžius 
be jokios išraiškos — nepamirštamąsias Tekso Šarvuočio akis. 

— Kaip jis čia atsirado? Mūsų lėktuvu neskrido, o kitas reisas 
bus tik po penkių dienų, — svarstė Aleksandras kiek vėliau, jie- 
dviem pasitraukus į šalį. 

— Man rodos, Jaguarai, jis čia ne vienas. Tie barzdočiai su 
kaukėmis, ko gero, yra iš Skorpiono sektos. Aš juos stebėjau ir 
manau, kad jie čia kažką rezga. 

— Jei pamatysim ką nors įtartino, perspėsim Ketę. O kol kas 
nepaleiskim jų iš akių, — tarė Aleksandras. 

Iš Kinijos į šventę atvyko fejerverkų specialistų šeima. Vos tik 
saulė pasislėpė už kalnų, stojo naktis ir atvėso oras, bet šventė 
nesibaigė. Netrukus padangę nušvietė raketos, ir kiekvieną kartą 
plykstelėjus nuostabiesiems kinų žaibams minia gatvėje suošdavo 
iš pasigėrėjimo. 

Nelengva buvo brautis per žmonių tankumyną. Nadija, pripra- 
tusi prie atogrąžų klimato savajame Santa Marija de la Liuvijos 
kaime, drebėjo nuo šalčio. Pema pasisiūlė ją palydėti į viešbutį, 
kur gal atsirasiąs koks šiltesnis drabužis, ir abidvi nuėjo ten link 
sykiu su Boroba, kone paklaikusia nuo fejerverkų triukšmo. O 
Aleksas liko ir iš tolo stebėjo Teksą Šarvuotį. 

Nadija buvo dėkinga Ketei Kold už tai, kad įkalbėjo nusipirkti 
drabužių, tinkamų aukštikalnėms. Dantys jai barškėjo lygiai kaip 
Borobai. Iš pradžių mergaitė vaikiškais kailinukais apvilko bež- 
džionėlę, paskui užsimovė ilgas kelnes, storas kojines, apsiavė 
kelioninius batus ir apsivilko šiltą striukę. Pemą tik juokas ėmė: 
jai pakako ir lengvo šilkinio sarongo — taip jau įpratusi. 

— Paskubėkim! Praleisim patį šventės įdomumą! — ragino 
mergina. 

Abi tekinom išlėkė į gatvę. Nakties tamsą sklaidė mėnulio 


pilnatis ir įvairiaspalviai raketų pliūpsniai. 

— Kur Pema ir Nadija? — paklausė Aleksandras: jau gera valanda 
jų nebuvo matęs. 

— Nežinau, nemačiau, — atsakė Ketė. 

— Jos nuėjo į viešbutį, nes Nadijai prireikė striukės, bet turėtų 
būti jau grįžusios. Eisiu jų paieškoti, — nusprendė Aleksas. 

— Pareis, ne kur dėsis, — ramino jį močiutė. 

Viešbutyje Aleksandras merginų neaptiko. Dar po poros va- 
landų visiems tapo neramu: jau senokai niekas jų nematė tarp 
šventės dalyvių. Gidas Vandgis pasiskolino dviratį ir numynė iki 
namų —galgi Pema bus tenai nuvedusi Nadiją, — bet greitai grįžo 
susijaudinęs. 

— Jos dingo! — sušuko jis. 

— Nieko blogo joms negalėjo nutikti. Juk pats sakėt, kad šis 
kraštas yra saugiausias pasaulyje! — bandė jį raminti Ketė. 

Tuo laiku gatvės buvo jau pustuštės, tik kur ne kur stoviniavo 
vienas kitas studentas, o moterys šlavė grindinį ir kuopė valgio 
likučius. Ore kvepėjo gėlėmis ir paraku. 

— Gal nuėjo su studentais į universitetą... — spėliojo Timotis 
Brusas. 

Vandgis patikino, jog tai neįmanoma. Pema niekada taip ne- 
pasielgtų. Nė viena padori mergina naktį pati viena nevaikščiotų, 
juoba be tėvų leidimo. Buvo nutarta kreiptis į policiją. Ten atvy- 
kėlius mandagiai išklausė du pareigūnai, dirbę nuo pat ankstyvo 
ryto; jie vos laikėsi ant kojų, gal todėl ir neparodė noro eiti ieškoti 
dviejų mergiočių, tikriausiai šiuo metu sėdinčių pas draugus arba 
gimines. Ketė Kold nesitraukė, kaišiojo policininkams panosėn 
pasą, žurnalisto pažymėjimą ir gergždžiančiu balsu reikalavo pa- 
kviesti viršininką, bet nieko nepešė. 

— Šie asmenys atvyko čionai mūsų mylimo karaliaus kvieti- 
mu, — tarė Vandgis, ir pareigūnai bematant sukruto. 

Kiaurą naktį visur buvo ieškoma Pemos ir Nadijos. Prašvitus vi- 
sos policijos pajėgos — devyniolika vyrų — buvo sukeltos ant kojų, 
nes atėjo žinia, kad Tunkaloje dingo dar keturios paauglės. 

Aleksandras pasidalijo su močiute įtarimu, kad minioje buvo 
įsimaišę mėlynųjų kovotojų, ir pridūrė matęs Teksą Šarvuotį, 
persirengusį tibetiečiu piemeniu. Vaikinas ketinęs jį sekti, bet 
šis, matyt, suprato esąs atpažintas ir pradingo tarp žmonių. Ketė 
apie tai pranešė policijai, bet buvo įspėta, kad nekeltų panikos 
neturėdama įrodymų. 

Pirmosiomis rytmečio valandomis pasklido šiurpus gandas, kad 
tos kelios merginos esančios pagrobtos. Beveik visos parduotuvės 
buvo uždarytos, o namų durys atviros; jaukiosios sostinės gyven- 
tojai būriavosi gatvėse ir gyvai svarstė įvykį. Savanorių būreliai 
patraukė apylinkių naršyti, bet kas iš to: ieškoti trukdė raižytas 
reljefas ir neįžengiami tankumynai. Netrukus minia ėmė šurmu- 
liuoti, tas šurmulys tolydžio stiprėjo ir galop virto nesuvaldomu 
panikos srautu, užtvindžiusiu miestą: skorpionai! skorpionai! 

Du kaimiečiai, nedalyvavę šventėje, tikino matę keletą raite- 
lių, šuoliuojančių į kalnus. Žirgų pasagos skėlė kibirkštis iš uolų, 
juodi apsiaustai plevėsavo vėjuje, ir pamėkliškuose fejerverkų 
atšvaituose rodėsi, jog tai demonai, — taip pasakojo siaubą patyrę 
sodiečiai. Kiek vėliau viena šeima, begrįžtanti į savo kaimą, kalnų 
take rado pamestą gertuvę, pilną svaigalų, ir perdavė ją policijai. 
Ant gertuvės buvo skorpiono atvaizdas. 

Vandgis nebeištvėrė. Jis balsu aimanavo atsitūpęs ir užsidengęs 
veidą rankomis, o jo žmona, visai sugniuždyta, tylėjo ir neįstengė 
net verkti. 

— Ar jie priklauso Skorpiono sektai, tai pačiai, kuri veikia 
Indijoj? — bandė sužinoti Aleksandras Koldas. 

— Tai mėlynieji kovotojai! Niekada nebepamatysiu savo Pe- 
mos! — raudojo gidas. 

Po truputį „International Geographic“ ekspedicijos dalyviams 
ėmė kai kas aiškėti. Tie kraugeriai klajokliai bastosi Indijos šiau- 
rėje, ten puldinėja beginklius kaimus, grobia mergaites ir jas 
paverčia savo vergėmis. Jiems moteris neverta nė tiek kaip koks 

peilis; su mergaitėmis jie elgiasi blogiau nei su gyvuliais, įbaugina 
jas ir slepia urvuose. 

Gimusias mergaites jie iš karto nužudo, o berniukus palieka, 
bet atskiria nuo motinų ir nuo trejų metų amžiaus ugdo iš jų 
būsimuosius kovotojus. Vaikus leidžia gelti skorpionams, kad jie 
taptų atsparūs nuodams; tada jie suaugę ištveria gyvačių ir vora- 
gyvių įkandimus, nuo kurių kitas mirtų. 

Vergės labai greitai miršta nuo ligų, išnaudojimo arba yra nužu- 
domos. Tik nedaugelis sulaukia dvidešimties metų, tada jos, kaip 
nebetinkamos, paliekamos likimo valiai, o į jų vietą grobiamos 
kitos. Taip ir sukasi ratas. Indijos kaimo keliuose dažnai gali su- 
tikti tokią moterį — išprotėjusią, skarmaluotą, prašančią išmaldos. 
Niekas jos nepriglobia, nes bijo Skorpiono sektos. 

— O policija argi nieko nedaro? — pašiurpęs klausė Alek- 
sandras. 

— Tokie dalykai dedasi labai nuošaliose vietose, skurdžiuose 
kaimeliuose, kurie nepajėgia apsiginti. Niekas nedrįsta prasidėti 
su tais banditais — bijo, tiki, kad jie turi velniškos galios, geba už- 
leisti skorpionais ir išgalabyti visą kaimą. Nėra mergaitei didesnės 
nelaimės, kaip pakliūti į rankas mėlyniesiems. Keletą metų ji bus 
gyvulio vietoj, matys, kaip žudomos jos dukterys, kaip iš jos ati- 
mami sūnūs, o jei liks gyva, taps elgeta, — paaiškino gidas ir pri- 
dūrė, kad Skorpiono sekta —tai gauja plėšikų ir žmogžudžių, kurie 
žino visas Himalajų perėjas, kerta valstybių sienas kada panorėję, 
o puldinėja visada naktimis. Jie paslaptingi tarsi šešėliai. 

— Ar jie kada nors anksčiau yra brovęsi į Uždraustąją kara- 
lystę? — pasidomėjo Aleksandras: jam mintyse jau ryškėjo baisus 
įtarimas. 

— Iki šiol to nėra buvę. Jie veikė tik Indijoj ir Nepale, — at- 
sakė gidas. 

— Ko gi jie taip toli keliavo? Keista, kad jie drįso pasirodyti 
tokiam mieste kaip Tunkala. Dar keisčiau, kad nutarė tai padaryti 

kaip tik per šventę, kai gatvėse pilna žmonių ir visur budi po- 
licija, — stebėjosi Aleksandras. 

— Tučtuojau eime pasikalbėti su karalium. Reikia išnaudoti 
visas galimybes, — pareiškė Ketė. 

O jos anūkui nėjo iš galvos Teksas Šarvuotis ir įtartini tipai, su 
kuriais šis bendravo Raudonojo forto požemiuose. Koks to žmo- 
gaus vaidmuo šiame įvykyje? Kokį ten žemėlapį jie nagrinėjo? 

Aleksas neišmanė, nuo ko pradėti Erelės paieškas, bet buvo pa- 
siryžęs dėl jos išvaikščioti visus Himalajus. Pakako įsivaizduoti, ką 
šią valandėlę išgyvena jo draugė. Brangi buvo kiekviena minutė: 
žūtbūt reikėjo surasti ją, kol dar ne vėlu. Dabar jam labiau nei 
bet kada būtų pravertęs jaguaro medžioklės instinktas, bet vaiki- 
nas buvo toks sudirgęs, kad neįstengė kaip reikiant susikaupti ir 
persikūnyti. Prakaitas jam čiurkšlėmis tekėjo per veidą ir nugarą, 


kiaurai merkė marškinius. 


AAA 


Nadija ir Pema nespėjo nė pamatyti užpuolikų. Jie užmetė ant 
merginų juodus apsiaustus, suvyniojo ir apraišiojo virvėmis 
kaip kokius ryšulius, paskui pakėlė aukštyn. Nadija šaukė ir 
bandė gintis, spardėsi, bet gavo per galvą ir apsvaigo. Kitaip 
elgėsi Pema: ji atsidavė likimui manydama, kad šią valandėlę 
kovoti beprasmiška — verčiau pataupyti jėgas ateičiai. Grobikai 
permetė merginas arkliams skersai gogo, o patys sėdosi už be- 
laisvių ir laikė jas geležiniais gniaužtais. Balną jiems atstojo 
dvilinka gūnia, o arklį valdė vien spausdami keliais. Jojikai jie 
buvo puikūs. 

Po keleto minučių Nadija atsipeikėjo ir kiek įstengdama pamė- 
gino įvertinti padėtį. Iš karto suprato, kad ją šuoliais neša arklys, 
nors niekada nebuvo pati viena jojusi. Kiekvienas žirgo šuolis 

skaudžiai dunksėjo skrandyje ir krūtinėje, sunku buvo kvėpuoti 
po skraiste, o nugarą spaudė didelė ir tvirta grobiko letena. 

Nuo suprakaitavusio arklio ir nuo vyriškio drabužių trenkė 
aitrus kvapas, bet kaip tik jis išblaškė merginai svaigulį ir kėlė 
minčių. Būdama pripratusi gyventi gamtoje ir susidurti su gyvū- 
nais, ji puikiai prisiminė kvapus. Jos grobikas kvepėjo ne taip kaip 
švarutėliai Uždraustosios karalystės gyventojai. Natūralus šilkinių, 
medvilninių ir vilnonių audinių kvapas čia mišo su aromatu, kurį 
skleidžia virtuvės prieskoniai ir migdolų aliejus, visame pasaulyje 
naudojamas tam, kad žvilgėtų arklio plaukas. Uždraustosios kara- 
lystės gyventoją Nadija galėjo pažinti užsimerkusi. O ją laikantis 
žmogus buvo nešvarus, niekada neskalbtais drabužiais, jo oda 
trenkė česnakais, anglimis ir paraku. Be jokios abejonės, jis buvo 
šiame krašte svetimas. 

Nadija įdėmiai klausėsi ir nustatė, kad be tų dviejų arklių, ant 
kurių tysojo Pema ir jinai, buvo dar bent keturi, jei ne penki. 
Kelias ėjo vis aukštyn. Po kurio laiko pasikeitė arklio bėgsmas, 
vadinasi, jojama jau ne taku, bet tiesiai per laukus. Mergaitė gir- 
dėjo kanopas kliūvant už akmenų ir jautė, kaip sunku gyvuliui 
kopti aukštyn. Kartais jam nusprūsdavo koja, jis sužvengdavo, 
tada raitelis ragino jį niekada jos negirdėta kalba. 

Mergaitei įskaudo kaulus nuo kratymo, bet virvės neleido jai 
pakeisti kūno padėties. Krūtinė buvo taip suveržta, kad, rodėsi, 
sulūš šonkauliai. Kaip palikti bent kokį pėdsaką tiems, kurie jos 
ieškos? Ji neabejojo, kad Jaguaras bandys sekti grobikų pėdomis, 
bet juk šie kalnai — ištisas gūbrių ir prarajų labirintas. Kad bent 
batelį galėtų nusimesti! Bet jos apavas, deja, suvarstomas. 

Tik po ilgoko laiko, kai mergaitės buvo jau leisgyvės nuo 
kratymo ir kone praradusios nuovoką, raiteliai sustojo. Nadija 
laikėsi iš paskutiniųjų ir stengėsi viską įsidėmėti. Vyrai nulipo 
nuo žirgų, nukėlė ir ją ir sviedė žemėn kaip kokį maišą, tiesiai 
ant akmenų. Mergaitė išgirdo dejuojant Pemą, paskui kažkieno 

rankos atraišiojo virves ir nutraukė skraistę. Nadija įkvėpė visa 
krūtine ir atsimerkė. 

Pirmiausia ji pamatė tamsų dangaus skliautą ir mėnulį, pa- 
skui — du juodus barzdotus veidus, palinkusius prie jos. Barzdy- 
loms iš burnos taip trenkė česnaku, degtine ir kažkuo panašiu 
į tabaką, kad mergaitė vos neužduso. Giliai įkritusios jų akys 
piktdžiugiškai spindėjo ir sakytum šaipėsi. Jiems trūko daugelio 
dantų, o tie, kur išlikę, rodėsi vos ne juodi. Indijoje Nadijai buvo 
tekę matyti žmonių su tokiais dantimis; Ketė jai sakiusi, kad tai 
nuo betelio kramtymo. Net ir patamsyje ji pažino, kad tai tie pa- 
tys žmonės, kuriuos buvo mačiusi Raudonajame forte, — baisieji 
Skorpiono kariai. 

Pagrobėjai vienu matu pastatė ją ant kojų, bet gavo prilaikyti, 
nes mergaitei keliai linko. Už poros žingsnių stovėjo ir Pema, su- 
sirietusi iš skausmo. Gestais ir niuksais banditai paragino jas eiti į 
priekį. Vienas liko pas arklius, o kiti ėmė kopti į kalną, vesdamiesi 
ir belaisves. Nadija neklydo: raitelių buvo penketas. 

Palypėjus kokį ketvirtį valandos iš kažkur išdygo dar keli 
vyrai, visi taip pat apsirengę, tokie pat juodi, barzdoti ir gin- 
kluoti durklais. Nadija pabandė nusipurtyti baimę ir „paklausyti 
širdimi“, kad suprastų jų šneką, bet buvo pernelyg įskaudinta ir 
sugniuždyta. Vyriškiams besišnekant ji užsimerkė ir įsivaizdavo 
esanti erelė, padangių valdovė, karališkoji paukštė — jos totemas. 
Po kelių akimirkų jai pasirodė, kad ji, virtusi puikiu paukščiu, 
pakilo į orą ir regi toli apačioj Himalajų kalnų grandinę, o dar 
žemiau — slėnį, kuriame prigludęs Tunkalos miestas. Ir tuoj pat 
niuksas grąžino ją į žemę. 


AAA 


Mėlynieji kariai įžiebė deglus iš pakulų, apvyniotų apie pagalius ir 
įmirkytų riebalais. Blausioje deglų šviesoje vyrai nuvedė mergaites 

į siaurą spragą tarp uolų. Eiti teko prigludus prie akmens sienos, 
žengiant be galo atsargiai, nes po kojomis žiojėjo gili praraja. 
Ledinis vėjas čaižė odą. Tarp akmenų kai kur bolavo sniegas ir 
ledas, nors buvo vasara. 

Nadija pagalvojo, kad žiema šiose vietose turi būti siaubinga, 
jei net vasarą laikosi šaltis. Pema vilkėjo tik šilkiniu drabužėliu ir 
avėjo basutėmis. Nadija norėjo atiduoti jai savo striukę, bet vos 
pabandė ją nusivilkti, gavo antausį ir buvo priversta eiti toliau. 
Matyti savo draugės, žingsniuojančios voros gale, ji negalėjo, bet 
nutuokė, kad jos būklė dar blogesnė. Laimei, toli kopti neprireikė: 
greitai visi atsidūrė prie dygliuotų krūmų. Vyrai praskleidė šakas, 
ir deglai apšvietė gerai užmaskuotą įėjimą į olą. Nadija nusiminė: 
viltis, kad Jaguaras ją ras, vis labiau blėso. 

Ola pasirodė besanti erdvi, ją sudarė keli skliautuoti požemiai. 
Buvo čia kažkokių ryšulių, ginklų, pakinktų, antklodžių, maišų 
su ryžiais, lęšiais, džiovintomis daržovėmis ir riešutais, kabėjo 
ilgos česnakų pynės. Sprendžiant iš stovyklos įrangos ir maisto 
atsargų, grobikai buvo praleidę čia ne vieną dieną ir ketino dar 
ilgokai pabūti. 

Matomiausioj vietoj buvo įrengtas šiurpus altorius. Ant akme- 
nų krūvos stūksojo žiauriosios deivės Kali statula, apsupta žmonių 
kaulais ir kaukolėmis, džiovintomis žiurkėmis, gyvatėmis ir kitais 
ropliais, indais su tamsiu skysčiu, ko gero, krauju, ir buteliukais, į 
kuriuos prikišta skorpionų. Įėję vidun kariai klaupdavosi priešais 
altorių, pamerkdavo pirštus į tuos indus ir paskui juos laižydavo. 
Nadija pastebėjo, kad kiekvienas ant diržo prie juosmens nešiojasi 
po keletą įvairaus pavidalo ir didumo durklų. 

Abi mergaitės buvo nustumtos į olos gilumą; ten jas pasitiko 
stambi skarmaluota moteriškė, užsimetusi šuns kailį ir todėl pa- 
naši į hieną. Jos oda buvo tokia pat mėlyna, kaip ir karių, dešinį 
skruostą nuo akies iki pat smakro kirto siaubingas randas, tarsi 
būtų perrėžta peiliu, o kaktą puošė skorpiono pavidalo įdagas. 
Rankoje ji laikė trumpą rimbą. 

Keturios belaisvės, susispietusios apie ugnį, drebėjo nuo šalčio 
ir iš baimės. Prižiūrėtoja niurgzdama parodė Pemai ir Nadijai tūpti 
prie jų. Žieminį apdarą turėjo tik Nadija, visos kitos vilkėjo tik 
šilkiniais sarongais, pritinkančiais karaliaus gimtadieniui. Nadija 
sumetė, kad anos keturios pagrobtos tokiomis pat aplinkybėmis, 
ir tai teikė bent kiek vilties, nes, be jokios abejonės, policija jų 
jau ieško visomis išgalėmis. 

Dejonių ir skundų choras pasitiko Nadiją ir Pemą, bet prie- 
vaizdė prislinkusi artyn užsimojo rimbu ir belaisvės nutilo, 
užsidengusios galvą rankomis. Naujokės pasistengė likti viena 
prie kitos. 

Sargybinei užsižiopsojus Nadija apgaubė Pemą savo striuke 
ir pašnibždėjo jai į ausį, kad nenusimintų: jos jau rasiančios, 
kaip ištrūkti iš tos aklavietės. Pema drebėjo, bet įstengė nusi- 
raminti; jos gražios juodos akys, kurios anksčiau vis šypsojosi, 
dabar švietė ryžtu ir drąsa. Nadija spaudė jai ranką — taip jiedvi 
drąsino viena kitą. 

Vienas iš Skorpiono gaujos nenuleido akių nuo Pemos — taip 
jam patiko žavi ir išdidi mergina. Jis prisiartino prie įbaugintų 
belaisvių ir atsistojo priešais Pemą, laikydamas ranką ant durklo 
koto. Tokia pat kaip kitų purvina juosva skraistė, toks pat suskre- 
tęs turbanas, susivėlusi barzda, tamsiai mėlyna oda ir nuo betelio 
pajuodę dantys, bet elgsena valdinga, ir banditai jo klausė: matyt, 
jis buvo jų vadas. 

Pema pasikėlė ir atrėmė įžūlų kario žvilgsnį. Jis ištiesė ranką 
ir perbraukė ilgus mergaitės plaukus; šie tarsi šilkas nuslydo pro 
nešvarius jo pirštus. Padvelkė jazminais. Vyriškis lyg ir sutriko, 
stabtelėjo, sakytum palietęs kokią brangenybę. Pema staigiai 
krestelėjo galvą ir pasitraukė nuo plėšiko. Ji bijojo, bet nerodė, 
kad bijo; priešingai, jos žvilgsnyje buvo tiek paniekos, kad ir 
randuotoji moteriškė, ir kiti banditai, net ir mergaitės, akimirką 


sustingo — visi laukė, kad štai vadas smogs įžūliajai belaisvei; ta- 

čiau, jų nuostabai, jis tik kreivai šyptelėjo, žengė atgal, nusispjovė 
ant žemės Pemai po kojų ir grįžo pas saviškius, susispietusius 
prie ugnies. Vėl visi truktelėjo iš gertuvių, kramtė raudonus 
betelio riešutus, spjaudėsi ir šnekėjosi aptūpę žemėlapį, patiestą 
ant žemės. 

Nadija spėjo, jog tai tas pats žemėlapis, kurį jie buvo matę 
Raudonajame forte, ar bent panašus. Ji nesuprato, kas kalbama, 
nes grėsmingieji pastarųjų valandų įvykiai buvo ją taip paveikę, 
kad ji nebeįstengė „klausytis širdimi“. Pema jai pakuždėjo girdėjusi 
užpuolikus kalbant viena Šiaurės Indijos tarme ir supratusi vieną 
kitą žodį: drakonas, kelias, vienuolynas, amerikietis, karalius. 

Neilgai jodviem teko pasišnekėti, nes randuotoji, išgirdusi jas 
kalbant, priėjo grūmodama rimbu. 

—Tylėt! — subaubė ji. 

Mergaitės suklykė iš išgąsčio, tik Pema su Nadija laikėsi ramiai, 
bet nudelbė akis, kad neerzintų prižiūrėtojos. Kai ši pasitraukė, 
Pema pakuždėjo Nadijai, kad mėlynųjų karių pamestos moterys 
visada turi kaktoje išdegintą skorpiono žymę, o daugelis lieka 
ir nebylios, nes joms išpjautas liežuvis. Abidvi baimės sukrėstos 
nutilo, tik žvilgčiojo viena į kitą. 

Kitos keturios merginos, atvarytos į urvą ankstėliau, buvo 
tiek įbaugintos, jog Nadijai kilo įtarimas, kad jos žino kažką, 
ko nežino ji, bet nedrįso paklausti. Atrodė, kad ir Pema žino, 
kas jų laukia, bet ji buvo narsi ir kupina ryžto kovoti už gyvybę. 
Greit ir kitos mergaitės persiėmė Pemos drąsa ir nesitarusios 
susispietė aplink ją, ieškodamos paramos. Tuo tarpu Nadija ir 
didžiavosi bičiule, ir krimtosi, kad negali pasikalbėti su likimo 
draugėmis, nemokančiomis nė žodžio angliškai. Kodėl ji taip 
skiriasi nuo jų! 

Vienas iš mėlynųjų karių kažką sukomandavo, ir randuotoji, 
vykdydama įsakymą, trumpam pamiršo belaisves. Iš juodo katilo, 
kabančio virš ugnies, ji išpilstė valgį į dubenėlius ir išdalijo juos 

vyrams. Išgirdusi kitą vado paliepimą, ji nenoromis pamaitino ir 
belaisves. 

Nadija gavo žalvarinį indelį, kuriame garavo pilka tyrė. Į nosį 
trenkė česnakais, ir mergaitė vos neapsivėmė. Bet reikia valgyti, 
tarė ji sau, kad užtektų jėgų pabėgti. Ji susižvalgė su Pema, ir abi 
suvalgė savo davinį. Nė viena neketino pasiduoti lemčiai. 


DEVINTAS SKYRIUS 


ac 


Boroba 


Mėnulis pasislėpė už snieguotų viršukalnių, o urve iš laužo teliko 
krūvelė žarijų ir pelenų. Prižiūrėtoja knarkė sėdėdama, išsižiojusi 
ir apsiseilėjusi, bet rimbo nepaleido iš rankos. Mėlynieji kariai 
irgi miegojo suvirtę ant žemės, tik vienas iš jų, apsiginklavęs 
senoviniu šautuvu, budėjo prie urvo angos. Vienintelis deglas 
menkai teapšvietė patalpą, mesdamas grėsmingus šešėlius ant 
akmeninių sienų. 

Belaisvės, suraišiotos odiniais diržais per kulkšnis, gavo iš viso 
keturis storos vilnos apsiaustus. Susiglaudusios ir vargais negalais 
apsitūlojusios tais užklodais, nelaimingosios kaip įmanydamos 
šildė viena kitą. Prisiraudojusios sumigo ir jos, išskyrus Pemą ir 
Nadiją: tiedvi naudojosi proga susišnibždėti. 

Pema papasakojo bičiulei, ką žinanti apie kraupiąją Skorpiono 
sektą, kaip ji grobia mergaites ir paskui jas kankina. Ne tik nu- 
pjauna liežuvį toms, kurios per daug plepa, bet ir apsvilina padus 
bandančioms pabėgti. 

— Aš bent neketinu likti tų niekšų rankose. Jau verčiau nusi- 
žudysiu, — pareiškė Pema. 

— Nekalbėk taip, Pema. Šiaip ar taip, geriau žūti bandant pa- 
bėgti negu mirti be kovos. 

— Negi tu tiki, kad įmanoma pabėgti iš čia? — atšovė Pema, 


rodydama miegančius kovotojus ir sargybinį prie urvo angos. 

— Svarbu tik nutaikyti momentą, — tvirtino Nadija, trindama 
raiščių suveržtas kulkšnis. 

Pamažu ir jos, nuovargio įveiktos, ėmė knapsėti. Po kelių va- 
landų Nadija, niekada neturėjusi laikrodžio, bet įpratusi ir be jo 
numanyti, kiek laiko, suvokė, jog turėtų būti apie antrą valandą 
nakties. Nuojauta jai sakė, jog kažkas yra įvykę. Ji juste juto pa- 
sikeitusią atmosferą ir įtempusi dėmesį atsikėlė. 

Urvo dugnu šmėkštelėjo kažkoks šešėlis. Nadija nespėjo įsižiū- 
rėti, bet širdimi pajuto, kad tai niekuomet jos nepaliekanti Boroba, 
ir neapsakomai nudžiugo supratusi, jog mažoji jos draugužė sekė 
grobikus. Beždžionėlė greit atsiliko nuo raitelių, bet įstengė sekti 
šeimininkės pėdsakais ir kažkaip atrado šį urvą. Nadija karštai 
troško, kad tik Boroba neimtų spiegti iš džiaugsmo ją pamačiusi, 
ir bandė mintimis ją nuraminti. 

Boroba vos gimusi pateko į rankas Nadijai, kuriai tada buvo 
devyneri metai. Mažylę dar teko maitinti pipete. Nuo tada jos ir 
nebesiskyrė. Beždžionėlė augo sykiu su mergaite, ir abidvi taip 
susigyveno, kad mokėjo spėti viena kitos mintis. Bendrauti joms 
padėjo ir gestai, ir gyvūnų kalba, kurią Nadija greitai perprato. 
Matyt, ir dabar beždžionėlė pajuto šeimininkės įspėjimą, todėl 
nesiartino prie jos, bet liko susigūžusi tamsioj kertėj ir ilgokai 
tupėjo nejudėdama, tik tyrinėjo aplinką — mėgino įvertinti riziką 
ir laukė. 

Įsitikinusi, kad niekas nepastebėjo Borobos ir prievaizdė knar- 
kia kaip knarkusi, mergaitė vos girdimai švilptelėjo. Beždžionėlei 
to pakako: ji ėmė pamažėle artintis glaustydamasi prie sienos ir 
slėpdamasi šešėlyje, kol prislinko ligi Nadijos ir vienu šuoliu atsi- 
dūrė jai ant peties. Žvėrelis buvo jau be vaikiškos striukės — matyt, 
teko ją nusimesti. Boroba suleido rankutes šeimininkei į garbanas, 
o raukšlėtuoju veideliu ėmė meilingai trintis į kaklą, bet visiškai 


tyliai. 

Nadija palaukė, kol beždžionėlė nurims, ir padėkojo už ištiki- 
mybę, o paskui į ausį pakuždėjo įsakymą. Boroba kaipmat paklu- 
so: nušoko nuo peties, prisėlino prie vieno miegančio kovotojo, 
stebėtinai tiksliai mikliais pirštukais ištraukė durklą iš už juostos 
ir atnešė Nadijai. Paskui atsitūpė priešais ir įdėmiai žiūrėjo, kaip 
šioji pjauna kojų pančius. Tai truko neilgai: durklas buvo išgaląstas 
kaip reikiant. 

Vos pasijutusi laisva, Nadija pažadino Pemą. 

— Laikas bėgti, — sušnibždėjo ji. 

— O kaip tu ketini praeiti pro sargybinį? 

— Nežinau, matysim. Žingsnelis po žingsnelio. 

Tačiau Pema neleido perpjauti savo pančių ir su ašaromis akyse 
kuždėjo negalėsianti eiti. 

— Juk aš toli nenueisiu. Pažiūrėk, kaip aš apsirengusi. Su tokio- 
mis basutėmis negalėsiu bėgti kaip tu. Jei eisiu su tavim, pagaus 
mus abi. Tau vienai lengviau gali pasisekti. 

— Ar pakvaišai? Niekur neisiu be tavęs! — tyliai piktinosi Nadija. 

— Privalai pabandyti. Pasikviesi pagalbos. Aš negaliu palikti 
kitų mergaičių; būsiu prie jų, kol tu grįši su pastiprinimu. Eik ne- 
delsdama, kol dar ne vėlu, — kalbėjo Pema, nusivilkdama striukę, 
kad grąžintų ją Nadijai. 

Jos žodžiai skambėjo taip įtikinamai, kad Nadija nebebandė 
jos perkalbėti. Aišku, negi jos draugė paliks kitas belaisves! Net ir 
norėdama ji to nepadarytų, nes neįstengtų išsmukti nepastebėta, 
o Nadijai vienai gal ir pavyks. Abidvi paskubom atsisveikino, ir 
Nadija be galo atsargiai pasikėlė eiti. 

Randuotoji moteriškė per miegus sukrutėjo ir pratarė keletą 
žodžių. Akimirką rodėsi, kad jau viskas žlugę, bet sargybinė ir 
vėl užknarkė visai kaip pirma. Nadija palaukė penketą minučių, 
kol įsitikino, kad ir kiti miega, o paskui nusėlino prigludusi prie 
uolos tuo pačiu keliu, kuriuo andai slinko Boroba. Giliai įkvėpė 
ir pasistengė tapti nematoma. 

Nadija ir Aleksandras buvo patyrę nepamirštamų išgyvenimų su 
Amazonijos gentimi, vadinama miglos žmonėmis, — nuošaliausiais 
ir paslaptingiausiais Žemės gyventojais. Tie indėnai, gyvenantys 
tarsi akmens amžiuje, kai kuriais atžvilgiais buvo labai išlavėję. 
Jie nevertino materialinės gerovės, bet puikiai sutarė su gamtos 
jėgomis, su savo aplinka. Jie buvo tokia pat džiunglių ekologinės 
sistemos dalis, kaip ir medžiai, vabzdžiai arba dirvožemis. Šimtus 
metų jie gyveno girioje be sąlyčio su išoriniu pasauliu, remda- 
miesi savo tikėjimu, savo papročiais, tvirtais tarpusavio ryšiais ir 
gebėjimu tapti nematomiems. Kai jiems grėsdavo pavojus, jie pa- 
prasčiausiai išnykdavo. Tą gebėjimą jie taip ištobulino, jog niekas 
netikėjo, kad jie iš tiesų egzistuoja; apie juos buvo šnekama kaip 
apie legendines būtybes, ir tai, beje, saugojo miglos žmones nuo 
svetimšalių smalsumo ir gobšumo. 

Nadija buvo perpratusi, kad tai ne iliuzionisto triukas, bet 
senovinis menas, reikalaujantis ilgų pratybų. „Tai vis tiek kaip 
mokytis griežti fleita, tam reikia daug pastangų“, — sakė ji Alek- 
sandrui, bet jis netikėjo išmoksiąs ir per daug nesistengė. O jinai 
nusprendė, kad jeigu tai sugeba indėnai, sugebės ir ji. Nadija 
žinojo, kad tam negana mokėti maskuotis, mikliai, apdairiai, tyliai 
sėlinti ir pažinti aplinką — reikia dar ir dvasios pastangų. Reikia 
virsti niekuo, įsivaizduoti, kad kūnas darosi permatomas, ir tapti 
gryna dvasia. Būtina taip susikaupti ir pasiekti tokią ramybę, kad 
apie tave atsirastų stiprus dvasinis laukas. Pakanka menko ne- 
atidumo — ir nieko neišeis. Tik tokia tobula būsena, kai siela ir 
protas veikia išvien, leidžia tapti nematomam. 

Per tuos kelis mėnesius nuo apsilankymo Žvėrių mieste iki 
tol, kol atsidūrė šiame Himalajų urve, Nadija nepailsdama treni- 
ravosi ir tiek prasilavino, kad, būdavo, tėvas šaukia ją balsu, nors 
ji stovi čia pat. O kai ji staiga pasirodo, Sezaris Santosas krūpteli 

ir ima priekaištauti: „Argi tau nesakiau, kad čia nesivaidentum! 
Dar įvarysi man širdies priepuolį!“ 

Nadija neabejojo, kad šią akimirką išgelbėti ją gali tik tas me- 
nas, išmoktas iš miglos žmonių. Vos girdimai prigrasinusi Boro- 
bai palaukti porą minučių ir tik tada sekti jai iš paskos, kadangi 
žvėreliu nešina ji negalėtų tapti neregima, pasitraukė vidun, į tą 
slaptingąją erdvę, kurioj visi atsiduriame, kai užsimerkiame ir 
išsivaduojame iš minčių. Per kelias sekundes ji pasiekė būseną, 
panašią į transą. Pajuto, kad atsiskiria nuo kūno ir jau gali stebėti 
jį iš aukšto, lyg jos sąmonė būtų pakilusi porą metrų virš galvos. Iš 
ten ji matė, kaip jos kojos žengia žingsnį, paskui dar vieną ir dar, 
tolsta nuo Pemos ir kitų mergaičių judėdamos kaip sulėtintame 
filme ir kerta prieblandoje skendinčią plėšikų irštvą. 

Nadija prasliūkino pro pat moteriškę su rimbu, neapčiuopiamu 
šešėliu išlaviravo tarp suvirtusių miegančių kovotojų, plasnote nu- 
plasnojo ligi urvo angos, kur išvargęs sargybinis, nepaleisdamas 
šautuvo, iš paskutiniųjų stengėsi neužmigti, nors akys merkėsi. Ji 
nė akimirkai neatsipalaidavo, neleido baimei nei abejonei vėl įva- 
ryti sielos į kūno narvą. Nestabtelėdama, vis tokiu pat žingsniu, ji 
tiek priartėjo prie kovotojo, kad bemaž lietė jo nugarą, aiškiai juto 
jo kūno šilumą, purvinų drabužių smarvę ir česnako dvoką. 

Sargybinis krūptelėjo ir stipriau sugniaužė ginklą, sakytum 
instinktyviai pajutęs, kad kažkas yra šalia, bet jo sąmonė tučtuo- 
jau užgniaužė tą įtarimą. Vyriškio pirštai vėl atsipalaidavo, jo akis 
merkė nuovargis ir miegas. 

Nadija kaip koks vaiduoklis išlindo iš požemio ir apgraibom 
patraukė į tamsą neatsigręždama, bet ir nesiblaškydama. Liauną 
jos siluetą prarijo naktis. 

Grįžusi į savo kūną ir apsižvalgiusi, Nadija Santos suprato, kad 
jeigu jau nesugebėtų rasti kelio atgal į Tunkalą vidury dienos, 
tai juo labiau to neįstengs nakties tamsoje. Visur aplink stūksojo 
kalnai, o kadangi čionai ji atkeliavo apmūturiuotu veidu, tai ne- 
įsidėmėjo jokio orientyro. Aiškiai ji žinojo tik tiek, kad kelias visą 
laiką vedė aukštyn, vadinasi, jai reikia leistis nuokalnėn; bet kaip 
išvengti susidūrimo su mėlynaisiais? Juk kažkur pakeliui yra pa- 
liktas kovotojas arklių saugoti, o kalnuose tikriausiai yra pasklidę 
dar ir ne tiek gaujos narių. Sprendžiant iš to, kaip drąsiai, nesi- 
baimindami galimo užpuolimo, keliavo banditai, reikia manyti, 
kad jų čia daug. Verčiau paieškoti kito kelio sprukti. 

— Ką darysim? — paklausė ji Borobą, kai jiedvi vėl susitiko, 
bet beždžionėlė žinojo tik tą kelią, kuriuo buvo atbėgusi, tą patį, 
kuriuo žygiavo banditai. 

Žvėrelis, tiek pat nepratęs prie šalčio, kaip ir jo šeimininkė, 
drebėjo taip, kad galėjai girdėti dantis barškant. Mergaitė priglobė 
jį prie krūtinės, po šilta striuke, džiaugdamasi, kad ištikimasis 
bičiulis vėl su ja. Užsimaukšlino gobtuvą ir tvirtai užsirišo jį po 
kaklu, tik gailėjosi neturinti pirštinių, kurias jai buvo nupirkusi 
Ketė. Rankos jai taip sušalo, kad nebejautė pirštų. Pakėlusi jas 
prie burnos mėgino atšildyti savo kvapu, grūdo į kišenes, bet 
tokioj skardingoj vietovėj neįmanoma buvo nei žingsnio žengti, 
nei pusiausvyros išlaikyti nepasigelbstint abiem rankomis. Nadija 
baiminosi, jog vos saulei patekėjus grobikai pasiges jos ir puls 
ieškoti, kad sutrukdytų pasprukusiai belaisvei nusigauti į slėnį ir 
sukelti aliarmą. Jie, aiškus daiktas, pripratę keliauti po kalnus, o 
ji net nenutuokia, kur esanti. 

Mėlynieji kovotojai neabejos, kad ji bėga žemyn, tenai, kur 
plyti Uždraustosios karalystės kaimai ir kloniai. Norėdama juos 
suklaidinti, Nadija nutarė kopti aukštyn, nors ir žinojo, kad šitaip 
ji tolsta nuo tikslo ir kad nevalia gaišti: juk Pemos ir kitų mergai- 
čių likimas priklauso nuo to, kaip greit ji susitiks su gelbėtojais. 

Ji vylėsi ligi prašvintant pasiekti viršukalnę ir ten susiorientuoti; 
gal pavyks rasti kitą kelią į slėnį. 

Kopti šlaitu į viršų teko daug lėčiau ir vargingiau, negu ji 
buvo maniusi: trukdė ne vien raižytas reljefas, bet ir tamsa, kurią 
tik šiek tiek sklaidė mėnesiena. Mergaitė daugybę kartų slydo, 
puolė ir vėl kėlėsi. Jai dar skaudėjo visus kaulus nuo vakarykštės 
kelionės surištai ant arklio ir nuo smūgio į galvą, kūnas buvo 
nusėtas mėlynių, bet apie tai ji stengėsi negalvoti. Buvo sunku 
kvėpuoti, spengė ausyse; bėglė žinojo, kad tokiam aukštyje trūksta 
deguonies — taip jai buvo aiškinusi ir Ketė Kold. 

Tarp uolų augo krūmokšniai; žiemą jų visai nepamatytum, bet 
šiuo metų laiku jie, atkutę nuo vasaros saulės, leido atžalas. Jų 
nusitvėrusi Nadija kilo vis aukštyn. Pristigusi jėgų prisimindavo, 
kaip Žvėrių mieste kopė į tepujo viršūnę, kol rado erelės lizdą, o 
jame — tris stebuklingus deimantus. „Jei pajėgiau tada, pajėgsiu 
ir dabar, kai yra daug lengviau“, — kalbėjo ji Borobai, tačiau bež- 
džionėlė, tūnanti giliai po striuke, bijojo net nosį iškišti. 

Auštant ligi kalno viršūnės dar buvo likę kokie du šimtai met- 
rų. Iš pradžių tik blausi šviesa pasklido, bet jau po poros minučių 
viskas nusidažė oranžine spalva. Vos pirmieji saulės spinduliai 
pasirodė iš už didingų Himalajų kalnagūbrių, danguje suskambo 
tikra spalvų simfonija, debesys nusidažė purpuru, o sniego lie- 
žuviai sušvito rausvai. 

Nadijai nebuvo kada gėrėtis kraštovaizdžiu: ji nežmoniškomis 
pastangomis kopė aukštyn ir jau po keleto minučių atsidūrė pačioj 
kalno viršūnėj, vos atgaudama kvapą ir šlapia nuo prakaito. Širdis 
taip daužėsi krūtinėj, kad, rodėsi, tuoj sprogs. Mergaitė vylėsi iš 
čia pamatysianti Tunkalos slėnį, bet jai prieš akis plytėjo tik ne- 
įžengiamieji Himalajai, kalnai už kalnų iki pat horizonto. Nadija 
tarėsi pražuvusi. Žvilgtelėjusi žemyn išvydo žmones, zujančius 
pirmyn atgal: tai mėlynieji kovotojai. Mergaitė atsisėdo skardžio 
viršuje prislėgta, nevilties ir nuovargio sugniuždyta. Taip reikėjo 

atsipūsti, atgauti kvapą, bet nebuvo galima čia likti: jei neras kur 
pasislėpti, persekiotojai suseks ją labai greitai. 

Boroba sukrutėjo po striuke. Nadija timptelėjo užtrauktuką; 
mažoji jos bičiulė iškišo galvelę ir įsmeigė protingas akutes į 
šeimininkę. 

— Nežinau, kur eiti, Boroba. Visi kalnai man rodosi vienodi ir 
niekur nematau jokio tako, — tarė mergaitė. 

Gyvulėlis parodė į tą pusę, iš kur jiedvi atėjusios. 

— Aš negaliu grįžti pro ten: mane pagaus mėlynieji žmonės. O 
į tave, Boroba, jie neatkreips dėmesio, nes beždžionių čia visur 
pilna. Tu rasi kelią į Tunkalą. Eik ir surask Jaguarą, — liepė jai 
Nadija. 

Juodoji beždžionėlė papurtė galvą, užsidengė akis rankomis 
ir gailiai sucypė, bet šeimininkė jai paaiškino, kad jei jos neišsi- 
skirs, neliksią jokių galimybių nei kitas mergaites išgelbėti, nei 
pačioms išsigelbėti. Pemos, kitų mergaičių ir jos pačios likimas 
priklausąs nuo Borobos. Ji privalanti prisišaukti pagalbą arba visos 
pražūsiančios. 

— Aš čia kur nors pasislėpsiu ir tūnosiu, kol įsitikinsiu, kad 
manęs nebeieško, paskui žiūrėsiu, kaip nusileisti į slėnį. O tu, 
Boroba, bėk. Saulė jau patekėjo, nebebus taip šalta, ir tu spėsi 
nubėgti į miestą dar prieš saulėlydį, — reikalavo Nadija Santos. 


Pagaliau žvėrelis nušoko nuo jos ir kaip strėlė nulėkė žemyn. 


"14442 


Ketė Kold buvo pasiuntusi fotografus Timotį Brusą ir Choelį 
Gonsalesą į šalies gilumą daryti augalų ir gyvūnų nuotraukų žur- 
nalui „International Geographic“. Jiems teksią dirbti vieniems, o 
ji liksianti sostinėje. Niekada gyvenime ji nebuvo turėjusi tokios 
graužaties, išskyrus nebent tą atvejį, kai Aleksandras ir Nadija 

buvo prapuolę Amazonijos džiunglėse. O juk ji patikino Sezarį 
Santosą, kad ši kelionė į Uždraustąją karalystę visiškai nepavojin- 
ga. Kaip ji dabar praneš tėvui, kad jo duktė pagrobta? Maža to: 
kaip jam pasakyti, kad Nadija pakliuvo į rankas profesionaliems 
žudikams, kurie vagia merginas, kad paverstų jas vergėmis? 

O Ketė ir Aleksandras kaip tik tada įėjo į rūmų audiencijų 
salę, kur jau laukė karalius. Šį kartą jis priėmė svečius lydimas 
vyriausiojo kariuomenės vado, ministro pirmininko ir dviejų 
aukšto rango lamų, žemesnių tik už jį patį. Čia pat buvo ir Judita 
Kinski. 

— Lamos, pasitarę su žvaigždėmis, davė nurodymą vienuoly- 
nams melstis ir aukoti aukas už pradingusias mergaites. Generolas 
Miaras Kunglungas yra atsakingas už karinę operaciją. Ko gero, ir 
policija jau sukelta ant kojų, ar ne? — pasiteiravo karalius; ramus 
veidas nerodė, koks didelis jo nerimas. 

— Galbūt, jūsų didenybe... Kariuomenė ir rūmų apsauga taip 
pat yra kovinėje parengtyje. Valstybės sienos saugomos, — ra- 
portavo generolas kaip mokėdamas angliškai, kad suprastų ir 
užsieniečiai. 

— Turbūt merginų ieškoti suskato ir gyventojai. Niekada mūsų 
krašte nėra nutikę nieko panašaus. Galimas daiktas, kad netrukus 
sulauksime žinių, — pridūrė generolas. 

— Galimas daiktas? Man to nepakanka! — sušuko Ketė Kold 
ir kaipmat užsičiaupė supratusi, kad pasielgė be galo neman- 
dagiai. 

— Turbūt ponia Kold yra truputėlį susijaudinusi... — užtarė ją 
Judita Kinski, matyt, jau išmokusi kalbėti atsargiai, kaip ir dera 
Auksinio Drakono karalystėje. 

— Turbut, — pritarė Ketė ir nusilenkė suglaudusi delnus prie- 
šais veidą. 

— Ar leistina būtų paklausti, kaip garbusis generolas ketina 
organizuoti paiešką? — pasiteiravo Judita Kinski. 


Boroba « 133 


Dar ketvirtį valandos svetimšaliai klausinėjo, bet atsakymus 
gaudavo kaskart miglotesnius; vis aiškiau darėsi, kad nei iš ka- 
raliaus, nei iš generolo nieko neišreikalausi. Ketė ir Aleksandras 
nesitvėrė nekantrumu. Pagaliau valdovas atsistojo; neliko nieko 
kito, tik atsisveikinti ir atatupstiems išeiti. 

— Gražus rytas šiandien, ko gero, sode bus daug paukšte- 
lių, — tarė Judita Kinski. 


— Ko gero, — pritarė jai karalius ir palydėjo iki durų. 


AAA 


Karalius ir Judita Kinski žengė siauru takeliu tarp parko žalumynų; 
visi jie augo tarsi savaime išdygę, bet įgudusi akis galėjo įvertinti, 
kaip sumaniai viskas suderinta. Štai čia, kur taip gausu prašmatnių 
gėlių ir medžių, kur vienas per kitą čiulba šimtai paukščių, Judita 
Kinski ir ketino eksperimentuoti su tulpėmis. 

Karalius nemanė, kad yra vertas būti tautos dvasiniu vadovu, 
nes jautėsi toli gražu nepasiekęs reikiamo tobulybės laipsnio. Visą 
gyvenimą jis stengėsi atitrūkti nuo žemiškų reikalų ir rūpinimosi 
turtu. Žinojo, kad pasaulyje nieko nėra pastovaus, viskas kinta, 
suyra, miršta ir atgimsta kitu pavidalu, todėl prisirišti prie šio 
pasaulio dalykų nenaudinga, iš to tik kančios. Kas eina Budos 
keliu, turi pripažinti tas tiesas. Kartais jam atrodydavo, kad jau 
pasiekė tą tikslą, bet štai apsilankė ta užsienietė — ir vėl sukilo 
senos abejonės. Jis pajuto, kad jinai jį traukia, ir dėl to krimtosi. 
Tokio jausmo jis iki šiol nebuvo patyręs, nes meilė, kuri siejo jį 
su žmona, plaukė tarsi ramus upelis. Kaip jis apgins savo karalys- 
tę, jei pats nepajėgia apsiginti nuo meilės pagundų? Rodos, kas 
čia blogo mylėti kitą žmogų ir geisti jo artumo, svarstė karalius, 


bet jo padėties žmogui tai neleistina, nes dar likusius gyvenimo 

metus jis privalo skirti vien tautos labui. Jo apmąstymus nutraukė 
Judita Kinski. 

— Koks nuostabus medalionas, jūsų didenybe! — žavėjosi ji, 
rodydama į brangųjį pakabutį ant jo krūtinės. 

— Jį nešiojasi šio krašto karaliai jau tūkstantį aštuonis šimtus 
metų, — pasakojo jis ir nusiėmęs brangenybę padavė jai ap- 
žiūrėti iš arti. 

— Labai gražu, — tarė Judita. 

— Tokius senovinius koralus mes labai vertiname, nes jie yra 
reti. Jų pasitaiko ir Tibete. Tai rodo, kad, ko gero, prieš milijonus 
metų jūrų vandenys siekė net Himalajų viršukalnės, — aiškino 
karalius. 

— O ką reiškia tas įrašas? 

— Tai Budos žodžiai: „Keistis reikia savo noru, ne per 
prievartą“. 

— Kaip tai suprasti? 

— Keistis galime visi, bet niekas negali mūsų priversti tai daryti. 
Pasikeičiame tada, kai susiduriame su neginčytina tiesa, su kuo 
nors, kas paakina mus suabejoti tuo, kuo tikėjome, — tarė jis. 

— Man keista, kad medalionui parinkta kaip tik ta frazė... 

— Šioje šalyje visada buvo labai paisoma tradicijų. Jos valdovų 
pareiga — saugoti žmones nuo permainų, nepagrįstų tikrais daly- 
kais, — atsakė karalius. 

— Pasaulis keičiasi labai sparčiai. Manau, kad ir čia studentai 
nori permainų, — spėjo moteris. 

— Kai kurie jaunuoliai žavisi užsieniečių gyvensena ir jų gami- 
niais, bet ne visa, kas madinga, yra gera. Mano tautos dauguma 
nenori perimti vakarietiškų papročių. 

Pašnekovai priėjo tvenkinį ir sustojo pasigėrėti karpių žaismu 
tyrame vandenyje. 

— Numanau, jog pavieniam žmogui medaliono įrašas reikštų, 
kad kiekvienas gali pasikeisti. Ar pripažįstate, jūsų didenybe, kad 

jau susiformavusi asmenybė gali tapti kitokia? Pavyzdžiui, kad 
nenaudėlis gali tapti didvyriu, o nusikaltėlis — šventuoju? — pa- 
klausė Judita Kinski, grąžindama brangenybę savininkui. 

— Jei žmogus nepasikeis šiame gyvenime, galbūt jam reikia 
grįžti ir padaryti tai per kitą reinkarnaciją, — šyptelėjo mo- 
narchas. 

— Kiekvienas turi savo karmą. Gali būti, kad bloga žmogaus 
karma tokia ir liks, — svarstė svetimšalė. 

— Gali būti, kad to žmogaus karma yra pažinti tiesą, kuri pa- 
skatins jį pasikeisti, — atsakė karalius ir nustebo pamatęs, kad rudos 
jo viešnios akys sudrėkusios. 

Besišnekučiuodami juodu nuėjo į sodo sklypą, kur nebebuvo 
kuplių gėlynų —tik smėlio ir akmenų plotas, kuriame senučiukas 
vienuolis kažką braižė grėbliu. Karalius paaiškino Juditai Kinski 
ketinantis sukurti čionai tokį sodą, kokių buvo matęs Japonijo- 
je, dzenbudistų vienuolynuose. Paskui abudu perėjo drožinėto 
medžio tilteliu. Upeliukas, čiurlenantis per akmenis, glostė ausį 
tarsi muzika. Dar toliau stūksojo nedidelė pagoda, skirta arbatos 
gėrimo ceremonijai; čia svečius žemai lenkdamasis pasitiko kitas 
vienuolis. Nusiaudama batus, Judita vėl prabilo: 

— Nenorėčiau būti įžūli, jūsų didenybe, bet manau, kad tų 
mergaičių dingimas, ko gero, yra tautai sunkus smūgis... 

— Gali būti... — atsiliepė valdovas, ir viešnia pirmąsyk išvydo pa- 
sikeitusią jo veido išraišką — tarp antakių susimetė gili raukšlė. 

— Argi nieko negalima padaryti? Turiu omeny ką nors daugiau 
nei karinę operaciją... 

— Ką jūs norite tuo pasakyti, panele Kinski? 

— Būkit malonus, jūsų didenybe, vadinkit mane Judita. 

— Judita — gražus vardas. Manęs, deja, niekas vardu nevadina. 
Bijau, kad tai draudžia protokolas. 

— Atsitikus tokiai nelaimei kaip dabar, ko gero, nepapra- 
stai daug galėtų pagelbėti Auksinis drakonas, jei tik legenda 

apie magišką jo galią nėra vien legenda, — išdrįso pasiūlyti 
moteriškė. 

— Auksinio drakono patarimo, Judita, klausiama tik tais atvejais, 
kai kyla pavojus šios karalystės gerovei ir saugumui. 

— Dovanokit man už įžūlumą, jūsų didenybe, bet, ko gero, 
dabar kaip tik ir yra toks atvejis. Kai dingsta jūsų pilietės, kaip 
dar galima kalbėti apie gerovę ar saugumą? 

— Gal jūs ir teisi... — susimąstė karalius. 

Abu pašnekovai įėjo į pagodą ir atsisėdo ant grindų priešais 
vienuolį. Apskritoje medinio pastato patalpoje viešpatavo švelni 
prieblanda; šviesą skleidė tik žarijos, ant kurių senoviniame ge- 
ležiniame inde kunkuliavo vanduo. Karalius ir jo viešnia tylomis 
meditavo, o vienuolis neskubėdamas darė viską, ko reikalauja 
ilga ir sudėtinga ceremonija, vien tam, kad patiektų karčią žaliąją 
arbatą dviejuose moliniuose puodeliuose. 


DEŠIMTAS SKYRIUS 


ac 

Specialistas su Kolekcininku bendravo per tarpininką — agentą, 
kaip buvo pratęs. Šįsyk agentu teko būti japonui, ir šis paprašė 
susitikimo su antruoju pasaulio turtuoliu norėdamas aptarti pre- 
kybos sandėrių strategiją Azijos aukso rinkose. 

Tą dieną Kolekcininkas buvo iš šnipo nusipirkęs slapčiausių 
Pentagono archyvų kodą. Jungtinių Amerikos Valstijų karinės 
žinybos archyvais jis ketino pasinaudoti prekiaudamas ginklais. 
Tokiems biznieriams kaip jis rūpėjo, kad pasaulyje liepsnotų 
konfliktai; taika jų netenkino. Jis buvo tiksliai apskaičiavęs, kiek 
procentų žmonijos turi būti įtraukta į karą, kad ginklų prekyba 
klestėtų. Jei kariauja mažiau, jis praranda pinigų; jei daugiau negu 
reikia, tada labai šokinėja akcijų kursai ir pernelyg padidėja rizika. 
Jo laimei, sukelti karus buvo lengva, sunkiau tik juos užbaigti. 

Kai sekretorė jam pranešė, kad kažkoks žmogus reikalauja 
nedelsiant susitikti, Kolekcininkas sumetė, jog tai būsiąs Spe- 
cialisto pasiuntinys. Viską paaiškino du žodžiai: auksas ir Azija. 
Daug dienų jis nekantriai laukė to agento ir dabar tučtuojau jį 
priėmė. Agentas kreipėsi į klientą gryna anglų kalba. Elegantiški 
jo drabužiai ir nepriekaištingos manieros stačiokui Kolekcininkui 
nepadarė jokio įspūdžio. 

— Specialistas identifikavo viso labo du asmenis, tiksliai Ži- 


nančius, kaip funkcionuoja statula, kuri jus domina. Tai karalius 

ir princas sosto įpėdinis, jaunuolis, kurio niekas nėra matęs nuo 
tada, kai jam buvo penkeri ar šešeri metai, — išdėstė atvykėlis. 

— Kodėl? 

— Jis yra ugdomas slaptoje vietoje. Tokį mokymo kursą vaikys- 
tėje ir jaunystėje išeina visi Uždraustosios karalystės monarchai. 
Tėvai atiduoda sūnelį lamai, kad šis parengtų jį būti valdovu. Be 
kitų dalykų, princas turi išmokti Auksinio drakono kodą. 

— Vadinasi, tas lama, ar kaip jį ten, irgi žino tą kodą. 

— Ne. Jis yra tik mokytojas, vadovas. Niekas nežino viso kodo, 
išskyrus monarchą ir jo įpėdinį. Kodas yra suskirstytas į keturias 
dalis ir kiekviena laikoma vis kitame vienuolyne. Mokytojas dvy- 
lika metų vedžioja princą po tuos vienuolynus, kol jis išmoksta 
visą kodą, — aiškino agentas. 

— Kiek dabar metų tam princui? 

— Maždaug aštuoniolika. Jo mokslai beveik pasibaigę, bet ne- 
same tikri, ar jis jau mokėtų pasinaudoti šifru. 

— Kur šiuo metu yra tas princas? — nekantravo Kolekcininkas. 

— Manome, kad slaptoje atsiskyrėlio buveinėje Himalajų 
kalnuose. 

— Tai ko jūs laukiat? Atgabenkit jį man. 

— Tai ne taip lengva. Juk jau minėjau, kad tikslios jo buvimo 
vietos nežinome, ir dar kažin ar jis turi visą informaciją, kurios 
jums reikia. 

— Tai sužinokit! Už tai aš jums pinigus moku! O jeigu jo ne- 
rasit, papirkit karalių. 

— Nesupratau. 

— Visi tų niekingų valstybėlių karaliukai yra korumpuoti. Pa- 
siūlykit jam, ko tik jis nori: pinigų, moterų, automobilių, ko tik 
panorės, — kalbėjo milijardierius. 

— To karaliaus nesugundysi niekuo, ką turite jūs. Materialinės 
gėrybės jo nedomina, — atkirto agentas japonas, nė neslėpdamas 
paniekos klientui. 

— O galia? Pavyzdžiui, branduolinės bombos? 

— Ne, tikrai ne. 

— Tada pagrobkit jį, kankinkit, padarykit viską, ko reikia, kad 
išplėštumėt iš jo tą paslaptį! 

— Šiuo atveju kankinimai nepadės. Jis mirs netaręs nė žodžio. 
Jau kinai Tibete išbandė tą metodą su lamomis ir mažai ką pešė. 
Tie žmonės yra įgudę atskirti sielą nuo kūno, — tvirtino Specia- 
listo pasiuntinys. 

— Kaip jie tai padaro? 

— Jie sakosi pakylantys į aukštesnį dvasinį lygį. Dvasia atsiskiria 
nuo fizinės materijos, aišku? 

— Dvasia? Ir jūs tuo tikit? — šaipėsi Kolekcininkas. 

— Nesvarbu, ar aš tikiu. Svarbu, kad jie tai sugeba. 

— Norit pasakyti, kad jie — kaip tie cirko fakyrai, kurie ištisus 
mėnesius išbūna nevalgę ir miega ant vinių? 

— Aš kalbu apie kur kas paslaptingesnius dalykus. Kai kurie 
lamos gali išbūti atsiskyrę nuo kūno kiek tik panorėję. 

— Ir kas iš to? 

— O tas, kad jie nejunta skausmo. Jie net gali mirti kada už- 
sigeidę. Paprasčiausiai liaujasi kvėpavę. Kankinti tokį žmogų 
beprasmiška, — teigė agentas. 

— O paveikti tiesos serumu? 

— Kai sąmonė yra kitame lygmenyje, atsiskyrusi nuo smegenų, 
narkotikai neveikia. 

— Ar norit pasakyti, kad ir to krašto karalius tatai sugeba? — pa- 
kėlė balsą Kolekcininkas. 

— Tikrai nežinome, bet jeigu jaunystėje jis buvo kaip reikiant 
išlavintas ir paskui visą gyvenimą treniravosi, tada kaip tik tai aš 
ir noriu pasakyti. 

— Betgi negali būti, kad tas žmogus neturėtų jokių silpny- 
bių! — niršo Kolekcininkas, žingsniuodamas po kambarį kaip 


žvėris po narvą. 

— Jei ir turi, tai labai mažai. Bet mes ieškome, — nukirto agentas 
ir padėjo ant stalo kortelę, kurioje violetiniu rašalu buvo parašyta, 
kiek milijonų dolerių kainuos operacija. 

Kaina buvo neįtikėtinai didelė, bet Kolekcininkas suprato, kad 
tai ne įprastinis pagrobimas ir kad, šiaip ar taip, sumokėti reikės. 
Kai jis turės rankose Auksinį drakoną ir kontroliuos viso pasaulio 
fondų biržas, ši jo investicija atsipirks tūkstanteriopai. 

— Tegul, bet kad nebūtų jokių problemų! Reikia veikti tyliai ir 
vengti tarptautinių incidentų. Svarbiausia, kad neiškiltų aikštėn 
jokie mano ryšiai su tuo reikalu, nes tada žlugtų mano reputacija. 
Jūs privalot prašnekinti karalių, nors reikėtų sumalti į miltus visą 
tą šalį, supratot? Detalės manęs nedomina. 

— Greitai sulauksite žinių, — tarė lankytojas, atsistojo ir tylomis 
pasišalino. 

Kolekcininkui pasivaideno, kad jis tiesiog išgaravo. Vyrą net 
šaltis nupurtė: štai ir turėk reikalų su tokiais pavojingais žmonėmis! 
Antra vertus, nebuvo kuo jam ir skųstis: Specialistas — aukščiau- 
sios klasės profesionalas, be jo pagalbos Kolekcininkui nepavyks 
tapti turtingiausiu pasaulio žmogumi, turtuoliu numeris vienas, 
pinigingiausiu per visą žmonijos istoriją, turtingesniu ir už Egipto 


faraonus, ir už Romos imperatorius. 


AAA 


Himalajus auksino ryto saulė. Mokytojas Tensingas, baigęs me- 
dituoti ir melstis, pamažu ir kruopščiai, kaip ir bet ką darydamas, 
nusiprausė iš kalnų srūvančio vandens čiurkšlele ir dabar rengėsi 
pusryčiauti — tai bus vienintelis jo valgis per visą dieną. Jo mo- 
kinys, princas Dilas Bahadūras, jau užvirino vandens arbatai su 
druska ir jakų pieno sviestu. Pusę gėrimo jis supylė į kalebasą, kad 
būtų ko atsigerti ligi pat vakaro, o kitą pusę užmaišė su skrudintais 

miežiniais miltais — pagamino campos. Pasidaliję valgį, susikrovė 
kiekvienas savo porciją į maišelį ir paslėpė jį abito klostėse. 

Dilas Bahadūras išvirė ir truputį daržovių, kurių patys atsi- 
skyrėliai buvo nelengvai užsiauginę sausoje natūralios kalnų 
terasos žemėje tolokai nuo savo buveinės. Princui tekdavo keletą 
valandų žingsniuoti, kad parsineštų pusryčiams saują žalių lapų 
arba žolelių. 

— Matau, kad šlubuoji, Dilai Bahadūrai, — pastebėjo mo- 
kytojas. 

— Ne, nieko... 

Mokytojas įsmeigė žvilgsnį į mokinį, ir šis pamatė jo akyse 
pašaipią kibirkštėlę. 

— Buvau parpuolęs, — prisipažino jis ir parodė mėlynę ant nu- 
brozdintos blauzdos. 

— Kaip? 

— Užsižiopsojau. Apgailestauju, mokytojau, — žemai lenkda- 
masis tarė mokinys. 

— Dramblių dresuotojui reikalingos penkios dorybės, Dilai 
Bahadūrai: gera sveikata, atidumas, kantrybė, nuoširdumas ir iš- 
mintis, — šypsodamasis tarė lama. 

— Buvau pamiršęs tas penkias dorybes. Tą akimirką nukentėjo 
mano sveikata, nes pristigo atidumo žengiant žingsnį. O atidumą 
praradau, nes ėjau skubėdamas, neturėjau kantrybės. Neigdamas, 
kad buvau parpuolęs, pasielgiau nenuoširdžiai. Visa tai rodo, kaip 
man dar toli iki išminties, mokytojau. 

Abudu ėmė linksmai juoktis. Lama pasilenkė prie medinės 
dėžės, išsitraukė keraminį indelį su žalsvu tepalu ir juo švelniai 
patrynė vaikino blauzdą. 

— Mokytojau, man rodos, kad jūs jau pasiekėte Praregėjimą, bet 
likote šioje žemėje vien tam, kad mane mokytumėte, — atsiduso 
Dilas Bahadūras, o lama, užuot atsakęs, tik draugiškai tekštelėjo 


jam puodeliu per galvą. 

Abu vyrai atliko trumpą padėkos ceremoniją, kaip kaskart prieš 
valgį, paskui susėdo lotoso poza kalno viršūnėje, priešais pasidėję 
indelius su campa ir arbata. Pamažu kramtydami kiekvieną kąsnį 
tylomis stebėjo gamtovaizdį, nes valgant kalbėti nedera. Tolumoje 
žvilgsniu neaprėpiamos tęsėsi didingos snieguotų viršukalnių 
grandinės. Dangus mėlynavo sodriu kobaltu. 

— Naktis bus šalta, — pavalgęs tarė princas. 

— Užtat rytas koks gražus, — atsiliepė mokytojas. 

— Taip, žinau: čia ir dabar. Džiaukimės šios valandėlės grožiu 
ir negalvokime apie artėjančią audrą... — su vos juntama ironija 
pacitavo mokinys. 

— Labai gerai, Dilai Bahadūrai. 

— Tai gal man ne tiek jau daug ir liko išmokti, — nusišypsojo 
mokinys. 

— Kaip ir nieko, nebent trupučio kuklumo, — atsakė lama. 

Tą akimirką danguje pasirodė paukštis, porą kartų apsuko platų 
ratą išskleidęs didžiulius sparnus ir dingo. 

— Koks čia paukštis? — stodamasis paklausė lama. 

— Sakyčiau, baltasis erelis, — atsakė jaunuolis. 

— Niekada čionai nesu jo matęs. 

— Jūs stebite gamtą jau daug metų. Tikriausiai pažįstate visus 
šio krašto paukščius ir žvėris. 

— Nedovanotinai įžūlu būtų girtis, kad pažįstu kiekvieną šio 
kalnyno gyventoją, bet baltojo erelio iš tiesų niekada nesu regė- 
jęs, — teigė lama. 

— Man jau metas imtis pratybų, mokytojau, — tarė princas, 
surinko indus ir dingo oloje. 


ANAMA 


Kalno viršūnėje, mažoje aikštelėje, Tensingas ir Dilas Baha- 
dūras žaidė tao šu — įvairių dvikovos menų derinį, kurį išrado 

vienuoliai, gyvenantys atokiame įtvirtintame Čentan Dzongo 
vienuolyne. Kai žemės drebėjimas sugriovė Čentan Dzongą, 
likę gyvi jo įnamiai pabiro po Aziją savojo meno mokyti. Kiek- 
vienas treniravo tik po vieną mokinį, parinktą atsižvelgiant į 
jo fizinį pajėgumą ir moralinį tyrumą. Taip buvo perduodami 
vienuolių įgūdžiai. Kovotojų, tobulai įvaldžiusių tao šu, kiek- 
vienoje kartoje būdavo ne daugiau kaip dvylika. Vienas iš jų 
buvo ir Tensingas, o mokiniu, turėsiančiu jį pakeisti, jis pasi- 
rinko Dilą Bahadūrą. 

Šiuo metu uolėtasis reljefas buvo klastingas, nes apšerkšniję 
akmenys tapdavo slidūs. Rudenį ir žiemą treniruotis Dilas Ba- 
hadūras mėgo labiau, mat parpuolus ant minkšto sniego ne taip 
skauda. Be to, jam patiko kvėpuoti žiemos oru. Rūsčiai auklėjamas 
princas, sekdamas mokytojo pavyzdžiu, įprato ne tik nebijoti 
šalčio, bet ir vaikščioti basomis, labai mažai valgyti ir valandų 
valandas nejudėdamas medituoti. Šios dienos perpiete kaitino 
saulė ir nepūtė gaivus vėjelis, vaikinui skaudėjo sumuštą blauzdą 
ir kaskart nepavykus kūliavirsčiui tekdavo žnektelti ant akmenų, 
bet pertraukėlės Dilas Bahadūras neprašė. Mokytojas niekuomet 
nebuvo girdėjęs jo dejuojant. 

Lieknas vidutinio ūgio princas ryškiai skyrėsi nuo stambaus 
Tensingo, kilusio iš rytinės Tibeto dalies, kurios gyventojai labai 
aukšti. Lamos ūgis viršijo du metrus, o ir raumenys to milžino 
buvo kaip sunkumų kilnotojo. Lama buvo paskyręs gyvenimą tiek 
dvasinėms pratyboms, tiek ir kūno tobulinimui. 

— Dovanok man, Dilai Bahadūrai, jei buvau per daug šiurkš- 
tus. Ko gero, kuriame nors ankstesniame gyvenime esu buvęs 
žiaurus karys, — atsiprašinėjo Tensingas, penktą kartą bloškęs 
žemėn mokinį. 

— Ko gero, aš kuriame nors ankstesniame gyvenime esu buvęs 
trapi mergelė, — atsiliepė uždusęs Dilas Bahadūras, patiestas ant 


akmenų. 

— Galbūt tau nederėtų stengtis kūno pajungti sielai. Būk 
kaip Himalajų tigras, kurį valdo vien instinktas ir ryžtas... — pa- 
tarė lama. 

— Galbūt aš niekada nebūsiu toks stiprus kaip garbusis mano 
mokytojas, — gailestavo nelengvai keldamasis jaunuolis. 

— Audra išrauna iš šaknų tvirtą ąžuolą, bet neįveikia nendrės, 
nes ji lankstosi. Ieškok ne mano jėgų, bet mano silpnybių. 

— Galbūt mano mokytojas silpnybių neturi, — šyptelėjo Dilas 
Bahadūras, jau vėl pasirengęs gintis. 

— Mano jėga —tai ir mano silpnybė. Mokėk panaudoti ją prieš 
mane. 

Po kelių sekundžių pusantro šimto kilogramų raumenų ir kaulų 
jau skriejo oru princo linkui. Vis dėlto šį kartą Dilas Bahadūras 
išvengė susidūrimo su mase, lekiančia į jį taip grakščiai, tarsi šoktų 
baletą. Tą akimirką, kai abu kūnai buvo jau besusiliečiantys, jis 
kiek pasisuko kairėn, ir Tensingas, užuot užgriuvęs ant jo, tėškėsi 
žemėn, tačiau mikliai persivertė per petį ir šoną. Po akimirkos 
jis jau vėl, galingu šuoliu pakilęs ant kojų, puolė mokinį. Dilas 
Bahadūras to ir laukė. Kad ir koks apkūnus, lama pašoko tarsi 
katinas; jo kūnas ore nubrėžė lanką, bet jaunuolio taip ir nepa- 
lietė, nes tuo metu, kai jau užsimojo negailestingai spirti, Dilo 
Bahadūro ten nebebuvo. Per dalį sekundės jis atsidūrė varžovo 
užnugaryje ir staigiai smogė jam į sprandą. Tai buvo vienas iš 
tao šu veiksmų; jis galėjo priešininką akimirksniu paralyžiuoti ir 
net nužudyti, bet princas taip ištaikė smūgio stiprumą, kad tik 
parblokštų lamą nepadarydamas jam žalos. 

— Ko gero, Dilas Bahadūras ankstesniame gyvenime yra buvęs 
karinga mergelė, — tarė Tensingas stodamasis; jis atrodė labai pa- 
tenkintas ir pasveikino mokinį žemu nusilenkimu. 

— Galbūt garbusis mano mokytojas bus pamiršęs nendrės 
dorybes, — nusijuokė jaunuolis ir atsakė tokiu pačiu pasvei- 


kinimu. 

Kaip tik tą akimirką per žemę nubėgo šešėlis, ir abu kaip susi- 
tarę pakėlė akis: jiems virš galvų suko ratus tas pats baltas paukštis, 
kurį juodu buvo matę prieš kelias valandas. 

— Ar nepastebi nieko keisto žiūrėdamas į tą erelį? — pa- 
klausė lama. 

— Galbūt akys mane klaidina, mokytojau, bet nematau 
jo auros. 

— Ir aš nematau... 

— Ką tai galėtų reikšti? — svarstė jaunuolis. 

— Tai tu man pasakyk, Dilai Bahadūrai. 

— Jei negalim jos pamatyti, tai gal jis jos ir neturi, mokytojau. 

— Labai protinga išvada, — nusijuokė lama. 

— Bet kaip jis gali neturėti auros? 

— Gal tai tik sielos projekcija, — spėliojo Tensingas. 

— Pabandykim užmegzti ryšį su ja, — tarė Dilas Bahadūras. 

Abudu užsimerkė ir atvėrė protą bei širdį energijai, kurią 
siunčia didingas paukštis, sklandantis jiems virš galvų. Jo poveikis 
buvo toks stiprus, kad net odą virpino. 

— Ar jums, mokytojau, jis ką nors sako? 

— Juntu tik jo nerimą ir sutrikimą. Negaliu suprasti jo šauks- 
mo. O tu? 

— Aš irgi. 

— Nežinau, ką tai reiškia, Dilai Bahadūrai, tačiau turi būti 
priežastis, dėl ko tas erelis mūsų ieško, — nusprendė Tensingas, 
niekada nepatyręs nieko panašaus ir todėl sutrikęs. 


VIENUOLIKTAS SKYRIUS 

Baisus sąmyšis apėmė Tunkalą. Policija ištardė pusę šalies gyvento- 
jų, kariniai daliniai pasklido po kraštą, vieni visureigiais, kiti raiti, 
nes jokia ratuota transporto priemonė neįvažiuotų į stačius kalnų 
šlaitus. Vienuoliai būriavosi prie šventųjų statulų, aukojo gėles, 
ryžius ir smilkalus. Šventyklose aidėjo trimitai, visur plaikstėsi 
maldų vėliavos. Televizija pirmąsyk nuo to laiko, kai buvo įvesta, 
ištisą dieną nenutraukė transliacijų — tūkstantį kartų skelbė vis 
tą pačią žinią ir rodė dingusių mergaičių nuotraukas. Pražuvėlių 
namuose buvo sausakimša: draugai, giminaičiai ir kaimynai vienas 
per kitą ėjo pareikšti užuojautos, nešė valgio ir popierėlių, ku- 
riuose surašytos maldos — tuos lapelius derėjo sudeginti priešais 
šventuosius paveikslus. 

Ketė Kold telefonu susisiekė su Amerikos ambasada Indijoje 
ir paprašė pagalbos, nors ir nesitikėjo, kad ji ateis laiku, jeigu iš 
viso ateis. Valdininkas, su kuriuo ji kalbėjo, sakė, kad Uždraustoji 
karalystė nepriklausanti jų kompetencijai, be to, Nadija Santos 
esanti ne Jungtinių Valstijų, o Brazilijos pilietė. Kad jau taip, 
reporterė nutarė pristoti prie generolo Miaro Kunglungo. Juk 
jam pavaldi visa šalies kariuomenė, tad Ketė neleisianti jam nė 
akimirkai pamiršti tos pareigos. Moteriškė ryžtingai nusimetė 
sarongą, kuriuo vilkėjo šiomis dienomis, persirengė įprastiniais 
keliautojo drabužiais ir įsikabarojo į generolo visureigį nelauk- 
dama, kol jai kas nors sutrukdys. 

— Dabar mes abu leidžiamės į žygį, — pareiškė ji nustebusiam 
generolui, kuris ne visus reporterės žodžius suprato, bet puikiai 
suvokė jos ketinimus. 

— Tu, Aleksandrai, lieki Tunkaloje, — liepė ji anūkui, — kad 
Nadija, jeigu jai pasiseks, tave surastų. Dar sykį paskambink į 
ambasadą Indijoje. 

Laukti rankas susidėjus — ne Alekso būdui, bet jis turėjo 
pripažinti, kad močiutė teisi. Vaikinas nuėjo į viešbutį, kur yra 
telefonas, ir pašnekėjo su ambasadoriumi; šis kalbėjo kiek malo- 
niau už tarnautoją, atsiliepusį Ketei, bet negalėjo pažadėti nieko 
konkretaus. Ir dar Aleksandras paskambino į Vašingtoną, į „Inter- 
national Geographic“ redakciją. Laukdamas jis pabandė surinkti 
krūvon visa, ką tik žino, net menkiausias smulkmenas, — visa, kas 
gal užvestų ant pėdsakų. 

Galvojant apie Erelę jam virpėjo rankos. Kodėl Skorpiono 
sekta pasirinko kaip tik ją? Kodėl jie rizikavo pagrobti užsienietę, 
gerai žinodami, jog dėl to kils tarptautinis skandalas? Kokio galo 
prireikė šventėje Teksui Šarvuočiui? Kodėl tas amerikietis buvo 
persirengęs? Ar tie barzdoti kaukėtieji ir yra mėlynieji kariai, kaip 
spėjo Erelė? Šie klausimai ir dar daugybė kitų dunksėjo galvoje 
ir varė jį iš proto. 

Jam rodėsi, kad jei aptiktų Teksą Šarvuotį, pačiuptų siūlą, ku- 
ris nuvestų pas Nadiją; bet nuo ko pradėti? Ieškodamas to siūlo 
galo, jis perkratė mintyse kiekvieną žodį, kurį tas žmogus buvo 
jam sakęs arba kurį pavyko nugirsti Indijoje, Raudonojo forto 
požemiuose. Ir sudarė tokį išvadų sąrašą: 

Teksas Šarvuotis yra susijęs su Skorpiono sekta. 

Teksas Šarvuotis nieko nelaimėjo iš mergaičių pagrobimo. Jo 
tikslai kiti. 

Gal narkotikų prekyba? 

Mergaičių pagrobimas nepadėtų narkotikų prekybos operacijai, 


nes sukėlė per daug triukšmo. 

Iki šiol mėlynieji kovotojai niekada nėra grobę mergaičių Uždraus- 
tojoje karalystėje. Matyt, juos paskatino labai svarus motyvas. 

Gal jie kaip tik ir stengėsi sukelti kuo daugiau triukšmo, norėdami 
nukreipti policijos ir kariuomenės dėmesį. 

Jeigu taip, vadinasi, jų tikslas kitas. Koks? Kur jie dabar puls? 

Aleksandras nutarė, kad iš jo sąrašo mažai kas aiškėja: jis su- 
kasi uždaru ratu. 

Apie antrą valandą dienos jam iš kaimo, esančio per dvi va- 
landas kelio nuo sostinės, paskambino Ketė. Generolo Miaro 
Kunglungo kariai užėmė visas gyvenvietes ir kratė šventyklas, 
vienuolynus ir namus ieškodami piktadarių. Nieko jie neaptiko, 
bet nebeliko abejonių, kad šalyje siautėja grėsmingi mėlynieji 
žmonės. Kai kurie kaimiečiai buvo iš tolo matę juodai vilkinčius 
jojikus. 

— Kodėl ieškoma ten? Juk aišku, kad tose vietose jie nesislaps- 
tys! — karščiavosi Aleksandras. 

— Šiokius tokius pėdsakus aptikome, vaikeli. Kareiviai apieško 
kalnus, — paaiškino Ketė. 

Jaunikaitis prisiminė girdėjęs, kad Skorpiono sekta žinanti 
Himalajuose kiekvieną takelį. Aišku, jos nariai slapstosi labiausiai 
neprieinamose vietose. 

Vaikinas nusprendė negalėsiąs tuščiai lūkuriuoti viešbutyje. 
„Ne veltui mano vardas Aleksandras, taigi — vyrų gynėjas“, — mur- 
mėjo jis neabejodamas, kad reikia ginti ne tik vyrus, bet ir moteris. 
Apsivilko šiltą striukę, apsiavė alpinisto batais, kuriais avėdavo ir 
Kalifornijoje kopdamas į kalnus su tėvu, susiskaičiavo pinigus ir 
patraukė žirgo ieškoti. 

Jau eidamas iš viešbučio, Aleksas išvydo Borobą, susmukusią 
ant žemės palei duris. Pasilenkė jos pakelti užgniaužęs nevilties 
šūksnį, nes manė, kad žvėrelis nebegyvas, tačiau beždžionėlė 
vos paliesta atsimerkė. Glostydamas ir šaukdamas vardu, vaiki- 


nas nunešė ją į virtuvę ir pamaitino vaisiais. Borobos žiomenys 

buvo putoti, akys paraudusios, kūnas subraižytas, visos letenos 
žaizdotos. Beždžionėlė rodėsi išsekusi, bet vos užkando banano 
ir palakė vandens, kiek atsigavo. 

— Ar žinai, kur Nadija? — paklausė ją vaikinas, plaudamas 
žaizdas, bet argi suprasi, ką reiškia jos rypavimai ir ką ji bando 
parodyti! 

Kaip gaila, kad jis taip ir neišmoko susikalbėti su Boroba! 
O progų Aleksas turėjo, kai tris savaites praleido Amazonijoje: 
tuomet Nadija ne kartą jam aiškino beždžionių kalbą, kurią, anot 
jos, sudaro vos keletas garsų, todėl pramokti jos gali kiekvienas. 
Bet jis tuomet manė, kad to visai nereikia: labai jau čia daug jam 
teksią su Boroba šnekėtis, pagaliau visada šalia būsianti vertėja — 
Nadija. O dabar — še tau: gyvulėlis tikriausiai turi informacijos, 
svarbesnės jam už viską pasaulyje! 

Aleksas pakeitė savo žibintuvėlio bateriją ir įsidėjo jį kuprinėn 
prie kitų alpinisto reikmenų. Jo manta buvo sunki, bet viskas čia 
reikalinga — tuo galėjai įsitikinti vos metęs žvilgsnį į kalnų gran- 
dines, supančias miestą. Pasiėmė dar vaisių, duonos ir sūrio, gavo 
pasiskolinti arklį iš to paties viešbučio arklidžių — šiame krašte tai 
tinkamiausia susisiekimo priemonė. Vaikinui buvo tekę jodinėti 
vasarojant su šeima kitos močiutės sodyboje, bet tik lygumoje. 
Jis tikėjosi, kad žirgas geriau už raitelį žinos, kaip laipioti kalnų 
šlaitais. Aleksandras įtupdė Borobą po striuke, kad tik jos galva 
ir dvi rankos kyšotų, ir nušuoliavo ta kryptimi, kurią rodė bež- 
džionėlė. 


ANNA 


Saulei pakrypus vakarop oras ėmė vėsti, ir Nadija suprato, kad 
jos padėtis beviltiška. Pasiuntusi Borobą pagalbos ieškoti, ji liko 
budėti stataus skardžio viršūnėje. Vešli augalija, viską gožianti 

Uždraustosios karalystės kalvose ir slėniuose, kylant aukštyn vis 
retėjo, o kalnų viršūnėse nebeaugo niekas. Todėl mergaitei buvo 
matyti, kad ir neryškiai, kaip apačioj zuja mėlynieji žmonės, su- 
skatę ieškoti, kai tik suprato ją pabėgus. Vienas iš jų nusileido 
iki tos vietos, kur buvo palikti arkliai, tikriausiai tam, kad duotų 
žinią bendrininkams. Nadija neabejojo, kad jų yra dar nemažai, 
nes buvo mačiusi gausybę maisto atsargų ir krūvas balnų su ka- 
manomis, bet kiek — negi suskaičiuosi. 

Visi kiti kovotojai naršė vietovę aplink urvą, palikę pagrobtąsias 
mergaites prižiūrėti randuotajai. Kur buvę kur nebuvę jie nutarė 
apžiūrėti ir kalno viršūnę. Nadija suprato negalinti pasilikti ten, 
kur yra, nes persekiotojai netruks aptikti jos pėdsakus. Apsidairiusi 
nejučiom šūktelėjo iš apmaudo. Daug kur būtų galima pasislėpti, 
bet labai lengva bus ir pasiklysti. Galiausiai ji pasirinko gilią griovą, 
tarsi kokią kalno įpjovą, esančią vakarų pusėje. Vieta rodėsi labai 
tinkama, joje lengva prisidengti reljefo nelygumais, tik nežinia, 
ar taip paprasta bus paskui iš čia išsiropšti. 

Jei bėglės neaptiks mėlynieji, vargu ar ją suras ir Jaguaras. 
Duok Dieve, kad jam nešautų į galvą vienam eiti jos ieškoti: juk 
be pagalbininkų niekada neįveiks Skorpiono kovotojų. Žinoda- 
ma, kaip nemėgsta jos draugas nuo ko nors priklausyti ir kaip jį 
erzina Uždraustosios karalystės gyventojų įprotis vengti aiškaus 
atsakymo, Nadija būgštavo, kad jis nė neprašys paramos. 

Bet štai keletas kovotojų kopia aukštyn, vadinasi, apsispręsti 
reikia nedelsiant. Žvelgiant iš viršaus, mergaitės pasirinktasis tar- 
peklis rodėsi ne toks jau ir gilus, bet vos pradėjusi leistis ji suvokė 
klydusi. Nadija nebuvo pratusi karstytis uolomis, dar ir aukščio 
bijojo, bet prisiminė, kaip Amazonijoje kopė į statų skardį po 
kriokliu paskui indėnus, ir ryžosi. Tiesa, anuomet kartu su ja ėjo 
Aleksandras, o dabar ji vienut viena. 

Mergaitė nusileido vos du ar tris metrus, prisiplojusi kaip musė 


prie statmenos sienos, ir ieškodama kojai atramos dar žemiau 

pajuto, kad nutrūko šaknis, už kurios laikėsi. Nadija prarado 
pusiausvyrą, mėgino ko nors nusitverti, bet užčiuopė tik ledą, 
paslydo ir nusprūdo į bedugnę. Pirmą akimirką ją apėmė siaubas, 
ji jau neabejojo užsimušianti; laimei, pataikė nukristi į kažkokius 
krūmokšnius, kurie sušvelnino smūgį. Apsvaigusi, žaizdota ir 
apsidraskiusi, ji bandė pajudėti, bet tik suklykė iš skausmo ir 
pasibaisėjo išvydusi, kad kairioji ranka nenatūraliai nusvirusi: 
Nadija išsinarino petį. 

Pirmosiomis minutėmis mergaitė nieko nejautė, jos kūnas buvo 
aptirpęs, bet netrukus skausmas tiek sustiprėjo, jog ji jau manė 
apalpsianti. Judant skaudėjo dar labiau. Valios pastangomis Nadija 
išlaikė blaivų protą, kad galėtų įvertinti savo būklę: pamesti galvą 
būtų per didelė prabanga, mąstė ji. 

Bent kiek apsiraminusi, ji pakėlė akis ir išvydo, kad atsidūrė 
tarp smailių stačių uolų, bet viršuje plytėjo begalinė ramybė — mė- 
lynas dangus, toks tyras, kad rodėsi nutapytas. Mergaitė pasišaukė į 
pagalbą savąjį totemą ir didelėmis dvasios pastangomis persikūnijo į 
galingą erelę, iškilo iš tarpeklio, kuriame buvo įstrigusi, ir atsidūrė 
virš kalnų. Ilgų sparnų laikoma paukštė lengvai be garso sklendė 
aukštybėse, stebėjo iš viršaus snieguotas kalnų keteras, o toli apačioj 
matė skaisčiai žaliuojančius nuostabiai gražaus krašto slėnius. 

Vėliau per ilgas valandas pajutusi, kad jau netenka vilties, 
Nadija vis išsikviesdavo erelę. Ir kaskart didingoji paukštė at- 
gaivindavo jai dvasią. 

Po truputį sužeistoji įsidrąsino judėti, nukarusią ranką prilaiky- 
dama sveikąja, ir net įstengė palįsti po krūmais. Ir pačiu laiku, nes 
mėlynieji kariai buvo jau pasiekę viršukalnę, kurioje dar neseniai 
tunojo Nadija, ir naršė visur aplinkui. Vienas pabandė leistis ir 
į tarpeklį, bet skardis jam pasirodė per daug status, vadinasi, ir 
bėglei nebūtų įveikiamas. 

Iš savo slėptuvės Nadija girdėjo banditus susišaukiant nesu- 
prantama jai kalba. Pagaliau jie išsinešdino; viršukalnėse įsivieš- 

patavo visiška tyla, ir mergaitė gavo pajusti, kokia begalinė jos 
vienatvė. 

Kad ir šilta striuke apsigaubusi, Nadija žvarbo. Šaltis slopino 
sužalotojo peties skausmą ir baisiausiai marino miegu. Mergaitė 
buvo nevalgiusi nuo vakar vakaro, bet alkio nejautė, tik nežmo- 
nišką troškulį. Gremžė purviną ledą iš akmenų tarpo ir godžiai 
čiulpė, bet jam ištirpus jautė burnoje žemių skonį. Jai buvo aiš- 
ku, kad stojus nakčiai oro temperatūra kris žemiau nulio. Akys 
merkėsi. Kurį laiką Nadija dar kovojo su nuovargiu, bet galiausiai 
nusprendė, kad miegant bent jau laikas neprailgs. 

— (Gal aušros jau niekada ir nepamatysiu, — sumurmėjo mig- 


dama. 


AAA SS 


Tensingas ir Dilas Bahadūras grįžo į kuklią savo buveinę kalnuo- 
se. Šios valandos buvo skirtos studijoms, bet nė vienas nesiekė 
pergamentų iš skrynios, kur jie laikomi, nes abiem rūpėjo kiti 
dalykai. Juodu susikūrė ugnelę ir užsikaitė arbatos, prieš medi- 
tuodami ketvirtį valandos progiesmiu kartojo Om mani padme 
hum, paskui meldėsi — prašė nušviesti jiems protą, kad suprastų 
keistąjį ženklą, matytą danguje. Tada juos apėmė transas, sielos 
atsiskyrė nuo kūno ir iškeliavo. 

Buvo dar trejetas valandų iki saulėlydžio, kai mokytojas ir 
mokinys atsimerkė. Kurį laiką nė vienas nekrustelėjo, kad sielos 
suspėtų grįžti iš tolimos kelionės į atsiskyrėlių buveinės tikrovę. 
Pasirodė, kad per transą abu regėjo bemaž tą patį ir nieko nebe- 
reikėjo pasakoti. 

— Manau, mokytojau, kad asmuo, pasiuntęs baltąjį erelį, prašo 
mūsų pagalbos, — tarė princas įsitikinęs, jog tą patį nutarė ir Ten- 
singas, nes juk tai yra kelias, kurį nurodė Buda: atjautos kelias. 

— Galbūt, — atsakė lama vien iš įpratimo, nes jo sprendimas 
buvo toks pat tvirtas, kaip ir jo mokinio. 

— Kaip atrasim tą Žmogų? 

— Ko gero, erelis mus ir nuves. 

Vyrai apsivilko vilnones tunikas, ant pečių užsimetė jakų 
kailius, apsiavė odiniais batais, kurių jiems prireikdavo nebent 
ilgose kelionėse ir rūsčiomis žiemomis, susirado ilgas lazdas ir 
aliejinę lempelę. Į maišelius, pakabintus prie juostos, įsidėjo 
maisto — miltų campai gaminti ir sviesto. Tensingas pasiėmė dar ir 
kitą maišelį; jame tilpo buteliukas ryžių degtinės, medinė dėžutė 
su akupunktūros adatomis ir vaistažolių rinkinys. Dilas Bahadūras 
persimetė per petį vieną iš trumpesniųjų lankų ir strėlinę su strė- 
lėmis. Abudu tylomis pakilo ir nužingsniavo ten link, kur buvo 


matę nutolstant didelį baltą paukštį. 


ANNA 


Nadija Santos susitaikė su mintimi, kad mirs. Jos nebekankino 
skausmas, šaltis, alkis ir troškulys. Ji jau tik snūduriavo ir pusmirė 
sapnavo erelę. Tarpais ji pabusdavo ir per tas sąmonės prošvaistes 
suvokdavo, kur ir kaip patekusi, suprato, kad vilties maža, bet 
stojus nakčiai sieloje nebeliko ir baimės. 

Prieš tai keletą valandų mergaitei buvo labai neramu. Sykį, kai 
mėlynieji žmonės nutolo ir nebebuvo jų girdėti, ji mėgino pasikel- 
ti, bet labai greit įsitikino neįstengsianti išsikapstyti iš stačiašlaitės 
prarajos be pašalinės pagalbos, juoba nevaldydama vienos rankos. 
Nebuvo net minties nusivilkti striukę ir pažiūrėti, kaip atrodo 
petys, nes kiekvienas judesys kėlė baisias kančias, tačiau Nadija 
ir be to jautė, kaip ištinusi jos ranka. Protarpiais nuo skausmo jai 
galva svaigo, bet skirti jam visą dėmesį būtų buvę kur kas blogiau, 
todėl ji stengėsi verčiau galvoti apie kitus dalykus. 

Per visą dieną ne sykį neviltis buvo apėmusi Nadiją. Mergaitė 
verkė pagalvojusi apie tėvą, kurio turbūt nebepamatys; mintimis 
šaukėsi Jaguaro. Kur dabar jos draugas? Ar surado jį Boroba? 
Kodėl jis neateina? Kelis kartus mergaitė klykė iki užkimimo, 
nesibaimindama, kad ją išgirs Skorpiono sekta: verčiau tegu ją 
suranda, negu taip ir likti čia vienai. Tačiau niekas neatsiliepė. 
Bet netrukus pasigirdo žingsniai ir nelaimėlei širdis suspurdėjo 
iš džiaugsmo; deja, tai būta tik laukinių ožkų porelės. Nadija pa- 
šaukė jas ožkų kalba, bet taip ir neprisišaukė. 

Jos gyvenimas prabėgo Amazonijoje, karšto ir drėgno kli- 
mato krašte. Kas yra šaltis, jai neteko patirti. Tunkaloje, kur 
žmonės vilkėjo medvilnės ir šilko drabužiais, Nadija nesiryžo 
nusivilkti megztuko. Niekad ji nebuvo mačiusi sniego, o kaip 
atrodo ledas, sužinojo tik Niujorke nuėjusi į dirbtinai šaldomą 
čiuožyklą. Dabar ji visa drebėjo. Čia, tarpeklyje, nepūtė vė- 
jas ir krūmai bent kiek gynė nuo šalčio, bet vis tiek jai buvo 
nepakenčiamai žvarbu. Mergaitė valandų valandas gūžėsi ne- 
judėdama, kol kūnas visai sustingo ir tapo nejautrus. Pagaliau 
dangui temstant aiškiausiai pajuto, kad mirtis jau čia pat. Kaip 
jos nepažinsi! Amazonijoje Nadija buvo mačiusi, kaip gimsta 
ir miršta žmonės ir gyvūnai, žinojo, kad kiekvienos gyvos bū- 
tybės laukia tas pats likimas. Gamtoje viskas atsinaujina. Mer- 
gaitė atsimerkė ir žvilgsniu ieškojo žvaigždžių, bet nė vienos 
neišvydo — aplinkui tik juodžiausia tamsa: mėnulio spindesys, 
blausiai apšviečiantis Himalajų viršūnes, tarpeklio nesiekė. Vėl 
užsimerkusi Nadija vaizdavosi, jog tėtis yra šalia ir ją prilaiko. 
Jos mintyse šmėkštelėjo burtininko Valimajaus žmona, visur jį 
lydinti permatoma dvasiška būtybė. Kažin ar tik indėnų sielos 
gali kada panorėjusios pakilti į dangų ir sugrįžti žemėn? Gal ir 
aš taip sugebėčiau, mąstė Nadija; tada tapčiau dvasia ir galėčiau 
paguosti tėtę ir Jaguarą. Tačiau kiekviena mintis nepaprastai 
vargino mergaitę; ji troško tik miegoti. 

Nadija nutraukė visus ryšius su pasauliu ir švelniai, be pastangų 
ir be skausmo, taip pat grakščiai, kaip skriedavo pavirtusi erele, 
kai galingi sparnai laikydavo ją virš debesų, kilo vis aukščiau į 


mėnulį. 


AAM 


Boroba nuvedė Aleksandrą ton vieton, kur buvo palikusi Nadiją. 
Triskart be poilsio įveikusi tą patį kelią, beždžionėlė visai nu- 
siplūkė ir kartais pamesdavo kryptį, bet vis pataikydavo grįžti į 
tikrą kelią. Tik šeštą valandą vakaro juodu pasiekė taką į mėlynųjų 
kovotojų urvą. Šie buvo jau liovęsi ieškoti Nadijos ir ėmęsi kitų 
reikalų. Atgrasusis vyriškis, matyt, jų vadas, nusprendė nebegaišti 
ieškant mergaitės, ištrūkusios jiems iš nagų, o toliau vykdyti planą 
ir susijungti su likusia grupės dalimi, kaip buvo liepęs amerikietis, 
kuris juos pasamdė. Priėjęs ištryptą žemės plotą, nusėtą arklių 
išmatomis, Aleksas jau neabejojo, kad čia būta banditų, bet nie- 
kur aplinkui jų nesimatė. Aišku buvo, kad toliau joti nebegalima: 
kanopų dundesys skambės kaip pavojaus varpas, kurį būtinai iš- 
girs grobikų sargyba. Vaikinas nulipo nuo žirgo ir paleido jį, kad 
neišsiduotų čia buvęs. Kita vertus, jis juk vis tiek nebegalės grįžti 
tuo pačiu keliu ir susigrąžinti arklio. 

Aleksas kopė aukštyn slapstydamasis tarp uolų ir akmenų, vis 
į tą pusę, kur link drebančia rankute rodė Boroba. Prasėlino per 
kokius septyniasdešimt metrų nuo urvo angos, prie kurios bu- 
dėjo trys sargybiniai, ginkluoti šautuvais. Turbūt kiti yra viduje, 
pamanė jis, arba nuėjo kitur, nes kalno šlaite nieko daugiau ne- 
matyti. Tikriausiai ten oloje ir Nadija su Pema, ir kitos dingusios 
mergaitės, betgi jis pats vienas plikomis rankomis Skorpiono karių 
neįveiks. Vaikinas nebežinojo, ko griebtis, kol atkaklūs Borobos 
mostai sukėlė jam abejonių, ar tikrai jo draugė yra viduj. 

Beždžionė tąsė jį už rankovės ir rodė į kalno viršūnę. Iš pirmo 
žvilgsnio buvo aišku, kad iki viršaus reikės kopti ne vieną valandą. 
Galėtų jis eiti ir greičiau, jei nusimestų kuprinę, bet tada liktų 
be alpinisto reikmenų. 

Ką daryti — ar grįžti į Tunkalą ir prašyti pagalbos, prarandant 
nemaža laiko, ar toliau ieškoti Nadijos? Pirmuoju atveju būtų 
išvaduotos belaisvės, bet, ko gero, žūtų Nadija, jeigu ji ten įkliu- 
vusi į bėdą, kaip bando išaiškinti Boroba. Antruoju atveju jis gal 
padėtų Nadijai, bet paliktų pavojuje kitas mergaites. Vis dėlto 
Aleksas nusprendė, kad mėlyniesiems kariams nenaudinga daryti 
ką nors blogo belaisvėms: jeigu jau jie rizikavo jas pagrobti, tai, 
matyt, jos jiems reikalingos. 

Vaikinas kopė toliau ir pasiekė viršūnę jau naktį, bet danguje 
skaisčiai švietė mėnulis kaip didelė sidabrinė akis. Boroba sumišusi 
apsidairė, paskui išsinėrė iš striukės ir puolė karštligiškai ieškoti, 
nerimastingai spygaudama. Aleksandras suprato, kad beždžionėlė 
tikisi aptikti čia šeimininkę. Vilties apsvaigintas, jis ėmė šaukti 
Nadiją, tiesa, atsargiai, nes baiminosi, kad aidas nuneš balsą žemyn 
ir visiškoj tyloj plėšikai išgirs jį kuo aiškiausiai. Greit jis suvokė, 
kad tokioj raižytoj vietovėj vien mėnuliui šviečiant toliau ieškoti 
nėra prasmės — verčiau palaukti, kol prašvis. 

Vaikinas įsitaisė tarp dviejų uolų, pasidėjęs kuprinę pagalvės 
vietoj, ir pasidalijo valgiu su Boroba. Paskui susikaupė ir bandė 
„klausytis širdimi“: galgi Nadija pasisakys kur esanti. Deja, joks 
vidaus balsas nenušvietė jam proto. 

— Reikia kiek numigti ir atgauti jėgas, — murmėjo išsekęs vai- 
kinas, bet taip ir nesumerkė akių. 


ARA 


Apie vidurnaktį Tensingas ir Dilas Bahadūras aptiko Nadiją. Juodu 
kelias valandas sekė paskui baltąjį erelį. Didžiulis paukštis tyliai 

sklendė jiems virš galvų taip žemai, kad buvo įžiūrimas net ir 
naktį. Nė vienas iš jųdviejų nebuvo įsitikinęs, jog tai, ką jie mato, 
yra tikra, bet erelio buvimą juto taip aiškiai, kad abu nesitarę ži- 
nojo, ką reikia daryti. Kai jie nuklysdavo arba atsilikdavo, paukštis 
imdavo suktis ratu ir rodyti reikiamą kryptį. Taip jis ir nuvedė 
vyrus tiesiai į tą vietą, kur tūnojo Nadija, o tada išsyk dingo. 

Netikėtai šiurpus urzgimas sustabdė lamą ir jo mokinį. Jie sto- 
vėjo vos už poros metrų nuo prarajos, į kurią buvo įkritusi Nadija, 
bet nebegalėjo žengti toliau, nes niekada nematytas žvėris, lyg 
ir didžiulis katinas, juodas kaip naktis, užtvėrė jiems kelią. Kailis 
pasišiaušęs, nagai išleisti — rodos, tuoj šoks. Iš pravertų nasrų ky- 
šojo stambios aštrios iltys, o liepsnojantys geltoni vyzdžiai plėšriai 
spindėjo mirguliuojančioje aliejinės lempelės šviesoje. 

Ir Tensingui, ir Dilui Bahadūrui pirmiausia šovė į galvą gintis. 
Abu vos susilaikė nesigriebę tao šu veiksmų, kuriais pasikliovė 
labiau negu Dilo Bahadūro strėlėmis. Tik didelėmis valios pa- 
stangomis juodu prisivertė nejudėti. Ramiai kvėpuodami, kad atsi- 
spirtų panikai ir kad žvėris neužuostų išdavikiško baimės kvapo, 
susikaupė ir pasistengė skleisti teigiamą energiją, kaip darydavo 
ir susitikę baltąjį tigrą arba karinguosius ječius. Jie žinojo, kad 
pikčiausias priešas, kaip ir geriausias pagalbininkas, esti ne kas 
kita, kaip jų pačių mintys. 

Vos trumputę valandėlę, kuri, beje, atrodė be galo ilga, vyrai 
ir žvėris stovėjo vienas prieš kitą, kol Tensingas tyliu ramiu balsu 
padeklamavo svarbiausiąją mantrą. Ir štai lempelės šviesa sumirgė- 
jo, lyg būtų beužgęstanti, o lamai ir jo mokiniui prieš akis vietoj 
žvėries stojo labai neįprastos išvaizdos vaikinas: niekada jie dar 
nebuvo matę tokio blyškaus veido ir tokio apsirengimo. 

O Aleksandras buvo regėjęs geibią švieselę, kurią iš pradžių 
palaikė iliuzija, bet pamažu ji darėsi vis realesnė. Paskui tą žiburėlį 
artinosi du žmonių siluetai. Vaikinas pamanė, jog tai Skorpiono 
sektos nariai, ir pasirengė žūti kovodamas. Jis pajuto, kaip jaguaro 

dvasia ateina jam į pagalbą, prasižiojo, ir kraują stingdantis riau- 
mojimas sukrėtė nakties tylą. Tik kai abu nepažįstamieji atsidūrė 
nuo jo per porą žingsnių, Aleksas galėjo geriau į juos įsižiūrėti ir 
įsitikino, kad tai nėra grėsmingieji barzdoti plėšikai. 

Taip jie stovėjo ir žiūrėjo neslėpdami nuostabos: du budistų 
vienuoliai, apsigaubę jakų kailiais, ir amerikietis vaikinas su 
džinsais, su sportbačiais ir beždžionėle ant peties. Atsipeikėję 
visi trys susidėjo delnus ir sutartinai nusilenkė sveikindamiesi 
Uždraustosios karalystės papročiu. 

— Tampo kači, linkiu tamstai laimės, — tarė Tensingas. 

— Hi, — atsakė Aleksandras. 

Boroba sucypė ir užsidengė akis lyg išsigandusi ar susigėdusi. 

Situacija buvo tokia neįprasta, kad visi trys nusišypsojo. Alek- 
sandras karštligiškai ieškojo bent kokio žodžio šios šalies kalba, 
bet kaip tyčia nė vieno neprisiminė. Ir vis dėlto jam rodėsi, kad jo 
mintys šiedviem vyrams — tarsi atversta knyga. Nors ir neišgirdęs 
nė vieno jų žodžio, iš vaizdinių, kylančių jo sąmonėje, suvokė jų 
ketinimus ir suprato, jog jie yra čia dėl to paties kaip ir jis. 

Tensingas ir Dilas Bahadūras telepatijos būdu sužinojo, kad 
šis svetimšalis ieško pradingusios mergaitės, vardu Erelė. Savaime 
piršosi išvada, jog tai asmuo, pasiuntęs jiedviem baltąjį paukštį. 
Jiems neatrodė keista, kad ta mergaitė geba pasiversti paukščiu, 
kaip kad nenustebino jų ir jaunuolis, stojęs prieš juos juodojo ja- 
guaro pavidalu. Juk nieko nėra negalimo! Jie ir patys transo apimti 
arba per astralines keliones pavirsdavo įvairiais gyvūnais arba kitų 
pasaulių gyventojais. Perskaitė jie ir Aleksandro mintyse kilusius 
įtarimus dėl Skorpiono sektos banditų, apie kuriuos Tensingas 
buvo girdėjęs keliaudamas po Indijos šiaurę ir Nepalą. 

Tą pačią akimirką šūksnis danguje pertraukė minčių srautą tarp 
trijų vyrų. Pakėlę akis, jie vėl išvydo virš galvų didįjį paukštį. Jis 
apsuko nedidelį ratą ir smigo žemyn į tamsią bedugnę, žiojinčią 
priešais juos. 

— Erele! Nadija! — sušuko Aleksandras iš pradžių džiaugsmin- 
gai, paskui su didžiuliu nerimu. 

Situacija buvo bjauri: nakties tamsoje leistis į tą tarpeklį atrodė 
tikra beprotybė. Ir vis dėlto reikėjo bandyti, nes jei Nadija ne- 
atsako Aleksandro kelis kartus šaukiama ir neatsiliepia į Borobos 
klyksmą, vadinasi, jai atsitiko kažkas labai blogo. Ji, be abejonės, 
gyva, tai rodo jos siela, susitelkusi į erelį, bet, ko gero, sunkiai 
sužeista. Gaišti negalima. 

— Leidžiuosi, — angliškai tarė Aleksandras. 

Tensingas ir Dilas Bahadūras be vertimo suprato jo ketinimą 
ir pasirengė jam padėti. 

Vaikinas džiaugėsi pasiėmęs alpinisto ekipuotę ir žibintuvėlį, 
taip pat mintyse dėkojo tėvui, kuris jį išmokė laipioti po kalnus 
ir naudotis virvėmis. Aleksas apsisegė saugos diržais, įkalė tarp 
uolų metalinį smaigą, patikrino, ar tvirtai laikosi, prisirišo virve 
ir stebindamas Tensingą su Dilu Bahadūru, kurie niekad nebuvo 
regėję nieko panašaus, nors visą amžių gyveno tarp tų viršukalnių, 
nuropojo tarsi voras gilyn į bedugnę. 


DVYLIKTAS SKYRIUS 

Pirmas dalykas, kurį vos atsipeikėjusi pajuto Nadija, buvo aitrus 
kvapas, kurį skleidė ją gaubiantis sunkus jako kailis. Pramerkė 
akis, bet nieko nepamatė. Pabandė sujudėti, bet nė nekrustelėjo; 
pamėgino tarti žodį, bet neišgirdo savo balso. Umai ją nutvilkė 
nepakenčiamas peties skausmas, kuris per kelias sekundes paskli- 
do visame kūne. Ir vėl mergaitė nugrimzdo į tamsą; jai rodėsi, 
kad krinta į tuštumą ir ten pražus jau galutinai. Na ir tegul, bent 
jau ramu; tačiau vos jai grįžo kibirkštėlė sąmonės, skausmas lyg 
strėlėmis suvarstė kūną. Ji bejėgiškai sudejavo. 

Pagaliau Nadija ėmė busti, bet jautė, kad jos smegenys tarsi 
susuptos į balkšvus medvilninius vystyklus, iš kurių neįstengia 
išsipainioti. Atsimerkusi pamatė virš savęs palinkusį Jaguaro vei- 
dą ir pamanė, kad jau yra mirusi, bet išgirdo jo balsą — vaikinas 
šaukė ją vardu. Pabandė geriau įsižiūrėti ir tik pajutusi deginantį 
raižymą petyje suprato, jog dar tebėra gyva. 

— Erele, tai aš... — tarė Aleksandras, taip įsibaiminęs ir susi- 
sielojęs dėl draugės, kad vos sulaikė ašaras. 

— Kur mes? — sumurmėjo ji. 

Prieš akis Nadijai išryškėjo ramus bronzinis veidas migdoli- 
nėmis akimis. 

— Tampo kači, narsioji mergele, — pasveikino ją Tensingas. 
Rankoje jis laikė medinį dubenėlį ir padavė jai atsigerti. 

Nadija didelėmis pastangomis gurkštelėjo drungno kartaus 
skystimo, ir tas kaipmat smogė tuščiam skrandžiui. Galva jai ap- 
svaigo, bet lamos ranka stipriai spūstelėjo krūtinę ir blogumas 
akimirksniu išnyko. Mergaitė nurijo dar porą gurkšnių; greitai 
Jaguaro ir Tensingo veidai išblėso — Nadija kietai įmigo ramiu 
miegu. 

Aleksandras, laikydamasis virvės ir pasišviesdamas žibintu, 
leidosi į tarpeklį ir jau po kelių sekundžių aptiko Nadiją, susi- 
rangiusią tarp krūmų, šaltą ir sustingusią, lyg būtų negyva. Tik 
pajutęs, kad ji dar kvėpuoja, džiaugsmingai sušuko. Pamėginęs ją 
pajudinti išvydo nukarusią ranką ir įtarė, kad Nadijai lūžęs kaulas, 
bet nusprendė kol kas netikrinti. Dabar svarbiausia — ištraukti ją 
iš tos prarajos; bet ne taip lengva iškelti ją tokią suglebusią. 

Vaikinas nusisegė saugos diržus ir užmovė juos Nadijai, tada 
savo diržu prispaudė jos ranką prie krūtinės, kad nejudėtų. Dilas 
Bahadūras ir Tensingas labai atsargiai kėlė mergaitę iš prarajos, kad 
nesidaužytų į uolas, paskui numetė virvės galą Aleksandrui. 

Tensingas apžiūrėjo Nadiją ir nustatė, kad pirmučiausia reikia 
ją atšildyti. Ranka bus galima pasirūpinti ir vėliau. Pražiodęs įpy- 
lė jai šlakelį ryžių degtinės, bet vargšelė jos neprarijo, nes buvo 
be sąmonės. Visi trys gelbėtojai ilgokai masažavo mergaitę, kol 
sužadino jos kraujo apytaką, o kai tik veidas pradėjo rausvėti, 
susupo ją į jako kailį, uždangstė net veidą. Paskui iš ilgųjų 1az- 
dų, Aleksandro virvės ir kito jako kailio sukurpė neštuvus ir jais 
nugabeno mergaitę į netolimą slėptuvę vienoje iš olų, kurių ne- 
stinga čia kalnuose. Grįžti į Tensingo ir Dilo Bahadūro buveinę 
nešant ligonę būtų buvę keblu ir ilgai trukę, todėl lama nutarė 
likti šioje oloje, kur jie visi galėsią ilsėtis iki ryto nebijodami būti 
banditų užklupti. 

Dilas Bahadūras pasirinko sausų šaknų ir iš jų sukūrė šiokį tokį 
lauželį —bus ir šilumos, ir šviesos. Labai atsargiai nuvilkus Nadijos 
striukę Aleksandras net sušuko, taip jį išgąsdino nusvirusi bičiulės 
ranka — dvigubai ištinusi, žastikaulis ne vietoj. O Tensingas ne- 
parodė nerimo. 

Lama atsidarė medinę dėžutę ir susmaigstęs adatas į tam tikrus 
taškus Nadijos galvoje numalšino jai skausmus. Paskui kapšelyje 
susirado reikiamų vaistažolių ir sumalė jas tarp dviejų akmenų, o 
Dilas Bahadūras savo dubenėlyje patirpino sviesto. Lama sumaišė 
riebalus su milteliais ir gavo tamsų kvapnų tepalą. Įgudusiomis 
rankomis įstatęs į vietą Nadijos kaulą, įtrynė sąnarį tuo tepalu. 
Per visas tas procedūras mergaitė nė nekrustelėjo, taip ją buvo 
apmarinusios adatos. Tensingas mintimis ir ženklais paaiškino 
Aleksandrui, kad nuo skausmo kūne atsiranda įtampa, kuri slopina 
sąmonę ir mažina organizmo pajėgumą sveikti. O adatos ne tik. 
malšina skausmą, bet ir aktyvina imuninę sistemą. Lama patikino, 
kad Nadijai nebeskauda. 

Dilas Bahadūras savo skraistės kraštą nuplėšė tvarsčiams, už- 
virino vandens, įbėrė laužo pelenų ir tuo skysčiu įmirkė audeklo 
juosteles, o lama jomis sutvarstė sužalotąjį sąnarį. Paskui Tensingas 
šiltai aprišo ranką, ištraukė akupunktūros adatas ir liepė Aleksan- 
drui šerkšnu ir sniegu, pripustytu tarp uolų, šaldyti Nadijai kaktą, 
kad nekarščiuotų. 

Dar ne vieną valandą Tensingas ir Dilas Bahadūras gydė Nadiją 
sutelktomis mintimis. Pirmą kartą princas šitaip išbandė jų poveikį 
žmogui. Lama daug metų buvo jį mokęs to gydymo būdo, bet iki 
šiol mokinys jį taikydavo tik sužeistiems gyvūnams. 

Aleksandras suprato, kad naujieji jo draugai stengiasi pritraukti 
visatos energiją ir nukreipti ją Nadijai stiprinti. Dilas Bahadūras 
mintimis aiškino jam, kad jo mokytojas yra ne tik gydytojas, 
bet ir galingas tulku, galintis pasinaudoti didžiuliais išminties 
lobiais, kuriuos yra sukaupęs per ankstesnius įsikūnijimus. Nors 

ir nebūdamas tikras, ar teisingai suprato telepatijos būdu per- 
duodamas mintis, Aleksandras elgėsi taktiškai — nepertraukinėjo 
pašnekovų ir neklausinėjo. Jis nesitraukė nuo Nadijos, gaivino ją 
sniegu ir girdė vandeniu, kai tik ji atsipeikėdavo. Kurstė lauželį, 
kol pakako surinktųjų šaknų. Nebeilgai trukus pirmieji aušros 
spinduliai perplėšė nakties skraistę, tuo tarpu abu vienuoliai, sė- 
dėdami lotoso poza, užsimerkę ir liesdami Nadiją dešine ranka, 
murmėjo mantras. 

Kur kas vėliau, kai Aleksandras analizavo, ką patyręs tą nepa- 
prastą naktį, tik vienintelis žodis jam rodėsi tinkamas apibūdinti 
tam, ką darė tuodu paslaptingi vyrai, — „burtai“. Jis nematė, kaip 
dar galėtų paaiškinti tą gydymo būdą. Tarkim, milteliai, su kuriais 
juodu sutaisė tepalą, gal ir buvo stiprus vaistas, nežinomas kitur 
pasaulyje, bet nebuvo abejonės, kad pirmiausia savo dvasinėmis 
galiomis Tensingas ir Dilas Bahadūras padarė stebuklą. 

Tomis valandomis, kai lama ir princas psichiniu poveikiu gydė 
Nadiją, Aleksandras mąstė apie mamą, likusią toli Kalifornijoje. 
Jis vaizdavosi vėžį kaip teroristą, kuris slypi jos organizme ir gali 
užpulti bet kurią akimirką. Jo šeima džiaugėsi, kai Liza Kold atsi- 
gavo, bet visi žinojo, kad pavojus dar nepraėjęs. Chemoterapija, 
gyvybės vanduo, rastas Žvėrių mieste, ir burtininko Valimajaus 
žolelės bendromis jėgomis atmušė pirmąją ataką, bet mūšis dar 
nesibaigė. Matydamas, kaip Nadija neįtikėtinai greitai per naktį 
pasveiksta, kol vienuoliai tylomis meldžiasi, Aleksandras svajojo 
atsivežti mamą į Auksinio Drakono karalystę arba pats išmokti to 
stebuklingojo metodo ir ją pagydyti. 

Išaušus Nadija pabudo nebekarščiuodama, parausvėjusiu veidu, 
bet žvėriškai alkana. Boroba, susirangiusi prie jos, pati pirma ją ir 
pasveikino. Tensingas pagamino campos, ir mergaitė ją prarijo kaip 
kokį skanėstą, nors tai tebuvo pilkšva tyrė, atsiduodanti skrudintais 
grūdais. Godžiai ji išmaukė ir lamos sutaisytą gydomąjį gėrimą. 

Nadija gelbėtojams angliškai papasakojo, kaip ją užpuolė mė- 
lynieji kovotojai, kaip pagrobė Pemą ir kitas mergaites, pasakė, 

kur yra tas urvas. Ji suvokė, jog vyriškis ir jaunuolis, kurie ją 
gydė, skaito jos mintis. Kartkartėmis Tensingas ją pertraukdavo 
norėdamas šį tą pasitikslinti, o ji, „klausydamasi širdimi“, tai su- 
prasdavo. Kebliau jiedviem buvo bendrauti su Aleksandru, nors 
vienuoliai ir nutuokė, ką jis galvoja. Vaikinas buvo išsekęs, akys 
jam merkėsi, ir jis negalėjo suprasti, kaip lama ir jo mokinys te- 
bėra tokie žvalūs, nors pusę nakties gelbėjo Nadiją, o kitą pusę 
meldėsi. 

— Reikia išvaduoti tas vargšes mergaites, kol nepataisoma 
bėda jų neištiko, — tarė Dilas Bahadūras, išklausęs Nadijos pa- 
sakojimą. 

Tačiau Tensingas nebuvo linkęs skubėti taip kaip princas. Jis 
smulkiai išsiteiravo, ką belaisvė buvo girdėjusi urve, ir ji pakartojo 
tuos kelis žodžius, kuriuos suprato Pema. Tensingas perklausė, ar 
ji įsitikinusi, kad buvo minimi Auksinis drakonas ir karalius. 

— Mano tėvui gresia pavojus! — sušuko princas. 

— Tavo tėvui? — nusistebėjo Aleksandras. 

— Karalius yra mano tėvas, — paaiškino Dilas Bahadūras. 

— Aš apgalvojau visa tai ir esu įsitikinęs, jog tie nusikaltėliai 
atsibeldė į Uždraustąją karalystę ne vien tam, kad pagrobtų keletą 
mergaičių, — pareiškė Aleksandras. — Lengviau jiems būtų buvę 
tai padaryti Indijoje... 

— Nori pasakyti, kad jie atkeliavo kitu tikslu? — paklausė 
Nadija. 

— Manau, kad tuo antpuoliu jie tik norėjo nukreipti dėmesį, o 
tikrieji jų kėslai susiję su karalium ir su Auksiniu drakonu. 

— Pavyzdžiui, pavogti tą statulą? — spėliojo Nadija. 

— Tikriausiai ji labai vertinga. Nenumanau, kodėl buvo minimas 
karalius, bet, žinoma, ne kilniais tikslais, — spėliojo Aleksas. 

Tensingas ir jo mokinys, paprastai tokie santūrūs, nebegalėjo 
tylėti. Jie ilgokai sava kalba tarėsi, pagaliau lama pareiškė, jog dabar 
reikia trejetą ketvertą valandų pailsėti, o paskui veikti. 

Rytą visi keturi sukilo vėlokai, gal kokią devintą, mat saulė buvo 
jau gan aukštai. Aleksandras apsidairęs matė vien kalnus visur 
aplinkui, lyg būtų atsidūręs pasaulio pakrašty, bet suvokė, kad iki 
žmonių gyvenamų vietų ne taip jau toli, tik iš čia jų nematyti. 
Lamos ir jo mokinio pasirinktoji vieta slypėjo už didelių uolų ir 
nežinančiam vargu ar pavyktų ją rasti. Aišku, jų čia būta ir anks- 
čiau: tai rodė žvakigaliai urvo kampe. Tensingas paaiškino, kad 
leistis į slėnį, nors jis ir netoli, teks ilgai, nes trumpiausią kelią 
užtveria aukštas skardis, o vienintelį patogų taką į sostinę užtūpę 
mėlynieji kovotojai. 

Nadija nebekarščiavo, jai nieko nebeskaudėjo, atslūgo ir su- 
tinusi ranka. Ji vėl jautėsi baisiai alkana ir valgė visa, ko tik gavo, 
net ir gabalą dvokiančio žalio sūrio, kurį Tensingas išsitraukė 
iš kapšo. Lama iš naujo patepė mergaitei petį, aptvarstė jį tais 
pačiais skarmalais, nes kitų nebuvo, ir padėjo jai žengti keletą 
žingsnių. 

— Žiūrėk, Jaguarai, man jau visai gerai! Galėsiu nuvesti jus prie 
to urvo, kuriame yra Pema ir kitos mergaitės, — sušuko Nadija ir 
porą sykių straktelėjo: štai kaip ji galinti. 

Tačiau Tensingas liepė jai vėl gultis į neštuvus: pasak jo, ji dar 
ne visai pasveikusi ir turinti ilsėtis; jos kūnas esąs sielos šventovė, 
todėl reikią jį gerbti ir juo rūpintis. Ji privalanti vaizduotis, kad 
visi jos kaulai yra reikiamoje vietoje, petyje nebėra uždegimo, 
odoje nebelikę vakarykščių mėlynių ir įdrėskimų. 

— Esame tokie, kokie manomės esantys. Mūsų mintys yra visos 
mūsų esybės šaltinis. Jos sukuria pasaulį, — telepatiškai dėstė jai 
vienuolis. 

Nadija bendrais bruožais suprato, ką jis nori jai įteigti: gydytis 
galima mintimis. Taip ją šiąnakt vadavo iš negalios Tensingas ir 
Dilas Bahadūras. 

— Pemai ir kitoms mergaitėms gresia mirtinas pavojus. Gal 
jos vis dar tame urve, iš kurio aš pabėgau, o gal jau kur nors 
toli... — guodėsi ji Aleksandrui. 

— Juk sakei, kad ten visa tų plėšikų stovykla — ginklai, kama- 
nos, maisto atsargos... Ne taip lengva per kelias valandas visa tai 
išgabenti, — svarstė jis. 

— Šiaip ar taip, delsti negalim, Jaguarai. 

Tensingas liepė jai pasilikti ir ilsėtis, o jis su abiem jaunuoliais 
eisiąs belaisvių vaduoti. Čia esą netoli, ir Boroba rodysianti kelią. 
Nadija bandė jam išaiškinti, kad jiems teks susidurti su žiauriais 
Skorpiono sektos kariais, bet lama, kaip rodėsi, nelabai ją suprato, 
nes, užuot atsakęs, tik romiai šypsojosi. 


AAA 


Tensingas ir Dilas Bahadūras ginklų kaip ir neturėjo, tik princo 
lanką su strėline ir dvi ilgas medines lazdas, kurias visada nešiojosi; 
visa kita liko atsiskyrėlių buveinėje. Vienintelis jų skydas buvo 
magiškasis suakmenėjusių drakono išmatų gabalas, kurį juodu 
buvo radę Ječių slėnyje; nuo tada princas jį nešiojosi ant krūtinės. 
Prireikus rimtai pakovoti, kaip kad vienuolynuose, kur princas 
gaudavo pamokų, būdavo pavartojami ir ginklai. Bet tai draugiškos 
varžybos, per kurias retai kas nukentėdavo, nes vienuoliai buvo 
prityrę kovotojai ir labai atsargūs. Kilnusis Tensingas užsidėdavo 
ant krūtinės ir nugaros kietus odinius skydus su minkštu pamu- 
šalu, o blauzdas ir dilbius užsidengdavo metaliniais šarvais. Tada 
jo stotas, ir šiaip jau labai stambus, dar padvigubėdavo — lama 
tapdavo tikru milžinu. Jo galva virš to raumenų kalno rodėsi 
pernelyg maža, o maloni veido išraiška — lyg ir visai ne vietoj. 
Mėgstamiausi jo ginklai buvo metaliniai diskai peilio aštrumo 
briaunomis, kuriuos jis svaidė neįtikėtinai taikliai ir staigiai, ir 

sunkus kalavijas, kurio niekas kitas neįstengė pakelti nė abiem 
rankomis, nors pats šeimininkas švaistėsi juo viena ranka be jokio 
vargo. Jis galėjo nuginkluoti priešininką vienu rankos judesiu, 
jo skydą kalaviju perkirsti pusiau ir sviesti diską taip, kad šis tik 
paliestų varžovo skruostą, bet nesužeistų. 

Dilas Bahadūras nebuvo toks stiprus ir miklus kaip jo moky- 
tojas, bet vikrus tarsi katinas. Nereikėjo jam skydų nei šarvų, nes 
jie tik būtų varžę judesius; geriau už viską jį saugojo greitis. Per 
dvikovą jis gebėjo išsisukti nuo peilių, strėlių ir iečių rangydamasis 
kaip žebenkštis. Iš šalies žiūrint, jo grumtynės būtų tarsi kvapą 
gniaužiantis spektaklis; sakytum, jis ne kaunasi, bet šoka. Jo pa- 
mėgtasis ginklas — lankas, mat princas buvo neįtikėtinai taiklus: 
kur, būdavo, įsmeigia žvilgsnį, ten įsminga ir strėlė. Mokytojas 
buvo jam įteigęs, kad lankas — tai jo kūno dalis, o strėlė — rankos 
tęsinys; reikia ją paleisti vadovaujantis nuojauta, nusitaikius tre- 
čiąja akimi. Tensingas buvo pasiryžęs išugdyti iš jo tobulą šaulį, 
nes šaudymas iš lanko taurinantis širdį. Anot jo, tik tas, kurio 
širdis tyra, gali tinkamai valdyti šį ginklą. Princas, niekada ne- 
prašaunantis pro šalį, juokais jam prieštaravo: girdi, jei širdis ir 
bus suteršta, ranka to nesužinosianti. 

Abu atsiskyrėliai, kaip ir visi tao šu meistrai, savo kūno galias 
lavino tik kaip priemonę charakteriui ir dvasiai grūdinti, bet 
šiukštu nekenkė jomis nė vienam gyvam padarui. Pagarba kiek- 
vienam gyvybės pavidalui, kaip budizmo pamatas, buvo tvirta 
jų nuostata. Juodu tikėjo, jog bet kuris gyvūnas ankstesniajame 
gyvenime galėjo būti jų motina, todėl privalu gerai elgtis su 
visais. Bet galiausiai, pasak lamos, svarbu ne tai, ar kas tiki, ar 
netiki; svarbu tik tai, ką jis daro. Jiems nevalia nė paukščio su- 
medžioti, kad pasisotintų, juoba nevalia žudyti žmogaus. Priešas 
jiems — tik mokytojas, teikiantis progą suvaldyti potraukius ir šį 
tą sužinoti apie save. Iki šiol jiems niekada nebuvo prireikę ką 


nors užpulti. 

— Kaipgi galėčiau tyra širdimi šaudyti į kitus žmones, mo- 
kytojau? 

— Tai leistina tik tada, kai nėra kitos išeities ir esi tikras, kad 
kovoji už teisybę, Dilai Bahadūrai. 

— Man rodos, kad šiuo atveju esu tuo tikras, mokytojau. 

— Te visi gyvi padarai susilaukia gero likimo, te nė vienas ne- 
patiria kančios, — vienu balsu pasimeldė mokytojas ir mokinys, 
visa širdimi trokšdami, kad nereikėtų pažeisti įžado ir griebtis 
mirtinų kovos įgūdžių. 

Taikingas buvo ir Aleksandras. Per šešiolika gyvenimo metų 
jam dar nebuvo tekę grumtis, ir jis net dorai nežinojo, kaip tai 
daroma. Pagaliau jis nė neturėjo kuo gintis arba pulti, nebent 
kišeniniu peiliuku, kurį gavo dovanų iš močiutės, nes savąjį buvo 
atidavęs Amazonijoje burtininkui Valimajui. Geras daikčiukas, 
bet argi tai ginklas? 

Nadija atsiduso. Apie ginklus ji neišmanė, bet jau spėjo pa- 
žinti Skorpiono sektos narius, garsėjančius žiaurumu ir kietais 
kumščiais. Tie žmonės gimsta iš prievartos, gyvena nusikaltimais 
ir karu, mokosi žudyti. Ką du taikingi budistų vienuoliai ir jaunas 
amerikietis turistas gali padaryti tokiai piktadarių gaujai? Suspaus- 
ta širdimi mergaitė atsisveikino su jais ir žiūrėjo, kaip jie tolsta. 
Jos bičiulis Jaguaras žingsniavo priekyje su Boroba ant sprando, 
įsitvėrusia jo ausų; jam iš paskos sekė princas, o paskutinis ėjo 
milžinas lama. 

— Duok Dieve, kad dar pamatyčiau juos gyvus, — sumurmė- 
jo Nadija, kai visi trys dingo už aukštų uolų, užstojančių jos 
slėptuvę. 

Pradėję leistis šlaitu, kuriame buvo mėlynųjų plėšikų urvas, 
jie pajudėjo sparčiau, vietomis net protekiniais. Nors švietė saulė, 
buvo šalta. Oras toks skaidrus, kad žvilgsnis siekė slėnius, ir iš 
viršaus žvelgiant kraštovaizdis rodėsi akinamai gražus. Aplinkui — 


aukštos snieguotos viršūnės, žemiau — kalvos, skendinčios vešlioj 

augalijoj, ir žali ryžių laukai šlaitų terasose. Tolumoj pabirusios 
baltavo vienuolynų stupos, mažuose kaimeliuose vienas prie kito 
glaudėsi namukai iš molio, medžio, akmenų ir šiaudų, su stogais 
kaip pagodų, o tarp jų vingiavo gatvės, ir viskas taip suaugę su 
gamta, lyg natūralus kalnų tęsinys. Kalendorių ten atstoja metų 
laikai, gyvenimas teka neskubriai ir vienodai. 

Pro žiūronus galėtum matyti visur plevėsuojančias maldos 
vėliavas, didelius Budos atvaizdus, išpieštus uolose, voreles 
vienuolių, skubančių į šventyklas, buivolus, arklą traukiančius, 
iš turgaus pareinančias moteris, pasipuošusias turkio ir sidabro 
vėriniais, vaikus, žaidžiančius skuduriniais kamuoliais. Sunku 
buvo įsivaizduoti, kad ši maža šalis, tokia graži ir taikinga, šim- 
tus metų niekam neužkliuvusi, dabar štai priklauso nuo žudikų 
gaujos įgeidžių. 

Aleksandras ir Dilas Bahadūras spartino žingsnį galvodami apie 
mergaites, kurias reikia išgelbėti, kol dar banditai nepaženklino 
jų kaktų įkaitinta geležim ar nepadarė ko nors dar blogesnio. 
Jaunuoliai nežinojo, kokie pavojai jų laukia vaduojant belaisves, 
tik aišku, jog nemaži. O Tensingo tos abejonės per daug netrikdė. 
Belaisvės — tai tik pirmoji jo užduotis. Kur kas labiau jam rūpėjo 


antroji: išgelbėti karalių. 

Tuo tarpu Tunkaloje pasklido gandas, kad karalius dingo. Jo buvo 
laukiama televizijoje, nes valdovas rengėsi išvykti iš sostinės, bet 
jis taip ir nepasirodė. Niekas nežinojo, kur jis yra, nors generolas 
Miaras Kunglungas kreipėsi į visas žiniasklaidos priemones ir 
reikalavo slėpti, kad karalius dingęs. Tai buvo pirmas toks atsi- 
tikimas per visą šalies istoriją. Vyresnysis karaliaus sūnus, ką tik 
per šventę laimėjęs šaudymo iš lanko varžybas, laikinai užėmė 

tėvo vietą. Jei karalius per kelias dienas neatsiras, generolui ir 
aukštiesiems lamoms teks ieškoti Dilo Bahadūro ir prašyti imtis 
pareigų, kurioms šis rengėsi per dvylika metų. Žinoma, visi vylėsi, 
kad to neprireiks. 

Ėjo kalbos, kad karalius pasitraukė į kalnų vienuolyną medi- 
tuoti; kad iškeliavo į Europą su ta svetimšale Judita Kinski; kad 
atsidūrė Nepale pas Dalai Lamą. Spėliojo kaip kas išmanė, nors 
nė viena iš tų versijų nesiderino su praktišku ir romiu karaliaus 
charakteriu. Atrodė negalimas daiktas, kad jis būtų paslapčia iške- 
liavęs, be to, lėktuvas skraidė tik kartą per savaitę, penktadieniais. 
Valdovas niekada neapleisdavo savo pareigų, juoba negalėjo taip 
pasielgti tokiu metu, kai šalį apėmusi krizė dėl mergaičių pagrobi- 
mo. Ir generolui, ir kitiems Uždraustosios karalystės gyventojams 
beliko manyti, kad jį ištiko kas nors labai blogo. 

Miaras Kunglungas nutraukė mergaičių paiešką ir sugrįžo į 
sostinę. Ketė Kold neatstojo nuo jo ir tokiu būdu tiesiogiai kai ką 
sužinojo. Prie įėjimo į rūmus ji sutiko gidą Vandgį: jis tupėjo prie 
portalo kolonos ir laukė žinių apie savo dukrelę Pemą. Vyriškis 
verkdamas apkabino reporterę. Sunku buvo jį bepažinti: per tas 
porą dienų jis sakytum dvidešimčia metų paseno. Ketė jį šiurkš- 
čiai atstūmė, nes nemėgo viešai rodyti jausmų, ir dėl paguodos 
pasiūlė jam gurkštelti arbatos su degtine iš gertuvės, su kuria 
niekados nesiskyrė. Vandgis iš mandagumo paragavo, bet turėjo 
išspjauti —toks šlykštus jam pasirodė tas gėralas. Ketė paėmė jį už 
parankės ir nusitempė pas generolą, kad pavertėjautų: mat Miaras 
Kunglungas angliškai šnekėjo ne ką geriau nei Tarzanas. 

Lankytojai sužinojo, kad karalius praleido visą vakarą ir dalį 
nakties Didžiojo Budos menėje rūmų centre; kartu su juo buvo 
tik leopardas Čevangas. Tik vieną kartą jis pertraukė meditaciją, 
kiek pavaikščiojo po sodą ir išgėrė puodelį jazminų arbatos, kurį 
jam padavė vienuolis. Jis ir papasakojo generolui, kad jo dideny- 
bė prieš tardamasis su Auksiniu drakonu visada kelias valandas 

meldžiasi. Apie vidurnaktį vienuolis atnešė jam dar puodelį ar- 
batos. Dauguma žvakių buvo jau užgesusios ir salės prieblandoje 
vienuolis karaliaus nebeįžiūrėjo. 

— Ir nebandėt išsiaiškinti, kur jis yra? — pasiteiravo Ketė per 
Vandgį. 

— Maniau, kad nuėjo pasitarti su Auksiniu drakonu, — atsakė 
vienuolis. 

— O leopardas? 

— Leopardas tupėjo kampe pririštas grandine. Jo didenybė 
negali vestis jo pas Auksinį drakoną. Kai kada palieka jį Budos 
salėje, kitais kartais įduoda sargybiniams, kurie saugo Paskuti- 
nes duris. 

— O kurtos durys? —pasidomėjo Ketė, bet vietoj atsakymo su- 
laukė tik pasipiktinusių vienuolio ir generolo žvilgsnių. Aišku, tai 
neskelbtini dalykai, bet Ketė ne iš tų, kurie lengvai pasiduoda! 

Generolas paaiškino, kad labai mažai žmonių težino, kur yra 
Paskutinės durys. Sargybinius užrištomis akimis nuveda iki tos 
vietos sena vienuolė, viena iš tų, kurios patarnauja rūmuose 
ir žino paslaptį. Anapus tų durų jau prasideda šventoji rūmų 
dalis, į kurią nevalia įžengti niekam, išskyrus karalių. Už jų 
slenksčio tyko kliūtys ir mirtini spąstai tiems, kurie kėsintųsi 
į Šventovę. Kiekvienas nežinantis, kur statyti koją, mirtų siau- 
binga mirtimi. 

— Ar galėtume pašnekėti su Judita Kinski, europiete, viešinčia 
rūmuose? — neatlyžo reporterė. 

Pareigūnai suskato jos ieškoti ir išsiaiškino, kad ta moteris 
irgi prapuolė. Jos lova paklota, kambaryje tebėra jos drabužiai ir 
daiktai, trūksta tik odinės rankinės, kurią vis nešiojasi ant peties. 
Ketei šmėkštelėjo įtarimas, kad karalius ir tulpių žinovė pabėgo 
į slaptą pasimatymą, bet ji tuoj pat atmetė tą mintį kaip absurdiš- 
ką. Ne jo ir ne jos būdui tokie poelgiai; kita vertus, kodėl jiems 


reikėtų slapukauti? 


172 « ISABEL ALLENDE 


— Reikia ieškoti karaliaus, — tarė Ketė. 

— Apie tai, ko gero, ir mes jau galvojom, močiute, — iškošė pro 
dantis generolas Kunglungas. 

Jis liepė pašaukti vienuolę, kuri juos galėtų nuvesti į rūmų po- 
žemį, ir buvo priverstas sutikti, kad jį lydėtų ir Ketė su Vandgiu, 
nes reporterė prisvilo prie jo kaip siurbėlė ir nė nemanė atstoti. 
Iš tiesų pirmąsyk matau tokią neišauklėtą moterį, mąstė aukštasis 
kariškis. 

Visi trys nusekė paskui vienuolę, nusileido du aukštus po žeme, 
perėjo per aibę susisiekiančių kambarių ir galiausiai pasiekė salę, 
kurios gale didingai švytėjo Paskutinės durys. Tik nebuvo laiko 
jomis gėrėtis, nes žvilgsnį prikaustė siaubingas reginys: ant grin- 
dų kraujo klane kniūbsti gulėjo du sargybiniai su karaliaus rūmų 
uniforma. Vienas buvo jau miręs, o antrasis, dar gyvas, sukaupęs 
paskutines jėgas papasakojo, kad keli mėlynieji kovotojai, baltojo 
vedami, įsibrovė į Šventovę ir ne tik gyvi sugrįžo, bet dar išsivedė 
karalių ir pagrobė Auksinį drakoną. 

Miaras Kunglungas keturias dešimtis metų ištarnavo kariuo- 
menėje, bet dar niekada nebuvo susidūręs su šitokia bėda. Jo 
kareiviai tik žaidė karą ir marširavo, nes prievarta iki šiol buvo 
negirdėtas dalykas jo krašte. Jiems niekada neprireikė pavarto- 
ti ginklo ir nė vienas karys nebuvo patyręs tikro pavojaus. O 
kad valdovas galėtų būti pagrobtas savo paties rūmuose, jam 
stačiai galvoj netilpo. Labiau negu išgąstis ar pyktis generolą 
dabar kankino gėda: jis neįvykdė pareigos, neišsaugojo mylimo 
karaliaus. 

Ketei rūmuose nebebuvo kas veikti. Ji paliko sutrikusį generolą 
ir spėriu žingsniu pasuko viešbučio link; Vandgis vos spėjo jai iš 
paskos. Močiutei rūpėjo pasitarti su anūku. 

— Jaunasis amerikietis, ko gero, išsinuomojo žirgą ir išjojo. 
Man rodos, kad jis dar negrįžo, — plačiai šypsodamasis ir žemai 
lankstydamasis kalbėjo viešbučio šeimininkas. 

— Kada tai buvo? Ar jis iškeliavo vienas? — nerimavo senoji. 

— Galimas daiktas, jog tai buvo vakar, ir su juo, ko gero, buvo 
beždžionė, — atsakė vyriškis, stengdamasis kuo maloniau šnekėti 
su keistuole močiute. 

— Boroba! — šūktelėjo Ketė, kaipmat sumetusi, kad Aleksandras 
iškeliavo Nadijos ieškoti. | 

— Ir kam man reikėjo tempti tuos vaikelius į šį kraštą! — sumur- 
mėjo ji tarp kosulio priepuolių ir sunkia širdimi dribo į krėslą. 

Netaręs nė žodžio, viešbučio šeimininkas įspraudė jai į ranką 
stiklą degtinės. 


TRYLIKTAS SKYRIUS 

Auksinis grakonas 


Tą naktį karalius keletą valandų meditavo priešais Didįjį Budą, 
kaip darydavo visada prieš leisdamasis į Šventovę. Nuo dvasinės jo 
būsenos priklausė, ar supras, ką jam sako statula. Reikėjo būti tyros 
širdies, be jokių troškimų, baimių, lūkesčių, blogų prisiminimų 
ar ketinimų, atviros kaip lotoso žiedas. Valdovas meldėsi karštai, 
nes žinojo, kad jo protas ir širdis yra pažeidžiami. Jis vargiai besu- 
valdė ir savo karalystę, ir savo jausmus. 

Karalius buvo įžengęs į sostą labai jaunas, tuoj po ankstyvos 
tėvo mirties, lamų dar iki galo neišlavintas. Jam dar stigo žinių, 
nebuvo reikiamai išugdyti ir antgamtiniai jo gebėjimai. Jis ne- 
stengė nei žmonių auros matyti, nei jų minčių skaityti, negalėjo 
leistis į astralines keliones, nemokėjo gydyti mintimis, nors kai ką 
jau ir gebėjo, kaip antai liautis kvėpavęs ir mirti kada panorėjęs. 

Išsilavinimo spragas ir dvasios trūkumus karalius bandė kom- 
pensuoti sveiku protu ir nuolatinėmis dvasinėmis pratybomis. 
Jis buvo geranoris ir neambicingas, susirūpinęs vien karalystės 
gerove. Jį supo ištikimi patarėjai, padedantys pasirinkti teisingus 
sprendimus, o platus informacijos priemonių tinklas leido žinoti, 
kas dedasi jo krašte ir pasaulyje. Valdė nesididžiuodamas, nes tarėsi 
esąs nevertas būti karalium. Ketino pasitraukti į vienuolyną, kai 
tik sostą užims jo sūnus Dilas Bahadūras, tačiau susipažinęs su 
Judita Kinski suabejojo turįs dvasinį pašaukimą. Toji svetimšalė 


buvo vienintelė moteris, sudrumstusi jam ramybę nuo to laiko, 

kai mirė žmona. Jis jautėsi labai sutrikęs ir maldose vien tik pra- 
šė galimybės niekam nepakenkiant įvykdyti tai, kas jam likimo 
skirta. 

Valdovas žinojo kodą, reikalingą Auksinio drakono pranašys- 
tėms iššifruoti, nes jį buvo išmokęs dar jaunystėje, bet jam stigo 
trečiosios akies jutimo, irgi šiam tikslui būtino. Todėl jis suprasda- 
vo tik dalį to, ką byloja statula. Kiekvieną sykį jos atsiklausdamas 
karalius krimtosi dėl savo netobulumo. Guodėsi nebent tuo, kad 
jo sūnus Dilas Bahadūras bus kur kas geriau pasirengęs valdyti 
šalį negu jis. 

— Tokia jau mano karma šiame įsikūnijime — būti karaliumi 
nesant to vertam, — liūdnai šnibždėdavo jis. 

Tą naktį po kelių valandų įtempto meditavimo karalius pa- 
juto, kad jo mintys švarios, o širdis atvira. Jis žemai nusilenkė 
Didžiajam Budai, kakta paliesdamas žemę, paprašė įkvėpimo ir 
atsistojo. Jam skaudėjo kelius ir nugarą, nes šitiek laiko klūpojo 
nejudėdamas. Valdovas grandine pririšo ištikimąjį Čevangą prie 
metalinio žiedo, įtaisyto sienoje, paskutinį kartą gurkštelėjo atau- 
šusios jazminų arbatos, pasiėmė žvakę ir išėjo iš menės, be garso 
liesdamas basomis kojomis gludinto akmens grindis. Pakeliui jis 
susitiko su keliais tarnais, kurie tuo metu tylomis valė rūmus. 

Diduma sargybos generolo Miaro Kunglungo įsakymu buvo 
išvykusi padėti negausioms kariuomenės ir policijos pajėgoms 
ieškoti dingusių mergaičių. Karalius nelabai ir pastebėjo, kad 
sargybinių sumažėję: juk rūmuose taip saugu. Dienomis sargyba 
stovėdavo daugiau dėl gražumo, o naktimis likdavo budėti vos 
keletas karių, nors iš tiesų ir jų nereikėjo. Karaliaus šeimai nie- 
kada negrėsė joks pavojus. 

Tūkstančius rūmų patalpų jungė gausybė durų. Vieni kam- 
bariai turėjo po ketverias duris, kiti, šešiakampiai, — po šešerias. 
Čia taip nesunku buvo paklysti, kad senovinių rūmų statytojai 
įrėžė tam tikrus ženklus duryse, bet tik viršutinių aukštų, o po- 

žemiuose, kur galėjo įeiti tik kai kurie vienuoliai ir vienuolės, 
išrinktieji sargybiniai ir karaliaus šeimos nariai, tokių ženklų ne- 
buvo. Dešimt metrų po žeme, be abejo, nebuvo ir langų, kurie 
padėtų orientuotis. 

Požeminės menės, vėdinamos įmantria vamzdžių sistema, per 
ilgus šimtmečius prisigėrė savotiško kvapo nuo drėgmės, lempų 
alyvos ir įvairių smilkalų, kuriais vienuoliai bandė išrūkyti žiurkes 
ir piktąsias dvasias. Kai kuriose patalpose buvo kaupiami valsty- 
biniai dokumentai, sudedamos atliekamos statulos, baldai, kitose 
laikomi vaistai, maisto atsargos arba nebenaudojami senoviniai 
ginklai, bet dauguma kambarių stovėjo tušti. Sienas puošė reli- 
ginio turinio paveikslai, drakonų ir demonų atvaizdai, ilgi tekstai 
sanskrito kalba, gąsdinantys įspėjimai, kokios kančios po mirties 
laukia piktadarių sielų. Ištapytos kadaise buvo ir lubos, bet lempų 
suodžiai jas visai nujuodino. 

Eidamas į rūmų gilumą, karalius vis degiojo žibintus nuo savo 
žvakės. Jis pagalvojo, kad jau metas įvesti elektros apšvietimą vi- 
same pastate, mat kol kas elektra buvo dar tik viename viršutinio 
aukšto sparne, kur gyveno karaliaus šeima. Valdovas atidarinėjo 
vienas duris po kitų nedvejodamas, nes kelią žinojo atmintinai. 

Netrukus karalius įėjo į stačiakampę patalpą, didesnę ir aukš- 
tesnę už kitas. Ji buvo apšviesta dviem eilėmis auksinių šviestu- 
vų, o patalpos gale spindėjo didingos bronzos ir sidabro durys, 
inkrustuotos jaspiais. Abipus durų budėjo du jauni sargybiniai, 
vilkintys senovinėmis karaliaus ginklanešių uniformomis; jų 
galvas dengė mėlyno šilko kepuraitės su pliumažais, o rankose 
jie laikė ietis, papuoštas spalvotais kaspinais. Buvo matyti, kad 
jie pavargę, nes jau kelinta valanda šitaip stovi patys vieni kapų 
tyloje. Išvydę karalių, abudu puolė ant kelių, kakta palietė grindis 
ir taip klūpėjo, ko! valdovas juos palaimino ir liepė stotis. Tada 
sargybiniai nusigręžė į sieną, kaip liepia protokolas, kad nematytų, 
kaip karalius atvers duris. 

O jis pasuko kai kuriuos iš daugybės jaspių, puošiančių duris, 
stumtelėjo, ir durys sunkiai pasisuko ant vyrių. Valdovas peržengė 
slenkstį, ir masyviosios durys vėl užsidarė. Tą pačią akimirką auto- 
matiškai įsijungė apsaugos sistema, jau tūkstantį aštuonis šimtus 
metų sauganti Auksinį drakoną. 


12242 


Rūmus supančiame parke pasislėpęs tarp milžiniškų paparčių, 
Teksas Šarvuotis sekė kiekvieną karaliaus žingsnį rūmų rūsiuose, 
lyg sektų jo pėdomis. Moderni technika leido viską puikiausiai 
matyti mažame monitoriuje. Valdovas nė neįtarė, kad ant krū- 
tinės nešiojasi mažytę, bet didelės skiriamosios gebos kamerą, 
rodančią amerikiečiui, kaip įveikti kiekvieną kliūtį ir išjungti 
mechanizmus, saugančius Auksinį drakoną. Ji fiksavo ir visą ka- 
raliaus maršrutą naudodamasi palydovine koordinačių nustatymo 
sistema, todėl paskui buvo galima jį atkartoti taip tiksliai, lyg 
turėtum prieš akis pastato planą. Teksas nejučiom nusišypsojo 
pagalvojęs apie genialųjį Specialistą, niekada nepasikliaujantį 
atsitiktinumu. Šis aparatas, daug jautresnis, tikslesnis ir veikiantis 
didesniu nuotoliu už įprastinius, buvo ką tik sukurtas Jungtinėse 
Valstijose kariniams tikslams ir neprieinamas pašaliniams. Tačiau 
Specialistas per pažintis ir už pinigus, kurių jam netrūko, galėjo 
gauti viską. 

Užsimaskavę tarp sodo augalų tūnojo dvylika geriausių sektos 
kovotojų, kuriems įsakinėjo Teksas Šarvuotis. Kiti, turėsiantys 
vykdyti likusią plano dalį, laukė kalnuose — rengė pabėgimą su 
statula ir saugojo pagrobtąsias mergaites. Tą pagrobimą, skirtą 
dėmesiui nukreipti, irgi buvo sumanęs klastingasis Specialistas. 
Kol policija ir kariuomenė ieškojo belaisvių, piktadariai galėjo 


nekliudomi brautis į rūmus. 

Nors ir jausdamiesi labai saugūs, piktadariai veikė apdairiai, 
nes Specialistas buvo labai aiškiai pasakęs: niekam nekristi į akis. 
Jiems reikėjo kelių valandų, kad spėtų saugiai paslėpti statulą 
ir išgauti iš karaliaus jos kodą. Jie tiksliai žinojo, kiek yra sar- 
gybinių ir kur jie sustatyti. Plėšikai buvo jau nugalabiję keturis 
vyrus, saugančius sodą, ir tikėjosi, kad jų kūnai nebus atrasti ligi 
rytojaus. Užpuolikai buvo ginkluoti, kaip visada, durklais, nes 
jais pasikliovė labiau negu šaunamaisiais ginklais. Amerikietis 
turėjo pistoletą „Magnum“ su duslintuvu, bet jei viskas eis kaip 
numatyta, neketino juo pasinaudoti. 

Teksas Šarvuotis nebuvo labai linkęs griebtis prievartos, nors 
tokį darbą dirbant ne visada pavykdavo to išvengti. Smurtauti, 
anot jo, dera mušeikoms, samdomiems žudikams, o jis juk „in- 
telektualas“, idėjų generatorius. Jis paslapčiomis svajojo užimti 
Specialisto vietą ir sukurti savą organizaciją. Jam nepatiko ben- 
drauti su tais mėlynaisiais, nuožmiais ir klastingais samdiniais: 
su jais taip sunku susišnekėti, o kad kokios, jų ir nesuvaldysi. Jis 
buvo patikinęs Specialistą, kad užduočiai įvykdyti jam užteks 
keleto geriausių kovotojų, bet sulaukė tik įsakymo laikytis pla- 
no. Šarvuotis žinojo, kad menkiausias nepaklusnumas arba nu- 
krypimas gali kainuoti jam gyvybę. Jis bijojo tik vieno žmogaus 
pasaulyje — Specialisto. 

Jo nurodymai buvo aiškūs: reikia slaptąja kamera sekti kiek- 
vieną karaliaus judesį, palaukti, kol jis įeis į Auksinio drakono 
menę ir įjungs statulą, įsitikinti, kad ji veikia, paskui įsibrauti į 
rūmus ir naudojantis palydovine navigacine sistema nueiti ligi 
Paskutinių durų. Operacijai reikės šešių vyrų: du neš grobį, du 
suims karalių ir dar du eis sargybą. Teksui reikės įeiti į Šventovę 
apeinant spąstus; tam tikslui jis naudosis vaizdo įrašu, kurį matys 
savo monitoriuje. 

Sumanymas pagrobti šalies valdovą ir pasisavinti vertingiausią 
jo lobį būtų tikra nesąmonė bet kur, išskyrus Uždraustąją ka- 

ralystę — šalį, kurioje nusikaltimai yra negirdėtas dalykas, todėl 
nėra ir priemonių nuo jų apsisaugoti. Teksui Šarvuočiui rodėsi 
vaikų žaidimas užpulti kraštą, kurio gyventojai vis dar pasi- 
šviečia žvakėmis ir tiki, jog telefonas yra burtų įrankis. Tačiau 
panieka dingo iš jo veido, kai jis monitoriuje pamatė, kokiomis 
išradingomis priemonėmis saugomas Auksinis drakonas. Už- 
duotis pasirodė ne tokia paprasta, kaip jis vaizdavosi. Protai, 
prieš aštuoniolika šimtmečių išradę šias žabangas, anaiptol ne- 
buvo buki. Jo pranašumas tik tas, kad Specialistas dar ir už juos 
protingesnis. 

Įsitikinęs, kad karalius jau paskutinėje menėje, Teksas liepė 
šešiems mėlyniesiems kovotojams, kaip ir numatyta, dengti pa- 
sitraukimą, o pats su kitais įėjo į rūmus. Būrys įžengė vidun pro 
šalutinį pirmojo aukšto įėjimą ir iš karto atsidūrė kambaryje su 
ketveriomis durimis. Naudodamiesi elektroniniu žemėlapiu, 
amerikietis ir jo būrys bemaž neabejodami ėjo iš vienos patalpos 
į kitą, kol pasiekė pačią pastato širdį. Paskutinių durų menėje jie 
susidūrė su pirma kliūtimi — dviem sargybiniais. Pamatę įsibro- 
vėlius, jie pakėlė ietis, bet nespėjo nė žingsnio žengti: du durklai, 
taiklia ranka sviesti iš keleto metrų nuotolio, susmigo jiems į 
krūtinę. Sargybiniai sukniubo. 

Kartodamas visa tai, ką rodo monitorius, Teksas Šarvuotis 
pasuko tuos pačius jaspius, kuriuos buvo judinęs karalius. Durys 
sunkiai atsivėrė, ir banditai, praėję pro jas, atsidūrė apskritoje 
patalpoje su devyneriomis vienodomis durelėmis. Mirguliavo 
jas puošiantys brangakmeniai, apšviesti žibintų, kuriuos buvo 
uždegęs valdovas. 

Čia karalius buvo atsistojęs ant akies, nupieštos grindyse, iš- 
skėtęs rankas ir pasisukęs keturiasdešimt penkių laipsnių kampu: 
tada jo dešinė parodė tas dureles, kurias reikia atidaryti. Lygiai 
tą patį padarė ir Teksas Šarvuotis, paskui kurį sekė prietaringieji 
Skorpiono galvažudžiai, laikydami po durklą dantyse ir dar po 

du — rankose. Amerikietis įtarė, kad monitorius neparodo visų 
pakeliui įtaisytų spąstų, o kai kurie tik gąsdina arba tėra optinė 
apgaulė. Jis matė, kaip karalius nesidairydamas drožia per kai 
kurias patalpas, kurios rodosi tuščios, bet tai dar nereiškia, jog 
taip ir yra. Jo pėdomis dera eiti labai apdairiai. 

— Nieko nelieskit, — įspėjo jis saviškius. 

— Girdėjom, kad čia yra demonų, burtininkų, pabaisų... — su- 
murmėjo vienas iš jų darkyta anglų kalba. 

— Tokių dalykų išvis nėra, — atkirto Šarvuotis. 

— Ir dar sakoma, kad siaubingas prakeiksmas kris ant kiekvieno, 
kuris palies Auksinį drakoną... 

— Kvailystės! Visa tai prietarai, tamsuolių paistalai. 

Žmogus net įsižeidė, o kai amerikiečio žodžius išvertė drau- 
gams, šie vos nesukėlė maišto. 

— Maniau, kad jūs — kariai, bet matau, jog drebat kaip pien- 
burniai! Bailiai! — sušvokštė Šarvuotis su begaline panieka. 

Pirmasis banditas pasipiktinęs užsimojo durklu, bet Šarvuotis 
jau taikėsi pistoletu, o blyškiose jo akyse suspindo žudiko ryžtas. 
Mėlynieji jau gailėjosi, kam leidosi į šią avantiūrą. Jų gauja pelnėsi 
duoną paprastesniais nusikaltimais; šis atvejis rodėsi jiems per 
sunkus. Jie buvo įsipareigoję pagrobti statulą, už tai jiems pa- 
žadėta daug modernių šaunamųjų ginklų ir krūva pinigų, o tada 
jie galėsią prisipirkti žirgų ir viso, ko tik panorėję; tik niekas jų 
neperspėjo, kad rūmai užburti. Dabar trauktis jau vėlu — belieka 
sekti paskui amerikietį iki galo. 


ARA 
Įveikę visas kliūtis pakeliui į lobį, Teksas Šarvuotis ir keturi jo 


vyrai susitiko Auksinio drakono menėje. Nors ir būdami apsi- 


rūpinę modernia technika, leidžiančia matyti, ką darė karalius, 

kad nepakliūtų į žabangas, jie prarado du žmones, kuriuos ištiko 
siaubinga mirtis: vienas žuvo šulinio dugne, o kitam nuo stiprių 
nuodų per kelias minutes nukrito visos mėsos. 

Kaip ir buvo numatęs amerikietis, jų tykojo ne tik pražūtingi 
spąstai, bet ir psichologinės klastos. Jis pats jautėsi taip, tartum 
leistųsi į dvasinį pragarą, bet įstengė laikytis ramiai, teigdamas 
pats sau, jog diduma tų reginių, kurie juos šiurpina, egzistuoja 
tik jų vaizduotėje. Juk jis profesionalas, mokantis tobulai valdyti 
ir kūną, ir sielą. Kas kita — primityvūs Skorpiono sektos nariai: 
jiems kelionė pas Drakoną daug sunkesnė, nes jie nemoka skirti, 
kur tikrovė, o kur vaizduotės padarinys. Jie buvo pratę nesitraukti 
susidūrę su netikėtais pavojais, bet juos gąsdino visa, kas nepa- 
aiškinama. Šiuose paslaptinguose rūmuose jų nervai buvo įtempti 
ligi kraštutinumo. 

Įžengę į Auksinio drakono menę, jie nesusivokė kur esantys, 
nes vaizdai monitoriuje buvo neryškūs. Juos akino tviskančios 
paauksuotos sienos, kuriose atsispindėjo gausybė aliejinių Ži- 
bintų ir storų bičių vaško žvakių. Oras buvo pritvinkęs žibintų 
tvaiko, deginamų smilkalų ir miros kvapų. Įsibrovėliai sustojo 
ant slenksčio apkurtinti kimaus gomurinio balso, nenusakomo 
žodžiais; pirmą akimirką galėjo pasirodyti, tartum banginis 
dejuotų kažkur metaliniame vamzdyne. Tačiau po minutės jie 
jau išskyrė tame ūžesyje kažkokius garsus, o netrukus tapo aki- 
vaizdu, jog čia tam tikra kalba. Karalius, sėdintis priešais statulą 
lotoso poza, buvo nusigręžęs nuo užpuolikų ir negirdėjo jų 
įeinant, nes labai atidžiai klausėsi to balso ir galvojo vien apie 
savo uždavinį. 

Valdovas progiesmiu kažką deklamavo, tardamas keistus 
žodžius, o paskui iš statulos žiočių pasigirsdavo atsakymas, nu- 
dundantis per menę. Skvarbus jo aidas šiurpino odą, smelkėsi 
per smegenis ir visus nervus. Klausytojai jautėsi taip, tarsi būtų 


didžiulio varpo viduje. 

Teksui Šarvuočiui ir mėlyniesiems jo bendrams prieš akis visu 
puikumu stūksojo Auksinis drakonas: liūto liemuo, letenos dide- 
liais nagais, riesta roplio uodega, plunksnoti sparnai, grobuonies 
galva su keturiais ragais, išsprogusiomis akimis ir pražiotais nas- 
rais, kurie baugino dviem eilėmis aštrių dantų ir dvišaku gyvatės 
liežuviu. Gryno aukso statula, daugiau kaip metro ilgio ir pana- 
šaus aukščio, buvo kruopščiai pagaminta ir prašmatniai išpuošta: 
kiekviename liemens ir uodegos žvyne įtaisyta po brangakmenį, 
sparnų plunksnos užbaigtos deimantais, uodegoje buvo perlais ir 
smaragdais išdėlioti įmantrūs raštai, dantys išskaptuoti iš dramblio 
kaulo, o akis atstojo du tobuli žvaigždiniai rubinai, didumo sulig 
karvelio kiaušiniu. Mitinis žvėris tupėjo ant juodo akmens, kurio 
centre puikavosi gabalas gelsvo kvarco. 

Plėšikai valandėlę stovėjo sustingę, priblokšti netikėto įspū- 
džio, visų tų šviesų, aromatų ir kurtinamo dundesio. Nė vienas 
nesitikėjo, kad statula bus tokia nepaprasta; net ir didžiausias 
tamsuolis suvokė atsidūręs priešais neapsakomai vertingą daiktą. 
Visų akys žėrėjo godumu, kiekvienas vaizdavosi, kaip pakeistų jo 
gyvenimą net ir vienintelis iš tų brangakmenių. 

Ir Teksas Šarvuotis neatsispyrė magiškam šios statulos žavesiui, 
nors nemanė esąs itin gobšus; jis pasirinko tą darbą todėl, kad 
mėgo nuotykius. Vyras didžiavosi galįs gyventi paprastai, būti 
visai laisvas, nevaržomas nei jausmų, nei kitokių ryšių. Jis svajojo 
senatvėje, pavargęs nuo lakstymo po pasaulį, pasitraukti į savo ūkį 
Amerikos vakaruose ir ten auginti lenktyninius žirgus. Jam buvo 
tekę vykdant kai kurias užduotis laikyti rankose didelius turtus, 
bet nė karto jis nejautė pagundos jų pasisavinti; jam užtekdavo 
komisinių, visada labai didelių, bet matydamas šią statulą Teksas 
panoro išduoti Specialistą. Ją turėdamas jis taptų neįveikiamas, be 
galo turtingas, galėtų įgyvendinti visas savo svajones, net sukurti 


savą organizaciją, kur kas galingesnę negu Specialisto. Trumpą 

valandėlę jis buvo pasidavęs tai minčiai tarsi koks jausmingas 
svajotojas, bet tuoj vėl grįžo į tikrovę. „Ar tik čia nebus tasai 
statulos prakeiksmas — sukelti nesuvaldomą godumą?“ — pamanė 
jisai. Vargais negalais jam pavyko susikaupti, kad galėtų užbaigti, 
kas pradėta. Amerikietis tylomis davė ženklą samdiniams, ir šie 


puolė karalių su durklais rankose. 


KETURIOLIKTAS SKYRIUS 


dc 


Plėšikų urvas 


Aleksandrui ir naujiesiems jo draugams nebuvo sunku priartėti 
prie Skorpiono kovotojų urvo: kur link eiti, jiems buvo parodžiusi 
Nadija, o Boroba nuvedė iki vietos. Žvėrelis keliavo tupėdamas 
Aleksandrui ant pečių, uodega apsivijęs kaklą, o rankas suleidęs 
į plaukus. Jam nepatiko lipti į kalnus, o dar labiau — leistis nuo 
jų. Vaikinas vis kumščiavo beždžionėlę norėdamas ja nusikratyti, 
nes jos uodega jį smaugė, o rankutės, mėšlungiškai įsitvėrusios 
plaukų, rovė juos kuokštais. 

Jau tikrai žinodami, kur tas urvas, vyrai artinosi prie jo labai 
atsargiai, slapstydamiesi už krūmokšnių ir žemės paviršiaus ne- 
lygumų. Aplinkui nebuvo matyti jokio sujudimo, nesigirdėjo 
nieko, tik vėjas švilpavo tarp kalnų ir retkarčiais suklykdavo koks 
paukštis. Toje tyloje, rodės, garsiai aidi ne tik žingsniai, bet ir 
alsavimas. Tensingas pasirinko akmenų ir susidėjo į apsiausto 
klostę prie juosmens, paskui mintimis liepė Borobai eiti į žval- 
gybą. Beždžionėlė nušoko Aleksandrui nuo pečių, ir šis pagaliau 
laisvai atsikvėpė. 

Boroba tekina nulėkė urvo link ir po dešimties minučių grį- 
žo. Ji nemokėjo papasakoti, ką mačiusi, bet Tensingas išvydo 
jos smegenyse neryškius žmonių pavidalus ir suprato, kad urvas 
nėra tuščias, kaip kad jie būgštavo. Tikriausiai ir belaisvės vis dar 
ten, saugomos keleto mėlynųjų, bet dauguma plėšikų jau pasi- 
traukę. Nors vadavimo operacija dėl to ir palengvėtų, Tensingas 

manė, jog tai iš tiesų bloga žinia: vadinasi, tikriausiai visi kiti yra 
Tunkaloje. Nebebuvo abejonės, kad nusikaltėliai į Uždraustąją 
karalystę, kaip ir spėjo jaunasis amerikietis, brovėsi ne pustuzinio 
mergaičių grobti, o Auksinio drakono vogti. 

Vyrai prisėlino arčiau urvo. Prie jo angos tupėjo kovotojas, 
pasirėmęs šautuvu. Saulė švietė jam į akis, ir iš tokio nuotolio 
Dilas Bahadūras būtų jį lengvai nukovęs, bet gulėdamas iš lanko 
nešausi. Tensingas mostu liepė jam likti prisiplojus prie žemės, o 
pats išsitraukė vieną iš akmenų, kuriuos buvo pasiėmęs. Mintimis 
paprašęs dovanoti už smurtą, kurio ketina griebtis, nesvyruodamas 
sviedė akmenį visa galingos rankos jėga. Aleksandrui pasirodė, 
kad sviedinys lekia pro šalį, todėl jis labai nustebo, kai sargybinis 
parpuolė nė nešūktelėjęs, mat akmuo pataikė tiesiai į tarpuakį. 
Lama pašaukė draugus eiti jam iš paskos. 

Aleksandras pačiupo sargybinio ginklą, nors niekada nebuvo 
tokio turėjęs rankose ir net nežinojo, ar jis užtaisytas. Sunkus 
šautuvas rankose suteikė jam pasitikėjimo savim ir sužadino 
dar nepatirtą karingumą. Vaikinas pajuto milžinišką energijos 
antplūdį, akimoju atsikratė visų abejonių ir veržėsi į kovą tarsi 
plėšrus žvėris. 

Trys vyrai kartu žengė į urvą. Tensingas ir Dilas Bahadūras 
šaukė šiurpiu balsu, ir Aleksandras negalvodamas nuo jų neatsi- 
liko. Šiaip jis nebuvo iš pačių drąsiųjų, o dabar klykė kaip nesavas. 
Visą įsiūtį, baimę ir jėgą jis išliejo tuo riksmu, kuris sykiu su ad- 
renalinu, plūstelėjusiu į gyslas, leido jam pasijusti nenugalimam 


kaip jaguarui. 


AAA 


Urve buvo dar keturi plėšikai, randuotoji moteriškė, o pačiam 
gale — belaisvės supančiotomis kulkšnimis. Apstulbinti trijų už- 

puolikų, klykiančių kaip kokie pamišėliai, mėlynieji kovotojai 
akimirką sudelsė ir tik tada griebėsi durklų, bet Dilui Bahadūrui 
pakako ir tos akimirkos: pirmas jo šūvis buvo taiklus, strėlė per- 
vėrė banditui dešinę ranką. 

Barzdylos tai nesulaikė. Kaukdamas iš skausmo, jis sviedė 
durklą kairiąja ir tučtuojau čiupo dar vieną, užkištą už juostos. 
Durklas nušvilpė tiesiai princui į širdį. Dilas Bahadūras neišsisuko, 
bet ir nenukentėjo: kaip tik tuo metu jis kėlė ranką ketindamas 
paleisti dar vieną strėlę, ir durklas pralėkė pro pat jo pažastį, palietė 
kūną, bet nesužeidė. Jaunuolis nesutriko — tikėjo, kad jį saugo 
magiškasis drakono išmatų skydelis. 

O Tensingas neįtikėtinai mikliai išvengė visų durklų, skrie- 
jančių jo linkui. Vidinis jausmas, išsiugdytas per tao šu pratybas, 
leido jam nuspėti ginklo greitį ir lėkimo kryptį. Galvoti jam ne- 
reikėjo: kūnas reagavo instinktyviai. Vikriai persivertęs ore, jis 
spyrė vienam priešininkui tiesiai į dantis ir jį paguldė, o kitam 
mostu į šalį išmušė iš rankų šautuvą, kuriuo šis taikėsi, bet iššauti 
taip ir nespėjo. Tada vyras griebėsi peilių. 

Aleksandrui nebuvo kada prisitaikyti. Jis paspaudė gaiduką ir 
trenkė šūvis, o jo aidas sudrebino urvą. Čia jį stumtelėjo Dilas 
Bahadūras, ir pačiu laiku: Aleksas susverdėjo ir kaip tik dėl to vos 
per plauką išvengė durklo smūgio. Pamatęs, kad banditai, dar 
stovintys ant kojų, griebiasi šautuvų, jis stvėrė savąjį už įkaitusio 
vamzdžio ir puolė į priekį šaukdamas visu balsu. Be atodairos 
švaistydamasis šautuvo buože trenkė arčiau stovinčiajam ir nors 
neparbloškė jo, bet sutrikdė tiek, kad Tensingas spėjo pačiupti 
jį rankomis ir spūstelėdamas pirštais jautrųjį kaklo tašką visiškai 
paralyžiavo vyrą. Lamos auką pervėrė elektros iškrova nuo sprando 
iki pat kulnų, kojos jam sulinko, ir vyras susmuko kaip skuduras, 
nebeįstengdamas nė piršto pajudinti; akys iššoko ant kaktos, o 


riksmas taip ir įstrigo gerklėj. 

Per porą minučių buvo suguldyti visi keturi mėlynieji. Sargy- 
binis spėjo kiek atsigauti nuo smūgio akmeniu, bet griebtis durklo 
jam nebeteko. Aleksandras įrėmė šautuvo vamzdį jam į smilkinį ir 
liepė eiti prie kitų. Nors tai buvo jam pasakyta angliškai, bet tokiu 
aiškiu tonu, kad vyras pakluso nesispyriodamas. Kol Aleksandras 
saugojo banditus su ginklu, kuriuo nemokėjo naudotis, ir labiau 
kliovėsi ryžtinga laikysena bei rūsčiu žvilgsniu, Tensingas rišo 
juos virvėmis, rastomis urve. 

Dilas Bahadūras su šauti parengtu lanku žengė į urvo gilumą, 
kur tūnojo mergaitės. Iki jų buvo gal dešimt metrų; tame tarpe ant 
laužo žarijų kaito pora puodų su valgiu. Netikėtai princą sustabdė 
riksmas. Randuotoji vienoj rankoj laikė rimbą, o kitoj — atidengtą 
pintinę, kurią purtė penkioms belaisvėms virš galvų. 

— Dar žingsnis — ir paleisiu ant jų skorpionus! — klykė kalinių 
prižiūrėtoja. 

Princas nesiryžo šauti. Iš tokio nuotolio nukauti moterį jam 
būtų vieni niekai, bet ar ant mergaičių nepabirs grėsmingieji vo- 
ragyviai? Mėlynieji kovotojai jų nuodams atsparūs, toji moteriškė 
tikriausiai irgi, bet kitiems iškiltų mirtinas pavojus. 

Niekas nesujudėjo. Aleksandras nenuleido akių ir ginklo, 
nutaikyto į belaisvius, juoba kad du iš jų, kurių Tensingas dar 
nespėjo surišti, tik ir laukė progos pulti. Lama nesiryžo kištis. Iš 
savo vietos jis galėjo sutramdyti moterį nebent ypatingomis pa- 
rapsichologinėmis galiomis. Pabandė įbauginti ją mintimis, nes 
užhipnotizuoti per tokį sąmyšį ir nuotolį nebūtų pavykę. Vargais 
negalais įžvelgęs jos aurą, Tensingas suvokė, jog tai primityvi 
būtybė, žiauri ir prigąsdinta, kurią palaužti galima tik prievarta. 

Pauzė truko vos kelias sekundes, bet jų pakako jėgų pusiaus- 
vyrai sutrikdyti. Dar akimirka — ir Aleksandras būtų turėjęs šauti 
į Žmones, pasirengusius pulti Tensingą. Bet ūmai įvyko kai kas 


visiškai netikėto. Viena mergaitė metėsi ant randuotosios mote- 

riškės ir susigrūmė su ja, o pintinė nuskriejo oru ir žnektelėjo ant 
žemės. Po urvo aslą pažiro kirbinė juodų skorpionų. 

Mergaitė, stojusi į kovą, buvo Pema. Nors ir lieknutė, trapi, dar 
ir supančiota, vis tiek žūtbūtinai puolė savo skriaudėją, nepaisyda- 
ma nei rimbo kirčių, kuriais moteriškė švaistėsi be atodairos, nei 
mirtino pavojaus, kurį kėlė skorpionai. Pema lupo ją kumščiais, 
kandžiojo ir tąsė už plaukų, ėjo ristynių, nors jėgos buvo aiškiai 
nelygios; jos priešininkė, kur kas tvirtesnio sudėjimo, metė rimbą 
ir siekė virtuvinio peilio, užkišto už juosmens. Kol tiedvi kovojo, 
Dilas Bahadūras spėjo metęs lanką pagriebti skardinę žibalo, kurį 
plėšikai pildavo į žibintus, palieti degųjį skystį ant aslos ir užkurti 
jį laužo nuodėguliu. Po urvą žaibiškai pasklido liepsnos ir tiršti 
dūmai, svilindami blakstienas. 

Nepaisydamas ugnies, princas šoko prie Pemos. Ji gulėjo aukš- 
tielninka ir abiem rankom gynėsi nuo prislėgusios ją stambios 
bobos, kurios ranka nesulaikomai artėjo prie mergaitės veido. 
Peilio smaigalys jau buvo bebrėžiąs Pemai skruostą, kai princas 
sugriebė moteriškę už kaklo, trūktelėjo atgal ir atgalia ranka 
smogęs į smilkinį apsvaigino. 

Pema pasikėlė ir ėmė įnirtingai pliekti delnais liepsnas, lai- 
žančias ilgą jos sijoną, bet šilkas degė kaip sausa pintis. Princas 
vienu matu nuplėšė jai drabužį ir sugrįžo pas kitas mergaites, 
kurios klykdamos iš baimės glaudėsi prie sienos. Randuotosios 
peiliu Pema persipjovė pančius, paskui padėjo Dilui Bahadūrui 
išlaisvinti drauges ir nuvesti jas anapus ugnies uždangos, kurioje 
raitėsi svylantys skorpionai, iki išėjimo iš urvo, pilno dūmų. 

Tensingas, princas ir Aleksandras nuvilko savo belaisvius į 
gryną orą ir paliko tvirtai pririštus vieną prie kito, nugara prie 
nugaros. Boroba suskato tyčiotis iš bejėgių plėšikų, svaidė į juos 
žemes ir rodė liežuvį, kol ją pasišaukė Aleksandras. Beždžionėlė 
užšoko jam ant pečių, apsuko uodegą apie kaklą ir tvirtai įsikabino 
į ausis. Vaikinui beliko tyliai atsidusti. 

Dilas Bahadūras, atėmęs drabužį iš vieno plėšiko, savąjį vie- 
nuolio abitą atidavė Pemai, kuri buvo likusi pusnuogė. Abito 
pločio mergaitei užteko dukart apsisiausti apie liemenį. Princas 
bjaurėdamasis apsivilko juodus dvokiančius Skorpiono kovotojo 
skarmalus. Jis būtų kur kas mieliau likęs vien su apatiniais, bet 
žinojo, kad vos tik nusileis saulė ir atvės oras, reikės kuo nors 
prisidengti. Jis buvo taip susižavėjęs Pemos drąsa ir ramumu, kad 
atiduoti jai savo abitą jam rodėsi per menka auka. Jis negalėjo 
nuleisti nuo jos akių. Mergina padėkojo jam nedrąsiu šypsniu ir 
apsisiautė šiurkščiu tamsiai raudonu abitu, nė neįtardama, kad 


vilki sosto įpėdinio drabužiu. 


AN 


Tensingas pertraukė meilingą Dilo Bahadūro ir Pemos susižval- 
gymą klausdamas merginą, ką ji girdėjusi urve. Pema patvirtino 
jo įtarimus: kita dalis gaujos rengėsi pavogti Auksinį drakoną ir 
pagrobti karalių. 

— Galiu suprasti pirmąjį kėslą, nes statula labai vertinga, bet ne 
antrąjį. Kam jiems prireikė karaliaus? — stebėjosi princas. 

— Nežinau, — gūžtelėjo pečiais mergaitė. 

Tensingas peržvelgė belaisvių auras, išskyrė labiausiai pažei- 
džiamą, atsistojo priešais jį ir įsmeigė į vyriškį skvarbų žvilgsnį. 
Lamos akys, šiaip jau visada švelnios, visiškai pasikeitė: susiaurėję 
vyzdžiai lyg adatomis varstė kovotoją, ir šis jautėsi tarsi gyvatės 
užspeistas. Vienuolis monotonišku balsu ištarė keletą sanskritiškų 
žodžių, kuriuos suprato tik Dilas Bahadūras, ir nė minutei nepra- 
slinkus įbaugintas plėšikas, hipnozinio miego apimtas, atsidavė 
lamos valiai. 

Jo apklausa atskleidė kai ką iš Skorpiono sektos plano ir patvir- 
tino, kad jau per vėlu sutrukdyti gaujai įsibrauti į rūmus. Žmogus 

nemanė, kad karalius gali būti nužudytas: amerikietis buvo liepęs 
sučiupti jį gyvą, nes esą reikalinga iš jo kai ką iškvosti. Daugiau 
jis apie tai nieko nežinojo, bet išdavė kitą labai svarbų dalyką, 
būtent kad valdovą ir statulą ketinama išgabenti į nuošalų Čentan 
Dzongo vienuolyną. 

— Ir kaip jie tikisi ištrūkti iš ten? Juk tai neprieinama vie- 
ta, — stebėjosi princas. 

— Oru, — atsakė banditas. 

— Matyt, jie turi sraigtasparnį, — spėjo Aleksandras: jis bendrais 
bruožais suprato, apie ką šnekama, net ir nemokėdamas jų kalbos, 
nes įvaizdžiai į jo smegenis ateidavo telepatijos būdu. 

Taip pat daugiausia mintimis jis bendravo su lama ir princu, 
tik dabar kai ką jam patikslindavo Pema. 

— Ar jums nurodinėja Teksas Šarvuotis? — paklausė Alek- 
sandras. 

Belaisvis negalėjo atsakyti, nes plėšikai pažinojo tik „ameri- 
kietį, o Pema išvis nebuvo jo mačiusi. 

Tensingas pažadino liudytoją iš transo būsenos ir pareiškė, jog 
banditai bus palikti čia, patikimai supančioti, kad negalėtų išsi- 
vaduoti. Nieko jiems neatsitiks, jei praleis naktį ar dvi po atviru 
dangum, kol iki jų ateis karaliaus dalinys arba, jų laimei, saviškiai. 
Suglaudęs delnus priešais veidą, lama palenkė galvą ir atsiprašė 
už nepagarbų elgesį. Tą patį padarė ir Dilas Bahadūras. 

— Aš melsiuosi, kad žmonės atrastų jus anksčiau nei juodieji 
lokiai, leopardai ar tigrai, — rimtai pažadėjo Tensingas. 

Aleksandrą gerokai nustebino toks pagarbus elgesys. Jei viskas 
būtų virtę kitaip ir mėlynieji būtų juos įveikę, būtų išgalabiję be 
ceremonijų. 

— Ko gero, mums reikia keliauti į vienuolyną, — pasiūlė Dilas 
Bahadūras. 

— O kaip jos? — paklausė Aleksandras, rodydamas į Pemą ir 
kitas mergaites. 

— Gal aš galėčiau palydėti jas iki slėnio ir patarti karaliaus da- 
liniams, kad ir jie Žygiuotų į vienuolyną, — pasisiūlė Pema. 

— Vargu ar galima eiti banditų taku: kalnuose gali būti jų 
stebėtojų. Verčiau pasirinkti trumpiausią kelią, — paprieštaravo 
Tensingas. 

— Mano mokytojas tikriausiai neturėjo galvoj skardžio... — su- 
murmėjo princas. 

— Gal tai ir visai neprasta mintis, Dilai Bahadūrai, — šypte- 
lėjo lama. 

— Turbūt garbusis mano mokytojas leido sau pajuokauti, — ne- 
tikėjo jaunuolis. 

Lama atsakė plačia šypsena, nušvietusia jo veidą, ir mostu 
pakvietė jaunimą eiti jam iš paskos. Visi leidosi tuo pačiu keliu, 
kuriuo buvo atėję nuo Nadijos. Tensingas žingsniavo pirmas ir 
prireikus padėdavo mergaitėms: jos vargiai spėjo paskui jį, nes 
buvo apsiavusios basutėmis, vilkėjo sarongais ir nebuvo pratu- 
sios karstytis uolomis, bet nė viena nesiskundė. Jos jautėsi labai 
dėkingos už išvadavimą iš mėlynųjų kovotojų nelaisvės ir visiškai 
pasitikėjo milžinu vienuoliu. 

Aleksandras, einantis voros gale, paskui princą ir Pemą, pa- 
skutinį kartą pažvelgė į apgailėtiną saujelę supančiotų banditų. 
Jis negalėjo patikėti, jog dalyvavo grumtynėse su tais profesio- 
naliais žudikais; šį tą panašaus jis buvo matęs nebent koviniuose 
filmuose. Tiesa, dar labai neseniai jis prisižiūrėjo žiaurių vaizdų 
ir Amazonijoje, kai indėnai susipliekė su kareiviais ir keletas 
vyrų žuvo; baisiai atrodė ir Bestijų ten sumaitoti žmonių kūnai. 
Vaikinas nejučiom nusišypsojo: iš tiesų skystablauzdžiams verčiau 
nesileisti į kelionę su jo močiute Kete. 

Nadija pamatė draugus vorele ateinant siaura perėja, susisiekiančia 
su jos slėptuve, ir apsidžiaugusi nubėgo pasitikti, bet ūmai susto- 
jo: būrelyje buvo ir vienas mėlynasis. Geriau įsižiūrėjusi pažino, 
jog tai Dilas Bahadūras. Jie užtruko trumpiau, negu Nadija buvo 
maniusi, bet ir tos kelios valandos jai prailgo tarsi amžinybė. Mer- 
gaitė šaukėsi savojo totemo, tikėdamasi iš oro pamatyti draugus, 
bet baltoji erelė nepasirodė, tad beliko sunkia širdimi laukti. Ji 
suprato, jog negali persikūnyti į paukštę kada panorėjusi, o tik 
patekusi į didelį pavojų arba nepaprastai įtempusi valią. Tai pa- 
našu į transą. Erelė — tai jos siela, jos charakterio esmė. Pirmąsyk 
tai patyrusi Amazonijoje, Nadija nustebo, kad tai ne kas kitas, o 
paukštė: juk ji taip bijojo aukščio, jai bemat apsvaigdavo galva. 
Niekada ji neskraidė sapne kaip kiti jos pažįstami vaikai. Seniau 
klausiama, koks gyvūnas galėtų būti jos totemas, ji atsakydavo, 
kad tikriausiai delfinas, nes geidė būti tokia pat protinga ir Žais- 
minga. Erelė, taip grakščiai sklandanti virš aukščiausių kalnų, jai 
labai padėjo nusikratyti fobijos, nors kai kada mergaitę vis dar 
apimdavo aukščio baimė. Ir dabar, vos pažvelgusi į prarają po 
kojomis, Nadija sudrebėjo. 

— Jaguarai! — sušuko ji ir nuskubėjo pas draugą, nė nežvilgte- 
lėjusi į jo palydovus. 

Aleksandras buvo bepuoląs jos apkabinti, bet laiku susiturėjo: 
tegul kiti nemano, kad Nadija — jo panelė ar kas nors panašaus. 

— Kas atsitiko? — nekantravo ji. 

— Nieko ypatingo... — atsakė jis apsimestinai abejingai. 

— Kaip išvadavot mergaites? 

— Visai paprastai: nuginklavom banditus, apkūlėm juos, su- 
deginom skorpionus, prileidom pilną urvą dūmų, vieną plėšiką 
pakankinom, kad išduotų ką žinąs, paskui visus palikom surištus 
be vandens ir maisto, kad pamažu nusibaigtų. 

Nadija taip ir liko stovėti išsižiojusi, kol Pema suspaudė ją 
glėbyje. Mergaitės viena per kitą pasakojo, ką iškentėjusios nuo 
to laiko, kai išsiskyrė. 


Plėšikų urvas «+ 193 


— Ar žinai ką nors apie šį vienuolį? — pakuždėjo Pema Nadijai 
į ausį, rodydama Dilą Bahadūrą. 

— Labai mažai. 

— Kuo jis vardu? 

— Dilas Bahadūras. 

— Tai reiškia Narsiąją Širdį. Jam tinka tas vardas. Gal ištekėsiu 
už jo, — tarė Pema. 

— Betgi tu jo dar beveik nepažįsti! Ir jis jau spėjo tau pasipirš- 
ti? — juokėsi Nadija. 

— Ne, vienuoliai paprastai lieka nevedę. Bet gal aš jį pati pa- 
prašysiu, jei pasitaikys proga, — lyg niekur nieko atsakė Pema. 


PENKIOLIKTAS SKYRIUS 


dc 


Skardis 


Tensingas nusprendė, kad prieš tariantis, kaip nuvesti mergaites 
į slėnį, reikia užkąsti ir pailsėti. Matydamas, kad miltų ir sviesto 
visiems neužteks, Dilas Bahadūras atidavė menkas savo atsargas 
Pemai ir kitoms mergaitėms, jau daug valandų nevalgiusioms. 
Tensingas jam liepė sukurti ugnį arbatai virti ir jakų sviestui tir- 
pinti. Vos tai buvo atlikta, vienuolis susikišo rankas į abito klostes, 
kur paprastai laikydavo išmaldos kapšelį, ir kaip koks fokusininkas 
ėmė visus stulbindamas rieškučiomis traukti iš ten grūdus, česna- 
kus, džiovintas daržoves ir kitokius produktus vakarienei. 

— Štai šitaip Jėzus Kristus, pasak Naujojo Testamento, gausino 
duoną ir žuvis, — negalėjo atsistebėti Aleksandras. 

— Mano mokytojas yra labai šventas. Nebe pirmą kartą matau 
jį darant stebuklus, — tarė princas, labai pagarbiai lenkdamasis 
lamai. 

— Gal tavo mokytojas ne tiek šventas, kiek miklių rankų, Dilai 
Bahadūrai. Banditų urve nestigo atsargų — negi būčiau leidęs joms 
pražūti, — atsakė lama, taip pat nusilenkdamas. 

— Mano mokytojas visa tai pavogė! — negalėjo patikėti mokinys. 

— Sakykim, kad gal tavo mokytojas pasiskolino... — tarė Ten- 
singas. 

Jaunuoliai sutrikę susižvalgė, o paskui prapliupo juoktis. Tas 
linksmumo protrūkis tapo lyg ir vožtuvu, pro kurį išsiveržė lauk 
didžiulis nerimas ir baimė, kankinę visus pastarosiomis dienomis. 

Juokas plito kaip ugnis, ir netrukus jau visi kvatodami raičiojosi 
žeme, tik lama, vis taip pat maloniai šypsodamasis, dėliojo į puo- 
delius campą ir pilstė arbatą. 

Galų gale jaunimas apsiramino, bet vos mokytojas ėmė vaišinti 
visus kuklia vakariene, vėl pratrūko juoku. 

— Galbūt, kai vėl atgausit nuovoką, norėsit išklausyti mano 
plano... — neprarasdamas kantrybės pasiūlė mokytojas. 

Išgirdus planą juokas bemat nuščiuvo. Lama siūlė nei daugiau, 
nei mažiau, tik nuleisti mergaites skardžiu. Priėjusiems prie krašto 
pažiūrėti net kvapą užgniaužė: ta stati uolų siena — kokių aštuonių 
šimtų metrų aukščio. 

— Mokytojau, dar niekas niekada nėra čia leidęsis, — tarė Dilas 
Bahadūras. 

— Tai gal jau atėjo metas kam nors būti pirmam, — atsakė 
Tensingas. 

Mergaitės puolė į ašaras, išskyrus Pemą, kuri iš principo rodė 
kitoms tvirtumo pavyzdį, ir Nadiją: ji čia pat nusprendė verčiau 
žūsianti banditų nelaisvėje arba mirtinai sušalsianti ant kalnų 
ledyno, bet nesileisianti į tą prarają. Tensingas aiškino, kad šiuo 
trumpiausiu keliu mergaitės galėtų pasiekti slėnyje kokį nors 
kaimą ir paprašyti pagalbos dar nesutemus. O to nepadarius visi 
įstrigtų čia viršuje ir rizikuotų būti Skorpiono gaujos likučių 
aptikti. Be to, svarbu sugrąžinti mergaites į namus ir duoti žinią 
generolui Miarui Kunglungui, kad jis spėtų išvaduoti karalių iš 
įtvirtintojo vienuolyno, kol anas dar nenužudytas. Jis pats su Dilu 
Bahadūru pasistengsiąs kuo greičiau nukakti į Čentan Dzongą, 
kad užbėgtų plėšikams už akių. 

Aleksandras nesileido į tuos svarstymus, bet mėgino pats vienas 
apgalvoti padėtį. Kaip dabar pasielgtų jo tėvas? Tikriausiai rastų 
būdą ne tik nusileisti tuo skardžiu, bet ir užkopti. Tėčiui yra tekę 
lipti ir į statesnius kalnus už šį, be to, patį viduržiemį — kartais 
vien dėl sporto, o kartais ir gelbstint kitus alpinistus, susižeidusius 

ar kitokios bėdos ištiktus. Džonas Koldas veikdavo apgalvotai ir 
nuosekliai, bet prireikus gelbėti žmogaus gyvybę nepaisydavo 
jokio pavojaus. 

— Manau, kad su savo turima įranga sugebėčiau nusileisti, — tarė 
vaikinas. 

— Kiek metrų aukščio bus čia? — pasidomėjo Nadija, bet pa- 
žvelgti žemyn nedrįso. 

— Daug. Mano virvių ilgio nepakaks, bet rasiu kokių kyšuliukų, 
aikštelių ir galėsim leistis keliais etapais, — paaiškino Aleksas. 

— Ko gero, tai įmanoma, - įsiterpė Tensingas: juk jis ir sumanė 
tą drąsų planą todėl, kad jau buvo matęs, kaip vaikinas vaduoja 
Nadiją iš prarajos, į kurią buvo įkritusi. 

— Man turėtų pasisekti, nors tai ir labai rizikinga; bet kaip 
įstengs nusileisti mergaitės, nepratusios laipioti po kalnus? —abe- 
jojo Aleksandras. 

— Gal rasim, kaip jas nukelti... — atsakė lama ir paprašė tylos: 
jam esą būtina pasimelsti, nes jau daug valandų to nedarė. 

Kol Tensingas meditavo sėdėdamas ant uolos ir žvelgdamas 
į bekraštį dangų, Aleksandras matavo virvę, skaičiavo kablius, 
tikrino saugos diržus, svarstė savo galimybes ir tarėsi su princu, 
kaip geriausia būtų įvykdyti tą pavojingą manevrą. 

— Kad bent kokį aitvarą turėtume! — atsiduso Dilas Baha- 
dūras. 

Jis papasakojo bičiuliams užsieniečiams, kad Auksinio Drakono 
karalystėje nuo senų senovės dirbami šilkiniai aitvarai, vaizduojan- 
tys paukštį dvigubais sparnais. Kai kurie esą tokie dideli ir stiprūs, 
kad gali išlaikyti žmogų, stovintį tarp sparnų. Tensingas esąs to 
sporto žinovas, išmokęs ir princą. Šis prisimenąs pirmąjį savo 
skrydį prieš porą metų: tada jis nusklendęs nuo vieno kalno ligi 
kito pasinaudodamas oro srovėmis, kurios jam padėjusios valdyti 
trapiąją lakdynę; ilgą pavadėlį laikę net šeši vienuoliai. 

— Tikriausiai daugelis taip ir užsimušė... — spėjo Nadija. 

— Ne taip jau čia sunku, kaip rodosi, — patikino princas. 

— Kažkas panašaus į sklandytuvą, — mąstė Aleksandras. 

— Lėktuvas šilkiniais sparnais... Neturiu jokio noro išbandy- 
ti, — tarė Nadija džiaugdamasi, kad po ranka nėra aitvaro. 


AAA 


Tensingas meldė, kad nepūstų vėjas, nes vėjuotu oru leistis būtų 
per sunku. Ir dar jis meldė, kad amerikiečiui vaikinui užtektų 
patirties bei ryžto, o kitiems — kad nepristigtų drąsos. 

— Sunku iš čia tiksliai nustatyti aukštį, mokytojau Tensingai, 
bet jei mano virvių pakaks iki tos siauros aikštelės, kurią matau 
ten žemai, tai susitvarkysiu, — patikino Aleksandras. 

— O kaip mergaitės? 

— Leisiu jas po vieną. 

— Tik ne mane, — tvirtai pareiškė Nadija. 

— Nadija ir aš ketinam eiti su tamsta ir Dilu Bahadūru į vie- 
nuolyną, — tarė Aleksandras. 

— O kas nuves mergaites iki slėnio? — paklausė lama. 

— Gal garbusis mokytojas leistų man... — pasisiūlė Pema. 

— Penkios mergaitės be palydovo? — suabejojo Dilas Ba- 
hadūras. 

— O kodėl gi ne? 

— Kaip tu nuspręsi, Pema, taip ir bus, — tarė Tensingas, gėrė- 
damasis auksine mergelės aura. 

— Turbūt kas nors iš jūsų galėtų tai atlikti ir geriau už mane, 
bet jei mokytojas mane įgalios ir parems maldomis, gal man ir 
pavyks garbingai įvykdyti pareigą, — žadėjo mergaitė. 

Dilas Bahadūras išbalo. Pirmosios meilės apakintas, jis jau vaiz- 
davosi, kad Pema jam yra vienintelė pasaulyje. Bene jam galvoj, 


kad kitų moterų jis išvis nepažįsta ir neturi jokios patirties! Jį apė- 

mė baimė, kad ji gali nudardėti į prarajos dugną, o jei net nusileis 
sveika ir gyva, dar, ko gero, paklys ar šiaip kas nors jai nutiks. Juk 
ir tigrų čia esama, ir Skorpiono sektos pamiršti nevalia. 

— Tai labai pavojinga, — priminė jis. 

— Gal mano mokinys nusprendė lydėti mergaites? — paklausė 
Tensingas. 

— Ne, mokytojau, privalau padėti jums išvaduoti karalių, — su- 
sigėdęs nuleido akis princas. 

Lama pasišaukė jį nuošaliau, kad kiti negirdėtų. 

— Pasitikėk Pema. Jos širdis tokia pat narsi kaip tavo, Dilai 
Bahadūrai. Jei judviejų karma lemia, kad susijungtumėt, tai vis 
tiek įvyks. O jei nelemia, tada jokios tavo pastangos nepakeis 
gyvenimo tėkmės. 

— Aš gi nesakiau, mokytojau, kad noriu susijungti su ja! 

— Gal nereikia to ir sakyti, — šyptelėjo Tensingas. 

Aleksandras nutarė, kol dar šviesu, parengti kelią rytdienai. 
Pirmiausia reikia įsitikinti, ką jis galės nuveikti su dviem virvėmis 
po penkiasdešimt metrų. Pusę valandos jis sugaišo, kol išaiškino 
kitiems pagrindinius dalykus, žinotinus leidžiantis virvėmis: 
kaip užsimauti saugos diržus, kaip leistis žemyn sėdomis, kokiais 
judesiais virvė atpalaiduojama ir kokiais įtempiama. Antroji 
virvė — dėl saugumo. Jam pačiam jos nereikia, bet mergaitėms 
leidžiantis ji būtina. 

— Dabar leisiuos iki aikštelės ir tenai matuosiu aukštį ligi 
skardžio apačios, — pareiškė vaikinas, įtvirtinęs virvę ir užsisegęs 
saugos diržus. 

Visi labai susidomėję stebėjo, ką ir kaip jis daro, tik Nadija 
nedrįso artintis prie bedugnės. Ypač Aleksandro technika žavėjosi 
Tensingas, pats visą gyvenimą karstęsis po Himalajus. Jį labai do- 
mino tvirta ir lengva virvė, metaliniai kabliai, karabinai, įmantri 
diržų sistema. Lama su nuostaba žiūrėjo, kaip vaikinas, pamojavęs 


ranka, pakimba ore apsiraizgęs diržais, kaip kojomis atsispiria 

nuo vertikalios akmeninės sienos ir atpalaidavęs virvę be jokių 
matomų pastangų nučiuožia žemyn trejetą penketą metrų. Nepra- 
slinkus nė penkioms minutėms jis jau atsidūrė skardžio iškyšoje. 
Iš viršaus jis rodėsi visai mažas. Toj atbrailoj Aleksas užtruko pusę 
valandos, kol išmatavo aukštį nuo skardžio apačios antrąja virve, 
kuria buvo apsivyniojęs juosmenį. Paskui užkopė aukštyn; tam 
prireikė kur kas daugiau jėgų, bet ėjosi gana sklandžiai. Viršuje 
jį pasitiko plojimai ir džiaugsmingi šūksniai. 

— Leistis įmanoma, mokytojau Tensingai; aikštelė pakankamai 
plati ir tvirta, tilps visos penkios mergaitės kartu su manim. Virvės 
pakaks ligi pat apačios, tik reikės išmokyti jas naudotis saugos 
diržais. Tačiau yra vienas keblumas, — kalbėjo Aleksandras. 

— Koks? 

— Aikštelėj reikės dviejų virvių, nes mergaitės negalės leistis 
be apsauginės virvės. Ant vienos virvės kabinami saugos diržai, 
o kitą aš jau tam tikru prietaisu pritvirtinau prie uolų — ji padės 
man po truputį leisti mergaites žemyn. Tai būtina apsaugos prie- 
monė tam atvejui, jei pirmoji virvė joms išsprūstų arba jei kas 
nors atsitiktų sistemai. Neturėdamos patirties, jos be antrosios 
virvės beviltiškai įstrigtų. 

— Supratau, bet juk mes ir turim dvi virves. Tai ko dar trūksta? 

— Jomis leisimės į aikštelę. Paskui jūs jas atpalaiduojat, o aš jas 
pritvirtinu ten ir jomis leidžiu mergaites į skardžio papėdę. O 
kaip aš užkopsiu į viršų, kai abi virvės bus aikštelėj? Be pagalbos 
neužlipsiu statmena siena. Net prityrusiam alpinistui prireiktų 
keleto valandų, o aš ir to neįstengsiu. Trumpai sakant, reikia 
trečios virvės, — aiškino Aleksandras. 

— Arba bent virvutės, kuria galėtume pakelti vieną iš virvių 
nuo aikštelės iki čia, — sumetė Dilas Bahadūras. 

— Taigi. 

Bet iš kur paimti penkiasdešimt metrų virvelės? Pirmiausia, 


žinoma, šovė į galvą sukarpyti siauromis juostelėmis savo pačių 

drabužius, tačiau juk aukštikalnių klimate pusnuogis ilgai neiš- 
tversi — sušalsi mirtinai. Mergaitės vilkėjo tik plonais šilkiniais 
sarongais ir trumpomis striukėmis. Tensingas prisiminė jakų kailio 
virvių ritinius, padėtus jųdviejų buveinėje, labai toli nuo čia, bet 
dabar nebe laikas eiti jų ieškoti. 

Tuo tarpu saulė pasislėpė už kalnų ir dangus ėmė tamsėti. 

— Jau labai vėlu, — tarė lama. — Mums liko gal tik valanda įsi- 
rengti bent šiokį tokį naktigultą. Rytoj ką nors sugalvosim. 

— Ta virvutė nebūtinai turi būti labai stipri, ar ne? — pa- 
klausė Pema. 

— Ne, tik ilga. Mums jos reikės tik vienai virvei pakelti, — pa- 
aiškino Aleksandras. 

— Tai gal mes galėtume ją padaryti... — pasiūlė mergaitė. 

— Kaip? Iš ko? 

— Mes visos turim ilgus plaukus. Nusikirpsim ir supinsim. 

Visi taip ir apstulbo. Mergaitės braukė sau pirštais per ilgus 
karčius iki pat juosmens. Niekada žirklės nepalietė garbanų nė 
vienai Uždraustosios karalystės moteriai, nes ilgi plaukai buvo 
laikomi didžiausia dailiosios lyties puošmena. Merginos nešiojo 
juos palaidus ir kvėpino muskusu bei jazminais; ištekėjusios tepėsi 
migdolų aliejumi, pynė į kaseles ir darėsi įmantrias šukuosenas ir 
puošė jas sidabro smeigtukais, turkiais, gintarais ir koralais. Tik 
vienuolės neturėjo plaukų — visą gyvenimą skutosi galvas. 

— Manykim, kad kiekvienai pavyks nusikirpti po kokias dvi- 
dešimt sruogų. Dauginam iš penkių — jau šimtas. Jei kiekviena 
sruoga — pusės metro ilgio, tai turim penkiasdešimt metrų plau- 
kų. Gal man pavyks nusikirpti ir dvidešimt keturias, tada plaukų 
turėsim su kaupu, — aiškino Pema. 

— Aš irgi turiu plaukų, — priminė Nadija. 

— Kažin ar tiks; man rodos, per trumpi, — suabejojo Pema. 

Viena mergaitė graudžiai apsiverkė. Nusikirpti plaukus — tai 
baisi šventvagystė, kalbėjo ji; kaip galima to prašyti! Pema atsisėdo 


Skardis « 901 


šalia jos ir ėmė švelniai įtikinėti, kad daug svarbiau už plaukus 
esanti visų jų gyvybė ir karaliaus saugumas; pagaliau plaukai vis 
tiek ataugsiantys. 

— O kol jie ataugs, kaip aš žmonėms pasirodysiu? — kūkčiojo 
vargšelė. 

— Be galo išdidžiai: žiūrėkit, aš padėjau išgelbėti mūsų kraštą 
nuo Skorpiono sektos, — atsakė Pema. 

Kol princas su Aleksandru rinko žabus ir sudžiūvusį mėšlą 
bent kokiam lauželiui pasišildyti naktį, Tensingas ištyrė Nadijos 
būklę ir pakeitė tvarsčius. Viskas gerai: petys dar kiek patinęs, bet 
sveikas, ir Nadijai nebeskauda. 

Pema ėmė kirptis plaukus Aleksandro kariškojo peilio žirklutė- 
mis. Dilui Bahadūrui buvo per sunku žiūrėti: tas kirpimas rodėsi 
jam pernelyg intymus veiksmas, vos ne skausmingas. Krintant 
žemėn šilkiniams karčiams, atsidengiant ilgam mergaitės kaklui 
ir gležnam sprandui, keitėsi ir jos grožis; Pema darėsi panaši į 
paauglį bernioką. 

— Dabar galėsiu elgetauti kaip vienuolė, — juokėsi ji, taisyda- 
masi ant pečių princo tuniką ir braukdama delnu per galvą, kur 
pro retus plaukų kuokštus švietė plikė. 

Kitos mergaitės irgi ėmė žirkles ir trumpai kirpo plaukus viena 
kitai, o paskui susėdo ratu ir pynė ploną juodą virvutę, blizgančią 
ir dvelkiančią muskusu bei jazminais. 


AAA 


Nakčiai visi įsitaisė kuo patogiau, kiek tik įmanoma tokiam ankš- 
tam prieglobsty tarp uolų. Auksinio Drakono karalystėje nebuvo 
įprasta glaustis skirtingos lyties asmenims, išskyrus vaikus, bet tą 
naktį teko sugulti krūvon, nes oras labai atšalo, o užsikloti, be to, 
kuo vilki, visi kartu teturėjo du jako kailius. Tensingas ir Dilas 

Bahadūras, ilgai gyvenę kalnuose, buvo kur kas labiau už kitus 
užsigrūdinę, ne taip bijojo šalčio, be to, apsipratę su nepritekliais, 
todėl atidavė mergaitėms ir kailius, ir bemaž visą maistą. Nenu- 
sileido vienuoliams ir Aleksandras, nors ir jam pilvas gurgė: negi 
pasirodys menkesnis už tikrus vyrus! Išdalijo po kąsnelį net ir 
gabalą šokolado, kurį atrado kuprinės dugne. 

Kadangi kuro buvo labai mažai, teko jį taupyti, kad stovyklą 
per visą naktį saugotų nors menka ugnelė: ji atbaidys bent jau 
tigrus ir snieginius leopardus, gyvenančius čia kalnuose. Vienuo- 
liai dubenėlyje užvirino vandens ir užplikė arbatos su sviestu ir 
druska: karštas gėrimas padės visiems ištverti naktį. 

Atsigėrę žmonės susirangė kaip šunyčiai, kūnais šildydami vie- 
nas kitą, džiaugdamiesi, kad tarp uolų bent jau vėjas neužpučia. 
Dilas Bahadūras, kad ir kaip norėdamas, nedrįso priglusti prie 
Pemos — bijojo pašaipaus mokytojo žvilgsnio. Galgi be reikalo 
jis jai nepasisakė esąs karaliaus sūnus, vadinasi, ne toks kaip kiti 
vienuoliai? Dabar lyg ir ne metas prisipažinti, bet, kita vertus, 
nutylėdamas jis ją klaidina. Tuo tarpu Aleksandras, Nadija ir Bo- 
roba apsikabino trise ir kietai išmiegojo ligi pat pirmojo aušros 
spindulio. 

Tensingas vadovavo pirmajai rytmečio maldai: visi progies- 
miu daug sykių kartojo Om mani padme hum. Tai ne kokios 
nors dievybės garbinimas, nes Buda buvo tik žmogus, pasiekęs 
„atbudimą“ arba supratęs aukščiausiąją tiesą; tikintieji siuntė 
maldas, kaip teigiamos energijos bangas, į bekraštę visatą dva- 
siai, viešpataujančiai viskam, kas tik yra pasaulyje. Aleksandrą, 
užaugusį laisvamanių šeimoje, kur nepraktikuojama jokia reli- 
gija, stebino, kad Uždraustojoje karalystėje net kasdieniškiausi 
veiksmai persmelkti dieviškos prasmės. Religija toje šalyje buvo 
gyvenimo būdas; kiekvienas žmogus puoselėjo Budą savo sie- 
loje. Vaikinas stebėjosi, kad ir pats kuo nuoširdžiausiai kartoja 
šventąją mMantrą. 

Lama palaimino ir išdalijo valgį, o Nadija paleido ratu du 
puodelius karštos arbatos. 

— Diena, ko gero, bus graži, saulėta ir be vėjo, — pareiškė 
Tensingas, įdėmiai žvelgdamas į dangų. 

— Galbūt, jei garbusis mokytojas mums lieps, galėtume pajudėti 
kuo anksčiau, nes kelias iki slėnio tolimas, — pasiūlė Pema. 

— Manau, kad jei neblogai seksis, mažiau kaip po valandos vi- 
sos būsit apačioj, — tarė Aleksandras, tikrindamas savo ekipuotę. 

Dar minutė kita — ir žygis prasidėjo. Aleksandras apsisegė 
saugos diržus ir per porą minučių tarsi koks vabalas nusileido iki 
uolos kyšulio maždaug per vidurį statmenos uolų sienos. Pema 
pareiškė norinti leistis pirma. Dilas Bahadūras iškėlė virvę, pri- 
tvirtino ją prie Pemos saugos diržo ir dar sykį priminė mergaitei, 
kaip naudotis kabliais. 

— Leiskis žemyn po truputį atpalaiduodama virvę. Kad kokios, 
neišsigąsk: aš tave laikysiu antrąja virve, kol vėl pataikysi į ritmą, 
supratai? — dėstė vaikinas. 

— Gal būtų geriausia, jei nežiūrėtum žemyn. Palaikysim tave 
mintimis, — pridūrė Tensingas ir pasitraukė per porą žingsnių: jam 
reikėjo susikaupti prieš siunčiant Pemai dvasinę energiją. 

Dilas Bahadūras apsijuosė virve, kurią prilaikė metalinis kaištis, 
įkaltas į uolos plyšį, ir davė ženklą Pemai, kad jis jau pasirengęs. 
Mergaitė priėjo prie bedugnės krašto ir nusišypsojo, kad nepa- 
rodytų, kaip labai bijo. 

— Tikiuosi, jog dar pasimatysim, — tepasakė tyliai Dilas Baha- 
dūras, nenorėdamas išsiduoti, kad pamilo ją iš pirmo žvilgsnio. 

— Ir aš tikiuosi. Žadu melstis ir aukotis, kad tik būtų išgelbėtas 
karalius... Žiūrėk savęs, — tarė ji drebančiu balsu. 

Pema trumpam užsimerkė, pavedė sielą dangui ir puolė že- 
myn. Keletą metrų ji krito kaip akmuo, kol suvaldė kablį, kuriuo 
įtempiama virvė. Apsipratusi su tuo įtaisu ir pagavusi ritmą, ji 
kuo toliau, tuo saugiau leidosi žemyn; kojomis ir pasispirdavo, ir 

atsistumdavo nuo akmeninės sienos. Iš viršaus ji atrodė panaši į 
šikšnosparnį — tai jos abitas plaikstėsi ore. Anksčiau, nei tikėjosi, 
Pema išgirdo Aleksandrą sakant, kad ji jau visai arti. 

— Puiku! — sušuko vaikinas, čiupdamas ją į glėbį. 

— Ir jau viskas? O aš dar tik įsibėgėjau, — apgailestavo mer- 
gaitė. 

Uolos kyšulys pasirodė besąs toks siauras ir atviras, kad stip- 
resnis vėjo gūsis galėtų tiesiog nupūsti žmogų, bet, kaip ir žadėjo 
Tensingas, oras buvo palankus. Viršuje likę vyrai pakėlė diržus 
ir apjuosė jais antrą mergaitę. Ši buvo ne tokio tvirto būdo kaip 
Pema ir drebėjo iš baimės, bet lama įbedė į ją hipnotizuojantį 
žvilgsnį ir nuramino. Viena po kitos visos keturios merginos nu- 
sileido be ypatingų nuotykių, nes kaskart, kai tik kuri užkliūdavo 
arba pasprūsdavo, Dilas Bahadūras prilaikydavo ją apsaugine virve. 
Visoms kartu atsidūrus siauroje skardžio aikštelėje sunku buvo ir 
pajudėti, nes kad kiek — tuoj nudardėsi bedugnėn. Aleksandras 
buvo numatęs tą pavojų, todėl dar išvakarėse prikalinėjo kablių, 
už kurių būtų galima nusitverti. Taigi viskas parengta antrajam 
nusileidimo etapui. 

Dilas Bahadūras paleido abi virves, ir Aleksandras su jomis pa- 
kartojo tą patį nusileidimo manevrą iš aikštelės į skardžio papėdę. 
Šįsyk nebuvo kam pasitikti Pemos apačioj, bet ji jau pasikliovė 
savim ir nesvyruodama pasileido žemyn. Iš paskos negaišdamos 
atsliuogė ir jos draugės. 

Aleksandras joms pamojo, iš visos širdies linkėdamas, kad tos 
keturios mergaitės, pažiūrėti tokios gležnos, šventiškai pasipuo- 
šusios, avinčios paauksuotomis basutėmis, ir jų vedlė su vienuolės 
abitu laimingai nukaktų ligi artimiausio kaimo. Vaikinas žvilgsniu 
lydėjo jas tolstančias pakalnėn, slėnio link, kol jos virto vos įžiū- 
rimais taškeliais ir pagaliau visai dingo iš akių. Auksinio Drakono 
karalystėje labai mažai tebuvo vieškelių ir tų pačių daugelis per 


liūtis ar pūgas tapdavo neišvažiuojami, bet šiuo metų laiku jų 

būklė buvo gera. Jei tik mergaitės pasieks tokį vieškelį, jomis 
tikrai kas nors pasirūpins. 

Aleksandrui davus ženklą, Dilas Bahadūras nuleido jam ilgąją 
juodų plaukų kasą, gale pririšęs akmenį; teko jį kiek pasiūbuoti, 
kad pataikytų nukristi į aikštelę, kur jo laukė Aleksandras. Šis 
viena virve apsijuosė, o kitą pririšo prie kasos ir parodė, kad 
keltų viršun. Dilas Bahadūras atsargiai traukė nupintąją kasą, kol 
pasiekė virvės galą, tada pritvirtino jį prie kablio, ir Aleksandras 
ėmė kopti į skardžio viršų. 


ŠEŠIOLIKTAS SKYRIUS 


dc 


Karingiej 1 J eČIM 


Įsitikinę, kad Pema su draugėmis jau eina slėnio link, lama, prin- 
cas, Aleksandras ir Nadija su Boroba patraukė aukštyn į kalnus. 
Kopiant į viršų darėsi vis šalčiau. Porą kartų teko įveikti siaurus 
tarpeklius pasinaudojant ilgosiomis vienuolių lazdomis. Tie ne- 
šiojamieji tilteliai pasirodė besą patikimesni ir tvirtesni, negu at- 
rodė iš pirmo žvilgsnio. Aleksandras, pratęs balansuoti dideliame 
aukštyje laipiodamas po kalnus su tėvu, be vargo atsispirdavo nuo 
lazdų ir nušokdavo jau kitoj pusėj, kur jį stipriomis rankomis pa- 
griebdavo priekyje žygiuojantis Tensingas, tačiau Nadija nebūtų 
ryžusis taip šokti per prarają net sveika būdama, o juo labiau — po 
peties traumos. Dilas Bahadūras ir Aleksandras, stovėdami abipus 
tarpeklio, laikydavo už galų tvirtą virvę, o Tensingas peržergdavo 
į kitą pusę nešdamasis Nadiją po pažastimi. Virvė buvo reikalinga 
tam atvejui, jeigu lamai nusprūstų koja, bet jaunuoliams nė sy- 
kio taip ir neteko pajusti truktelėjimo: vyresniojo draugo patirtis 
leido jam kaskart įveikti kliūtį vos liečiant tą virvę. Tensingas tik 
akimirką remdavosi į lazdas ir Nadijai dar nespėjus išsigąsti jau 
stovėdavo kitam krante. 

— Gal aš klystu, garbusis mokytojau, bet man rodos, kad mes 
einam ne Čentan Dzongo link, — suabejojo princas po kelių va- 
landų, kai jie susėdo kiek pailsėti ir išgerti arbatos. 

— Gali būti, kad eidami įprastu keliu sugaištume kelias die- 
nas ir banditai užbėgtų mums už akių. Tad gal geriau pasirinkti 
trumpesnį kelią... — atsakė Tensingas. 

— Ječių tuneliu! — šūktelėjo Dilas Bahadūras. 

— Manau, kad kovai su Skorpiono sekta mums praverstų šiek 
tiek pagalbininkų. 

— Argi mano garbusis mokytojas ketina prašyti pagalbos 
ječius? 

— Galbūt... 

— Dovanokit man, mokytojau, bet manau, kad ječiai tiek teturi 
proto kaip ši beždžionėlė, — bandė prieštarauti princas. 

— Vadinasi, mums pasisekė, nes Boroba tokia pat protinga kaip 
tu, — įsižeidusi atšovė Nadija. 

Aleksandras mėgino sekti pašnekesį ir perprasti įvaizdžius, 
telepatiškai kylančius jo smegenyse, bet abejojo, ar teisingai su- 
vokia, apie ką kalbama. 

— Ar aš gerai supratau? Jūs kalbat apie jetį? Tą bjaurųjį sniego 
žmogų? — klausinėjo jis. 

Tensingas patvirtino. 

— Profesorius Liudvikas Leblanas metų metus ieškojo jo Hi- 
malajuose ir priėjo išvadą, kad jo nėra, kad tai tik legenda, — tarė 
Aleksandras. 

— Kas tasai profesorius? — pasidomėjo Dilas Bahadūras. 

— Mano močiutės Ketės nedraugas. 

— Matyt, jis ne ten ieškojo... — spėjo Tensingas. 

Perspektyva pamatyti jetį Nadijai ir Aleksandrui pasirodė to- 
kia pat viliojanti, kaip ir neįtikėtinas jų susitikimas su Bestijomis 
pasakiškame Amazonijos auksiniame mieste. Tie priešistoriniai 
padarai ne kartą buvo lyginami su grasiuoju sniego žmogumi: 
tokie pat didžiuliai pėdsakai, tokia pat paslaptinga elgsena. Apie 
Bestijas irgi buvo šnekama, jog tai tik legenda, bet jie įrodė 
esantys iš tiesų. 

— Mano močiutę ištiks infarktas sužinojus, kad matėm jetį ir 
jo nenufotografavom, — atsiduso Aleksandras apgailestaudamas, 


kad į kuprinę prisikrovė visa ko, išskyrus fotoaparatą. 

Toliau visi žingsniavo tylėdami, nes po kiekvieno žodžio pri- 
trūkdavo kvapo. Dėl deguonies stokos ypač kentėjo Nadija ir 
Aleksandras, nepratę prie tokio aukščio. Jiems skaudėjo ir svaigo 
galva, o vakarop jėgos visai išseko. Staiga Nadijai iš nosies paplūdo 
kraujas, ji tik susirietė ir ėmė vemti. Tensingas rado užuovėją ir 
nusprendė čia apsistoti poilsio. Kol Dilas Bahadūras gamino campą 
ir virino vandenį gydomajai arbatai, lama akupunktūros adatomis 
padėjo Nadijai ir Aleksandrui įveikti kalnų ligą. 

— Atrodo, kad Pema ir kitos mergaitės yra saugioje vietoje. 
Vadinasi, gal jau labai greitai generolas Miaras Kunglungas patirs, 
kad karalius yra vienuolyne... — prabilo Tensingas. 

— Iš kur jūs tai žinot, garbusis mokytojau? — paklausė Alek- 
sandras. 

— Iš Pemos sąmonės nebesklinda toks nerimas kaip pirma. 
Pasikeitė jos energija. 

— Aš esu girdėjęs apie telepatiją, mokytojau, bet niekada ne- 
maniau, kad ji gali atstoti mobilųjį telefoną. 

Lama tik maloniai nusišypsojo. Jis nežinojo, kas tas mobilusis 
telefonas. 

Jaunuoliai kaip išmanydami susigūžė tarp akmenų. Tensingas 
taip pat leido pailsėti sielai ir kūnui, bet jo pasąmonė budėjo: 
juk šis kalnagūbris yra didžiųjų baltųjų tigrų valdose. Speiguota 
naktis visiems labai prailgo. 


AAA 


Pagaliau keliautojai priėjo ilgą gamtos sukurtą tunelį, kuris vedė 
į paslaptingąjį Ječių slėnį. Nadija ir Aleksandras buvo jau visai 
nusikamavę; saulės atspindžiai nuo sniego apsvilino jiems veidą, 
o perdžiūvusias ir suskirdusias lūpas dengė šašai. Tunelis buvo 
baisiai ankštas, o sieros dvokas jame toks stiprus, kad Nadija manė 

uždusianti, bet Aleksandras, kuriam jau buvo tekę leistis į žemės 
gelmes Žvėrių mieste, žingsniavo lyg niekur nieko. Dviejų metrų 
ūgio Tensingas vietomis vos prasisprausdavo, bet liko ramus, nes 
ėjo šiuo keliu nebe pirmą sykį. 

Beribis buvo Nadijos ir Aleksandro nustebimas, kai pagaliau 
jiems prieš akis atsivėrė Ječių slėnis. Šitiek mynus apledėjusius 
Himalajų šlaitus labai jau netikėta buvo atsidurti karštų garų ap- 
gaubtoje vietovėje, kur vešėjo augalai, neaptinkami niekur kitur 
pasaulyje. Per porą minučių jų kūnus atgaivino šiluma, pastaro- 
siomis dienomis nė sykio nepatirta, — nebereikėjo nė striukių. 
Boroba, kuri visą kelią tupėjo po Nadijos palaidine prisispaudusi 
prie jos kūno, iškišo galvutę ir pajutusi šiltą orą vėl tapo smagi 
kaip paprastai: čia ji jau kaip namie. 

Netikėti atvykėliams buvo aukšti garų stulpai, siera atsiduo- 
dančio vandens klanai ir karšto rūko tumulai, mėsingos violetinės 
gėlės ir čegnai, kurių bandos bastėsi po slėnį skabydamos kietą 
sausą žolę, bet jų laukė dar didesnis netikėtumas — susidūrimas 
su ječiais. 

Visa gauja ječių patinų, apsiginklavusių kuokomis, lėkė jiems 
priešpriešiais, šaukė ir straksėjo kaip kokie padūkėliai. Dilas 
Bahadūras parengė lanką ir strėles: juk jis vilki plėšiko drabužiu, 
tai argi ječiai jį pažins? Nadija ir Aleksandras, niekada nemanę, 
kad ječiai galėtų taip grėsmingai atrodyti, nejučiom pasislėpė 
už Tensingo. O lama, pasitikėdamas savim, suglaudė delnus 
priešais veidą, nusilenkė ir pasveikino karinguosius šeimininkus 
dvasine energija ir tais keliais jų kalbos žodžiais, kurių buvo 
pramokęs. 

Praslinko dvi ar trys be galo ilgos minutės, kol primityvios 
ječių smegenys prisiminė lamos apsilankymą prieš kelis mėnesius. 
Neatrodė, kad jie labai džiaugtųsi jį atpažinę, bet bent jau liovėsi 
mojavę savo kuokomis atvykėliams po pat nosimi. 

— Kur Grr-ympr? — paklausė Tensingas. 

Vis dar niurnėdami ir apstoję atvykėlius iš visų pusių, ječiai 
kartu su jais patraukė į kaimą. Lama džiaugėsi matydamas, kad 
kariai, ne taip kaip anąsyk, energingi, o kaime yra sveikos išvaizdos 
patelių ir kūdikių. Nė vieno liežuvis nebe violetinis, o balzgani 
gaurai, kuriais apžėlęs visas kūnas nuo sprando ligi kulnų, jau 
nevirtę ištisu purvo luobu. Patelės ne tik kad švaresnės, bet kai 
kurios net ir pasišukavusios; tai ypač sudomino Tensingą, menkai 
tenusimanantį apie moterų polinkį gražintis. 

Kaimas atrodė nepasikeitęs: tie patys urvai ir landynės žemėje 
virš suakmenėjusios lavos, dengiančios didumą paviršiaus ploto. 
Plonas dirvožemio sluoksnis ant lavos plutos, susidaręs šiltame ir 
drėgname slėnio klimate, buvo gana derlingas — įstengė išmaitinti 
ne tik ječius, bet ir vienintelius jų naminius gyvulius čegnus. 

Ječiai nuvedė Tensingą tiesiai pas Grr-ympr. Nuo tada, kai 
pirmąsyk ją matė vienuoliai, ji dar labiau suseno ir dabar atrodė 
tikra šimtametė. Kiti jos gentainiai tapo sveikesni ir švaresni, o 
žiniuonė, priešingai, virto kažkokia kreivų kaulų krūva, įsupta į 
taukuotą kailį; per šašuotą jos veidą tįso gleivės iš nosies, akių ir 
ausų. Nuo jos sklido toks nepakenčiamas purvo ir puvėsių dvo- 
kas, kad jo negalėjo ištverti net ir toks prityręs gydytojas kaip 
Tensingas. Juodu bendravo tik mintimis ir tais keliais žodžiais, 
kuriuos abu suprato. 

— Matau, kad tavo gentis yra sveika, garbioji Grr-ympr. 

— Melsvas vanduo: negalima. Kas geria — tam lazdos, — aiškino 
ji striukai. 

— Vaistas, ko gero, blogiau nei liga, — šyptelėjo Tensingas. 

— Liga: nėra, — tvirtino senolė, nesuvokusi vienuolio pa- 
šaipos. 

— Labai džiaugiuosi. Ar gimsta vaikų? 

Žiniuonė pirštais parodė, kad gimė du, ir savo kalba paaiškino, 
kad jie sveiki. Tensingas be vargo suprato jos mintis. 

— Tavo draugai: kas jie? — suniurzgė jinai. 

— Šitą tu pažįsti: tai Dilas Bahadūras, vienuolis, kuris nustatė, 
kad melsvasis vanduo nuodingas. Kiti — taip pat mano bičiuliai, 
atvykę iš labai toli, iš kito pasaulio. 

— Ko? 

— Atėjome nuolankiai prašyti tavo pagalbos, garbioji Grr-ympr. 
Mums reikia tavo karių išvaduoti karaliui, kurį pagrobė bandi- 
tai. Mūsų tik trys vyrai ir viena mergaitė, bet su tavo kariais gal 
įstengtume juos nugalėti. 

Iš visos tos prakalbos senolė vargu ar suprato bent pusę, tačiau 
numanė, kad vienuolis nori pasinaudoti palankumu, įgytu seniau. 
Jam mat reikalingi jos kariai. Bus kautynės. Jai tas nepatiko — la- 
biausiai todėl, kad ji dešimtmečiais kaip įmanydama tramdė beribį 
ječių karingumą. 

— Kariai mušasi: kariai miršta. Kaimas be karių: kaimas irgi 
miršta, — dėstė ji. 

— Teisybė, todėl tai, ko aš tave prašau, garbioji Grr-ympr, yra 
labai didelė malonė. Gali būti labai pavojingas mūšis. Negaliu 
laiduoti, kad tavo kariai nežus. 

— Grr-ympr miršta, — sumurmėjo žiniuonė, mušdamasi į 
krūtinę. 

— Matau, Grr-ympr, — tarė Tensingas. 

— Grr-ympr mirs: daug bėdų. Tu išgydai Grr-ympr: tu gauni 
karius, — pasiūlė ji. 

— Negaliu išgydyti tavęs nuo senatvės, garbioji Grr-ympr. Tavo 
laikas šiame pasaulyje baigiasi, tavo kūnas pavargo ir siela nori 
išeiti. Ir tai nieko blogo, — aiškino vienuolis. 

— Tada nėra karių, — pareiškė ji. 

— Kodėl tu bijai mirti, garbioji senele? 

— Grr-ympr reikalinga. Grr-ympr liepia: ječiai klauso. Grr- 
ympr miršta: ječiai kaunasi. Ječiai žudo, ječiai miršta: galas. 

— Supratau:tu nenori išeiti iš šio pasaulio, nes bijai, kad kentės 
tavo gentis. Argi niekas negali tavęs pavaduoti? 

Burtininkė liūdnai papurtė galvą. Tensingas suprato: jinai bijo, 
kad jai mirus ječiai, dabar jau sveiki ir energingi, ims žudyti 
vieni kitus kaip kitados, kol nebeliks nė vieno. Kelios kartos tų 
pusžmogių buvo priklausomos nuo šios burtininkės tvirtybės ir 
proto: ji buvo jiems griežta motina, bet teisinga ir išmintinga. 
Ječiai klausė jos aklai, nes tikėjo, kad ji yra antgamtinių jėgų atsi- 
ųsta; be jos gentis pakriktų. Lama užsimerkė, ir keletą minučių 
abu mąstė kas sau. Vėl atsimerkęs, Tensingas išdėstė savo planą 
balsu, kad suprastų ir Nadija su Aleksandru. 

— Jei man duosi karių, prižadu grįžti į Ječių slėnį ir būti čia 
šešerius metus. Drįstu pasisiūlyti užimti tavo vietą, garbioji 
Grr-ympr, kad galėtum ramiai keliauti į dvasių karalystę. Rūpin- 
siuos tavo gentimi, mokysiu ječius gyventi kuo geriau, vienus kitų 
nežudyti ir naudotis tomis gėrybėmis, kurių yra slėnyje. Lavinsiu 
gabiausią jetį, kad po šešerių metų jis arba ji galėtų vadovauti 
genčiai. Štai toks mano pažadas... 

Tatai girdėdamas, Dilas Bahadūras pašoko ir perbalęs puolė 
prie mokytojo, bet lama rankos mostu jį sustabdė: nevalia nu- 
traukti dvasinio dialogo su senole. Praslinko kelios minutės, kol 
Grr-ympr perprato vienuolio pasiūlymą. 

— Gerai, — sutiko ji su giliu palengvėjimo atodūsiu: pagaliau 


niekas nebetrukdys jai mirti. 


ANNA 


Vos nutaikęs progą, kai liks vienu du su Tensingu, Dilas Bahadūras 
su ašaromis akyse paprašė jį pasiaiškinti. Kaip galėjo mylimas mo- 
kytojas pažadėti burtininkei tokį dalyką? Auksinio Drakono kara- 
lystei jis kur kas reikalingesnis negu ječiams; princas skundėsi dar 


nebaigęs mokslų — kaipgi mokytojas jį dabar šitaip pamesiąs! 

— Galimas daiktas, jog tapsi karalium anksčiau, negu buvo ma- 
nyta, Dilai Bahadūrai. Šešeri metai prabėgs greitai. Per tą laiką, 
ko gero, įstengsiu šiek tiek padėti ječiams. 

— O aš? — sušuko jaunuolis, neįsivaizduojantis, kaip reiks gy- 
venti be auklėtojo. 

— Ko gero, tu jau esi stipresnis ir geriau pasirengęs, negu ma- 
nai... Ketinu po šešeto metų palikti Ječių slėnį ir imtis ugdyti tavo 
sūnų, būsimąjį Auksinio Drakono karalystės valdovą. 

— Kokį dar sūnų, mokytojau? Juk aš jo neturiu. 

— Tą, kurio susilauksi su Pema, — ramiai atsakė Tensingas. 
Princas išraudo iki ausų galiukų. 

Nadijai ir Aleksandrui nelengva buvo sekti tą pokalbį, bet 
esmę jie suprato ir nė vienas per daug nenustebo nei dėl to, ką 
Tensingas pranašavo Pemai ir Dilui Bahadūrui, nei dėl jo keti- 
nimo tapti ječių vadovu. Aleksandras pagalvojo, kad dar prieš 
metus būtų visa tai palaikęs kliedesiais, bet dabar jau žino, koks 
paslaptingas yra pasaulis. 

Pasinaudodamas telepatija, tais keliais Uždraustosios karalystės 
kalbos žodžiais, kuriuos buvo spėjęs išmokti, negausiomis Dilo 
Bahadūro anglų kalbos žiniomis ir neįtikėtinu Nadijos gabu- 
mu kalboms, Aleksandras papasakojo draugams, kaip jo senelė 
rengė žurnalui „International Geographic“ reportažą apie vieną 
Floridoje gyvenantį pumos porūšį, kuriam grėsė išnykimas. Tie 
žvėrys gyveno ribotame plote, neprieinamoje vietoje, nesimaišė 
su kitais porūšiais ir tolydžio daugindamiesi savo tarpe išsigimė, 
nusilpo ir sumenko. Kiekvienos biologinės rūšies gyvybingumą 
užtikrina įvairovė. Jei, tarkim, būtų tik viena kukurūzų veislė, ją 
labai greit pribaigtų ligos ir orų negandos, bet kadangi tų veislių 
daugybė, tai nugeibus vienoms suklesti kitos. Įvairovė padeda 
rūšiai išgyventi. 

— Ir kas ištiko tas pumas? — pasidomėjo Nadija. 

— Į Floridą buvo nusiųsta zoologų, ir jie apgyvendino tenai 
žvėrių, giminingų pumoms. Jie susimaišė vieni su kitais, ir mažiau 
kaip per dešimtmetį jų porūšis atsigavo. 

— Manai, jog taip atsitiko ir ječiams? — paklausė Dilas Ba- 
hadūras. 

— Taip. Jie per ilgai gyveno atsiskyrę, o jų labai mažai, dauginosi 
tik tarpusavyje, todėl ir išsigimė. 

Tensingas susimąstė apie tai, ką išgirdęs iš svetimšalio vaikino. 
Net jeigu ječiai ir išsikeltų iš paslaptingojo slėnio, su kuo gi jiems 
maišytis? Juk tikriausiai pasaulyje nėra daugiau tos rūšies būtybių, 
o joks žmogus nesutiktų su jais poruotis. Anksčiau ar vėliau jie vis 
tiek turės atsiverti pasauliui, tai neišvengiama. Tačiau tai reikės 
daryti protingai, nes bendravimas su žmonėmis gali juos ir pra- 
žudyti. Tai būtų įmanoma nebent Auksinio Drakono karalystės 
saugomoje aplinkoje. 

Po susitikimo su ječiais draugai pavalgė ir kiek pasilsėjo, kad 
atsigautų nualintas kūnas. Sužinoję, kad žada būti mūšis, visi ječiai 
panoro jame dalyvauti, bet Grr-ympr jiems neleido: kas bus, jei 
kaime nebeliks vyrų! Tensingas juos įspėjo, kad gali žūti, nes teks 
kautis su piktadariais, vadinamais „mėlynaisiais žmonėmis“, o jie 
labai stiprūs, turi durklų ir šaunamųjų ginklų. Ječiai nežinojo, kas 
tai per daiktai, tad lama aiškino jiems kaip mokėdamas, vaizdingai 
pasakojo apie žaizdas, kurios tais ginklais padaromos, apie kraujo 
klanus ir kitus dalykus, kad sužadintų jų karingumą. Dėl to dar 
labiau nusiminė tie, kurie turėjo likti slėnyje: nė vienas nenorėjo 
praleisti progos smagiai pasimušti su žmonėmis. Vienas po kito 
veržėsi jie prie lamos, kraupiai šūkalojo ir straksėjo, rodė, kokie 
tvirti jų dantys ir raumenys. Taip Tensingas išsirinko dešimtį 
kovotojų, kurių blogiausias būdas ir kruviniausia aura. 

Lama pats apžiūrėjo odinius ječių šarvus: jie galėtų sušvelninti 
smūgį durklu, bet nuo kulkos neapsaugotų. Dešimtis šių padarų, 


ne ką protingesnių už šimpanzę, kad ir kokie žiaurūs, nepajėgtų 


Karingieji ječiai « 915 


įveikti Skorpiono karių, bet lama kliovėsi netikėtumo poveikiu. 
Mėlynieji juk prietaringi, ir jei net būtų girdėję apie „baisingąjį 
sniego žmogų“, niekada nebuvo jo regėję. 

Grr-ympr įsakymu tą vakarą svečių garbei buvo paskersta pora 
čegnų. Labai šlykštėdamiesi, nes manė, jog nedera aukoti jokio 
gyvo padaro, Dilas Bahadūras ir Tensingas paragavo tų gyvulių 
kraujo ir patepė juo išrinktųjų karių gaurus. Iš odos atraižų, ragų 
ir didžiųjų kaulų pridirbo šiurpą keliančių kruvinų šalmų; ječiai 
užsimovė juos džiaugsmingai klykdami, o jų patelės ir vaikai 
straksėjo iš nuostabos. Patenkinti buvo ir mokytojas su mokiniu: 
ječių išvaizda galėjo įbauginti net didžiausią drąsuolį. 

Vyrai ketino palikti Nadiją kaime, bet nepajėgė jos įkalbėti ir 
galiausiai sutiko pasiimti ją su savim. Aleksandrui rūpėjo apsaugoti 
ją nuo pavojų, kurie jų laukė. 

— Gali atsitikti taip, kad nė vienas gyvi neliksim, Erele... — grau- 
deno jis. 

— Tokiu atveju man tektų visiems laikams likti šiame slėnyje 
ir niekada nebepamatyčiau nė vieno žmogaus, tik ječius. Ne jau, 
ačiū! Eisiu su jumis, Jaguarai, — atšovė jinai. 

— Čia būtum bent jau pusėtinai saugi. Kas žino, su kuo 
susidursim tame apleistame vienuolyne, bet tikrai nesitikim 
nieko gero. 

— Aš jau nebe mažytė. Trylika metų mokėjau savim pasirūpinti, 
gal dar ir naudinga būsiu. 

— Tebūnie taip, bet klausysi kiekvieno mano žodžio, — nu- 
sprendė Aleksas. 

— Nė nesvajok. Darysiu tai, ką manysiu esant reikalinga. Tu 
man joks autoritetas, apie kautynes išmanai tiek pat mažai kaip ir 
aš, — atkirto Nadija, ir vaikinui teko pripažinti, kad ji teisi. 

— Gal būtų geriausia išžygiuoti naktį, tada kitą galą tunelio 
pasiektume auštant ir iki vidurdienio nueitume į Čentan Dzon- 
gą, — pasiūlė Dilas Bahadūras, ir Tensingas jam pritarė. 

Sočiai pavakarieniavę, ječiai suvirto ant žemės ir užknarkė ne- 
nusiėmę naujųjų šalmų: žiūrėkit, kokie mes narsuoliai! Nadija ir 
Aleksandras buvo tokie alkani, jog bematant prarijo savąją keptos 
čegnienos porciją su visais apsvilusiais šeriais, kad ir karstelėjusią. 
Tensingas ir Dilas Bahadūras vakarienei pasitiekė campos ir arba- 
tos, paskui sėdo medituoti nukreipę veidą į bekraštį dangų, nors 
žvaigždžių jame ir nematė. Užėjus nakčiai ir kalnuose atvėsus orui, 
karštųjų versmių garai virto tirštu rūku, kuris lyg vatos skraistė 
dengė slėnį. Ječiai niekada nebuvo matę žvaigždžių, o mėnulis 
jiems buvo nesuprantamas melsvos šviesos ratas, kartkartėmis 
pasirodantis pro miglą. 


SEPTYNIOLIKTAS SKYRIUS 


dc 


Vienu plynas tvirtovė 


Teksas Šarvuotis buvo linkęs pasitraukti iš Tunkalos su kara- 
lium ir Auksiniu drakonu pagal pirmykštį planą, būtent tiksliai 
reikiamu laiku atskridus sraigtasparniui su kulkosvaidžiu ir nu- 
tūpus rūmų sode. Niekas nebūtų galėjęs jo sulaikyti. Šios šalies 
oro pajėgas sudarė keturi pasenę lėktuvai, įsigyti Vokietijoje 
daugiau kaip prieš dvidešimt metų; jie skraidydavo tik per 
Naujuosius metus, vaikų džiaugsmui laidydami virš sostinės 
popierinius karvelius. Pakelti juos į orą pasirengusius persekioti 
priešą užtruktų ne vieną valandą; per tiek laiko sraigtasparnis 
būtų jau kažin kur. Tačiau Specialistas paskutinę valandą pa- 
keitė planą tiek tepaaiškindamas, kad nedera tokiu būdu at- 
kreipti į save dėmesio, juoba nedera šaudyti iš kulkosvaidžio 
į taikius Uždraustosios karalystės gyventojus, nes dėl to kiltų 
tarptautinis skandalas. Jo klientas, Kolekcininkas, reikalaująs 
elgtis santūriai. 

Ką darys Šarvuotis: teko vadovautis pakeistuoju planu, nors 
šis jam rodėsi kur kas keblesnis ir ne toks saugus kaip pirma- 
sis. Vos tik nutvėręs karalių Šventovėje, užklijavo jam burną 
lipnia juosta ir įšvirkštė į ranką vaistų, per penkias sekundes 
sukeliančių narkozę. Instrukcijos liepė nepadaryti jam žalos; 
karalius turįs būti pristatytas į vienuolyną gyvas ir sveikas, nes 
esą reikalinga išgauti iš jo informaciją, kuri leistų iššifruoti sta- 


tulos pranašystes. 

— Saugokitės, karalius išmano kovos menus ir gali gintis. Bet 
įspėju, kad jeigu jį sužeisit, brangiai sumokėsit, — buvo sakęs 
Specialistas. 

Teksas Šarvuotis jau vos tvardėsi, taip pyko ant viršininko, bet 
reikšti nepasitenkinimą nebebuvo laiko. 

Keturi plėšikai, kad ir kaip įsibaiminę ir nekantraudami, vis 
dėlto neatsispyrė pagundai nugvelbti keletą auksinių žvakidžių ir 
smilkytuvų. Jau bandė ir iš sienų durklais rakinėti taurųjį metalą, 
bet išgirdę griežtą amerikiečio komandą turėjo liautis. 

Du užpuolikai suėmė bejėgį karaliaus kūną už pažastų ir 
pakinklių, o kiti du nukėlė sunkiąją auksinę statulą nuo juodo 
akmens pjedestalo, ant kurio ji stovėjo aštuoniolika šimtmečių. 
Menėje vis dar aidėjo keistieji drakono paskleisti garsai. Teksui 
Šarvuočiui nebuvo kada į juos gilintis; jis tik spėjo, kad panašiai 
galėtų skambėti koks nors muzikos instrumentas. Netikėjo, kad 
tas daiktas galėtų išpranašauti ateitį, tai tik pasakos neišmanėliams, 
bet iš tiesų kas jam darbo: juk neapsakomai vertinga jau pati sta- 
tula. Kiek gaus Specialistas už tą operaciją? Neabejotinai daug 
milijonų dolerių. O kiek iš jų teks jam, Teksui? Menki trupiniai, 
gali sakyt, arbatpinigiai. 

Du mėlynieji pakišo balno diržus po statula ir vargais negalais 
ją pakėlė. Štai kada Šarvuotis suprato, kodėl Specialistas reikalavo, 
kad jis pasiimtų šešis banditus. Dabar labai būtų pravertę tie du, 
kurie žuvo rūmų žabangose. 

Išeiti iš rūmų buvo nelengva, nors jau ir kelias žinomas, ir spąs- 
tų gudrybės perprastos: judesius varžė nešuliai — karalius ir statula. 
Tiesa, Teksas greit įsitikino, kad į grįžtančius spąstai nereaguoja. 
Tai jį apramino, bet vis tiek jis ėjo neskubėdamas ir atsargiai: ką 
gali žinoti, kokios dar staigmenos tyko šiuose rūmuose. Vis dėlto 
Paskutines duris visi pasiekė be nuotykių. Peržengę slenkstį pa- 
matė nudurtų karaliaus sargybinių kūnus, gulinčius ant žemės 
taip, kaip juos paliko. Nė vienas neatkreipė dėmesio, kad vienas 
iš tų kareivėlių dar kvėpuoja. 

Naudodamiesi vaizdo įrašu, piktadariai nepaklydo patalpų la- 
birinte, visur atrado reikiamas duris ir pagaliau atsidūrė sode palei 
rūmus, kur jų laukė kiti gaujos nariai, jau surišę Juditą Kinski. 
Buvo įsakyta jos neužmigdyti injekcija kaip karaliaus ir gerai su 
ja elgtis. Banditai, niekada iki tol neregėję tos moters, nesupra- 
to, kuriam galui reikia ją imti su savim, o Teksas Šarvuotis nieko 
neaiškino. 

Gatvėje grobio laukė plėšikų pavogtas rūmų pikapas, o šalia 
trypė jų nešuliniai arkliai. Teksas Šarvuotis vengė žiūrėti į akis 
Juditai Kinski, kuri net tokiomis aplinkybėmis laikėsi stebėtinai 
ramiai, ir liepė saviškiams pasodinti ją krovinių platformoje šalia 
karaliaus ir statulos, uždengtų brezentu, o pats sėdo prie vairo, 
nes niekas kitas nemokėjo vairuoti. Kartu su juo įlipo mėlynųjų 
kovotojų vadas ir dar vienas banditas. Kiti, pikapui siauru keliuku 
pasukus į kalnus, pabiro kas sau. Specialisto buvo įsakyta paskui 
visiems susirinkti nurodytoje Tigrų girios vietoje ir iš ten žygiuoti 
į Čentan Dzongą. 

Kaip ir buvo numatyta, pikapui teko stabtelėti prie išvažiavimo 
iš Tunkalos, kur generolas Miaras Kunglungas buvo pastatęs pa- 
trulius keliui kontroliuoti. Teksui Šarvuočiui ir jo vyrams buvo 
juokų darbas nuginkluoti tris sargybinius ir pasiimti jų uniformas. 
Pikapas buvo pažymėtas karaliaus rūmų emblemomis, todėl gro- 
bikai netrukdomi pravažiavo pro kitus kontrolės postus ir pasiekė 
Tigrų girią. 

Bekraštė giria kitados buvo karalių medžioklės rezervatas, bet 
jau keletas amžių niekas neužsiėmė tuo žiauriu sportu. Milži- 
niškas parkas virto gamtos draustiniu, kuriame klestėjo rečiausi 
Uždraustosios karalystės augalai ir gyvūnai. Pavasarį čionai rink- 
davosi tigrės prieauglio atsivesti. Unikalus to krašto klimatas, 
vasarą vidutiniškai drėgnas kaip atogrąžose, žiemą speiguotas 
kaip aukštikalnėse, tiko turtingiausiai augalijai ir gyvūnijai, tad 
gamtininkams čia buvo tikras rojus. Nuostabus kraštovaizdis su 

tūkstantmečiais medžiais, tyriausiais upeliais, orchidėjomis, ro- 
dodendrais ir margaplunksniais paukščiais nedarė jokio įspūdžio 
Teksui Šarvuočiui ir jo banditams: jiems terūpėjo nesusidurti su 
tigrais ir kuo greičiau išsinešdinti iš čia. 

Amerikietis atrišo Juditai Kinski rankas ir kojas. 

— Ką darai! — pasipiktino plėšikų vadas ir pagrūmojo kumščiu. 

— Nesirūpink, niekur ji iš čia nepabėgs, — nuramino jį bendras. 

Moteriškė tylomis patrynė riešus ir kulkšnis, kur pančiai buvo 
įspaudę raudonas žymes. Jos akys naršė po mišką, sekė kiekvieną 
pagrobėjų judesį ir vis grįždavo prie Tekso Šarvuočio, o šis at- 
kakliai vengė jos žvilgsnio, lyg bijotų jo neatlaikysiąs. Niekieno 
neatsiklaususi, Judita priėjo prie karaliaus ir atsargiai, kad nepa- 
žeistų lūpų, pamažėle nuėmė lipnią juostą jam nuo burnos, paskui 
pasilenkė ir priglaudė ausį prie krūtinės. 

— Injekcijos poveikis greit baigsis, — prabilo Šarvuotis. 

— Daugiau nebeduokit, nes širdis gali neatlaikyti, — tarė ji ne 
prašomai, bet veikiau įsakomai, įsmeigusi kaštonines akis į Teksą 
Šarvuotį. 

— Ir nereikės. Be to, jis turės joti, tad verčiau tegul greičiau 
atsipeikėja, — atrėžė šis ir nusigręžė. 

Prasibrovus pro tankią lapiją pirmiesiems saulės spinduliams 
girioje pasklido šviesa, auksinė kaip tirštas medus, ir jos pažadinti 
triukšmingai suklego beždžionės bei paukščiai. Nuo žemės garavo 
nakties rasa, ir geltona migla apgaubė milžiniškus medžius, be- 
maž visai paslėpė jų viršūnes. Pora pandos lokiukų suposi viršum 
žmonių galvų. Auštant pagaliau susirinko krūvon visa Skorpiono 
gauja. Vos tik pakako šviesos, Šarvuotis iš visų pusių nufotografavo 
statulą savuoju „Polaroidu“, paskui liepė apvynioti ją tuo pačiu 
brezentu, kuris ją dengė pikape, ir apraišioti virvėmis. 

Grobikams teko palikti automobilį ir raitiems kilti toliau į 
kalnus sunkiai įžengiamais takais, niekieno nevaikščiotais nuo pat 
žemės drebėjimo, kuris pakeitė šio krašto reljefą; tada ir Čentan 

Dzongas, ir kai kurie gretimi vienuolynai buvo palikti likimo 
valiai. Mėlynieji kovotojai, nuo pat mažumės sėdintys balne ir 
pripratę jodinėti tokiomis vietomis, ko gero, vieninteliai ir tegalėjo 
tenai nukakti. Kalnuose jie jautėsi kaip namie ir žinojo, kad vos 
gavę pažadėtuosius pinigus ir ginklus sugebės per tris keturias 
dienas atsidurti Indijos šiaurėje. O Teksas Šarvuotis tikėjosi, kad 
jį su visu grobiu paims sraigtasparnis, atskridęs į vienuolyną. 

Karalius jau pabudo, bet dar buvo ne visai atsigavęs nuo nar- 
kozės; jam svaigo galva, jis sunkiai susigaudė ir neprisiminė, kas 
buvo įvykę. Judita Kinski padėjo jam atsisėsti ir paaiškino, kad 
jie esantys pagrobti kartu su Auksiniu drakonu. Paskui išsitraukė 
mažą gertuvėlę iš rankinės, kurios, laimei, nebuvo praradusi per 
užpuolimą, ir davė karaliui gurkštelti viskio. Gėrimas jį atgaivino 
ir suteikė jėgų. 

— Ką visa tai reiškia?! — sušuko karalius tokiu valdingu balsu, 
kokio dar niekas nebuvo girdėjęs. 

Tik kai pamatė keliant statulą ant metalinės arklių tempiamos 
platformos, jis suprato, kokia baisi nelaimė ištiko. 

— Tai šventvagystė. Auksinis drakonas yra mūsų krašto simbolis. 
Senovinis prakeiksmas ištiks kiekvieną, kuris drįsta išniekinti šią 
statulą, — įspėjo karalius. 

Plėšikų vadas užsimojo smogti jam, bet amerikietis šiurkščiai 
atstūmė banditą. 

— Nusiramink ir paklusk, jei nenori susilaukti daugiau bė- 
dos, — liepė Teksas monarchui. 

— Paleiskite panelę Kinski, ji yra svetimšalė ir neturi nieko 
bendro su šiuo reikalu, — tvirtu balsu pareiškė valdovas. 

— Girdėjai, ką sakiau: nutilk, o jei ne — klius ir jai, supra- 
tai? — pagrasino Šarvuotis. 

Judita Kinski paėmė karaliui už rankos ir pašnibždom meldė 
elgtis ramiai; dabar nieko nesą galima padaryti, reikia laukti — gal 
pasitaikys proga veikti. 

— Keliaujam, nėr ko gaišti, — įsakė plėšikų vadas. 

— Karalius dar nepajėgia joti, — tarė Judita Kinski matydama, 
kad jis svyruoja kaip girtas. 

— Jos su vienu iš maniškių, kol atsipeikės, — nusprendė ame- 
rikietis. 

Jis nuvairavo pikapą į daubą ir paliko įklimpusį, paskui vyrai 
dar pridengė jį šakomis, ir netrukus visi vorele patraukė į kalnus. 
Diena pasitaikė giedra, bet Himalajų viršūnes slėpė debesys. 
Takas visą laiką vedė aukštyn per subtropikų girią, kurioj auga 
bananai, rododendrai, magnolijos, hibiskai ir dar dievaižin kas. 
Gerokai palypėjus gamtovaizdis ūmai pasikeitė: miško nebeliko, 
prieš akis vėrėsi pavojingos perėjos, į kurias vietomis nuo vir- 
šukalnių byrėjo uolų skeveldros arba šniokštė vandens srautai, 
paverčiantys žemę klampia pelke. Kopti buvo rizikinga, bet 
amerikietis kliovėsi mėlynųjų kovotojų įgudimu ir nepaprasta 
jų žirgų ištverme. Atsidūrę kalnuose, vyrai jautėsi nepasiekiami, 
nes niekas nežinojo, kur jie yra, o jei kas ir būtų vijęsis, būtų 
toli atsilikęs. 


ANNA 


Teksas Šarvuotis nė neįtarė, kad kol jis vadovavo statulos grobi- 
mui iš rūmų, banditų urvas buvo aptiktas, jo įbuviai, surišti po 
du, kenčia alkį bei troškulį ir tik dreba, kad nepasirodytų koks 
tigras ir nesurytų jų vakarienei. Vis dėlto belaisviams pasisekė: 
pirmi juos užtiko ne žvėrys, kurių taip gausu tose vietose, bet 
karaliaus kareivių būrys. Pema buvo jiems parodžiusi, kur susi- 
metė Skorpiono sekta. 

Merginai su draugėmis buvo pavykę nusigauti ligi kaimo ke- 
liuko; ten jos, galutinai nusiplūkusios, pamatė kaimietį, arkliniu 
vežimu vežantį daržoves į turgų. Iš pradžių jis, pamatęs plikai 

kirptas galvas, palaikė jas vienuolėmis, tik paskui pastebėjo, kad 
visos, išskyrus vieną, vilki šventiniais apdarais. Žmogelis, nors 
neskaitantis laikraščių ir neturintis televizoriaus, vis dėlto buvo, 
kaip ir visi šalies gyventojai, girdėjęs per radiją, kad pagrobtos 
šešios mergaitės. Nematęs nuotraukų vyriškis negalėjo jų atpa- 
žinti, bet iš pirmo žvilgsnio suprato, kad jas ištikusi bėda. Pema, 
išskėtusi rankas, atsistojo vidury kelio, sustabdė vadeliotoją ir 
keliais žodžiais paaiškino, kas atsitikę. 

— Karaliui gresia pavojus, reikia skubios pagalbos, — išbėrė ji. 

Valstietis apgręžė arklį ir kuo greičiausiai nuvežė visas į savo 
kaimą, kur buvo telefonas. Kol Pema bandė prisiskambinti val- 
džios atstovams, sodietės pasirūpino jos palydovėmis. Mergaitės, 
visas tas kraupias dienas rodžiusios pavydėtiną dvasios tvirtybę, 
dabar, kai jau saugios, palūžo ir verkdamos prašėsi kuo greičiau 
grąžinamos į namus. Tik Pemai rūpėjo ne namiškiai, o Dilas 
Bahadūras ir karalius. 

Vos sužinojęs, kas atsitiko, generolas Miaras Kunglungas pats 
priėjo prie telefono ir pakalbėjo su Pema. Ši papasakojo, ką 
žinanti, nutylėjo tik apie Auksinį drakoną: viena, dėl to, kad ne- 
buvo tikra, ar banditai jį pagrobė, antra, nuojauta jai sakė, kad net 
jeigu ir taip, kažin ar reikia visiems tai žinoti. Ta statula įkūnijo 
tautos sielą. Gal nedera jai skleisti žinią, kuri dar nepatikrinta, 
mąstė ji sau. 

Miaras Kunglungas davė nurodymą artimiausiam sargybos po- 
stui surasti kaime tas merginas ir atvežti jas į sostinę. Pusiaukelėje 
jis pats jas ir pasitiko. Generolą lydėjo Vandgis ir Ketė Kold. Pa- 
mačiusi tėvą, Pema iššoko iš visureigio, kuriuo buvo vežama, ir 
nubėgo pas jį. Vyriškis apsiverkė kaip kūdikis. 

— Kąjjie tau padarė? — paklausė Vandgis, apžiūrinėdamas duk- 
relę nuo galvos ligi kojų. 

— Nieko, tėti, nieko jie man nepadarė, patikėk; bet ne tai dabar 


svarbu, turim išvaduoti karalių, nes jam gresia mirtinas pavojus. 

— Tai kariuomenės reikalas, o ne tavo. Tu eisi su manim į 
namus! 

— Negaliu, tėti. Privalau eiti į Čentan Dzongą! 

— Kodėl? 

— Todėl, kad pažadėjau Dilui Bahadūrui, — atsakė ji ir nu- 
kaito. 

Miaras Kunglungas, tas senas lapinas, pervėrė jaunuolę žvilgs- 
niu ir, matyt, savaip išsiaiškino, kodėl jai paraudo skruostai ir 
suvirpėjo lūpos, nes žemai nusilenkė gidui suglaudęs delnus 
priešais veidą. 

— Galbūt garbusis Vandgis leis savo narsiajai dukrelei lydėti 
nuolankų generolą, — paprašė jis. — Neabejoju, kad mano kareiviai 
globos ją rūpestingai. 

Gidas suprato, jog generolas, kad ir kaip nuolankiai prašytų, 
atsisakymo nepriims, ir turėjo leisti Pemai išvykti, melsdamas 
dangų, kad dukrelė sugrįžtų gyva ir sveika. 

Džiugi naujiena, kad mergaitės ištrūko iš grobikų nagų, su- 
krėtė visą šalį. Uždraustojoje karalystėje naujienos sklido iš lūpų į 
lūpas tokiu greičiu, kad kai keturios mergaitės pasirodė televizijos 
ekrane apsigaubusios galvas šilkinėmis skepetomis ir ėmė pasakoti 
savo nuotykius, visi jau viską žinojo. Žmonės džiūgaudami plūdo 
į gatves, nešė mergaitėms į namus magnolijų žiedus ir rinkosi 
šventyklose padėkos aukų aukoti. Maldos malūnėliai ir maldos 
vėliavos skelbė pasauliui beribį tautos džiaugsmą. 

Tik Ketei Kold nebuvo ko džiūgauti: ji vos tvardėsi, nes vis dar 
neturėjo jokių žinių apie Nadiją ir Aleksandrą. Tą valandą ji su 
Pema ir Miaru Kunglungu kareivių būrio priekyje jojo į Čentan 
Dzongą keliu, kuris vingiais kilo vis aukštyn. Pema jiedviem 
papasakojo, ką buvo girdėjusi iš plėšikų apie Auksinį drakoną. 
Generolas patvirtino jos įtarimus. 

— Vienas iš sargybinių, budėjusių prie Paskutinių durų, po 
smūgio durklu liko gyvas ir matė, kaip jie išnešė mūsų mylimą 

karalių ir drakoną. Tegul tai lieka paslaptis, Pema. Gerai padarei, 
kad nepasakei apie tai telefonu, — kalbėjo generolas. — Statula 
yra labai vertinga, bet negaliu suprasti, kam jie grobė dar ir 
karalių... 

— Mokytojas Tensingas, jo mokinys ir du jauni užsieniečiai nu- 
keliavo į vienuolyną. Mes nuo jų atsiliekam keliomis valandomis. 
Gal jie atsiras ten dar anksčiau už mus, — pasakė jam Pema. 

— Tai būtų be galo neatsargu, Pema. Jei kas nors atsitiks princui 
Dilui Bahadūrui, kas gi tada užims sostą?.. — atsiduso generolas. 

— Princui? Kokiam princui? — išplėtė akis Pema. 

— Dilas Bahadūras yra sosto įpėdinis, argi tu, mergaite, ne- 
žinojai? 

— Niekas man to nesakė. Kad ir kaip ten būtų, princui nieko 
nenutiks, — tvirtino ji, bet čia pat susigriebė kalbėjusi neman- 
dagiai ir pasitaisė: — Norėjau pasakyti, kad gal garbiojo princo 
karma lemia jam išvaduoti mūsų mylimą valdovą ir pačiam likti 
gyvam ir sveikam... 

— Galbūt... — susimąstęs pritarė generolas. 

— Ar negalima į vienuolyną nusiųsti lėktuvų? — nekantra- 
vo Ketė, žiūrėdama į karius, kurie joja į mūšį raiti kaip prieš 
šimtus metų. 

— Tenai nėra kur nutūpti. Gal būtų įmanoma nuskristi nebent 
sraigtasparniu, bet tam reikėtų labai įgudusio lakūno, nes leistis 
tektų tarp klastingų sūkurių, — paaiškino generolas. 

— Galbūt garbusis generolas sutiktų su manim, kad vertėtų 
pabandyti... — su ašaromis akyse maldavo Pema. 

— Yra tik vienas lakūnas, kuris įstengtų; jis gyvena Nepale. 
Tai tikras didvyris, tas pats, kuris prieš keletą metų sraigtasparniu 
pakilo iki Everesto viršūnės ir išgelbėjo alpinistus. 

— Prisimenu tą įvykį. Tada tas žmogus labai pagarsėjo, mes 
iš jo ėmėm interviu žurnalui „International Geographic“, — atsi- 
liepė Ketė. 

— Galbūt mums pavyks dar šiandien susisiekti su juo ir atsi- 
kviesti, — spėjo generolas. 

Miaras Kunglungas nė neįtarė, kad tas pilotas, kur kas anksčiau 
Specialisto nusamdytas, jau skrenda iš Nepalo į Uždraustosios 
karalystės kalnus. 


ARA 


Žygeivių vora — Tensingas, Dilas Bahadūras, Aleksandras, Nadija 
su Boroba ant peties ir dešimtis karingų ječių — priėjo skardį, kurio 
viršūnėje stūksojo senojo Čentan Dzongo griuvėsiai. Jau gerokai 
įsiaudrinę ječiai urzgė, stumdė ir nepiktai kandžiojo vieni kitus, 
iš anksto mėgaudamiesi būsimomis grumtynėmis. Daug metų jie 
laukė progos pasismaginti tikrame mūšyje ir štai pagaliau sulaukė. 
Tensingui ne sykį teko juos pakeliui stabdyti ir raminti. 

— Mokytojau, man rodos, pagaliau prisiminiau, kur jau anks- 
čiau esu girdėjęs ječių kalbos žodžių: keturiuose vienuolynuose, 
kuriuose mokiausi Auksinio drakono kodo, — pašnibždėjo Ten- 
singui Dilas Bahadūras. 

— Galbūt mano mokinys dar nepamiršo, jog ir tada, kai lankė- 
mės Ječių slėnyje, esu sakęs, kad yra svarbi priežastis mums čia 
būti, — tokiu pat balsu priminė lama. 

— Ar ji turi ryšio su ječių kalba? 

— Galbūt... — šyptelėjo Tensingas. 

Reginys buvo stulbinantis. Atvykėlius supo didingas grožis: 
snieguotos kalnų viršūnės, milžiniškos uolos, kriokliai, prarajos, 
įsirėžusios į kalnagūbrius, ledynai. Žvelgdamas į tą gamtovaizdį, 
Aleksandras Koldas suprato, kodėl Uždraustosios karalystės gy- 
ventojai tiki, kad aukščiausias jų šalies kalnas, siekiantis septynis 
tūkstančius metrų, yra dievų buveinė. Jaunasis amerikietis jautė, 
kaip į visą jo esybę skverbiasi šviesa ir tyras oras, kaip kažkas atsi- 

veria jo sieloj, kaip jis pats kas minutė keičiasi, bręsta, auga. Kaip 
bus gaila palikti tą kraštą ir grįžti į vadinamąją civilizaciją! 

Alekso apmąstymus pertraukė Tensingas. Jis aiškino, jog dzon- 
gų, įtvirtintų vienuolynų, yra tik Butane ir Auksinio Drakono 
karalystėje. Dzongai — tai kartu ir vienuolių buveinės, ir karinės 
tvirtovės. Jie būdavo statomi upių santakoje arba slėnyje ir gynė 
aplinkinius gyventojus. Statytojams nereikėjo nei vinių, nei 
brėžinių, nes visų tokių pastatų planas vienodas. Karaliaus rūmai 
Tunkaloje iš pradžių irgi buvo vienas iš tokių dzongų, tik vėliau 
pritaikyti valstybės reikalams, išplėsti, modernizuoti ir paversti 
tūkstančio patalpų labirintu. 

Čentan Dzongas — išimtis. Jis pastatytas natūralioje terasoje, 
kurios šlaitai tokie statūs, kad sunku net įsivaizduoti, kaip čionai 
buvo sugabentos statybinės medžiagos ir sumūryta tvirtovė, kuri 
šimtus metų atlaikė ir žiemos audras, ir lavinas, kol ją sugrio- 
vė žemės drebėjimas. Į vienuolyną vedė tik siauras laiptuotas 
takas, iškirstas uoloje, bet juo retai tebuvo vaikščiojama, nes 
vienuoliai mažai bendravo su pasauliu. Per tarpeklius, pasitai- 
kančius tame kelyje, buvo galima pereiti siūbuojančiais tilteliais 
iš medžio ir virvių. Po žemės drebėjimo niekas tuo taku ne- 
bevaikščiojo ir tilteliai vos laikėsi: mediena daug kur papuvo, 
virvės sutrūkinėjo, bet Tensingui ir jo būriui teko rizikuoti, 
nes kitų galimybių tiesiog nebuvo. O ječiai nė kiek ir nebijojo 
žengti tais tilteliais, nes buvo čia vaikščioję, kai trumpam iš- 
eidavo iš savojo slėnio maisto ieškotis. Pamatę vieno tarpeklio 
dugne žmogaus lavoną, vyrai spėjo, kad Teksas Šarvuotis ir jo 
kovotojai bus juos pralenkę. 

— Šitas tiltas nesaugus, antai žmogus, nuo jo nukritęs, — parodė 
jį Aleksandras. 

— Matau arklio pėdsakus. Vadinas, jie iki šios vietos jojo, o čia 
žirgus paleido ir toliau ėjo pėsti, drakoną nešė rankomis, — nu- 
statė Dilas Bahadūras. 

— Neįsivaizduoju, kaip arkliai pasiekė šią vietą. Čia įkoptų ne- 
bent ožkos, — tarė Aleksandras. 

— Ko gero, tai Tibeto žirgai, įgudę laipioti kalnais, ištvermingi 
ir miklūs, todėl labai vertinami. Matyt, jų šeimininkai turėjo labai 
svarių priežasčių juos paleisti, — spėjo Dilas Bahadūras. 

— Jiems reikėjo pereiti į kitą pusę, — įsiterpė Nadija. 

— Jei jau banditai perėjo sunkiu drakonu nešini, pereisim ir 
mes, — nusprendė Dilas Bahadūras. 

— Bet nuo jų tiltelis dar labiau susilpnėjo. Gal ne pro šalį būtų 
jį išbandyti ir tik paskui lipti ant jo, — pareiškė Tensingas. 

Praraja buvo nelabai plati, bet ir ne tokia siaura, kad būtų gali- 
ma pasinaudoti Tensingo ir princo kartimis arba lazdomis. Nadija 
pasiūlė pririšti virve Borobą ir liepti jai išbandyti tiltelį, bet kas iš 
to: beždžionė lengva, ir jeigu ji pereis, tai dar nežinia, ar pereitų 
ir kiti. Dilas Bahadūras apžiūrėjo tiltelio prieigas ir aptiko kitoj 
pusėj storą šaknį. Aleksandras pririšo virvės galą prie strėlės, o 
princas paleido ją iš lanko taikliai kaip visada ir ji tvirtai įsmigo į 
šaknį. Kitą virvę Aleksandras prisirišo prie juosmens ir Tensingo 
prilaikomas iš lėto nužingsniavo tilteliu: atidžiai tyrė kiekvieną 
klojinio lentą ir tik paskui stojosi ant jos visu svoriu. 

Jei tiltukas lūžtų, vaikinas galėtų bent trumpam įsitverti pir- 
mosios virvės. Nežinia, ar strėlė išlaikytų jo svorį, bet jei ir ne, 
antroji virvė neleistų jam nugarmėti į prarają. Tokiu atveju svar- 
biausia būtų nesiploti į akmeninį tarpeklio šoną. Aleksas tikėjosi, 
kad jam padėtų alpinisto patirtis. 

Žingsnis po žingsnio Aleksandras artėjo prie kito kranto. Jau 
nuėjus bemaž pusę kelio dvi lentos lūžo ir vaikinas paslydo. Per 
kalnus nuaidėjo Nadijos šūksnis. Porą kankinamai ilgų minučių 
niekas nedrįso krustelėti, kol tiltukas liovėsi siūbavęs ir Aleksas 
atgavo pusiausvyrą. Labai pamažu jis ištraukė koją, įstrigusią tarp 
lūžusių lentų, paskui atitraukė ją atgal ir laikydamasis pirmosios 
virvės vėl atsistojo. Jis dar svarstė, ar eiti toliau, ar grįžti, kai pa- 

sigirdo keistas dundesys. Iš pradžių vyrai pamanė, jog tai žemės 
drebėjimas, ne toks jau retas tuose kraštuose, bet tuoj išvydo, 
kaip nuo kalno viršūnės rieda akmenys ir virsta sniegas. Nadijos 
riksmas sukėlė laviną. 

Vaikino draugai ir ječiai bejėgiškai stebėjo pražūtingąją griū- 
tį, artėjančią prie Aleksandro ir trapiojo tiltelio. Nebuvo kas 
darą — nei trauktis, nei skubėti į priekį. 

Tensingas ir Dilas Bahadūras nieko nelaukdami susikaupė ir 
ėmė siųsti vaikinui energiją. Kitomis aplinkybėmis Tensingas 
būtų mėginęs pasinaudoti visomis savo, kaip tulku, išgalėmis 
pakeisti gamtos užmačias: juk kai kurie tulku — didžiojo lamos 
įsikūnijimai — žūtbūtiniais atvejais geba sulaikyti vėją, nukreipti 
audrą, neleidžia ištvinti upėms per liūtis ir užeiti šalčiams. Tačiau 
Tensingui niekada nebuvo tekę to daryti. Tai nebuvo vienas iš tų 
gebėjimų, kuriuos gali nuolat lavinti, kaip kad astralines keliones. 
O dabar jau per vėlu mėginti pakeisti griūties kryptį ir gelbėti 
jaunąjį amerikietį. Tensingas tik stengėsi visomis dvasios jėgomis 
perduoti jam didžiulę savo kūno tvirtybę. 

Aleksandras girdėjo, kaip dunda akmenų griūtis, jautė atūžiantį 
sniego debesį, per kurį nieko nebematė. Jis suvokė, jog tai mir- 
tis, bet adrenalinas, suplūdęs jam į kraują, paveikė tarsi galinga 
elektros iškrova, nušlavė visas mintis ir leido vien tik instinktui 
užvaldyti asmenybę. Vaikinas pasijuto esąs kupinas antgamtiškos 
energijos, ir jo kūnas per akimirksnį virto juoduoju Amazonijos 
jaguaru. Plėšrūnas, šiurpiai riaumodamas, galingu šuoliu per- 
skriejo bedugnę ir keturiomis letenomis atsirėmė į kitą krantą 
išsilenkdamas uolų nuolaužų, švilpiančių čia pat už nugaros. 

Alekso draugai nežinojo, kad jis stebuklingai išsigelbėjo, — 
jiems vaizdą užstojo sniego ir žemių debesis. Nė vienas, išskyrus 
Nadiją, nematė vaikino ligi tol, kol išsisklaidė dulkės. Mirties 
akivaizdoje, manydama Aleksandrą žūstant, mergina visai kaip 
jis pajuto tokį pat milžinišką energijos antplūdį, patyrė tokią pat 

fantastišką permainą. Boroba liko nublokšta ant žemės, kai jos šei- 
mininkė, virtusi balta erele, pakilo aukštyn ir grakščiai sklęsdama 
iš viršaus matė juodąjį jaguarą, įsikabinusį nagais į tvirtą žemę. 


ANAMA 


Vos praslinkus mirtinam pavojui, Aleksandras atgavo įprastinį pa- 
vidalą. Tiktai kruvini pirštai ir nuožmi veido išraiška, persikreipusi 
burna ir iššiepti dantys bepriminė magišką nuotykį. Ir dar oda 
buvo prisigėrusi jaguaro kvapo, išduodančio plėšrų žvėrį. 

Griūtis nuskėlė dalį siauro tako ir sutrupino daugumą tiltelio 
lentų, bet virvės — ir tos senosios, ir Aleksandro nutiestos — liko 
sveikos. Vaikinas pritvirtino jas vienoj tarpeklio pusėj, Tensin- 
gas — kitoj, kad visi galėtų persikabaroti. Ječiai, vikrūs kaip bež- 
džionės ir įgudę karstytis kalnais, be vargo persikėlė pakibę ant 
vienos virvės. Dilas Bahadūras pamanė, kad jeigu jau mokėdavo 
įveikti prarają su kartimi, tai mokės pasinaudoti ir neįtempta virve, 
juoba kad gražų pavyzdį buvo jau spėjęs parodyti jo mokytojas. 
Tensingui neprireikė neštis Nadijos, tik Borobą, nes mergaitė, 
pasivertusi erele, pati skrido jiems virš galvų. Aleksandras ste- 
bėjosi, kodėl Nadija negalėjo pavirsti savuoju totemu, kai buvo 
išsinarinusi petį, ir tik jo dvasinį atvaizdą siuntė pagalbos prašyti. 
Lama jam paaiškino, kad skausmas ir nuovargis buvo nuslopinę 
jos kūno išgales. 

Baltoji erelė juos ir perspėjo, kad jau visai nebetoli už kelio 
posūkio stūkso Čentan Dzongas. Atokiau pririšti arkliai rodė, 
jog piktadariai čia, bet nebuvo matyti jokios sargybos; aišku, jie 
nesitikėjo sulauksią svečių. 

Gavęs telepatinį erelės pranešimą, Tensingas susikvietė saviš- 
kius pasitarti, kaip geriausia veikti. Ječiai nieko neišmanė apie 


strategiją; susidūrę su priešu, jie tiesiog veržėsi į priekį mojuodami 

kuokomis ir pragariškai klykdami. Toks puolimas, beje, būdavo ir 
labai veiksmingas, jei priešas jų nepasitikdavo kulkų lietumi. Pir- 
miausia reikėjo išsiaiškinti, kiek žmonių yra vienuolyne, kaip jie 
išsidėstę, kuo ginkluoti, kur laiko karalių ir Auksinį drakoną. 

Ūmai tarp jų lyg niekur nieko atsirado Nadija, tarsi ir nebūtų 
skridusi paukšte. Nė vienas tuo nenusistebėjo. 

— Jei mano gerbiamas mokytojas leistų, norėčiau eiti pir- 
mas, — pasisiūlė Dilas Bahadūras. 

— Kažin ar taip būtų geriausia. Tu — būsimasis karalius. Jei kas 
nutiktų tavo tėvui, tauta galėtų pasikliauti tik tavimi. 

— Jei garbusis mokytojas leistų, eisiu aš, — tarė Aleksandras. 

— Jei garbusis mokytojas leistų, manau, geriau būtų eiti man, 
nes aš moku tapti nematoma, — įsiterpė Nadija. 

— Jokiu būdu! — sušuko Aleksandras. 

— Kodėl? Ar nepasitiki manim, Jaguarai? 

— Tai labai pavojinga. 

— Tiek pat pavojinga man, kaip ir tau. Jokio skirtumo. 

— Gal mergaitė erelė ir teisi, —tarė savo žodį Tensingas. — Kiek- 
vienas siūlo tai, ką turi. Šiuo atveju labai pravers gebėjimas tapti 
nematomam. Tau, Aleksandrai, turinčiam juodojo žvėries širdį, 
teks kautis šalia Dilo Bahadūro. Ječiai eis su manim. Aš čia, ko 
gero, vienintelis, kuris su jais susikalba ir gali juos suvaldyti. Vos 
išvydę, kad aplinkui priešai, jie tarsi išprotėja. 

— Štai kada mums praverstų moderni technika. Tarkim, radijo 
ryšys. Kaipgi Erelė mums praneš, kad galim pradėti puolimą? — 
paklausė Aleksandras. 

— Gal tuo pačiu būdu, kaip ir dabar bendraujame... — pasiūlė 
Tensingas, ir Aleksas ėmė juoktis: iki šiol jis net nepastebėjo, kad 
jau kuris laikas keičiasi su juo mintimis netardamas nė žodžio. 

— Pasistenk neišsigąsti, Nadija, nes baimė sujaukia mintis. Ir 
vyk šalin abejones, juk ir jos trukdo priimti žinią. Vaizdinius 


perdavinėk tik po vieną, — patarinėjo princas. 

— Nesirūpink, aš juk žinau, kad telepatija —tai kaip ir kalbėjimas 
širdimi, — ramino jį mergaitė. 

— Ko gero, mes pranašesni tik tuo, kad puolam netikė- 
tai, — tarė lama. 

— Jei garbusis mokytojas leistų man pareikšti spėjimą, sakyčiau, 
kad būtų pravartu kalbant su ječiais tiesmukiškiau reikšti savo 
mintis, — pasišaipė Aleksandras, mėgdžiodamas Uždraustosios 
karalystės gyventojų kalbėseną. 

— Galbūt jaunasis svetimšalis turėtų šiek tiek labiau pasitikėti 
mano mokytoju, — įsiterpė Dilas Bahadūras, bandydamas savo 
lanko templę ir skaičiuodamas strėles. 

— Sėkmės, — atsisveikindama tarė Nadija, pakštelėjo Aleksan- 
drui į skruostą ir nukėlė nuo pečių Borobą, o ši užsikorė Aleksui 
ant sprando ir įsikibo į ausis, kaip paprastai darydavo likusi be 
šeimininkės. 

Tą pačią akimirką žmones apstulbino ūžesys, panašus kaip 
neseniai prašniokštusios griūties. Tik ječiai iškart suprato, jog 
čia kažkas visai kita, kažkas baisaus, niekuomet negirdėto. Jie 
puolė ant žemės, slėpė galvas tarp rankų ir drebėjo pametę savo 
kuokas; išgaravo visas jų karingumas, jie tik inkštė kaip išgąsdinti 
šunyčiai. 

— Sakyčiau, lyg ir sraigtasparnis, — tarė Aleksandras, ženklais 
ragindamas visus slėptis tarp uolų ir kalno šešėlyje, kad nebūtų 
matomi iš oro. 

— Kas tai yra? — nesuprato princas. 

— Toks kaip ir lėktuvas. O lėktuvas — tai kaip ir aitvaras su 
varikliu, — aiškino amerikietis, negalėdamas patikėti, kad XXI 
amžiuje dar yra žmonių, gyvenančių lyg viduramžiais. 

— Aš žinau, kas yra lėktuvas, kas savaitė matau juos skrendan- 
čius Tunkalos link, — tarė Dilas Bahadūras, neįsižeidęs dėl naujojo 


draugo tono. 

Kitapus pastato danguje pasirodė metalinis aparatas. Tensingas 
bandė nuraminti ječius, bet tų padarų smegeninėje netilpo mintis, 
kad gali būti skraidančių mašinų. 

— Tai paukštis, klausantis įsakymų. Nebijokime jo, mes už jį 
stipresni, — aiškino ječiams lama tikėdamasis, jog bent tiek jie 
supras. 

— Vadinasi, ten yra kur orlaiviui nutūpti. Dabar man aiškėja, 
kodėl jie taip veržėsi čionai ir kaip ketina su visa statula pasprukti 
iš šalies, — samprotavo Aleksandras. 

— Pulsime juos dar nespėjusius to padaryti, jeigu mano ger- 
biamas mokytojas pritars, — pasiūlė princas. 

Tensingas papurtė galvą: dar anksti. Praslinko vos ne valanda, 
kol sraigtasparnis nutūpė. Lamai ir jo žmonėms nebuvo matyti, 
kaip orlaivis manevruoja, bet jie numanė, kaip sunkiai jam sekasi, 
nes prireikė net keleto mėginimų: plieninis paukštis vis kilo, ore 
suko ratus ir vėl leidosi. Pagaliau jo variklis liovėsi burzgęs. Kalnų 
rimtį sudrumstė iš už mūrų atskrieję žmonių balsai — vadinasi, 
banditai jau ten. Kai ir jie nutilo, Tensingas nusprendė, kad jau 
laikas kilti į mūšį. Nadija susikaupė, pasistengė tapti permatoma 
ir pasuko į vienuolyną. Labiausiai dėl jos nerimavo Aleksandras: 
širdis taip daužėsi jo krūtinėj, kad jis baiminosi, ar tik jos dunk- 


sėjimo neišgirs priešai už trejeto šimtų metrų. 


AŠTUONIOLIKTAS SKYRIUS 

Mašis 


Čentan Dzongo vienuolynas buvo Specialisto plano baigiama- 
sis punktas. Mažoje tarp sniegynų įsiterpusioje aikštelėje, kurią 
kitados suformavo griūtis, nutūpęs sraigtasparnis buvo sutiktas 
labai džiaugsmingai: juk tai tikras žygdarbis. Tūpimo vietą Teksas 
Šarvuotis buvo paženklinęs raudonu kryžiumi, kaip viršininko 
liepta, ir vis barstė tą ženklą žemuogių milteliais, kad neišbluktų. 
Iš aukštai jis atrodė ne didesnis už dvidešimt penkių sentavų mo- 
netą, bet priartėjus buvo gerai matomas. Ne tik aikštelės mažumas 
vertė lakūną meistriškai manevruoti, kad mentės neužkliudytų 
uolų, bet ir oro srovės. Šioje vietoje tarp kalnų buvo susidaręs 
kaip ir piltuvėlis, kuriame vėjas kėlė sūkurius. 

Sraigtasparnio pilotas buvo Nepalo karo aviacijos didvyris, ne 
kartą įrodęs, koks yra drąsus ir sąžiningas. Jam buvo pasiūlyta už 
neblogą atlygį išgabenti iš šios vietos „paketą“ ir du žmones. Kas 
tame „pakete“, jis nežinojo ir per daug nesidomėjo; jam pakako 
garantijos, jog ne ginklai ir ne narkotikai. Jį pasamdė agentas, 
prisistatęs kaip tarptautinės mokslinės ekspedicijos dalyvis; tie 
mokslininkai tyrinėjantys šio krašto uolienas ir renkantys jų 
pavyzdžius. Tuodu žmones ir „paketą“ reikėsią nuskraidinti iš 
Čentan Dzongo į tam tikrą vietą Indijos šiaurėje; ten lakūnas 
gausiąs antrąją pusę sutarto atlygio. 

Lakūnui nepatiko žmonės, padėję nutupdyti sraigtasparnį. 
Tai buvo ne užsieniečiai mokslininkai, kaip jis tikėjosi, bet kla- 

jokliai mėlyna oda, panašūs veikiau į banditus, užsikišę už diržo 
po pustuzinį įvairaus didumo ir pavidalo durklų. Paskui pasirodė 
amerikietis melsvomis akimis, šaltomis kaip ledynas, pasveikino 
jį sėkmingai atvykusį ir pakvietė į vienuolyną išgerti puodelio 
kavos, kol vyrai įkels „paketą“ į orlaivį. Krovinys pasirodė besąs 
sunkus keisto pavidalo daiktas, suvyniotas į brezentą ir tvirtai 
apraišiotas virvėmis; kelti jį teko keliese. Pilotas pamanė, kad tai 
uolienų pavyzdžiai. 

Amerikietis nuvedė jį per kelias visai sugriuvusias menes. Jų 
stogas vos laikėsi, dauguma sienų suirusios, grindys iškilnotos tiek 
žemės drebėjimo, tiek šaknų, išsirangiusių po jomis per ilgą laiką, 
kai čia niekas nebegyveno. Pro plyšius kalėsi sausi kieti žolynai. 
Visur buvo pilna žvėrių išmatų; ko gero, čia dažnai lankėsi tigrai 
ir kalnų ožiai. Amerikietis aiškino lakūnui, kad vienuolyne gyvenę 
atsiskyrėliai kovotojai, paskubom sprukdami nuo stichinės ne- 
laimės, paliko nemažai ginklų, indų ir dailės dirbinių. Skersvėjai 
ir pakartotiniai žemės drebėjimai vartė šventąsias statulas ir jų 
nuolaužomis nusėjo grindis. Svečiui teko žingsniuoti per šukes, 
o kai jis bandė pasukti į šoną, buvo amerikiečio mandagiai, bet 
tvirtai suimtas už rankos ir nuvestas į laikiną virtuvėlę, kur jų 
laukė tirpi kava, sutirštintas pienas ir sausainiai. 

Nepalo didvyris matė būrelius vyrų juosvai mėlyna oda, bet 
neįžiūrėjo lieknos mergaitės medaus spalvos veidu, kuri praėjo 
visai šalia ir tarsi bekūnė dvasia nuplaukė per senovinio vienuo- 
lyno griuvėsius. Lakūnui galvoje kirbėjo klausimai, kas yra tie 
nuožmaus veido žmonės su turbanais ir tunikomis, ką jie turi 
bendro su tais paslaptingais mokslininkais, kurie jį pasamdė. 
Kuo toliau, tuo mažiau jam patiko darbas, kurio ėmėsi; pilotas 
įtarė, kad visas tas reikalas ne toks jau teisėtas ir švarus, kaip jam 
buvo sakoma. 

— Paskubėkim išskristi, nes po ketvirtos valandos pakils vė- 


jas, — perspėjo lakūnas. 


936 »« ISABEL ALLENDE 


— Nebeilgai užtruksim. Tik niekur neikit iš čia — tai pavo- 
jinga. Pastatui nedaug tetrūksta, kad sugriūtų, — atsakė Teksas 
Šarvuotis ir paliko svečią su kavos puodeliu, durklais ginkluotų 


vyrų apsuptą. 


ARA 


Kitam gale vienuolyno, nuvesti per begalę prišiukšlintų patalpų, 
patys vieni sėdėjo karalius ir Judita Kinski. Niekas jų nesurišo, 
neužkimšo burnos, nes, pasak Tekso Šarvuočio, iš čia pasprukti 
neįmanoma: ir vieta sunkiai prieinama, ir Skorpiono sekta ne- 
miega. Nadija, eidama per griuvėsius, skaičiavo plėšikus. Ji at- 
kreipė dėmesį, kad išorinis akmenų mūras toks pat apiręs, kaip ir 
vidaus sienos; užkampiuose pripustyta sniego ir daug kur į akis 
krinta neseni žvėrių pėdsakai — matyt, jie buvo čia įsitaisę gūž- 
tas, o atėjus žmonėms paspruko. „Kalbėdama širdimi“, ji pranešė 
Tensingui ką pastebėjusi. Kai priėjo tą vietą, kur tūnojo karalius 
ir Judita Kinski, pranešė lamai, kad jie gyvi, ir šis nusprendė, jog 
jau metas veikti. 

Teksas Šarvuotis buvo darsyk suleidęs karaliui narkotikų, kad 
palaužtų jo atsparumą ir valią, bet monarchas, įpratęs valdyti savo 
kūną ir sielą, tardomas atkakliai tylėjo. Šarvuotis siuto. Jo darbas 
bus baigtas tik tada, kai jis išgaus Auksinio drakono kodą, — taip 
sutarta su Klientu. Teksas buvo girdėjęs statulą „giedant“, bet 
tie garsai Kolekcininkui bus beverčiai, jei neturės formulės 
jų reikšmei iššifruoti. Mažai ką pešęs narkotikais, grasinimais 
ir smūgiais, amerikietis pareiškė belaisviui kankinsiąs Juditą 
Kinski tol, kol jis išduos paslaptį arba kol moteriškė mirs, bet 
tada jos mirtis prislėgsianti karaliaus sąžinę ir jo karmą. Tačiau 
kaip tik tada, kai Teksas buvo jau pasirengęs veikti, atskrido 
sraigtasparnis. 

— Didžiai apgailestauju, kad dėl mano kaltės jūs, Judita, pateko- 
te į tokią situaciją, — nusilpęs nuo narkotikų šnibždėjo karalius. 

— Tai ne jūsų kaltė, — guodė jinai, nors, kaip jam atrodė, pati 
buvo labai įbauginta. 

— Negaliu leisti, kad jie jums padarytų ką blogo, bet ir negaliu 
pasitikėti tais beširdžiais. Manau, kad net jeigu ir pasakyčiau jiems 
kodą, vis tiek jie mus abu nužudytų. 

— Bijau ne mirties, jūsų didenybe, bijau tik kankinimų. 

— Mano vardas Doržis. Niekas nėra vadinęs manęs vardu nuo 
tada, kai prieš daug metų mirė mano žmona, — vos girdimai 
kalbėjo jis. 

— Doržis... ką tai reiškia? 

— Spindulys, arba tikroji šviesa. Spindulys simbolizuoja nu- 
švitusį protą, bet man dar labai toli iki to. 

— Manau, kad esate vertas to vardo, Dorži. Niekad nesu su- 
tikusi kito tokio žmogaus. Jūs neturit nė trupučio tuštybės, nors 
esat galingiausias šios šalies žmogus, — kalbėjo ji. 

— Galbūt dabar vienintelė proga pasakyti jums, Judita, kad 
prieš tuos skaudžius įvykius mąsčiau apie galimybę kartu su jumis 
vykdyti pareigą savo tautai... 

— Kaip tai suprasti? 

— Ketinau prašyti, kad jūs taptumėt šio nežymaus krašto ka- 
raliene. 

— Kitaip sakant, kad tekėčiau už jūsų... 

— Suprantu, absurdiška apie tai kalbėti dabar, kai mūsų 
laukia mirtis, tačiau toks ir buvo mano ketinimas. Daug esu 
mąstęs apie tai. Jaučiu, kad jums ir man lemta kažką nuveikti 
drauge. Ką — nežinau, bet jaučiu, kad tokia yra mudviejų 
karma. Nebegalėsime to padaryti šiame gyvenime, bet gal 
tai bus per kitą įsikūnijimą, — kalbėjo karalius, nedrįsdamas 
jos paliesti. 

— Kitame gyvenime? Kada? 

— Po šimto metų, po tūkstančio — nesvarbu. Šiaip ar taip, sielos 
gyvenimas yra vienas. O štai kūno gyvenimas pralekia tarsi sapnas, 
tai vien tik iliuzija, — atsakė karalius. 

Judita atsuko jam nugarą ir įsmeigė žvilgsnį į sieną, kad jis 
nematytų jos veido. Karalius pamanė, kad moteris jaudinasi, 
kaip ir jis. 

— Jūs manęs nepažįstat, nežinot, kokia aš esu, — pagaliau su- 
murmėjo ji. 

— Aš negaliu įžvelgti jūsų auros, Judita, neskaitau jūsų minčių, 
nors ir norėčiau, bet galiu įvertinti jūsų aiškų protą, kultūrą, pa- 
garbą gamtai... 

— Bet negalit pamatyti, kas yra mano sieloje! 

— Jūsų sieloje gali būti tik grožis ir nuoširdumas, — patikino 
valdovas. 

— Įrašas jūsų medalione teigia, kad žmogus gali pasikeisti. Ar jūs 
tikrai tuo tikite, Dorži? Ar mes galim tapti kitais žmonėmis? — pa- 
klausė Judita ir atsigręžusi pažvelgė jam į akis. 

— Vienintelis tikras dalykas yra tai, kad šiame pasaulyje viskas 
nuolat keičiasi, Judita. Permainos neišvengiamos, nes viskas yra 
laikina. Vis dėlto mums, žmonėms, nelengva pasikeisti iš esmės 
ir pakilti į aukščiausiąjį sąmonės būvį. Mes, budistai, tikime, kad 
galime pasikeisti savo noru, jei esame įtikėję kokia nors tiesa, bet 
niekas negali mūsų priversti tai padaryti. Kaip tik taip atsitiko 
Sidharthai Gautamai: jis buvo išlepintas princas, bet pamatęs pa- 
saulio vargus tapo Buda, — atsakė karalius. 

— Manau, kad pasikeisti labai sunku... Kodėl jūs manim pa- 
sitikit? 

— Aš taip pasitikiu jumis, Judita, kad esu pasiryžęs pasakyti 
jums Auksinio drakono kodą. Negaliu leisti, kad jūs kentėtu- 
mėte, juo labiau — dėl mano kaltės. Ne aš turiu spręsti, kiek jūs 
galite iškentėti, — spręsite jūs pati. Todėl mano krašto karalių 
paslaptis turi likti jums. Išduokite ją tiems piktadariams mainais 

už savo gyvybę, bet, maldauju, tik po mano mirties, — prašė 
valdovas. 

— Jie neišdrįs jūsų nužudyti! — sušuko ji. 

— To ir nebus, Judita. Aš pats užbaigsiu savo gyvenimą, nes ne- 
noriu, kad mano mirtis slėgtų kieno nors sąžinę. Nesijaudinkite, 
tam neprireiks smurto: aš tik liausiuosi kvėpavęs, — paaiškino jai 


karalius. 


AAA. 


— Klausykitės atidžiai, Judita, aš jums pasakysiu kodą, o jūs turėsit 
jį įsiminti, — kalbėjo karalius. — Kai jus klausinės, paaiškinkite, kad 
Auksinis drakonas paskleidžia septynis garsus. Kiekvienas keturių 
garsų derinys reiškia vieną iš aštuonių šimtų keturiasdešimties 
ideogramų, vartotų išnykusioje ječių kalboje. 

— Jūs kalbat apie bjauriuosius sniego žmones? Argi tie padarai 
iš tiesų egzistuoja? — nepatikliai pertarė moteriškė. 

— Jų yra likę labai mažai, ir tie patys jau išsigimę, sugyvulėję, 
bendrauja vos keletu žodžių, bet prieš tris tūkstančius metų jie 
turėjo savitą kalbą ir civilizaciją. 

— Ar toji kalba kur nors užrašyta? 

— Ją laiko atmintyje keturi lamos keturiuose skirtinguose 
vienuolynuose. Niekas nežino viso kodo, tik mano sūnus Dilas 
Bahadūras ir aš. Jis surašytas viename pergamente, kurį pagrobė 
kinai, okupavę Tibetą. 

— Išeitų, kad žmogus, turintis tą pergamentą, gali iššifruoti 
pranašystes... — atsiliepė Judita. 

— Pergamentas surašytas sanskritiškai, bet pakanka jį sudrėkinti 
jako patelės pienu ir jame išryškės kitos spalvos įrašai — žodynas, 
kuriame kiekviena ideograma išversta į tokios pat reikšmės keturių 
garsų derinį. Ar supratote, Judita? 

— Puiku! — nutraukė karalių džiūgaujantis Teksas Šarvuotis, lai- 
kydamas rankoje pistoletą. — Kiekvienas žmogus turi savąjį Achilo 
kulną, jūsų didenybe. Vis dėlto mes išgavom kodą. Prisipažįstu, 
buvau jau kiek susirūpinęs, kad nenusineštumėt paslapties į kapą, 
bet mano viršininkė jus pergudravo, — pridūrė jis. 

— Ką tai reiškia? — sumišo karalius. 

— Dieve mano, negi jūs jos taip ir neįtarėt? Ar jums niekada 
nekilo klausimas, kaip ir kodėl Judita Kinski kaip tik dabar įsisu- 
ko į jūsų gyvenimą? Nesuprantu, kodėl nepasidomėjot landšafto 
architektės, tulpių žinovės praeitimi prieš įsileisdamas ją į rūmus. 
Koks jūs naivus! Tik pažvelkit į ją. Moteris, dėl kurios buvot pa- 
sirengęs mirti, yra mano viršininkė, Specialistė. Ji, ne kas kitas, 
sumanė visą tą operaciją, — pareiškė amerikietis. 

— Ar tiesa, ką šneka tas žmogus, Judita? — paklausė karalius, 
netikėdamas savo ausimis. 

— Kaip, jūsų manymu, mes pagrobėm Auksinį drakoną? Tai ji 
mums parodė, kaip nueiti ligi Šventovės, įtaisydama vaizdo kamerą 
jūsų medalione. O kad galėtų tai padaryti, turėjo išsikovoti jūsų 
pasitikėjimą, — pasakė Teksas Šarvuotis. 

— Jūs pasinaudojote mano jausmais... — lemeno valdovas, iš- 
blyškęs kaip popierius ir įsmeigęs akis į Juditą Kinski, kuri ne- 
galėjo ištverti jo žvilgsnio. 

— To dar betrūko, kad būtumėt ją įsimylėjęs! Mirti galima iš 
juoko! — sušuko amerikietis ir nusikvatojo. 

— Liaukis, Šarvuoti! — sudraudė jį Judita. 

— Ji buvo įsitikinusi, kad tos paslapties mums nepavyks išplėšti 
jėga, todėl jai dingtelėjo pagrasinti, kad mes ją kankinsim. Ir ji, 
kaip tikra profesionalė, būtų sutikusi tuos kankinimus ištverti 
vien tam, kad jus įbaugintų ir priverstų išduoti paslaptį, — kalbėjo 
Teksas Šarvuotis. 

— Tiek to, Šarvuoti, tai jau praeitis. Nebekankinkim karaliaus, 
nešdinkimės, — liepė Judita Kinski. 

— Neskubėk, viršininke. Dabar jau aš sprendžiu. Ar tik ne- 
manai, kad taip ir atiduosiu statulą, ką? Tai būtų neprotinga. Ji 
verta kur kas daugiau už auksą, iš kurio ji padaryta, todėl ketinu 
atsiskaityti su Klientu be tarpininkų. 

— Ar išprotėjai, Šarvuoti? — užsiplieskė moteriškė, bet Teksas, 
mojuodamas po nosim pistoletu, nebeleido jai kalbėti. 

— Atiduok magnetofoną, arba ištaškysiu tau smegenis, po- 
niute, — pagrasino jis. 

Visada budrus Juditos Kinski žvilgsnis nevalingai kryptelėjo į 
rankinę, padėtą ant grindų. Tai truko vos akimirką, bet Šarvuočiui 
to pakako. Jis pasilenkė nenuleisdamas ginklo nuo Juditos, pakėlė 
rankinę ir iškratė ant grindų. Pabiro moteriški tualeto reikmenys, 
pistoletas, kelios nuotraukos ir niekada karaliui nematyti elektro- 
niniai aparatai. Iškrito ir keletas mažyčių magnetofono juostelių. 
Jas amerikietis nuspyrė šalin: ne jų jis ieškojo. Jį domino tik ta, 
kuri vis dar buvo aparate. 

— Kur magnetofonas? — siuto jis. 

Viena ranka taikydamas pistoletu Juditai Kinski į krūtinę, 
antrąja Teksas apčiupinėjo moterį nuo galvos ligi kojų, pagaliau 
net liepė nusijuosti diržą ir nusiauti, bet nieko nerado. Staiga 
jo žvilgsnis krito į plačią raižyto kaulo apyrankę, puošiančią 
jos riešą. 

— Nusiimk ją! — liepė jis tonu, neleidžiančiu prieštarauti. 

Labai nenoromis moteriškė nusiėmė papuošalą ir padavė jam. 
Amerikietis atsitraukė porą žingsnių, kur šviesiau, ir apžiūrėjęs 
apyrankę džiugiai šūktelėjo: joje buvo paslėptas mažytis magneto- 
fonas, kurio nepaniekintų nė aukščiausios klasės šnipas. Specialistė 
visada naudojosi tik naujausia technika. 

— Tu dar pasigailėsi, Šarvuoti, garbės žodis. Su manim menki 
juokai, — iškošė pro dantis Judita, nesitverdama įniršiu. 

— Nei tu, nei tas jausmingas senis nebegalėsit man atkeršyti! 
Nusibodo man klausyti įsakymų. Tavo laikas, viršininke, baigėsi. 

Aš turiu statulą, kodą ir sraigtasparnį, daugiau man nieko nereikia. 
Kolekcininkas bus labai patenkintas, — šaipėsi jis. 

Prieš pat Teksui Šarvuočiui nuspaudžiant gaiduką karalius iš 
visų jėgų pastūmė Juditą Kinski ir užstojo ją savo kūnu. Jai skirta 
kulka pataikė jam tiesiai į krūtinę. Antroji kulka tik išskėlė žiežir- 
bas iš akmeninės sienos, nes Nadija Santos įsiveržė kaip viesulas, 
visu smarkumu užgriuvo amerikietį ir parvertė jį ant žemės. 

Šarvuotis mikliai pašoko ant kojų — ne veltui buvo tiek metų 
mokęsis Rytų kovos meno. Kumščiu atbloškęs Nadiją, vienu 
šuoliu nuskriejo prie pistoleto, gulinčio už kelių metrų. Ten pat 
nuskubėjo ir Judita Kinski, bet vyriškis ją pralenkė. 


ARA 


Tensingas su ječiais įsiveržė į vienuolyną iš kitos pusės, kur buvo 
susitelkę dauguma mėlynųjų, o Aleksandras nusekė paskui Dilą 
Bahadūrą: šis ieškojo karaliaus vadovaudamasis vaizdais, kuriuos 
mintimis buvo perdavusi Nadija. Princas, nors jau ir buvo čia lan- 
kęsis, nelabai gerai prisiminė pastato planą, be to, orientuotis jam 
trukdė krūvos nuolaužų ir kitokio šlamšto, kurio buvo pilna visur. 
Jis ėjo priekyje su šauti parengtu lanku, o Aleksandras žingsniavo 
iš paskos nešinas tik bendražygio paskolinta medine lazda. 

Jaunuoliai vengė banditų, bet netrukus susidūrė su dviem, o 
tie iš netikėtumo taip ir sustingo. Per tą akimirką, kol jie stovėjo 
sutrikę, princas spėjo paleisti strėlę į koją vienam iš priešininkų, 
stengdamasis nenukauti jo mirtinai, — tai prieštaravo jo įsitikini- 
mams, — O tik išvesti iš rikiuotės. Plėšikas kriokdamas parkrito 
žemėn, bet jo bendras spėjo išsitraukti du peilius ir paleido juos 
į Dilą Bahadūrą. 

Viskas įvyko taip greitai, kad Aleksandras nespėjo nė susi- 
gaudyti. Jis nebūtų galėjęs išvengti durklų, o princas tik šiek 

tiek pasitraukė į šoną, grakščiai, ko ne šokio žingsniu, ir išgaląsti 
ašmenys jį tik vos vos palietė, bet nesužeidė. Jo priešininkas buvo 
beužsimojąs dar vienu peiliu, bet tą akimirką stebėtinai taikliai 
paleista strėlė įsmigo jam į krūtinę per kelis centimetrus nuo 
širdies, po raktikauliu, nepažeisdama jokio gyvybiškai svarbaus 
organo. 

Aleksandras pasinaudojo proga ir vožė lazda pirmajam plėšikui, 
nes šis, kad ir gulėdamas ant žemės ir plūsdamas krauju, jau taikėsi 
sviesti vieną iš daugybės savo durklų. Smogta buvo instinktyviai, 
nespėjus nė pagalvoti, bet tą pačią akimirką, kai storoji lazda palie- 
tė bandito viršugalvį, Aleksandras išgirdo lyg ir gliaudomą riešutą 
trakštelint. Tik tada vaikinas atsipeikėjo ir suprato, ką padarė. Jam 
apsvaigo galva, kūną išpylė šaltas prakaitas, burna pritvinko seilių 
ir ėmė tąsyti skrandį, bet Dilas Bahadūras jau bėgo tolyn ir teko 
įveikus silpnumą lėkti jam iš paskos. 

Princas nesibaimino banditų ginklų: žinojo, kad jį saugo 
magiškasis amuletas, kurį buvo gavęs iš Tensingo ir nešiojosi po 
kaklu, — suakmenėjusios drakono išmatos. Daug vėliau, išgir- 
dusi apie tai iš Aleksandro, jo močiutė Ketė pareiškė, jog ne tai 
gelbėjo Dilą Bahadūrą nuo durklų, tik atkaklios tao šu pratybos, 
išugdžiusios greitą reakciją. 

— Nesvarbu, kokia priežastis, svarbu rezultatas, — nesileido į 
ginčus anūkas. 

Į menę, kurioje buvo karalius, Dilas Bahadūras ir Aleksandras 
įsiveržė tą pačią akimirką, kai Teksas Šarvuotis, tūkstantąja sekun- 
dės dalimi pralenkęs Juditą Kinski, pačiupo pistoletą. Amerikiečiui 
dar nespėjus uždėti piršto ant gaiduko, trečia princo paleista strėlė 
pervėrė jam dilbį. Šarvuotis sukliko nesavu balsu, bet ginklo ne- 
paleido. Pistoletas liko jo gniaužtuose, tačiau buvo matyti, kad 
jis nebepajėgs nei nusitaikyti, nei iššauti. 

— Nejudėt! — griežtai suriko Aleksandras negalvodamas, kaip 


galėtų priversti amerikietį: argi keliautojo lazda įveiks kulkas! 

Nė neketindamas paklusti, Teksas Šarvuotis čiupo Nadiją 
sveikąja ranka ir pakėlė kaip lėlę priešais save, prisidengdamas 
jos kūnu. Boroba, atbėgusi paskui Dilą Bahadūrą ir Aleksandrą, 
įnirtingai spiegdama puolė šeimininkei prie kojos, bet amerikietis 
ją šiurkščiai nuspyrė. Vis dar pusėtinai apsvaigusi nuo smūgio, 
mergaitė bandė spurdėti, bet Šarvuotis, sugniaužęs geležine ranka, 
neleido jai nė krustelėti. 

Princas bandė įvertinti savo galimybes. Jis visiškai pasikliovė 
rankos taiklumu, bet rizika, kad Teksas nušaus Nadiją, buvo 
pernelyg didelė. Beliko pasyviai žiūrėti, kaip Teksas Šarvuotis, 
tempdamasis bejėgę merginą, atbulom traukiasi prie išėjimo, link 
aikštelės, kur ant plonos sniego dangos laukia sraigtasparnis. 

Judita Kinski, naudodamasi sąmyšiu, tekina leidosi į kitą pusę 
ir dingo tarp vienuolyno griuvėsių. 


AAA 


Kol visa tai vyko viename pastato gale, antrajame irgi brendo 
tragedija. Dauguma mėlynųjų kovotojų susibūrė šalia laikinos 
virtuvėlės, gurkšnojo svaigalus iš gertuvių, kramtė betelį ir pus- 
balsiu svarstė galimybę išduoti Teksą Šarvuotį. Žinoma, jie nė 
nenutuokė, kad įsakinėja ne jis, o Judita Kinski; manė ją esant 
įkaite, kaip ir karalių. Amerikietis jau buvo jiems sumokėjęs tiek, 
kiek sutarta, ir jie žinojo Indijoje gausiantys likusią dalį ginklais 
bei žirgais, bet pamatę auksinę statulą, nusagstytą brangakmeniais, 
suprato, kad ji verta kur kas daugiau. Jiems nesinorėjo, kad tas 
lobis, įkeltas į sraigtasparnį, taptų jiems nepasiekiamas, nors jie 
ir suprato, kad tik tokiu būdu galima jį išgabenti iš šalies. 

— Reikia pagrobti lakūną, —tyliai pasiūlė vadas, vogčiom žvilg- 
čiodamas į Nepalo didvyrį, kuris sėdėdamas kampe gurkšnojo 
baltintą kavą. 

— O kas skris su juo? — paklausė vienas plėšikas. 

— Aš, — pareiškė vadas. 

— O kas mums garantuos, kad tu nepaspruksi su visu laimi- 
kiu? — neatlyžo kitas. 

Pasipiktinęs vadas griebė vieną iš savo durklų, bet nespėjo iš- 
sitraukti, nes Tensingas su ječiais viesulu įsiveržė į pietinį Čentan 
Dzongo sparną. Mažas jų būrelis galėjo bet kam įvaryti siaubą. 
Priekyje bėgo lama, nešdamasis dvi lazdas, sujungtas grandine; 
jas jis aptiko griuvėsiuose, ten, kur kitados buvo labiausiai pasi- 
žymėjusių karingųjų vienuolių arsenalas. Iš to, kaip lama laikė 
tas lazdas, ir iš visų jo judesių buvo matyti, jog tai tikras kovos 
menų meistras. Jam iš paskos sekė dešimtis ječių, jau ir šiaip grės- 
mingų pažiūrėti, o dabar jie atrodė kaip tikri pabaisos, nužengę iš 
slogiausio košmaro. Iš jų keliamo triukšmo galėjai pamanyti, kad 
jų yra bent dusyk daugiau. Tie padarai, mojuojantys kuokomis 
ir akmenimis, vilkintys odinėmis liemenėmis ir užsimaukšlinę 
ant galvų šiurpą keliančias kepures su kruvinais ragais, nė kiek 
nebuvo panašūs į žmones. Jie klykė ir straksėjo tarsi išprotėję 
orangutanai, džiaugdamiesi proga užvožti kam nors per galvą ir, 
kas be ko, patys gauti grąžos — toks jau tas žaidimas. Tensingas 
liepė jiems pulti žinodamas, kad vis tiek jų nesuvaldys. Prieš 
ataką jis trumpai pasimeldė — prašė dangų, kad per susirėmimą 
niekas nežūtų, nes kiekviena mirtis kristų jam ant sąžinės. Ječių 
neapkaltinsi: pasidavę agresyvumui, jie praranda ir tą truputėlį 
proto, kurį dar turi. 

Prietaringieji Skorpiono sektos kovotojai patikėjo, kad juos 
ištiko Auksinio drakono prakeiksmas ir kad čia velnių tuntas 
atskubėjo keršyti jiems už šventvagystę. Su pikčiausiais priešais 
jie būtų galėję grumtis, bet vien pagalvojus, kad susidūrė su pra- 
garo jėgomis, plaukai ant galvos šiaušėsi. Mėlynieji, ječių iš visų 
pusių vejami, spruko kaip kiškiai pro išsigandusį lakūną, kuris 
prisiplojo prie sienos, kad juos praleistų, vis dar su puodeliu ran- 

koje, nesuprasdamas, kas čia darosi. Juk jis tikėjosi čia susitikti su 
mokslininkais, o atsidūrė mėlynai nusidažiusių barbarų ordoje, 
kurią persekioja nežemiški beždžionžmogiai ir ginkluotas milžinas 
vienuolis, tarsi nužengęs iš filmo apie kung fu kovotojus. 

Praskuodus plėšikų ir ječių būriams, lama ir lakūnas netikėtai 
susidūrė vienudu. 

— Namastė, — pasisveikino pilotas atgavęs žadą, nes nieko kito 
nešovė jam į galvą. 

— Tampo kači, — savaip atsakė Tensingas, linktelėdamas tarsi 
kviestiniame pobūvyje. 

— Kokia čia dabar velniava? — paklausė pirmasis. 

— Ko gero, sunkoka būtų paaiškinti. Tie, kurie su raguotais 
šalmais, yra mano bičiuliai ječiai. O tie kiti pavogė Auksinį dra- 
koną ir pagrobė karalių, — pasakojo Tensingas. 

— Jūs kalbat apie legendinį Auksinį drakoną? Vadinasi, tai jį jie 
įkėlė į mano sraigtasparnį! — sušuko Nepalo didvyris ir nudūmė 
pakilimo aikštelės linkui. 

Tensingas nuskubėjo iš paskos. Situacija atrodė tragikomiška, 
nes jis dar nežinojo, kad karalius sužeistas. Pro sienos spragą vie- 
nuolis matė paniškai bėgančius nuo kalno Skorpiono sektos narius; 
juos vijosi ječiai. Veltui jis bandė mintimis prisišaukti Grr-ympr 
karius: jie buvo pernelyg įsismaginę ir nekreipė į Tensingą jokio 
dėmesio. Jie jau negąsdino priešo kovos šūksniais, bet klykė iš 
džiaugsmo, tarsi tai būtų vaikų žaidimas. Tensingas dar sykį pa- 
simeldė, kad jie nepavytų nė vieno bandito: lama nenorėjo, kad 
jo karmą suterštų dar daugiau smurto padarinių. 


ARA 


Gera Tensingo nuotaika subjuro vos išėjus iš vienuolyno ir pama- 
čius, kas čia dedasi. Užsienietis, kurį lama suprato esant amerikietį, 

įsakinėjantį mėlyniesiems, matyt, tas pats, apie kurį buvo kalbėjusi 
Nadija, stovėjo šalia sraigtasparnio. Viena jo ranka buvo strėlės 
perverta, tačiau tai netrukdė jam laikyti parengtą pistoletą. Ant- 
rąja ranka jis laikė prisispaudęs prie savęs Nadiją, vos siekiančią 
kojomis žemę, ir dangstėsi ja kaip skydu. 

Už kokių trisdešimties metrų Šarvuočiui kelią pastojo Dilas Ba- 
hadūras su lanku, parengtu šauti, ir visai sutrikęs Aleksandras. 

— Nuleisk lanką! Traukitės, arba nušaunu mergą! — pagrasino 
Teksas Šarvuotis, ir nė vienam nekilo abejonių, kad jis taip ir 
padarys. 

Princas atleido lanko templę, ir abu vaikinai pasitraukė prie 
pastato griuvėsių, o Teksas Šarvuotis įlipo į orlaivį, kartu šiurkščiai 
įsitempė ir Nadiją. 

— Palauk! Nebandyk kilti iš čia be manęs! — bėgdamas artyn 
sušuko lakūnas, bet anas jau spėjo paleisti variklį ir sraigto mentės 
pradėjo suktis. 

Štai kada Tensingui pasitaikė proga išbandyti antgamtines savo 
dvasios jėgas. Žmogus įrodo esąs tikras tulku, jei įstengia minti- 
mis pakeisti gamtoje vykstančius procesus. Dabar reikėtų labai 
susikaupti ir sukelti vėją, kuris sutrukdytų amerikiečiui pasprukti 
su brangiąja jo tautos šventenybe. Deja, oro sūkuriui pagavus 
skrendantį sraigtasparnį žūtų ir Nadija. Lama žaibiškai pasvėrė 
savo galimybes ir nusprendė nerizikuoti: net ir vieno žmogaus 
gyvybė vertingesnė už visą pasaulio auksą. 

Dilas Bahadūras vėl griebėsi lanko, nors ir suprato, kad plieni- 
nės mašinos strėlėmis nesulaikysi. Aleksandras matė, kad beširdis 
amerikietis išsiveža Nadiją, ir ėmė šaukti draugę vardu. Mergaitė 
jo negirdėjo, bet variklio burzgesys ir sraigto švilpimas privertė ją 
atsipeikėti. Pagrobėjas buvo ją numetęs ant krėslo kaip kokį bulvių 
maišą. Vos orlaiviui pradėjus kilti Nadija pasinaudojo tuo, kad 
Teksas Šarvuotis užsiėmęs jo valdymu ir viską daro viena ranka, 


nes kita yra sužeista ir nukarusi kaip botagas. Mergaitė nusėlino 

prie durelių, atsidarė jas ir ilgai nesvarsčiusi, nežiūrėdama žemyn 
šoko į tuštumą. 

Aleksandras nuskubėjo prie jos nekreipdamas dėmesio į 
sraigtasparnį, pakibusį jam virš galvos. Nadija krito iš pustrečio 
metro aukščio, bet sniegas sušvelnino smūgį, kitaip būtų gal ir 
užsimušusi. 

— Erele! Tu gyva? — persigandęs šaukė Aleksandras. 

Mergaitė pamatė jį atbėgant ir pamojo jam ranka: baimės ne- 
beliko, tik pasididžiavimas, kad ryžosi sprukti. Žodžių negalėjai 
suprasti per sraigtasparnio ūžimą. 

Priėjo prie jos ir Tensingas, o Dilui Bahadūrui pakako žinoti, 
kad Nadija gyva. Princas nulėkė į menę, kurioj buvo palikęs Tekso 
Šarvuočio peršautą tėvą. Vos tik Tensingas pasilenkė prie mer- 
gaitės, ji sušuko, kad karalius sunkiai sužeistas, ir mostu parodė, 
kur jo ieškoti. Vienuolis nuskubėjo paskui princą į vienuolyną, 
o Aleksandras, nepaisydamas sraigto keliamo vėjo ir sniego de- 
besies, nusivilko striukę ir pakišo draugei po galva, kad jai būtų 
bent kiek patogiau. Nadija krisdama gerokai prisitrenkė, bet petys, 
kurį andai buvo išsinarinusi, liko savo vietoj. 

— Atrodo, kad man nelemta mirti tokiai jaunai, — šyptelėjo 
Nadija, bandydama keltis. Jos burna ir nosis kraujavo nuo smūgio, 
gauto iš Šarvuočio. 

— Nejudėk, kol grįš Tensingas, — liepė jai Aleksandras. Jam 
dabar ne juokai rūpėjo. 

Aukštielninka gulėdama ant žemės, Nadija matė, kaip sraigtas- 
parnis, tarsi koks didelis sidabrinis vabzdys, kyla į mėlyną dangaus 
gelmę. Jis praskrido pro pat uolinę kalno sieną ir ssūbuodamas nėrė 
iš apačios į piltuvą tarp Himalajų viršūnių. Keletą ilgų minučių 
buvo matyti, kaip jis tolydžio mažėdamas tolsta nuo žemės. Nadija 
stumtelėjo Aleksandrą, liepusį jai gulėti ant sniego, ir įtempusi 
visas jėgas atsistojo. Pasisėmusi žiupsnį sniego įsidėjo burnon ir 
išspjovė jau kruviną. Merginos veidas pradėjo tinti. 


Mūšis « 9490 


— Žiūrėkit! — ūmai sušuko pilotas, nenuleisdamas akių nuo 
orlaivio. 

Sraigtasparnis susverdėjo ore tartum musė, atsidūrusi į stiklą. 
Nepalo didvyris iškart suprato, kas darosi: aparatą pagavo vėjo 
sūkurys ir sraigto mentės ėmė pavojingai virpėti. Lakūnas pa- 
šėlusiai mojavo rankomis ir šaukė, ką reikia daryti, bet Šarvuotis 
vargu ar ką nors girdėjo. Ištrūkti iš sūkurio buvo galima tik vie- 
nu būdu — kylant spirale kartu su juo. Aleksandrui šovė į galvą, 
kad panašiai būna čiuožiant banglente: svarbu tiksliai, reikiamą 
akimirką, pasigauti bangą ir pasinaudoti jos impulsu, jei nenori 
būti parblokštas. 

Teksas Šarvuotis buvo skraidęs daug valandų, nes to reikalavo 
jo darbas. Jam buvo tekę pilotuoti įvairiausius lėktuvus, sklan- 
dytuvus, sraigtasparnius ir net dirižablius; taip jis nepastebėtas 
kirsdavo valstybių sienas su ginklų, narkotikų kroviniu ir vagių 
grobiu. Tačiau dabar grėsmė tą prityrusį aviatorių užklupo visai 
nepasirengusį. 

Vos tik orlaivis ištrūko iš verpeto ir amerikietis jau džiūgavo 
vaizduodamasis, kaip išjodinės arklius savo žirgyne toli nuo čia, 
Jungtinių Valstijų vakaruose, mašiną supurtė siaubinga vibracija. 
Lakūnas suvokė nebegalįs jos suvaldyti, o virpesiai vis greitėjo; 
žmogus jautėsi tarsi atsidūręs kokteilių plaktuvėje. Kurtinamai 
ūžė variklis ir sraigtas, pašėlusiai kaukė vėjas. Teksas bandė rasti 
išeitį pasitelkęs plieninius nervus ir didelę patirtį, bet visi jo mė- 
ginimai ėjo niekais. Sraigtasparnis, oro verpeto pagautas, sukosi 
kaip pašėlęs. Umai kažkas garsiai subildėjo, aparatą bloškė į šoną, 
ir Šarvuotis suprato, kad lūžo sraigtas. Dar valandėlę sraigtasparnį 
laikė ore stiprus vėjo srautas, bet staiga papūtė iš kitos pusės ir 
tapo tylu. Teksui Šarvuočiui šmėkštelėjo viltis, jog dar bus galima 
ką nors padaryti, bet orlaivis jau krito žemyn kaip akmuo. 

Vėliau Aleksandras svarstė, ar tas žmogus suvokė, kas vyksta, 


ar mirtis nutrenkė jį kaip žaibas, nespėjusį nieko pajusti. Vaikinui 

nebuvo matyti, kur nukrito sraigtasparnis, tik visi išgirdo galingą 
sprogimą, ir į dangų pakilo tirštas juodų dūmų stulpas. 

Karalių Tensingas užtiko bejėgiškai gulintį ant grindų, tik jo galvą 
buvo pasidėjęs sau ant kelių ir glostė jo sūnus Dilas Bahadūras. 
Princas nebuvo matęs tėvo nuo tada, kai jį, šešerių metų vaiką, 
ištempė naktį iš lovos ir atidavė globoti Tensingui, bet pažino tėtį, 
nes jo paveikslą visą tą laiką nešiojosi atmintyje. 

— Tėveli, tėveli... — kartojo sūnus, niekuo negalėdamas padėti 
žmogui, kuris jo akivaizdoje plūsta krauju. 

— Jūsų didenybe, čia aš, Tensingas, — tarė lama, lenkdamasis 
prie karaliaus. 

Valdovas atsimerkė, nors jo akys jau drumstėsi. Įtempęs žvilgsnį 
pamatė dailų vaikiną, stebėtinai panašų į mirusią žmoną, ir pa- 
mojo jam, kad prieitų arčiau. 

— Paklausyk, sūnau, turiu tau kai ką pasakyti... — sumurmėjo 
karalius. 

Tensingas pasitraukė nuošaliau, kad jiedviem netrukdytų. 

— Kuo greičiau eik į rūmus, į Auksinio drakono menę, — sunkiai 
tardamas žodžius įsakė valdovas. 

— Tėve, jie pagrobė statulą, — atsiliepė princas. 

— Vis tiek eik. 

— Kaipgi aš eisiu be jūsų, tėve? 

Nuo senų senovės karalius visada lydėjo sosto įpėdinį, pirmą- 
syk einantį tuo keliu, kad parodytų, kaip išvengti mirtinų spąstų, 
saugančių Šventovę. Tas pirmasis tėvo ir sūnaus apsilankymas 
pas Auksinį drakoną buvo įvesdinimo ritualas, reiškiantis vieno 
karaliaus valdymo pabaigą ir kito pradžią. 


— Gausi eiti vienas, — liepė jam karalius ir užsimerkė. 


Mūšis « 951 


Tensingas priėjo prie savo mokinio ir uždėjo ranką jam ant 
peties. 

— Ko gero, turėsi tėvui paklusti, Dilai Bahadūrai, — tarė 
lama. 

Tą akimirką į menę įėjo Aleksandras, prilaikydamas už rankos 
Nadiją, nes jai kojos linko, ir lakūnas iš Nepalo, vis dar neatsi- 
gaunantis po to, kai prarado sraigtasparnį ir patyrė tiek nuotykių 
per vieną kelionę. Nadija ir pilotas liko stovėti atokiau, nedrįsdami 
kištis į dramatišką karaliaus susitikimą su sūnumi, o Aleksandras 
nutarė pasidomėti, kas yra Juditos Kinski rankinėje, vis dar gu- 
linčioje ant grindų. 

— Privalai eiti į Auksinio drakono buveinę, sūnau, — pakartojo 
karalius. 

— Ar galėtų su manim eiti ir mano gerbiamasis mokytojas 
Tensingas? Juk aš mokiausi tik teoriškai. Nei aš rūmus pažįstu, 
nei žinau, kokios ten pinklės. Už Paskutinių durų manęs laukia 
mirtis, — būgštavo princas. 

— Kas iš to, kad ir eičiau su tavimi, Dilai Bahadūrai: juk ir aš 
to kelio nepažįstu. Dabar mano vieta — šalia karaliaus, — liūdnai 
atsakė lama. 

— Ar galėsit išgelbėti mano tėvą, garbusis mokytojau? — meldė 
Dilas Bahadūras. 

— Padarysiu visa, kas įmanoma. 

Aleksandras priėjo prie jaunuolio ir įteikė jam mažą prietaisėlį, 
bet princas neįsivaizdavo, kaip juo naudotis. 

— Tas daikčiukas gal padės tau rasti kelią į Šventovę. Čia vaizdo 
įrašas, padarytas naudojantis palydovine sistema. 

— Kas tai per daiktas? — paklausė sutrikęs princas. 

— Tai kaip ir elektroninis žemėlapis, padedantis orientuotis 
rūmų viduje. Su juo galėsi patekti į Auksinio drakono menę taip, 
kaip pateko Teksas Šarvuotis ir jo plėšikai, norėdami pagrobti 


statulą, — paaiškino bičiulis. 

— Kaip jiems tai pavyko? — stebėjosi Dilas Bahadūras. 

— Spėju, kad kažkas buvo nufilmavęs visą kelią, — tarė Alek- 
sandras. 

— Tai neįmanoma: juk niekas, išskyrus mano tėvą, negali įeiti 
į tą rūmų dalį. Niekas kitas negali atverti Paskutinių durų ir iš- 
vengti spąstų. 

— O Šarvuotis tai padarė, matyt, naudodamasis šiuo aparatu. 
Judita Kinski yra jo bendrininkė. Galbūt tavo tėvas jai parodė 
kelią... — neatlyžo Aleksandras. 

— Medalionas! Šarvuotis kažką šnekėjo apie kamerą, paslėptą 
karaliaus medalione! — sušuko Nadija: juk ji buvo girdėjusi, kaip 
Specialistė kivirčijosi su Teksu Šarvuočiu prieš įsiveržiant į menę 
jos draugams. 

Nadija atsiprašė dėl to, ką privalo padaryti, ir kuo atsargiausiai 
apieškojo iškankintą karaliaus kūną, kol galiausiai aptiko karaliaus 
medalioną, užkritusį už liemenės. Ji paprašė princą, kad padėtų įį 
nukabinti, bet šis svyravo, nes tai būtų labai reikšmingas gestas: 
tas medalionas simbolizavo karaliaus valdžią, kurios nieku gyvu 
nebuvo galima iš jo tėvo atimti. Vis dėlto, savo draugės Nadijos 
nekantriai raginamas, jis pagaliau ryžosi. 

Aleksandras pakėlė brangenybę prieš šviesą ir labai greitai 
aptiko mažytę kamerą, paslėptą tarp koralo šakelių. Parodė ją ir 
Dilui Bahadūrui, ir kitiems. 

— Tikriausiai ją čia įtaisė Judita Kinski. Tas aparatas, didumo 
sulig žirniu, nufilmavo visą karaliaus kelionę per Šventovę. Paskui 
Teksas Šarvuotis ir mėlynieji kovotojai mėgdžiojo kiekvieną jo 
žingsnį, įrašytą filme. 

— Kodėl ta moteris taip pasielgė? — paklausė priblokštas princas: 
jam galvoj netilpo tokie dalykai kaip išdavystė ir gobšumas. 

— Manau, jog dėl statulos, nes ji labai vertinga, — spėjo Alek- 


sandras. 

— Jūs girdėjot sprogimą? Sraigtasparnis sudužo, subyrėjo ir 
statula, — įsiterpė lakūnas. 

— Gal taip ir geriau... — neatsimerkdamas sušnibždėjo ka- 
ralius. 

— Drįstu nužemintai kreiptis į jūsų didenybę ir pasiūlyti, kad 
šie du svetimšaliai jaunuoliai lydėtų princą rūmuose. Jaguaras 
Aleksandras ir Erelė Nadija yra tokios pat tyros širdies kaip princas 
Dilas Bahadūras ir galbūt padėtų jam įvykdyti tą misiją. Vaikinas 
Aleksandras moka naudotis tuo moderniu aparatu, o mergaitė 
Nadija moka matyti ir klausytis širdimi, — tvirtino Tensingas. 

— Vien tik karalius ir jo įpėdinis turi teisę įeiti tenai, — šnibž- 
dėjo valdovas. 

— Kad ir kaip jus gerbiu, jūsų didenybe, vis dėlto drįstu pa- 
prieštarauti. Galbūt kai kada tenka ir pažeisti tradiciją... — spy- 
rėsi lama. 

Po šių Tensingo žodžių stojo ilga tyla. Rodėsi, kad sužeistasis 
nebeturi jėgų, bet netrukus jo balsas vėl suskambo. 

— Gerai, tegul eina visi trys... — pagaliau sutiko valdovas. 

— Gal nebūtų visai nenaudinga, jūsų didenybe, jeigu apžiūrė- 
čiau jūsų žaizdą, — pasisiūlė Tensingas. 

— O kam, Tensingai? Juk jau turime kitą karalių, o mano 
laikas baigėsi. 

— Gali būti, kad neturėsime kito karaliaus, kol princas neįro- 
dys galintis juo būti, — atsakė lama, tvirtomis rankomis keldamas 
sužeistąjį. 


AAA 
Nepalo didvyris patalpos kampe aptiko Tekso Šarvuočio paliktą 


miegmaišį; ant jo Tensingas ir paguldė karalių. Lama atsagstė su- 
kruvintą jo liemenę ir ėmėsi plauti krūtinę, kad galėtų apžiūrėti 

žaizdą. Kulka buvo kiaurai pervėrusi krūtinės ląstą, sudraskiusi 
audinius ir išlėkusi per nugarą. Iš žaizdų išvaizdos, jų padėties ir iš 
kraujo spalvos Tensingas sprendė, kad pažeisti karaliaus plaučiai. 
Nebuvo kas darą; tokiu atveju vargu bepadėtų ir lamos medici- 
nos žinios, ir dvasinės jo galios. Suprato tai ir pats mirštantysis, 
bet jam dar reikėjo šiek tiek laiko paskutiniams reikalams atlikti. 
Lama sustabdė kraujavimą, stipriai sutvarstė krūtinės ląstą ir liepė 
lakūnui atnešti iš laikinosios virtuvėlės karšto vandens gydomajai 
arbatai. Po valandos valdovas tapo visai sąmoningas ir atgavo blaivų 
protą, nors ir buvo labai silpnas. 

— Sūnau, turėsi būti geresnis karalius negu aš, — tarė jis Dilui Ba- 
hadūrui, ragindamas pasikabinti po kaklu karaliaus medalioną. 

— Tėve, tai neįmanoma. 

— Paklausyk manęs, turim visai nebedaug laiko. Štai mano 
nurodymai. Pirmas: ilgai nelaukęs vesk moterį, tokią pat stiprią 
kaip tu. Jai teks būti mūsų tautos motina, o tau — tėvu. Antras: 
puoselėk mūsų karalystės gamtą ir papročius; nepasitikėk tuo, 
kas ateina iš kitur. Trečias: nebausk tos europietės Juditos Kinski. 
Nenoriu, kad visą likusį gyvenimą ji praleistų kalėjime. Ji labai 
sunkiai nusidėjo, bet ne mums dera valyti jos karmą. Jai pačiai 
teks per kitą įsikūnijimą išmokti to, ko neišmoko per šitą. 

Tik dabar visi prisiminė moterį, kaltą dėl šios tragedijos. Aiš- 
ku, ji negalėjo toli nuklysti nepažindama šių vietų, beginklė, be 
maisto, be šiltų drabužių, greičiausiai — ir basa, nes juk Šarvuotis 
buvo liepęs jai nusiauti. Bet Aleksandras manė, kad jeigu jau ji 
sugebėjo taip įspūdingai pagrobti drakoną, tai ras būdą išsprukti 
kad ir iš paties pragaro. 

— Nesijaučiu pasirengęs valdyti šalį, tėve, — skundėsi princas, 
žemai nuleidęs galvą. 

— Nėra kitos išeities, sūnau. Esi kaip reikiant išlavintas, narsus 
ir tyros širdies. Prašyk patarimo Auksinį drakoną. 

— Bet jis sudužo! 

— Prieik arčiau, pasakysiu tau paslaptį. 

Aplinkiniai pasitraukė per porą žingsnių, kad netrukdytų, o 
Dilas Bahadūras prikišo ausį prie pat karaliaus lūpų. Princas dė- 
mesingai išklausė labiausiai karalystėje saugomos paslapties, kurią 
visus aštuoniolika šimtmečių žinojo tik karūnuotieji valdovai. 

— Ko gero, tau metas atsisveikinti, Dilai Bahadūrai, — priminė 
Tensingas. 

— Ar negalėčiau likti prie tėvo iki galo?.. 

— Ne, sūnau, turi keliauti tuojau pat... — sumurmėjo karalius. 

Dilas Bahadūras pabučiavo tėvą į kaktą ir pasitraukė. Ten- 
singas stipriai apkabino mokinį: juk juodu skiriasi ilgam, gal 
net visam laikui. Princo laukia įvesdinimo išbandymas, iš kurio 
gali gyvas ir negrįžti, o lama privalo tesėti pažadą, duotą senolei 
Grr-ympr, — keliauti į Ječių slėnį, kur turės šešerius metus ją pa- 
vaduoti. Pirmąsyk gyvenime Tensingas neatsispyrė jausmams: šį 
vaikiną jis mylėjo kaip tikrą sūnų, labiau nei patį save, ir skirtis su 
juo buvo tikra kančia. Lama bandė susiimti ir apmalšinti širdies 
nerimą. Jisai stebėjo save tarsi iš šalies, giliai kvėpavo, krimtosi 
dėl užvaldžiusių jį sentimentų ir dėl to, kad jam dar taip toli iki 
visiško atsiribojimo nuo žemiškų dalykų, vadinasi, ir jausmų. Jis 
žinojo, kad sielos neatsiskiria niekada. Juk tą patį jis aiškindavo 
ir princui, sakė, jog kiekviena esybė tėra dalis visa apimančios 
vienovės ir kad viskas yra tarp savęs susiję. Dilas Bahadūras ir jis 
bus surišti per amžius, ne tik dabar, bet ir per kitus įsikūnijimus. 
Tai kodėl jam taip spaudžia širdį? 

— Arašįstengsiu pasiekti Šventovę, garbusis mokytojau? — per- 
traukė jo apmąstymus jaunikaitis. 

— Nusiteik elgtis kaip tas Himalajų tigras: pasikliauk nuojauta 


ir instinktu. Tikėk tauria savo širdimi, — atsakė vienuolis. 

Princas, Nadija ir Aleksandras susiruošė atgal į sostinę. Kelias 
jau žinomas, netikėtų kliūčių gal nebus. Kad būtų arčiau, pasuko 
per Ječių slėnį ir todėl nesusitiko su generolo Miaro Kunglungo 
kareivių daliniu, kuris kaip tik tuo metu kopė aukštyn akmenuotu 
kalnų taku. Kartu su kareiviais ėjo Ketė Kold ir Pema. 

O mėlyniesiems kovotojams nepavyko išvengti susidūrimo su 
Kunglungu. Jie lėkte lėkė pakalnėn, vos ne kūlversčiais, maty- 
dami, kad jiems ant kulnų lipa šiurpulingieji demonai. Iš tiesų 
ječiai neilgai juos tesivijo, nes nesiryžo per daug nutolti nuo savo 
gyvenamų vietų. Šių būtybių genetinėje atmintyje išliko pagrin- 
dinė taisyklė: slėptis nuo pašalinių. Labai retai jie teišeidavo iš 
savo paslaptingojo slėnio, tik maisto ieškotis, o ir išėję traukdavo 
į dar labiau neprieinamus kalnus, kuo toliau nuo žmonių. Tai ir 
išgelbėjo Skorpiono sektą, nes ječių savisaugos instinktas pasi- 
rodė esąs stipresnis už norą aptalžyti priešus. Jis ir privertė juos 
ūmai sustoti, kad ir labai nenorom: juk taip gaila atsisakyti progos 
smagiai pasimušti, gal vienintelės per daugelį metų. Dar ilgai jie 
inkštė iš nusivylimo, truputį pasipliekė tarp savęs (vis šiokia tokia 
paguoda) ir galiausiai nukorę galvas pasuko namolio. 

Skorpiono kovotojai nenutuokė, kodėl tie velniai kruvinais 
šalmais jų nebesiveja, bet dėkojo deivei Kali, kad lengvai išsi- 
suko. Jie buvo taip įbauginti, kad jiems nė į galvą nešovė grįžti 
ir pasisavinti statulą, kaip buvo ketinę. Mėlynieji toliau leidosi 
vieninteliu įmanomu taku ir neišvengiamai susidūrė su Uždraus- 
tosios karalystės kareiviais. 

— Štai jie, mėlynieji žmonės! — sušuko Pema, vos išvydusi juos 
iš apačios. 

Generolas Miaras Kunglungas susėmė juos be vargo, nes pa- 
bėgti jie neturėjo jokių galimybių. Skorpiono kovotojai pasidavė 
be pasipriešinimo. Vienas karininkas su dauguma kareivių apsiėmė 
nuvesti juos į sostinę, o Pema, Ketė, generolas ir keletas geriausių 
jo vyrų toliau žygiavo į Čentan Dzongą. 

— Kas dabar bus tiems banditams? — paklausė Ketė generolą. 

— Galbūt jų bylą tirs lamos, tardamiesi su teisėjais, o paskui 
karalius paskirs jiems bausmę. Taip bent būdavo elgiamasi kitais 
atvejais, bet iš tiesų mes neturim daug patirties, kaip bausti nu- 
sikaltėlius. 

— Jungtinėse Valstijose jie tikriausiai sėstų į kalėjimą iki gyvos 
galvos. 

— Ir ten įgytų išminties? — paklausė generolas. 

Ketė taip užsikvatojo, kad vos nuo žirgo nenupuolė. 

— Tai jau kažin, generole, — atsiliepė ji, šluostydamasi ašaras, 
kai pagaliau atgavo pusiausvyrą. 

Miaras Kunglungas nesuprato, kas taip prajuokino senąją re- 
porterę. Ir jis nusprendė, kad užsieniečiai — keistoki žmonės, jų 
manieros nenuspėjamos ir verčiau dėl to nekvaršinti sau galvos. 
Tegul jau jie bus tokie, kokie yra. 

Tuo tarpu jau ir sutemo. Teko sustoti ir įsirengti naktigultą 
kalno šlaito terasoje. Visi nekantravo greičiau pasiekti vienuolyną, 
bet suprato, kad kopti į kalną pasišviečiant vien žibintuvėliais 
būtų neprotinga. 

Ketė nebeturėjo jėgų. Kelionės nuovargį didino ir neįprastas 
jai aukštis, ir nesiliaujantis kosulys. Moteriškę palaikė tik geležinė 
valia ir viltis pamatyti Aleksandrą ir Nadiją. 

— Gal jums neverta rūpintis, senele. Jūsų anūkas ir Nadija yra 
saugūs, nes būnant su princu ir Tensingu jiems nieko blogo atsi- 
tikti negali, — guodė ją Pema. 

— Ten viršuj turėjo atsitikti kas nors labai blogo, kitaip tie 
plėšikai nebūtų šitaip sprukę, — svarstė Ketė. 

— Tie žmonės kažką šnekėjo apie Auksinio drakono prakeikimą 
ir apie velnius, kurie juos persekioja. Ar jūs, močiute, tikite, kad 
šiuose kalnuose yra demonų? — paklausė mergina. 

— Netikiu visomis tomis kvailystėmis, vaikeli, — atsakė Ketė, 


jau susitaikiusi su tuo, kad šiame krašte visi ją vadina močiute. 

Naktis tęsėsi be galo ilgai, bet išsimiegoti nepavyko niekam. 
Kareiviai patiekė kuklius pusryčius: arbatos su druska ir sviestu, 
ryžių ir džiovintų daržovių, panašios išvaizdos ir skonio kaip pus- 
padis. Paskui visi žygiavo toliau. Ketė, nors jau įpusėjusi septintą 
dešimtį ir dūstanti dėl prarūkytų plaučių, stengėsi neatsilikti nuo 
jaunimo. Generolas Miaras Kunglungas tylėjo ir vengė skvarbaus 
mėlynų jos akių žvilgsnio, bet jo, seno kario, širdyje nejučiom 
kaupėsi nuostaba. Iš pradžių jis nemėgo tos senės ir visaip bandė 
jos atsikratyti, bet po truputį pakeitė nuomonę ir ėmė ją gerbti. 

Toliau kopti į kalną nebetrukdė niekas. Štai pagaliau ir įtvir- 
tintasis vienuolynas, bet jame — mirtina tyla. Negi ten nėra nė 
gyvos dvasios? Generolas su kareiviais žengė į senovinius griu- 
vėsius atsargiai, su ginklais rankose, o dvi moterys sekė jiems iš 
paskos. Taip jie vieną po kitos perėjo visą eilę tuščių patalpų ir 
pagaliau pasiekė tolimiausiąją menę. Prie durų į ją atvykėliams 
kelią užstojo milžinas vienuolis, laikantis rankose dvi lazdas, su- 
jungtas grandine. Mikliai, tarsi šokdamas, sušvytravo jis tuo ginklu 
ir niekam dar nespėjus nė krustelėti apsuko grandinę apie kaklą 
generolui. Priblokštiems kareiviams beliko žiūrėti, kaip jų vadas 
tabaluoja ore tarp galingų vienuolio rankų. 

— Garbusis mokytojau Tensingai! — džiaugsmingai sušuko 
Pema. 

— Pema? — nustebo jis. 

— Taip, tai aš, garbusis mokytojau! — pasakė ji ir pridūrė rody- 
dama įkliuvusį karį: — Gal būtų teisinga paleisti garbųjį generolą 
Miarą Kunglungą... 

Tensingas švelniai nuleido jį ant grindų, nuėmė grandinę 
nuo kaklo ir pagarbiai pasveikino — nusilenkė susidėjęs rankas 
priešais kaktą. 

— Tampo kači, garbusis generole, — tarė jis. 

— Tampo kači. Kur yra karalius? — pasiteiravo generolas, taisy- 
damasis mundurą ir stengdamasis nerodyti pasipiktinimo. 

Tensingas pasitraukė nuo durų, ir visas būrelis suėjo į tuščią 
kambarį. Pusė jo stogo įgriuvo prieš daugelį metų, kita pusė jau 
irgi vos laikėsi; vienoj išorinėj sienoj žiojėjo didelė skylė, pro ku- 
rią skverbėsi dienos šviesa. Debesis, užkliuvęs už kalno viršūnės, 
drumstė orą, todėl patalpa skendo migloje ir visų daiktų apybrai- 
žos rodėsi neryškios, lyg sapne. Tarp griuvėsių kabojo suplyšęs 
gobelenas, o daili pasilenkusio Budos statula, stebuklingai išlikusi 
sveika, stovėjo ant grindų ir tarsi stebėjosi tokia ramybe. 

Ant medinės pakylos ilsėjosi karaliaus kūnas, apstatytas pus- 
tuziniu degančių lajinių žvakių. Tyro šalto oro gūsis suvirpino 
žvakių liepsneles ir jų atšvaitus auksinėj migloj. Didvyriškasis 
Nepalo lakūnas, budintis prie mirusiojo, kareiviams įėjus nė ne- 
krustelėjo. 

Ketė Kold jautėsi tarsi patekusi į filmavimo aikštelę. Nereali 
atrodė visa aplinka: griuvėsių menė, pilna tiršto rūko; šimtamečių 
statulų ir kolonų skeveldros ant grindų; akmenys apšerkšniję, į 
plyšius pripustyta sniego. Personažai tokie pat teatrališki kaip ir 
scenarijus: neregėto didumo vienuolis mongolų kario kūnu ir 
šventojo veidu, kuriam ant peties tupi beždžionėlė Boroba; rūs- 
tusis generolas Miaras Kunglungas, keletas kareivių ir lakūnas, visi 
uniformuoti, sakytum pakliuvę čionai per klaidą; ir pagaliau — ka- 
ralius, net po mirties toks pat pasigėrėtinai orus ir romus. 

— O kur Aleksandras ir Nadija? — paklausė nusikamavusi 


močiutė. 

Aleksandras ėjo pirmas, sekdamas vaizdo įrašą ir palydovinės si- 
stemos rodmenis, nes princas nežinojo, kaip tie dalykai veikia, o 
mokytis nebe laikas. Aleksandras nebuvo tos aparatūros žinovas, 
juo labiau tokio ultramodernaus modelio, kol kas tik amerikiečių 
kariuomenės naudojamo, bet buvo pratęs prie įvairios elektroninės 
technikos ir be didelio vargo susigaudė, kaip su ja elgtis. 

Dilas Bahadūras dvylika metų rengėsi tai valandai, kai turės 
pereiti klaidžius rūmų požemius, atverti Paskutines duris ir vie- 
ną po kitos įveikti visas kliūtis, išmėtytas Šventovėje. Jis išmoko 
instrukcijas, kaip visa tai atlikti, bet žinojo, kad jei ką pamirštų, 
šalia bus jo tėvas, bent jau iš pradžių. O dabar jam belieka pasi- 
kliauti mokytojo Tensingo patarimais ir naujųjų bičiulių Nadijos 
bei Aleksandro pagalba. Iš pradžių jis nepasitikėdamas žvelgė į 
mažąjį aparatėlį su ekranu Aleksandro rankoje, bet paskui įsitikino, 
kad jis rodo kelią tiesiai į reikiamas duris. Taip, nesiblaškydama 
ir nė karto nesuklydusi, trijulė pasiekė auksinių lempų menę. 
Šįsyk Paskutinių durų nesaugojo niekas. Ir mėlynųjų sužeistasis 
sargybinis, ir jo porininko lavonas buvo išnešti, niekas jų nepa- 
keitė, o kraujas nuo grindų nuplautas be pėdsako. 

— Oho! — vienu balsu šūktelėjo Nadija ir Aleksandras, pamatę 
didingąsias duris. 

— Svarbu pasukti reikiamus brangakmenius; jei suklysim, sis- 


tema užsikirs ir negalėsim įeiti, — perspėjo princas. 

— Užtai turim gerai įsižiūrėti, ką darė karalius. Tai matyti vaizdo 
įraše, — priminė Aleksandras. 

Bičiuliai dusyk peržiūrėjo tą įrašą, kad nebeliktų abejonių, o 
paskui Dilas Bahadūras pasuko keturis jaspius, išskaptuotus loto- 
so žiedo pavidalu. Ir nieko! Jaunuoliai kvapą užgniaužę laukė ir 
skaičiavo sekundes. Pagaliau abi durų sąvaros iš lėto pajudėjo. 

Trijulė įėjo į apskritą patalpą su devyneriomis vienodomis 
durimis. Aleksandras, kaip ir Teksas Šarvuotis prieš keletą dienų, 
atsistojo ant akies, nupieštos grindyse, išskėtė rankas ir pasisu- 
ko keturiasdešimt penkių laipsnių kampu. Tada jo dešinė ranka 
parodė, kurias duris atidaryti. 

Pasigirdo šiurpios dejonės, o į nosį trenkė kapo ir puvėsių 
tvaikas. Nieko nesimatė, tik juodžiausia tamsa. 

— Aš eisiu pirmas, nes spėju, kad manasis totemas, jaguaras, 
regi ir tamsoj, — pasisiūlė Aleksandras ir žengė per slenkstį, o 
paskui jį — abu jo draugai. 

— Ar matai ką nors? — paklausė Nadija. 

— Nieko, — prisipažino Aleksandras. 

— Panašiais atvejais praverstų turėti totemą, ne tokį prašmatnų 
kaip jaguaras. Na, kad ir tarakoną, — nervingai nusijuokė Nadija. 

— Gal būtų ne taip jau blogai pasišviesti tavo žibintuvėliu... — 
pasiūlė princas. 

Aleksandras pliaukštelėjo sau per kaktą: visai buvo pamiršęs, 
kad striukės kišenėse nešiojasi ne tik peiliuką, bet ir žibintuvėlį. 
Įjungė jį, ir visi trys įsitikino atsidūrę koridoriuje, o pirštų galais 
nužingsniavę juo iki galo pamatė dar vienas duris. Atidarė jas be 
galo atsargiai. Anapus jų tvoskė dar daug stipresnė smarvė, bet 
juos supa žmonių griaučiai, kabantys palubėj ir kraupiai tilin- 
džiuojantys kaulais, o po kojomis tyso šlykštus gyvas kilimas iš 
susivijusių gyvačių. Aleksandras sukliko ir metėsi atgal, bet Dilas 


Bahadūras sulaikė jį už rankos. 

— Tai labai seni kaulai, sukabinti čionai prieš šimtus metų, kad 
atbaidytų įsibrovėlius, — tarė jis. 

— O gyvatės? 

— Skorpiono sekėjai praėjo pro čia, Jaguarai, vadinasi, galim 
praeiti ir mes, — drąsino jį Nadija. 

— Pema yra sakiusi, kad tie nenaudėliai atsparūs vabzdžių ir 
roplių nuodams, — priminė Aleksandras. 

— O gal šios gyvatės nenuodingos. Garbusis mokytojas Ten- 
singas man aiškino, kad pavojingųjų gyvačių galvos yra labiau 
trikampės. Eime, — paragino princas. 

— Filme tų roplių nematyti, — tarė Nadija. 

— Kamera buvo įtaisyta karaliaus medalione ir filmavo tik tai, 
kas priekyje, o ne tai, kas po kojomis, — paaiškino Aleksandras. 

— Vadinasi, turim labai atidžiai stebėti, kas buvo žemiau ar 
aukščiau karaliaus krūtinės, — tarė mergina. 

Princas ir jo draugai, susiėmę už rankų, prasiyrė pro griaučius 
ir mindydami gyvates priėjo dar vienas duris. Už jų prieblandoje 
skendėjo tuščias kambarys. 

— Palauk! — sulaikė Aleksandras Dilą Bahadūrą. — Čia tavo tėtis 
pajudino kažką tarpdury. 

— Taip, prisimenu, ten toks gurgutis medyje išdrožinėtas, — tarė 
princas, čiupinėdamas sieną. 

Jis surado reikiamą svirtį ir ją paspaudė. Gurgutis nusileido. 
Tučtuojau pasigirdo šiurpus tarškėjimas ir nuo lubų krito visas 
miškas iečių, keldamas debesį dulkių. Draugai palaukė, kol pa- 
skutinė ietis įsmigs į žemę. 

— Kaip mums dabar trūksta Borobos! — apgailestavo Nadija. — Ji 
galėtų išbandyti kelią... Tiek to, aš eisiu pirma — juk esu ploniausia 
ir lengviausia. 

— Manau, kad šie žabangai, ko gero, ne tokie paprasti, kaip 
rodosi, — įspėjo Dilas Bahadūras. 

Rangydamasi kaip ungurys, Nadija prasmuko pro pirmus 
geležinius strypus. Nuėjusi dar porą metrų, ji alkūne vos palietė 
vieną iš jų ir kaipmat jai po kojomis atsivėrė gili duobė. Mergaitė 
instinktyviai nusitvėrė artimiausių iečių ir pakibo virš tuštumos. 
Jos rankos slydo metalu, o pėdos bergždžiai ieškojo bent kokios 
atramos. Aleksandras šoko jos gelbėti, per skubėjimą nežiūrėda- 
mas, kur žengia, pačiupo už juosmens, prisitraukė prie savęs ir 
laikė prispaudęs. Visa patalpa susiūbavo tarsi per žemės drebėjimą 
ir nuo lubų smigo dar kelios ietys, bet jųdviejų nekliudė nė viena. 
Dar porą minučių abu draugai nedrįso krustelėti ir apsikabinę 
laukė. Pagaliau labai iš lėto išsiskyrė. 

— Tik nieko neliesk, — šnibždėjo Nadija bijodama, kad jos iš- 
kvepiamas oras nesukeltų tragedijos. 

Draugai pasiekė kitą galą koridoriaus ir pamojo Dilui Baha- 
dūrui, kad eitų, nors šis jau ir pats kėlė koją: iečių jis mat nebi- 
jojo — amuletas jį apsaugosiąs. 

— Galėjom mirti prismeigti kaip vabalai, — vis dar nerimo 
Aleksandras, šluostydamas apdulkėjusius akinius. 

— Bet taip neatsitiko, argi ne? — atšovė jam Nadija, nors pati 
buvo įsibauginusi ne mažiau. 

— Reikia tris kartus giliai įkvėpti, kad net pilvą išpūstų, ir pa- 
skui tą orą pamažu išleisti — tai gal padės nusiraminti... — mokė 
juos princas. 

— Ne metas dabar užsiimti joga. Eime, — pertraukė jį Alek- 
sandras. 

Vaizdo įrašas parodė, kurias duris reikia atidaryti. Vos tai pa- 
darius, ietys visos kartu pakilo ir patalpa ištuštėjo vėl. Jaunuoliai 
perėjo dar dvi menes, abi su keleriomis durimis, bet jau be spąstų. 
Jie mažumėlę atsipūtė ir ėmė vėl normaliai alsuoti, bet atsargumo 
nepamiršo. 


Netrukus jie atsidūrė visiškoj tamsoj. 

— Filme nieko nematyti, ekranas juodas, — tarė Aleksandras. 

— Kas čia bus? — nerimavo Nadija. 

Princas paėmė žibintuvėlį ir apšvietė grindis. Kambario cen- 
tre tarsi gyvas stovėjo kuplus medis, pilnas vaisių ir paukščių, 
taip meistriškai nutapytas ant grindų, kad atrodė lyg išaugęs iš 
žemės. Jis buvo toks gražus ir mielas, kad kvieste kvietė prieiti 
ir paliesti. 

— Nė žingsnio toliau! Tai Gyvenimo medis. Esu girdėjęs, kas 
ištinka tuos, kurie ant jo užmina, — riktelėjo Dilas Bahadūras, 
ūmai pamiršęs geras manieras. 

Princas iš abito klosčių išsitraukė mažą valgomąjį dubenėlį, 
kurį visada nešiojosi, ir sviedė žemėn. Pasirodo, Gyvenimo me- 
dis buvo nupieštas ant plono šilko, ištempto virš gilaus šulinio. 
Dar žingsnis į priekį — ir visi būtų įsmukę į bedugnę. Jaunuoliai 
nežinojo, kad čia žuvo vienas iš Tekso Šarvuočio samdinių, kai 
ėjo šiuo keliu. Plėšikas nudribo į šulinio dugną, ir kaip tik dabar 
žiurkės buvo bebaigiančios doroti mėsas jam nuo kaulų. 

— Kaip mes pereisim? — paklausė Nadija. 

— Gal būtų geriau jums palaukti čia, — patarė princas. 

Be galo atsargiai Dilas Bahadūras koja tyrė grindis ir aptiko 
siaurą pakopą išilgai sienos. Šiaip jos neįžiūrėtum, nes ji buvo 
juodai nudažyta ir nesiskyrė nuo grindų fono. Prisiplojęs nugara 
prie sienos, princas iš lėto judėjo pirmyn: perstato dešinę koją 
per sprindį į priekį, atgauna pusiausvyrą, tada patraukia kairiąją. 
Pagaliau jis pasiekė kitą galą kambario. 

Aleksandras suprato, kad Nadijai, taip bijančiai aukščio, tai 
būtų per sunkus išbandymas. 

— Teks tau pasikviesti į pagalbą erelės sielą, — tarė jis. — Duok 
man ranką, užsimerk ir visą dėmesį sutelk į kojas. 

— Ar ne geriau būtų man palaukti čia? — siūlėsi mergaitė. 


— Ne. Eisim kartu, — nesutiko jos draugas. 

Nė vienas iš jų nenumanė, kokio gilumo yra tas šulinys, ir 
neturėjo noro aiškintis. Tekso Šarvuočio plėšikas įsmuko į tą vilk- 
duobę slystelėjęs, ir niekas nespėjo jo sulaikyti. Trumpą akimirką 
jis tarsi pakibo ore, tikriau, ant Gyvenimo medžio lajos, išskėtęs 
rankas ir kojas; prasiskleidę juodi skvernai darė jį panašų į didelį 
šikšnosparnį. Bet tai tebuvo trumputė iliuzija. Klykdamas iš siau- 
bo, vyras krito į juodą šulinio gelmę. Jo bendrai išgirdo, kaip kūnas 
atsitrenkė į dugną, o paskui įsiviešpatavo kraują stingdanti tyla. 
Laimei, Nadija viso to nežinojo. Įsikibusi Aleksandrui į ranką, ji 


žingsnis po žingsnio nutipeno į kitą pusę. 

Atvėrę dar vienas duris, trys draugai atsidūrė tarp gausybės 
veidrodžių. Jų buvo pilna ne tik ant sienų, bet ir ant lubų, ir ant 
grindų; kiekvieno žmogaus atspindžių atspindžiai tęsėsi ligi be- 
galybės. Maža to, patalpa buvo pakrypusi kaip kubas, pastatytas 
ant kampo. Draugai negalėjo išsilaikyti ant kojų ir turėjo ropomis 
šliaužti į priekį laikydamiesi vienas už kito, nors visiškai nebe- 
susigaudė. Nematė jie nė durų, nes ir tos buvo veidrodinės. Per 
kelias sekundes jiems apsvaigo galva, ir rodėsi, kad ji tuoj sprogs; 
jaunuoliai manė išprotėsiantys. 

— Tik nesižvalgykit į šalis, žiūrėkit vien į priekį. Eikit paskui 
mane vorele ir nepasileiskit. Kryptį matau ekrane, — nurodinėjo 
Aleksandras. 

— Neįsivaizduoju, kaip čia reikės rasti išėjimą, — visai sutrikusi 
kalbėjo Nadija. 

— (Galimas daiktas, kad jei atversime ne tas duris, įsijungs ap- 
saugos mechanizmas ir liksim čia uždaryti amžinai, — ramiai kaip 


visada įspėjo princas. 

— Gal to nebus, juk naudojamės moderniausia technika, — ra- 
mino jį Aleksandras, nors ir pats jau vos valdėsi. 

Visos durys atrodė vienodai, bet naudodamasis palydovine 
ryšio sistema Aleksandras nustatė, kurią kryptį pasirinkti. Karalius 
prieš atidarydamas reikiamas duris buvo sustojęs keliose vietose. 
Jaunasis amerikietis atsuko vaizdajuostę atgal ir gerai įsižiūrėjęs pa- 
stebėjo, kad viename veidrodyje karaliaus atvaizdas iškraipytas. 

— Vienas veidrodis yra įgaubtas. Jis ir slepia reikiamas du- 
ris, — nusprendė jis. 

Dilas Bahadūras pasidairęs rado veidrodį, kuriame atrodė storas 
ir trumpakojis, stumtelėjo jį ir veidrodis pasisuko. Pro atsivėrusią 
angą visi suėjo į siaurą ir ilgą koridorių, susisukusį spirale. Jame, 
ne taip kaip kitose rūmų patalpose, nebuvo matyti jokių durų, 
bet vadovaujantis vaizdo įrašu pavyko surasti išėjimą koridoriaus 
gale. Paklysti čia nebuvo kur, reikėjo tik eiti tolyn. Keistokai 
kvepiančiame ore sklandė smulkios dulkelės, kurias auksino pa- 
lubėj kabančių lempučių šviesa. Vaizdo įrašas rodė, kad karalius 
čia žingsniavo spėriai ir nedvejodamas, bet tai nereiškė, kad ši 
vieta saugi: gal yra pinklių, kurių filme nematyti. 

Koridoriuje visi trys dėmesingai stebėjo aplinką nenumany- 
dami, iš kur gali kilti grėsmė, bet žinodami, kad negalima atsipa- 
laiduoti nė sekundę. Kartais jiems rodėsi, jog po kojomis kažkas 
minkšto. Atrodė, kad jie eina per paklotą brezentą, kuris linksta 
nuo kūno svorio. 

Dilas Bahadūras abitu užsidengė nosį bei burną ir gestais ne- 
kantriai ragino draugus nedelsiant padaryti tą pat. Jis tik dabar 
susigaudė, kad mindo ištisą virtinę dumplių. Sulig kiekvienu 
žingsniu iš skylučių grindyse veržiasi lauk dulkės, kurias jie pa- 
stebėjo vos įžengę vidun. Bematant jų debesis taip sutirštėjo, kad 
nebegalėjai įžvelgti, kas yra už trisdešimties centimetrų. Be galo 
sunku buvo susilaikyti nekosėjus, bet visi valdėsi iš paskutiniųjų, 
nes kosėdami prisirytų dulkių saujomis. Vienintelis išsigelbėji- 

mas — kuo greičiau rasti išėjimą. Draugai pasileido bėgti išilgai 
koridoriaus stengdamiesi kuo ilgiau nekvėpuoti. Jie būgštavo, kad 
gal tai mirtini nuodai, bet juk karalius ne sykį ėjo tuo koridorium 
ir dėlto nenumirė. 

Nadija, užaugusi Amazonijoje, prie upės, buvo gera plaukikė 
ir išbūdavo pasinėrusi ilgiau kaip minutę. Ir dabar jai geriau negu 
jos draugams sekėsi sulaikyti kvėpavimą, bet vis tiek porą kartų 
teko įkvėpti. Tikriausiai Aleksandrui ir Dilui Bahadūrui klius tų 
keistų dulkių daugiau negu jai, mąstė mergaitė. Keturiais šuoliais 
ji pasiekė koridoriaus galą, atidarė ten esančias vieninteles duris 
ir įsitempė draugus per slenkstį. 

Negalvodami apie pavojus, kurie galbūt jų laukia kitoje pa- 
talpoje, visi trys vienas per kitą skubėjo sprukti iš koridoriaus, 
uždusę kvėpavo pilna krūtine ir bandė išpurtyti dulkes iš drabužių. 
Vaizdo įrašas nieko grėsmingo nerodė: per šią patalpą karalius ėjo 
taip pat tvirtai kaip per koridorių. Nadija, nukentėjusi mažiau už 
vaikinus, liepė jiems nejudėti, kol ji ištirs šią vietą. 

Menėje buvo šviesu, oras joje lyg ir normalus. Durų keletas, 
bet iš vaizdo įrašo aiškiai galėjai matyti, į kurias sukti. Mergaitė 
priėjo arčiau ir pajuto, kad trinka jos regėjimas: prieš akis jai ėmė 
mirguliuoti daugybė ryškiaspalvių taškų, linijų ir geometrinių 
figūrų. Nadija ištiesė rankas, kad nepargriūtų. Atsigręžusi pamatė, 
kad svirduliuoja ir Aleksandras su Dilu Bahadūru. 

— Man labai bloga, — sumurmėjo Aleksandras ir susmuko ant 
grindų. 

— Jaguarai, atsimerk! — purtė jį Nadija. — Tos dulkės veikia 
panašiai kaip gėrimas, kuriuo mus vaišino Amazonijos indėnai. 
Prisimeni, kaip tada matėm regėjimus? 

— Manai, kad tai haliucinogenas? Kad mus apsvaigino narko- 
tikais? 

— Kas yra haliucinogenas? — pasidomėjo princas: jis vienintelis 
dar laikėsi ant kojų, nes buvo įgudęs visada valdytis. 

— Manau, taip. Tikriausiai kiekvienas iš mūsų matys vis ką 
nors kita. Bet taip tik rodysis, — kalbėjo Nadija: ji skatino draugus 
nepasiduoti ir eiti į priekį nenujausdama, kad po kelių sekundžių 


ir pati apsvaigs nuo narkotiko. 


ANNA 


Nors Nadija ir buvo įspėjusi, nė vienas iš trijulės nelaukė, kad 
tų auksinių miltelių poveikis bus toks baisus. Pirmiausia visi trys 
nugrimzdo į psichodelinį labirintą, kuriame svaiginamu greičiu 
sukosi įvairiaspalvės figūros. Didžiausiomis pastangomis jie išsi- 
laikė neužsimerkę, klupinėdami ėjo į priekį ir galvojo, ką gi darė 
karalius, kad atsilaikytų prieš narkotikus. Jie jautė atsiskiriantys 
nuo pasaulio ir nuo tikrovės tarsi prieš mirtį ir patys nenorėdami 
šaukė iš baimės. Vargais negalais jie pasiekė kitą menę, daug erd- 
vesnę už visas pirmesnes. Pamatę, kas joje yra, jaunuoliai sukliko 
iš siaubo, nors dalis jų smegenų tebetvirtino, kad tie reginiai tėra 
vaizduotės padarinys. 

Trys draugai atsidūrė pragare, apsupti pabaisų ir demonų, 
kurie taikėsi juos pulti tarsi žvėrių gauja. Visur aplinkui — su- 
darkyti lavonai, kankinimai, kraujas ir mirtis. Ausis jiems užgulė 
kraupus gailių riksmų choras; kraugeriški vaiduokliai tarsi iš po 
žemių šaukė juos vardais. 

Aleksandras aiškiausiai matė savo mamą, kurią naguose laikė 
plėšrus juodas paukštis, nelaimės pranašas. Vaikinas ištiesė rankas 
bandydamas ją išvaduoti, bet tą akimirką mirties paukštis pra- 
rijo Lizos Kold galvą. Nevilties šauksmas ištrūko jam iš krūtinės 
gelmių. 

Nadija pasijuto balansuojanti ant siauros sijos pačiam viršuje 


dangoraižio, kuriame buvo lankiusis su Kete, kai viešėjo Niujorke. 

Po kojomis, keliais šimtais metrų žemiau, visu akipločiu kunku- 
liavo ugninė lava. Mirties svaigulys aptemdė jai protą, užgožė 
visas mintis, o sija vis labiau krypo. Bedugnė šaukė mergaitę pas 
save, gundė pražūtimi. 

O Dilas Bahadūras pajuto, kaip jo siela atsiskiria nuo kūno, 
žaibu skrodžia dangų ir pasiekia įtvirtintąjį vienuolyną tą pačią 
akimirką, kai ant Tensingo rankų miršta jo tėvas. Paskui išvydo, 
kaip kraugerių kariuomenė puola beginklę Auksinio Drakono 
karalystę. Ir niekas neužstoja jiems kelio, vien tik jis — nuogas ir 
beginklis. 

Kiekvienas jaunuolis regėjo kitokius vaizdus, bet visų vizijos 
buvo šiurpios; jose kiekvienam atsiskleidė tai, ko jis labiausiai 
bijo, skaudžiausi jo prisiminimai, košmarai ir silpnybės. Tai buvo 
kelionė į slapčiausius pasąmonės kampelius. Ir vis dėlto jiems ta 
kelionė buvo kur kas lengvesnė negu Teksui Šarvuočiui ir Skor- 
piono kareivoms, nes visų trijų jaunuolių sielos buvo skaisčios, 
jų neslėgė nusikaltimai kitiems žmonėms. 

Pirmas atsipeikėjo princas, daug metų pratinęsis kontroliuoti 
sielą ir kūną. Jis ryžtingai nusipurtė siaubus, kurie jį persekiojo, 
ir žengė tolyn. 

— Visa tai, ką mes matom, tėra iliuzija, — tarė jis draugams ir 
paėmęs už rankos nusitempė juos prie išėjimo. 

Aleksandrui dvejinosi akyse ir nesisekė ryškiai įžvelgti ekrane 
matomo vaizdo, bet užteko sveiko proto suprasti, kad čia nu- 
filmuotas tik tuščias kambarys, vadinasi, Dilas Bahadūras teisus: 
visos tos baisybės — tik jo vaizduotės padarinys. Trys jaunuoliai 
susėdo surėmę pečius bent kiek pailsėti, kol apsiramins ir pajėgs 
atsispirti klaikioms haliucinogeno sukeltoms vizijoms, nors jos dar 
ir neišnyko. Drąsindami vienas kitą, jie šiaip taip atsistojo. Kara- 
liaus eita tiesiai į reikiamas duris — matyt, jo nekankino siaubai, 


kuriuos jiems dabar teko išgyventi; jis arba sugebėjo neįkvėpti tų 

dulkių, arba turėjo priešnuodžio nuo narkotikų. Kad ir kaip ten 
būtų, iš vaizdo įrašo neatrodė, kad valdovas būtų patyręs tokių 
dvasinių kančių kaip jie. 


"24 


Tolimiausioje Auksinį drakoną saugančio labirinto patalpoje, 
erdvesnėje už visas kitas, ūmai dingo ir demonai, ir siaubingi 
vaizdai; juos pakeitė žavingas peizažas. Narkotiko sukeltas slogu- 
tis užleido vietą nepagrįstai euforijai. Jaunuoliai pasijuto esantys 
lengvi, stiprūs, neįveikiami. Kaitrioje šimtų aliejinių lempelių 
šviesoje matė jie sodą, apgaubtą švelnios rausvos ūkanos, kuri 
kilo nuo žemės iki medžių viršūnių. Ausis jiems glostė angeliškų 
balsų sąskambiai, į nosį mušė svaigus miško gėlių ir atogrąžų vai- 
sių aromatas. Lubos dingo, jų vietoj atsivėrė saulėlydžio dangus, 
kuriame siuvo skaisčiaplunksniai paukščiai. Jaunuoliai nenorėjo 
tikėti savo akimis. 

— Visa tai irgi netikra. Mus vis dar veikia narkotikas, — su- 
murmėjo Nadija. 

— Ar visi matom tą patį? Aš matau parką, — atsiliepė Alek- 
sandras. 

— Ir aš, — prisipažino Nadija. 

— Aš taip pat. Jei visi trys regim tą patį, vadinasi, tai ne vizija. 
Tai spąstai, ko gero, patys pavojingiausi. Manyčiau, kad jei nieko 
nepaliesim ir kuo greičiau eisim... — pasiūlė Dilas Bahadūras. 

— Sakai, mes nesapnuojam? Tai labai panašu į Edeno sodą, — 
samprotavo Aleksandras, vis dar kiek apsvaigęs nuo auksinių 
dulkių, sklandžiusių anoje menėje. 

— Į kokį sodą? — perklausė Dilas Bahadūras. 

— Edeno sodas minimas Biblijoje; ten Kūrėjas apgyvendino 


pirmųjų žmonių porą. Turbūt kone. visos religijos žino panašų 

sodą — rojų, amžinojo grožio ir laimės buveinę, — paaiškino 
draugas. 

Aleksandras manė, kad tai, ką jis regi, galėtų būti virtualūs 
vaizdai arba kino filmo projekcijos, bet paskui suprato, jog tai 
neįmanoma: juk rūmai statyti prieš daug šimtmečių, kai tokių 
technologijų dar nė kvapo nebuvo. 

Tarp miglų, kuriose plasnojo grakštūs drugeliai, ryškėjo trys 
nežemiško grožio žmonių figūros — dvi merginos ir vienas vaiki- 
nas, visi šilkinėmis garbanomis, kurias pleveno vėjelis, vilkintys 
siuvinėtomis šilko skraistėmis, su dideliais auksinių plunksnų 
sparnais. Jos judėjo be galo grakščiai, tiesė rankas į atvykėlius ir 
kvietė juos pas save. Kaip čia atsispirsi pagundai prieiti prie tų 
vaiskių būtybių ir atsiduoti malonumui skristi su jomis, leistis 
jų tvirtų sparnų nešamiems! Aleksandras, vienos iš tų mergelių 
užkerėtas, jau žengė artyn, jau ir Nadija nusišypsojo nepažįsta- 
mam jaunikaičiui, bet Dilui Bahadūrui pakako dvasios tvirtybės 
sulaikyti bičiulius už rankos. 

— Nelieskit jų, nes pražūsit. Tai pagundų sodas, — perspėjo jis. 

Bet Nadija ir Aleksandras, praradę sveiką nuovoką, muistėsi ir 
bandė ištrūkti princui iš rankų. | 

— Juk jie netikri, tik išpiešti ant sienų, o gal tai statulos. Ne- 
kreipkit į juos dėmesio, — draudė Dilas Bahadūras. 

— Jie juda ir kviečia mus... — kaip užburtas vapėjo Aleksandras. 

— Tai tik triukas, optinė apgaulė. Nagi, pažvelkit čionai! — šūk- 
telėjo princas ir mostelėjo į sodo pakraštį. 

Kniūbsčiom ant grindų, ištapytų gėlėmis, tysojo bežadis mė- 
lynojo kovotojo kūnas. Dilas Bahadūras tempte nutempė draugus 
prie jo. Šiuodu pasilenkę apvertė lavoną ir tik tada įsitikino, kokia 
siaubinga buvo to žmogaus mirtis. 

Skorpiono karių įeita į tą pasakišką sodą kaip sapne: juos dar 
veikė auksinės dulkės, verčiančios tikėti tuo, ką mato. Tie šiurkštūs 
žmonės visą gyvenimą tik jodinėjo, miegojo ant kietos Žemės, 

matė vien žiaurumus, kančias ir vargą. Niekada jie neregėjo 
nieko dailaus arba grakštaus, nieko nežinojo apie muziką, gėles, 
malonius kvapus ar peteliškes, tokias kaip šiam sode. Garbino 
gyvates, skorpionus ir kraugeriškas induistų panteono deives. 
Bijojo velnių ir pragaro, bet niekada nebuvo girdėję apie rojų ar 
apie angeliškas būtybes, panašias kaip tose paskutinėse Šventovės 
žabangose. Nepažino meilės, nesuprato, ką reiškia turėti artimą 
žmogų, tenkinosi rūsčiu ginklo draugų bendravimu. Teksui Šar- 
vuočiui teko pagrasinti pistoletu, kad ištrauktų juos iš to užburto 
sodo, bet vienas vis dėlto susigundė ir liko čia. 

Žmogelis delnu palietė vienos sparnuotosios gražuolės ištiestą 
ranką ir pajuto marmuro šaltį, bet rankos paviršius buvo ne glotnus 
kaip marmuro, o šiurkštus tarsi ryklio oda arba švitrinis popie- 
rius. Vyras nustebęs atitraukė delną ir pamatė, kad jis subraižytas. 
Delno oda tučtuojau pradėjo pleišėti, luptis, o mėsos — kristi nuo 
kaulų kaip nudegintos. Į jo riksmą atskubėjo kiti, bet niekuo ne- 
begalėjo pagelbėti: mirtinas nuodas spėjo įsiskverbti į kraują ir 
žaibiškai kilo į petį kaip kokia gaili rūgštis. Nepraėjus nė minutei 
nelaimingasis mirė. 

Dabar Aleksandras, Nadija ir Dilas Bahadūras stovėjo prie la- 
vono, kuris per tas kelias dienas nuodų veikiamas spėjo sudžiūti 
tarsi mumija. Kūnas susitraukė, iš jo teliko griaučiai, apvilkti pa- 
juodusia oda ir stipriai atsiduodantys grybais bei samanomis. 

— Matot, sakiau, kad gal verčiau jų neliesti... — kartojo princas, 
bet jo įspėjimų nebereikėjo: nuo to reginio Nadija ir Aleksandras 


prasiblaivė ir nebematė to, ko nėra. 


ARA 


Pagaliau visi trys jaunuoliai atsidūrė Auksinio drakono menėje. 
Nors ir niekada iki tol nematęs, Dilas Bahadūras ją iš karto pažino 

prisiminęs, ką jam pasakojo lamos keturiuose vienuolynuose, kur 
jis mokėsi kodo. Sienos čia buvo išmuštos aukso plokštelėmis, 
kuriose išgraviruotos Sidharthos Gautamos gyvenimo scenos, 
šviesą skleidė gryno aukso žvakidės su bičių vaško žvakėmis ir 
dailios aliejinės lempelės su filigraninio aukso atšvaitais, iš auksinių 
smilkytuvų su mira ir smilkalais kilo kvapnūs dūmai. Auksas, visur 
auksas. Jis sužadino godulį Teksui Šarvuočiui ir mėlyniesiems 
plėšikams, o Dilas Bahadūras, Aleksandras ir Nadija buvo jam 
visai abejingi, jie veikiau bjaurėjosi tuo geltonu metalu. 

— Gal nebūtų nekuklu paprašyti, kad mums pasakytum, ką 
mes čia veiksime, — paklausė princą Aleksandras, neįstengdamas 
nuslėpti ironijos. 

— Gal aš ir pats to gerai nežinau, — atsakė Dilas Bahadūras. 

— Kodėl gi tėvas tau liepė ateiti čionai? — smalsavo Nadija. 

— Turbūt pasitarti su Auksiniu drakonu. 

— Bet juk jie jį pagrobė! Dabar čia belikęs šis juodas akmuo su 
kvarco gabalu, kitados buvęs statulos postamentu, — karščiavosi 
Aleksandras. 

— Jis ir yra Auksinis drakonas, — paaiškino princas. 

— Kas? 

— Akmeninis postamentas. Jie pagrobė labai gražią statulą, bet 
iš tiesų pranašystes skelbia šis akmuo. Tai karalių paslaptis, kurios 
nežino net vienuolynų lamos. Tą paslaptį man perdavė tėvas, o 
jums nevalia apie tai kam nors prasitarti. 

— Ir kaipgi jis veikia? 

— Iš pradžių turiu padeklamuoti klausimą ječių kalba, tada 
akmenyje įtaisytasis kvarcas ima virpėti ir skleidžia garsą, kurį 
paskui reikia iššifruoti. 

— Gal nori mane per dantis patraukti? — paklausė Alek- 
sandras. 

Dilas Bahadūras nesuprato, ką jis nori pasakyti. Kaip iš viso 
galima žmogų traukti per dantis ir kodėl jis turėtų to norėti? 

— Būtų įdomu pamatyti, kaip tai daroma. Ar to norėjai pa- 
klausti? — pataisė draugą Nadija, praktiška kaip visada. 

— Gal dabar būtų svarbiau man sužinoti savo karmą, kad ga- 
lėčiau nenukrypdamas įvykdyti, kas man skirta, — pareiškė Dilas 
Bahadūras. 

— Argi tik tam atėjom iki čia rizikuodami gyvybe, kad sužino- 
tume, kokia tavo karma? — jau ėmė piktintis Aleksandras. 

— Tą galiu ir aš tau pasakyti: buvai geras princas ir būsi geras 
karalius, — pridūrė Nadija. 

Dilas Bahadūras paprašė draugus tyliai pasėdėti ant menės 
grindų, o pats priėjo prie postamento, į kurį dar neseniai lete- 
nomis rėmėsi didingoji statula. Iš pradžių jis užkūrė smilkytuvą 
ir uždegė žvakes, paskui atsisėdo sukeitęs kojas ir sėdėjo labai 
ilgai — taip bent atrodė kitiems. Princas tylomis meditavo, kad 
nuslopintų įtampą ir išvalytų mintis, pašalintų iš jų visus norus 
ir nerimą, atsikratytų smalsumo. Jis atsiskleidė lyg lotoso žie- 
das, taip, kaip jį buvo mokęs Tensingas, kad atsivertų visatos 
energijai. 

Pirmus skiemenis princas ištarė pusbalsiu, bet labai greitai jo 
giesmė virto galingu riaumojimu, nuo kurio net žemė drebėjo. 
Niekad negirdėti gerkliniai garsai stebino Aleksandrą ir Nadiją. 
Sunku buvo įsivaizduoti, kad tai žmogaus balsas; atrodė, jog 
didelis būgnas dunda kažkur po žeme. Duslūs tonai griaudėjo, 
ritmingai kilo ir vėl leidosi, stiprėjo ir greitėjo, nuslūgdavo ir 
vėl atūždavo tarsi jūros bangos. Kiekviena gaida, atsimušusi nuo 
paauksuotų sienų, ilgai dar aidėjo menėje. Nadija ir Aleksandras 
buvo priblokšti, jie jautė vibraciją savo viduriuose, lyg patys ją 
ir skleistų. Netrukus juodu susigaudė, kad princo giedojimą lydi 
dar vienas, visai kitoks balsas: taip jam atsakinėjo gelsvas kvarco 
kristalas, inkrustuotas juodajame akmenyje. Dilas Bahadūras nu- 
tilo ir klausėsi akmens pranašysčių, kurios virpino orą tarsi dideli 
bronziniai varpai, gaudžiantys unisonu. Nė vienas raumenėlis 

nekrustelėjo princo kūne, kai jis be galo susikaupęs jungė išgirs- 
tus garsus į ketvertus ir tuo pat metu vertė juos į išnykusią ječių 
kalbą, kurios žodžius buvo įsiminęs per dvylika metų. 

Šitaip Dilas Bahadūras giedojo ilgiau kaip valandą, bet Nadijai 
ir Aleksandrui tas laikas nė trupučio neprailgo, nes toji nepapra- 
sta muzika iškėlė jų sąmonę į aukštesnį lygį. Jie žinojo, kad per 
aštuoniolika šimtmečių šioje menėje lankydavosi tik Uždraustosios 
karalystės karaliai ir niekas kitas iki šiol nebuvo girdėjęs, kaip tas 
orakulas pranašauja. Praradę žadą iš nuostabos, abu jaunuoliai 
klausėsi banguojančios juodojo akmens giesmės ir, nors nelabai 
suprato, ką daro Dilas Bahadūras, neabejojo, kad tai labai svarbu 
ir prasminga. 

Pagaliau Šventovėje įsiviešpatavo tyla. Kvarco kristalas, per 
visą pranašavimo laiką spindėjęs iš vidaus, vėl tapo blausus kaip 
pirma. Išsekęs princas kurį laiką dar sėdėjo ta pačia poza, o draugai 
nedrįso jo trukdyti. 

— Mirė mano tėvas, — pagaliau tarė Dilas Bahadūras ir at- 
sikėlė. 

— Ar akmuo tai pasakė? — pasiteiravo Aleksandras. 

— Taip. Mano tėvas laukė, kol aš ateisiu čionai, o paskui atsi- 
davė mirčiai. 

— Kaip jis sužinojo, kad tu jau čia? 

— Jam pranešė mano mokytojas Tensingas, — liūdnai tarė jau- 
nasis karalius. 

— Ką dar tau pasakė akmuo? 

— Mano karma — būti priešpaskutiniu Auksinio Drakono 
karalystės valdovu. Aš susilauksiu sūnaus, kuris taps paskutiniu 
karalium. Po jo ir pasaulis, ir šis kraštas pasikeis ir jau niekada 
nebebus toks kaip dabar. Teisingai ir išmintingai valdyti šalį man 
padės tėvas: jo patarimus girdėsiu per sapną. Pagalbos sulauksiu 
ir iš Pemos, su kuria susituoksiu, iš Tensingo ir iš Auksinio dra- 


kono. 

— Kitaip sakant, iš šio akmens, nes statula subyrėjo į šipu- 
lius, — patikslino Aleksandras. 

— Gal aš būsiu blogai supratęs, bet man rodos, kad mes ją 
susigrąžinsim, — atsakė princas ir gestu parodė, kad jau metas 
grįžti. 


AAA 


Timotis Brusas ir Choelis Gonsalesas, „International Geogra- 
phic“ fotografai, tiksliai įvykdė Ketės Kold nurodymus. Per tas 
kelias dienas jie aplankė sunkiausiai prieinamas karalystės vietas 
vedami kresno šerpo, kuris nešė ant kupros sunkią aparatūrą ir 
palapines, nesiliaudamas maloniai šypsotis ir vis taip pat ritmiškai 
žingsniuoti. O svetimšaliai visai nusivarė nuo koto tipendami jam 
iš paskos, juoba nepratę prie tokio aukščio. Abu fotografai, nieko 
nežinodami apie bendrakelionių bėdas, vienas per kitą gyrėsi, 
kokių retų orchidėjų ir mielų meškiukų pandų jiems pavyko nu- 
fotografuoti, bet Ketei Kold visai ne tas rūpėjo. Reporterė juos 
pribloškė pasakojimu apie tai, kaip jos anūkas ir Nadija padėjo 
sunaikinti nusikaltėlių organizaciją, išvaduoti keletą pagrobtų 
mergaičių, susemti banditiškos sektos narius ir pasodinti į sostą 
princą Dilą Bahadūrą, kaip jiedviem talkino ječių būrys ir pa- 
slaptingas vienuolis, turintis antgamtiškų galių. Timotis Brusas 
ir Choelis Gonsalesas tik klausėsi ausis ištempę ir nebepratarė nė 
žodžio iki pat tos valandos, kai lipo į lėktuvą skristi į savo šalį. 

— Daugiau niekada nebeimsiu į kelionę Aleksandro ir Nadi- 
jos, nes jie traukia pavojus kaip medus muses. Aš jau per sena 
tokiems sukrėtimams, — burbėjo reporterė, vis dar neatsigavusi 
nuo patirto išgąsčio. 

Aleksandras ir Nadija susižvalgė kaip seni sąmokslininkai, mat 
jau buvo nusprendę žūtbūt lydėti močiutę, kai tik ji vėl keliaus 

reportažo rengti. Negi praleisi progą patirti dar vieną nuotykį su 
Kete Kold! 

Jaunuoliai smulkiai nepasakojo močiutei apie Šventovę ir ne- 
aiškino, kaip veikia nuostabusis kvarco kristalas, nes buvo priža- 
dėję neišduoti paslapties. Tiek tepasakė jai, kad Dilas Bahadūras, 
kaip ir visi Uždraustosios karalystės valdovai, gali toje vietoje 
sužinoti ateitį. 

— Senovės Graikijoje žmonės eidavo į Delfų šventyklą pasiklau- 
syti pitijos pranašysčių, kurias ji skelbdavo transo apimta, — pasa- 
kojo jiems Ketė. — Pitija visada šnekėdavo mįslėmis, bet lankytojai 
savaip išsiaiškindavo jos žodžius. Dabar yra žinoma, kad toj vietoj 
iš žemės veržiasi dujos, tikriausiai eteris. Vaidilutė, apsvaigusi nuo 
tų dujų, pranašaudavo nesuprantamomis užuominomis, o ką jos 
reiškia, išradingi klientai sugalvodavo patys. 

— Bet juk čia visai kas kita. To, ką mes matėme, dujomis ne- 
paaiškinsi, — paprieštaravo jai anūkas. 

Senoji reporterė susijuokė ir čia pat užsikosėjo. 

— Mes pasikeitėm vaidmenimis, Kete, — šyptelėjo Aleksan- 
dras. — Anksčiau aš buvau tas skeptikas, kuris niekuo netiki be 
įrodymų, o tu man vis kartojai, kad pasaulyje pilna paslapčių ir 
ne viską galima racionaliai paaiškinti. 

Moteriškė nebejstengė nieko atsakyti, nes vis stiprėjantis kosu- 
lys ją dusinte dusino. Anūkas įniko kumščiu daužyti jai nugarą, gal 
net smarkiau nei būtina, o Nadija nuskubėjo ieškoti vandens. 

— Kaip gaila, kad Tensingas iškeliavo į Ječių slėnį: būtų dabar 
išgydęs tave nuo kosulio magiškomis adatomis ir maldomis. 
Manyčiau, kad tau reikia mesti rūkyti, močiute, — kalbėjo Alek- 
sandras. 

— Nevadink manęs močiute! 

Štai ir priartėjo diena, kai reikia grįžti į Jungtines Valstijas. Iš- 
vakarėse „International Geographic“ ekspedicijos dalyviai Tūks- 
tančio kambarių rūmuose susitiko su karaliaus šeima ir generolu 
Kunglungu. Prieš tai dar buvo karaliaus laidotuvės. Jo kūnas pa- 
gal papročius buvo sudegintas ant laužo, o pelenus, išskirstytus 
į keturias senovines alebastro urnas, keturi raiteliai, rinktiniai 
kariai, nugabeno į karalystės šiaurę ir pietus, rytus ir vakarus ir ten 
paleido pavėjui. Nei velionio šeima, nei visa tauta, taip mylėjusi 
valdovą, jo mirties neapraudojo, nes buvo tikima, kad jų ašaros 
paakintų vėlę likti pasaulyje ir guosti gyvuosius. Atvirkščiai, derėjo 
džiaugtis, kad mirusiojo siela užbaigė dar vieną persikūnijimo 
ciklą ir sulig kiekvienu gyvenimu tobulėdama artėja prie galutinio 
tikslo — nušvitimo ir dangaus, tai yra prie nirvanos. 

— Galbūt mano tėvas suteiks mums garbę ir įsikūnys į mūsų 
pirmagimį sūnų, — kalbėjo princas Dilas Bahadūras. 

Sudrebėjo Pemos rankoje laikomas arbatos puodelis, išduo- 
damas jos sutrikimą. Mergina vilkėjo šilkais ir brokatais, avėjo 
odiniais bateliais ir buvo pasipuošusi auksinėmis apyrankėmis bei 
tokiais pat auskarais, bet galvos neprisidengė niekuo, nes didžia- 
vosi, kad paaukojo puikiuosius savo plaukus kilniam tikslui. Savo 
pavyzdžiu ji paskatino ir kitas keturias mergaites, kurios buvo 
pagrobtos, nesigėdyti plikės. Ilgoji penkiasdešimties metrų kasa, 
nupinta iš jų plaukų, buvo padėta rūmuose kaip auka priešais Di- 
džiojo Budos statulą; žmonės ten ėjo ir ėjo pažiūrėti ir pasimelsti. 
Apie tai tiek buvo kalbama ir rodoma per televiziją, kad šalyje 
kilo isterijos banga; šimtai mergaičių, mėgdžiodamos didvyres, 
skutosi galvą, kol pats Dilas Bahadūras pasirodė televizijos ekrane 
ir paaiškino, jog karalystei nereikia tokių drastiškų patriotizmo 
įrodymų. Aleksandras priminė, kad Jungtinėse Valstijose dabar 
madinga plikai skustis galvą, lygiai kaip ir tatuiruotis arba vertis 


auskarus į nosį, ausis ir bambą, bet niekas juo netikėjo. 

Svečiai kartu su šeimininkais sėdėjo ratu ant pagalvėlių, išdė- 
liotų grindyse, gėrė saldžią kvapnią indišką arbatą ir bandė nuryti 
bent kąsnelį sprangaus šokoladinio torto, kuriuo rūmų virėjos 
vienuolės norėjo pamaloninti užsieniečius. Cevangas, karaliaus 
leopardas, romiai įsitaisė šalia Nadijos. Puikusis žvėris mirus jo 
šeimininkui karaliui vaikščiojo kaip nesavas. Kelias dienas jis nie- 
ko neėdė, kol Nadija kačių kalba jam išaiškino, kad nuo šiol jo 
pareiga bus saugoti Dilą Bahadūrą. 

— Atsisveikindamas su mumis prieš kelionę į Ječių slėnį, 
garbusis mano mokytojas Tensingas įteikė man dovanėlę, skirtą 
tau, — pasakė Aleksandrui Dilas Bahadūras. 

— Man? 

— Na, ne visai tau, greičiau gerbiamajai tavo mamai, — patik- 
slino jaunasis karalius, paduodamas medinę dėžutę. 

— Kas čia? 

— Drakono išmatos. 

— Kas, kas? — vienu balsu perklausė Aleksandras, Nadija 
ir Ketė. 

— Sakoma, kad tai labai veiksmingas vaistas. Galimas daiktas, 
kad jeigu jį ištirpinsi ryžių degtinėje ir duosi gerti garbingajai 
savo mamai, ji pasveiks, — aiškino Dilas Bahadūras. 

— Kaip aš galiu siūlyti tokį daiktą savo mamai! — net įsižeidė 
jaunuolis. 

— Gal geriau nesakyk jai, kas čia yra. Jos suakmenėjusios. 
Manyčiau, kad tai ne tas pat, kas šviežios išmatos... Šiaip ar taip, 
Aleksandrai, jos turi magiškos galios. Mažas jų gabalėlis apsaugojo 
mane nuo mėlynųjų kovotojų durklų, — tikino Dilas Bahadūras, 
rodydamas gurvuolėlį, pakabintą po kaklu ant odinio raištelio. 

Ketė nejučiom nusuko akis ir pašaipiai vyptelėjo, bet Alek- 
sandras nuoširdžiai padėkojo draugui už dovaną ir įsidėjo ją į 


striukės kišenę. 

— Auksinis drakonas per sraigtasparnio sprogimą išsilydė; tai 
didelis nuostolis, nes mūsų žmonės tiki, kad toji statula saugo 
mūsų šalies sienas ir laiduoja tautai gerovę, — tarė generolas 
Kunglungas. 

— Gal ne tiek statula, kiek valdovų išmintis ir apdairumas ne- 
leido šaliai pražūti, — nesutiko Ketė ir lyg per neapsižiūrėjimą kyš- 
telėjo savąjį torto gabalą leopardui. Šis, trumpai pauostęs skanėstą, 
bjaurėdamasis suraukė snukį ir vėl susirangė pas Nadiją. 

— Kaip reikės įtikinti žmones, kad pasitikėtų jaunuoju kara- 
liumi Dilu Bahadūru, nors jam ir nebegali pagelbėti šventasis 
drakonas? — nerimavo generolas. 

— Teikitės nesirūpinti, garbusis generole, — atsiliepė reporterė, 
pagaliau pramokusi kalbėti taip, kaip reikalauja šios šalies etike- 
tas. — Galbūt netrukus tauta turės kitą statulą. 

— Ar gerbiamoji močiutė neturėtų noro paaiškinti, ką ji turi 
omeny? — įsiterpė Dilas Bahadūras. 

— Galbūt vienas mano bičiulis galėtų išspręsti tą problemą, — 
tarė Ketė ir ėmė dėstyti savo planą. 

Keletą valandų pakariavusi su primityvia Uždraustosios ka- 
ralystės telefonų bendrove, reporterė pagaliau prisiskambino į 
Niujorką Izaokui Rozenblatui ir paklausė, ar jis galėtų pagaminti 
drakoną, panašų į ankstesnįjį, pagal keturias nuotraukas, padary- 
tas „Polaroidu“, kelis nelabai ryškius atvaizdus vaizdajuostėje ir 
smulkų Skorpiono banditų pasakojimą, kuriuo jie tikėjosi įsiteikti 
šalies valdžiai. 

— Tu prašai mane, kad padaryčiau auksinę statulą? — šaukė iš 
kito planetos galo gerasis Izaokas Rozenblatas. 

— Taip, didumo maždaug sulig šunimi, Izaokai. Be to, į ją 
reikėtų inkrustuoti kelis šimtus brangakmenių — briliantų, safyrų, 
smaragdų ir kitų, žinoma, ir du vienodus žvaigždinius rubinus, 
kurie vaizduos akis. 


— O kas gi, dėl Dievo meilės, sumokės už visa tai, mergužėle? 

— Vienas toks kolekcininkas, kurio kontora visai netoli nuo 
tavosios, Izaokai, — kvatodama atsakė Ketė Kold. 

Reporterė labai didžiavosi savo planu. Ji buvo parsisiųsdinusi iš 
Jungtinių Valstijų ypatingą magnetofoną, viešai nepardavinėjamą, 
bet Ketei pavyko jį gauti per vieną CIA agentą, su kuriuo buvo 
susidraugavusi darydama reportažą iš Bosnijos. Tuo aparatu ji 
galėjo klausytis miniatiūrinių juostelių, kurias Judita Kinski slėpė 
savo rankinėje. O ten buvo ir informacija, kuri leido nustatyti, 
kas yra tas klientas, vadinamas Kolekcininku. Jį būsią galima 
paspausti. Ketė paliksianti jį ramybėje tik tuo atveju, jeigu jis 
atlygins už pražudytąją statulą, ir tegul dar džiaugiasi, kad pigiai 
atsipirks šitiek žalos pridaręs. Kolekcininkas buvo pasirūpinęs, 
kad niekas negalėtų nusiklausyti jo pokalbių telefonu, bet neįtarė, 
jog kiekvienas agentas, kurį jam atsiunčia Specialistas sandėrio 
sudaryti, įrašo visas derybas. Juditai tie magnetofono įrašai buvo 
gyvybės garantija, kuria ji būtų pasinaudojusi, jeigu būtų ėmusi 
degti žemė po kojomis; todėl juos visada nešiojosi, kol susikivir- 
čijusi su Teksu Šarvuočiu prarado rankinę. Ketė Kold žinojo, kad 
antrasis pasaulio turtuolis neleis pakliūti į spaudą istorijai apie jo 
sandėrius su nusikaltėlių organizacija, kuri jo užsakymu pagrobė 
taikingos valstybės karalių, todėl turės daryti, kas liepta. 

Ketės išdėstytasis planas nustebino ir Uždraustosios karalystės 
valdovą, ir jo dvariškius. 

— Ko gero, garbiajai močiutei derėtų aptarti tą reikalą su lamo- 
mis. Jos norai labai kilnūs, bet priemonės tikslui pasiekti atrodo 
ne visai teisėtos... — maloniu balsu pasakė Dilas Bahadūras. 

— Gal ir neatrodo visai legalu tai, apie ką kalbame, bet Kolek- 
cininkas nenusipelnė nieko geresnio. Pasikliaukite manimi, jūsų 
didenybe. Šiuo atveju visiškai pateisinama sutepti mano karmą 
nedideliu šantažu. Ir, beje, ar nebūsiu per daug įžūli, jei paklausiu 
jūsų didenybę, ar Judita Kinski gaus, ko nusipelnė? — pasiteiravo 
Ketė. 

O tą moterį, visai sušalusią ir jau be sąmonės, aptiko vienas 
dalinys, kurį generolas Kunglungas buvo pasiuntęs jos ieškoti. 
Prieš tai ji kelias dienas purvina ir alkana klajojo po kalnus, kol 
nušalo kojas ir nebegalėjo paeiti. Nuo šalčio ji apsnūdo ir ne- 
beįstengė kabintis į gyvenimą. Judita Kinski atsidavė likimui 
su slaptu palengvėjimu. Tiek kartų rizikavus dėl nepasotinamo 
gobšumo, buvo kone saldu laukti mirties. Tarpais jai trumpam 
prašviesėdavo sąmonė, tuomet prieš akis iškildavo ne kitados 
pasiektos pergalės, bet romus karaliaus Doržio veidas. Kodėl jis 
taip įstrigo jos atmintyje? Juk jinai jo nemylėjo, tik apsimetė, 
kad išgautų iš jo Auksinio drakono kodą, ir nieko daugiau. Ir vis 
dėlto ji negalėjo juo nesižavėti. Tas geraširdis žmogus padarė jai 
didelį įspūdį. Kitomis aplinkybėmis, mąstė ji, arba jei pati būtų 
kitokia, neišvengiamai būtų jį pamilusi; bet dabar to nebuvo, dėl 
to jai nekilo abejonių. Ir todėl ji stebėjosi, kad karaliaus siela jos 
nepalieka toj ledinėj dykumoj, kur ji laukia mirties. Malonios ir 
dėmesingos valdovo akys buvo paskutinis dalykas, kurį ji regėjo 
prieš nugrimzdama į tamsą. 

Paieškos būrio kareiviai aptiko ją dar pačiu laiku, kad spėtų 
išgelbėti gyvybę. Dabar ji gulėjo ligoninėje dar neatsigavusi 
nuo narkozės, kai jai buvo amputuoti keli nušalę rankų ir kojų 
pirštai. 

— Mano tėvas prieš mirdamas man liepė neuždaryti Juditos 
Kinski į kalėjimą, — kalbėjo Dilas Bahadūras. — Ketinu suteikti 
tai poniai galimybę pataisyti savo karmą ir dvasiškai patobulėti. 
Nusiųsiu ją į budistų vienuolyną Tibeto pasienyje, kad ten nu- 
gyventų jai likusius metus. Klimatas ten rūstokas, be to, ji būtų 
šiek tiek atskirta nuo pasaulio, užtat tie vienuoliai labai šventi. 
Esu girdėjęs, kad jie keliasi dar prieš saulei tekant, visą dieną 
medituoja, o minta vien keliais grūdeliais ryžių. 

— r jūs tikite, kad tenai Judita įgaus išminties? — pašaipiai pa- 
klausė Ketė ir mirktelėjo generolui Miarui Kunglungui. 


Princas « 9283 


— Tai priklausys tik nuo jos, gerbiamoji močiute, — atsakė 
princas. 

— Ar galėčiau paprašyti jūsų didenybę, kad teiktumėtės vadinti 
mane Kete? Toks yra mano vardas, — pareiškė norą reporterė. 

— Man būtų didelė garbė vadinti jus vardu. Taigi galbūt garbioji 
močiutė Ketė, šaunieji jos fotografai ir mano bičiuliai Nadija bei 
Aleksandras turėtų noro sugrįžti į šią kuklią karalystę, kur Pema 
ir aš visada jų lauksime... — kalbėjo jaunasis karalius. 

— Žinoma! — sušuko Aleksandras, bet Nadijos bakstelėtas alkū- 
ne prisiminė gero tono taisykles ir pasitaisė: — Nors gal ir nesame 
verti jo didenybės ir tauriosios jo sužadėtinės palankumo, ko gero, 
išdrįsime priimti tokį garbingą kvietimą. 

Visi neištvėrę ėmė juoktis, net ir vienuolės, ceremoningai 
pilstančios arbatą, o mažoji Boroba tik džiaugsmingai straksėjo 
ir ore gaudė šokoladinius pyragaičius. 

